
Când am scris prima oară SĂ-I SPUNEM PREŞEDINTELUI? am plasat 
acțiunea în viitor, şase sau şapte ani mai târziu faţă de momentul 
prezent. Acum, că acel viitor a devenit trecut, credibilitatea poveştii 
este periclitată. 

De asemenea, între timp am mai scris FIICA RISIPITOARE în care 
personajul principal, Florentyna Kane, devine prima femeie preşedinte 
a Statelor Unite ale Americii. De aceea mi se pare logic să modific 
personajele cărții. Am preferat să introduc noul meu preşedinte fictiv 
în locul numelui real al lui Edward M. Kennedy, care era personajul 
central al romanului inițial. Prin aceasta s-a stabilit o legătură firească 
cu FIICA RISIPITOARE şi cu KANE SI ABEL. 

Nu am adus modificări esențiale primei versiuni, dar a trebuit să fac 
unele schimbări, mai mult sau mai puţin semnificative, în această 
ediție revizuită. 


MARŢI DUPĂ-AMIAZA, 20 IANUARIE. 
12:26 P.M. 


— Eu, Florentyna Kane, jur solemn... 

— Eu, Florentyna Kane, jur solemn... 

— ... că voi îndeplini cu credinţă funcţia de preşedinte al Statelor 
Unite... 

— ..„. că voi îndeplini cu credinţă funcţia de preşedinte al 
Statelor Unite... 

—.. Şi voi păstra, proteja şi apăra cu toată priceperea mea 
Constituţia Statelor Unite. Aşa să-mi ajute Dumnezeu. 

— ... Şi voi păstra, proteja şi apară cu toată priceperea mea 
Constituţia Statelor Unite. Aşa să-mi ajute Dumnezeu. 


Cu mâna încă pe Biblie, cel de al patruzeci şi treilea preşedinte i-a 
zâmbit primului gentleman al ţării. Era sfârşitul unei bătălii şi 
începutul alteia. Florentyna Kane ştia prea bine ce înseamnă o bătălie. 
Cea dintâi o purtase ca să fie aleasă în Congres, apoi în Senat, iar 
ultima avusese loc cu patru ani în urmă, când devenise prima femeie 
vicepreşedinte al Statelor Unite. După o campanie înverşunată în 
preliminarii reuşise să-l înfrângă la mustață pe senatorul Ralph Brooks 
în cel de al cincilea tur de scrutin la Convenţia Partidului Democrat din 
iunie. In noiembrie a supravieţuit unei bătălii şi mai cumplite cu 
candidatul republican, un fost congresman din New York. Florentyna 
Kane a fost aleasă preşedinte al Statelor Unite cu 105.000 voturi, cu o 
diferenţă doar de un procent faţă de rivalul ei, fiind cea mai mică 
diferenţă din istoria Americii, mult mai mică chiar şi decât aceea cu 
care John F. Kennedy îl învinsese în 1960 pe Richard Nixon, când 
obținuse 118.000 voturi. 

După ce aplauzele au încetat, preşedintele a aşteptat să se termine 
cele douăzeci şi unu de salve de tun. Florentyna Kane şi-a dres vocea 
şi şi-a îndreptat privirile spre cei cincizeci de mii de oameni adunaţi în 
Piaţa Capitoliului şi alţi două sute de milioane care se aflau în faţa 
televizoarelor. In acea zi, nu era nevoie de pleduri şi haine groase 
care, de obicei, însoțeau asemenea ocazii. Vremea era neobişnuit de 
blândă pentru acest sfârşit de ianuarie şi zăpada căzută de Crăciun se 
topise lăsând scuarul din faţa aripii de est a Capitoliului mustind de 
apă. 

— Domnule vicepreşedinte Bradley, domnule ministru de justiţie, 
domnule preşedinte Carter, domnule preşedinte Reagan, Inalt Prea 
Sfinţia Voastră, stimaţi concetăţeni. 

Primul gentleman o privea, zâmbind în sinea lui ori de câte ori 
recunoştea cuvinte şi fraze cu care contribuise şi el la discursul soţiei 


sale. 


* 
x x 


Îşi începuseră ziua în jur de 6:30 a.m. Niciunul nu dormise prea bine 
după splendidul concert pre-inaugural dat în cinstea lor cu o seară în 
urmă. Florentyna Kane parcursese pentru ultima oară discursul 
prezidenţial, subliniind cuvintele importante cu roşu şi făcând unele 
schimbări minore. 

Când se trezise dis-de-dimineaţă, Florentyna nu-şi pierduse timpul 
în faţa şifonierului ci-şi alesese dintr-o singură privire rochia albastră, 
îşi prinsese apoi broşa micuță pe care fostul ei soţ, Richard, i-o dăruise 
chiar înainte de a muri. 

Ori de câte ori purta broşa aceea Florentyna îşi aducea aminte 
atunci de el; cum nu putuse să ia avionul din cauza unei greve a 
lucrătorilor de la întreţinerea pistelor de zbor, cum închiriase, totuşi, o 
maşina ca să poată să fie alături de Florentyna când îşi ţinea discursul 
cu ocazia înmânării diplomelor de absolvire la Harvard. 

Richard n-a mai apucat niciodată să audă acel discurs, pe care 
revista Newsweek l-a numit trambulina de lansare pentru preşedinţie 
— pentru că nu mult după sosirea ei la spital el murise. 

Gândurile Florentynei s-au întors din trecut la ziua de azi, la lumea 
reală, în care ea era cel mai puternic şef de stat de pe pământ. Dar nu 
atât de puternic încât să-l aducă pe Richard înapoi. Florentyna şi-a 
privit chipul în oglindă. Se simţea sigură pe ea. La urma urmelor, deja 
fusese preşedinte aproape doi ani, după moartea neaşteptată a 
preşedintelui Parkin. Istoricii vor descoperi cu surprindere că ea aflase 
despre moartea preşedintelui când încerca să aplice ultima lovitură 
într-o partidă de golf cu cel mai bun prieten şi viitorul ei soţ, Edward 
Winchester. 

Îşi întrerupseseră partida când elicopterele începuseră să se 
rotească deasupra capetelor lor. Unul dintre ele a aterizat şi un 
căpitan din infanteria marină a coborât în fugă, a alergat spre ea, a 
salutat şi a spus: „Doamnă preşedinte, preşedintele este mort.” Acum 
poporul american prin propria voinţă arătase că este de acord să aibă 
în continuare o femeie la Casa Albă. Pentru prima oară în istorie 
Statele Unite îşi aleseseră o femeie în poziţia cea mai râvnită din 
ierarhia politică. De la fereastra dormitorului, Florentyna a privit spre 
suprafaţa calmă a râului Potomac ce strălucea în soarele dimineţii. 

A ieşit din dormitor şi s-a dus în sufragerie unde soţul ei, Edward, 
discuta cu copiii, William şi Annabel. Florentyna i-a sărutat pe toţi trei 
înainte de a se aşeza la masă pentru micul dejun. 

Au râs amintindu-şi de trecut şi au discutat despre viitor, dar când 


ceasul a bătut ora opt, preşedintele i-a părăsit şi a plecat spre Biroul 
Oval. Şefa ei de cabinet, Janet Brown, o aştepta pe coridor. 

— Bună dimineaţa, doamnă preşedinte. 

— Bună dimineaţa, Janet. Totul este în ordine? a întrebat-o 
zâmbind. 

— Cred că da, doamnă. 

— Bun. De ce nu-mi faci programul zilei ca de obicei? Nu te îngrijora 
în privinţa mea, îţi voi urma instrucţiunile. Ce-ai dori să fac mai întâi? 

— Au sosit 842 de telegrame şi 2.412 scrisori, dar ele vor trebui să 
aştepte, cu excepţia celor de la şefii de state. Pentru aceştia voi avea 
răspunsurile pregătite pe la ora douăsprezece. 

— Pune-le data de astăzi, pentru că o să le facă plăcere şi am să le 
semnez pe fiecare în parte imediat ce sunt gata. 

— Da, doamnă. V-am făcut şi programul, începeţi ziua oficială la ora 
unsprezece cu o cafea cu foştii preşedinţi Reagan şi Carter, după care 
urmează ceremonia de Inaugurare. După Inaugurare veţi lua prânzul 
la Senat, apoi veţi asista la parada ce se va ţine în faţa Casei Albe. 

Janet Brown i-a înmânat câteva fişe prinse laolaltă, aşa cum 
proceda de cincisprezece ani, de când Florentyna fusese aleasă în 
Congres şi-i propusese să facă parte din funcţionarii ei. Acele fişe 
conţineau programul preşedintelui ceas cu ceas; acum erau mai 
puţine ca de obicei. Florentyna şi-a aruncat privirea peste ele şi i-a 
mulţumit şefei sale de cabinet. A apărut în uşă Edward Winchester. 
Când ea l-a zărit, el i-a zâmbit cu un amestec de iubire şi admiraţie. 
Florentyna n-a regretat niciodată hotărârea aproape spontană pe care 
o luase de a se căsători cu el în finalul unei partide de golf din acea zi 
extraordinară, când i se comunicase moartea preşedintelui Parkin şi 
ea avusese senzaţia certă că Richard ar fi fost de acord. 

— O să mă ocup de hârtiile mele până la ora unsprezece, i-a spus 
ea lui Edward. 

El a dat din cap şi a plecat spre a-şi face propriile pregătiri pentru 
ziua ce o avea în faţă. 


* 
x x 


În preajma Casei Albe deja începuseră să se adune cei dornici să 
participe la festivitățile de Inaugurare. 

— Aş fi vrut să plouă, i-a mărturisit şeful Serviciului Secret 
ajutorului său; şi pentru el era una din cele mai importante zile din 
viaţă. Ştiu că cei mai mulţi dintre oameni sunt inofensivi, dar în 
împrejurări ca aceasta mă trec toţi fiorii. 

Mulțimea număra cam vreo sută cincizeci de oameni; cincizeci 
dintre ei erau subalternii domnului Knight. Prima maşină care 


întotdeauna pleca cu cinci minute înaintea coloanei prezidenţiale 
verifica cu meticulozitate traseul spre Casa Albă; cei din Serviciul 
Secret urmăreau micile grupuri de oameni adunaţi de-a lungul străzii, 
mulţi dintre ei fluturau steguleţe; se aflau cu toţii acolo spre a fi 
martori la Inaugurare şi cândva, peste ani, aveau să povestească 
nepoților că o văzuseră pe Florentyna Kane când fusese instaurată ca 
preşedinte al Statelor Unite. 

La ora 10:59 maestrul de ceremonii a deschis uşa din faţă şi lumea 
a început să ovaţioneze. 

Florentyna şi soţul ei şi-au fluturat mâinile spre chipurile 
zâmbitoare şi doar instinctul profesional şi experienţa le-au spus că o 
parte din oameni nu-şi avea privirile îndreptate spre ei. 

La ora 11:00 două limuzine negre s-au oprit fără niciun zgomot la 
intrarea de pe latura de nord a Casei Albe. Garda de onoare din 
Infanteria Marină stătea în poziţie de drepţi dând onorul celor doi foşti 
preşedinţi cu soțiile care au fost întâmpinați de Florentyna Kane la 
portic, privilegiu ce se acorda, de obicei, doar şefilor de state veniţi în 
vizită. Insuşi preşedintele i-a condus în bibliotecă unde au servit o 
cafea împreună cu Edward, William şi Annabel. 

Cel mai în vârstă dintre ex-preşedinţi se plângea că a slăbit pentru 
că în ultimii opt ani a trebuit să suporte talentul culinar al soţiei sale. 

— De ani de zile ea n-a folosit o tigaie, dar îşi îmbunătăţeşte 
experienţa zilnic. Ca să fiu sigur, i-am dat un exemplar din Cartea de 
bucate scoasă de The New York Times, singura dintre publicaţiile lor 
care nu mă critică. 

Florentyna a râs nervos. Dorea ca acest protocol să se termine mai 
repede, dar şi-a dat seama că pe foştii preşedinţi i-a bucurat 
reîntoarcerea la Casa Albă, aşa că s-a prefăcut că-i ascultă cu atenţie, 
compunându-şi o expresie de mare concentrare, şi interes, cu care se 
obişnuise doar după aproape douăzeci de ani petrecuţi în politică. 

— Doamnă preşedinte... 

Florentyna a trebuit să se controleze rapid ca nimeni să nu observe 
reacţia ei instinctivă la formula de adresare. Este douăsprezece şi un 
minut. 

Şi-a înălţat privirile spre secretara ei de presă, apoi s-a ridicat de pe 
scaun şi i-a condus pe foştii preşedinţi şi soțiile lor spre treptele Casei 
Albe. Fanfara Infanteriei Marine a intonat pentru ultima oară „Trăiască 
şeful” în onoarea fostului preşedinte. La ora unu avea să-l cânte 
pentru prima oară pentru noul locuitor de la Casa Albă. 

Cei doi ex-preşedinţi au fost conduşi la prima maşină din coloană, o 
limuzină neagră, cu acoperişul transparent, impenetrabil pentru 
gloanţe.  Speaker-ul Camerei, Jim Wright, şi liderul majorităţii 
parlamentare din Senat, Robert Byrd, ca reprezentanţi ai Congresului, 
deja îşi ocupaseră locurile în cea de a doua limuzină. Imediat în 


spatele lor veneau două maşini pline cu agenţi din Serviciul Secret. 
Florentyna şi Edward ocupau cea de a cincea limuzină din coloană. 
Vicepreşedintele Bradley din New Jersey şi soţia erau în cea de a 
şasea maşină. 

H. Stuart Knight a mai făcut încă o verificare de rutină. Cei cincizeci 
de oameni ai săi ajunseseră acum la o sută. Dacă îi adunai şi pe cei 
din poliţia locală şi din F.B.I. numărul lor se ridica la cinci sute. Şi nu 
trebuie uitaţi băieţii de la C.I.A., şi-a zis cu amărăciune în sinea lui 
Knight. Cu siguranţă ei n-o să-i spună dacă aveau de gând să se afle 
acolo sau nu şi nici chiar el nu putea întotdeauna să-i repereze în 
mulţime. A ascultat ovaţiile privitorilor care au urcat în crescendo 
când limuzina prezidenţială a pornit spre Capitoliu. 

Edward îi vorbea molcom, dar gândurile Florentynei erau în altă 
parte. Făcea cu mâna în mod mecanic spre mulţimea ce străjuia 
Pennsylvania Avenue, dar în minte îi răsăreau iar şi iar fraze din 
discurs. Prin faţa ochilor se perindau hotelul Willard, recent renovat, 
cele şapte clădiri în construcţie, destinate birourilor, noile magazine şi 
restaurante, precum şi frumoasele şi largile alei laterale; clădirea J. 
Edgar Hoover în care se afla F.B.l.-ul şi care încă purta numele 
primului director, în ciuda numeroaselor eforturi ale unor senatori de 
a-l schimba. Cât de mult se transformase acest bulevard în 
cincisprezece ani! 

Au ajuns aproape de Capitoliu şi Edward a întrerupt reveria 
preşedintelui. 

— Dumnezeu să te aibă în pază, draga mea. 

Ea i-a zâmbit şi i-a strâns mâna. Cele şase maşini s-au oprit. 

Preşedintele Kane a intrat în Capitoliu, în grabă. Edward a rămas în 
urmă o clipă şi i-a mulţumit şoferului. Cei care au coborât din maşini 
au fost repede înconjurați de agenţi din Serviciul Secret şi s-au 
îndreptat spre locurile ce le erau rezervate pe podium, făcând semne 
cu mâna spre mulţime. Intre timp, maestrul de ceremonii a condus-o 
pe Florentyna de-a lungul culoarului, fiind salutată din zece în zece 
paşi de infanteriştii din Marina Militară. l-a ieşit apoi în întâmpinare 
vicepreşedintele Bradley. Cei doi au făcut un schimb de banalităţi fără 
ca vreunul din ei să fie atent la răspunsul celuilalt. 

Cei doi ex-preşedinţi au străbătut culoarul zâmbind. Pentru prima 
oară preşedintele mai în vârstă îşi arăta anii pe care-i avea, părul 
parcă i se grizonase peste noapte. Din nou el şi Florentyna şi-au 
strâns mâinile, aşa cum cerea protocolul; în ziua aceasta trebuiau s-o 
facă de şapte ori. Maestrul de ceremonii i-a condus printr-o mică sală 
de recepţie spre podiumul care fusese înălţat şi de această dată ca la 
toate Inaugurările prezidenţiale pe treptele de est ale Capitoliului. 
Mulțimea s-a ridicat în picioare şi a ovaţionat minute în şir în timp ce 
preşedintele şi foştii preşedinţi îşi fluturau mâinile; în cele din urmă, 


aclamaţiile au încetat şi toţi aşteptau începerea ceremonialului de 
Inaugurare. 


* 

Dragii mei compatrioți, îmi revine această înaltă functie într-un 
moment în care Statele Unite se confruntă cu probleme serioase şi 
grave pe plan mondial. Africa de Sud este măcinată de un război civil 
nemilos între albi şi negri, în Orientul Mijlociu se repară ravagiile 
bătăliilor de anul trecut, dar ambele părți sunt preocupate cu 
precădere în a-şi reface armamentul, nu şcolile, spitalele sau 
gospodăriile. La granițele dintre China şi India şi dintre Rusia şi 
Pakistan sunt focare ce pot genera războaie între patru dintre cele 
mai mari națiuni ale globului. America de Sud pendulează între 
extrema dreaptă şi extrema stângă, dar niciuna dintre ele nu pare a 
îmbunătăţi condiţiile de viață ale popoarelor lor. Două dintre 
semnatarele iniţiale ale Tratatului Atlanticului de Nord, Franța şi Italia, 
sunt pe punctul de a se retrage din acest pact. 

In 1949 preşedintele Harry S. Truman a anunţat că Statele Unite 
sunt gata, cu toate forțele şi resursele de care dispun, să apere 
libertatea oriunde ar fi ameninţată. Astăzi, s-ar putea ca unii să spună 
că acest angajament de proporții s-a dovedit un eşec, că America a 
fost şi este prea slabă ca să-şi asume întreaga greutate şi 
responsabilitate de lider mondial. In fața repetatelor crize 
internaționale, orice cetățean american se poate întreba de ce trebuie 
să-şi facă el griji pentru evenimente ce se întâmplă la capătul lumii şi 
de ce trebuie să-şi asume el responsabilitatea apărării libertății în 
afara granițelor Statelor Unite. 

La aceste întrebări n-am să răspund cu propriile mele cuvinte. John 
Donne în urmă cu mai bine de trei secole şi jumătate a spus: „Niciun 
individ nu este o insulă. Fiecare om este o părticică dintr-un continent. 
Statele Unite se întind de la Atlantic la Pacific şi din Arctica până la 
Ecuator. Problemele umanității sunt şi problemele mele; şi ca atare 
niciodată nu am să întreb pentru cine bat clopotele; clopotele bat 
pentru fiecare dintre noi.” 


Lui Edward îi plăcea această parte a discursului. Exprima atât de 
bine propriile sale sentimente. Se întreba, totuşi, dacă publicul avea 
să primească cu acelaşi entuziasm ca în trecut, figurile de stil ale 
Florentynei. Aplauzele furtunoase i-au dat răspunsul. 


Acasă, vom organiza asistența medicală, încât să fim invidiaţi de 
toată lumea liberă. Aceasta va asigura tuturor cetățenilor şanse egale 


pentru cel mai bun sfat şi ajutor medical. Niciun american nu trebuie 
lăsat să moară pentru că nu-şi poate permite să trăiască. 


Mulţi democrați votaseră împotriva Florentynei Kane din cauza 
atitudinii ei privind asistenţa medicală. Când un venerabil medic în 
vârstă îi spusese: „Americanii trebuie să înveţe să stea pe propriile lor 
picioare”, Florentyna îi dăduse următoarea replică: „Cum ar putea s-o 
facă dacă deja zac şi nu se mai pot ţine pe picioare?” „Dumnezeu să 
ne apere de o femeie preşedinte” îi spusese doctorul şi-i votase pe 
republicani. 


Dar principala preocupare a acestei administrații va fi în domeniul 
legislației şi ordinii publice şi în acest sens intentionez să propun 
Congresului o lege prin care vânzarea de arme cetățenilor care n-au 
autorizaţie să fie considerată ilegală. 


Aplauzele au scăzut în intensitate. 
Florentyna şi-a înălţat capul. 


Aşa că acum vă zic vouă, dragii mei compatrioți, fie ca în acest 
sfârşit de secol Statele Unite să aibă puterea să conducă lumea cu 
responsabilitate şi în spiritul dreptății şi să declare război împotriva 
bolilor, a discriminărilor şi a sărăciei. 


Preşedintele s-a aşezat pe scaun; ca la un semn, întregul auditoriu 
s-a ridicat în picioare. 

Discursul de şaisprezece minute fusese întrerupt de zece ori de 
aplauze. După ce şeful executivului american a plecat de la microfon, 
privirile nu i-au mai zăbovit asupra mulţimii care ovaţiona şi pe care 
acum o ştia cu siguranţă de partea sa, ci şi le-a îndreptat spre 
demnitarii de pe podium căutând singura persoană pe care dorea s-o 
vadă. S-a dus spre soţul ei, l-a sărutat pe obraz şi l-a prins de braţ, 
după care maestrul de ceremonii i-a condus şi familia prezidenţială a 
părăsit podiumul. 

Lui H. Stuart Knight nu-i plăceau lucrurile care nu se desfăşurau 
conform programului şi astăzi nimeni nu se încadrase în timpul 
stabilit. Toţi vor merge la masă cu o întârziere de cel puţin treizeci de 
minute. 

Şaptezeci şi şase de invitaţi, bărbaţi şi femei, care deţineau 
posturile cheie în Partidul Democrat, s-au ridicat în picioare când 
preşedintele a intrat în sală. Toţi liderii partidului care se hotărâseră 
să o sprijine pe această doamnă, în afară de susţinătorii senatorului 
Ralph Brooks, erau acum de faţă. 

Unii dintre invitaţii la dineu deja făceau parte din cabinetul ei şi toţi 


cei prezenţi îşi avuseseră contribuţia lor la reîntoarcerea Florentynei la 
Casa Albă. 

Preşedintele n-a avut nici şansa, nici dispoziţia de a mânca ceva; 
toţi voiau să stea de vorbă cu ea. Meniul fusese special alcătuit cu 
preferinţele ei, începea cu supă de raci, continua cu friptură de vită şi, 
în final — piesa de rezistenţă — un tort de îngheţată din ciocolată care 
avea forma Casei Albe. Edward şi-a privit soţia cum ignora micul Birou 
Oval ce se afla pe farfurioara din faţa ei. 

— Din cauza asta nu trebuie să facă niciodată cură de slăbire, 
comentase Marian Edelman, care fusese numită procuror general, 
spre surpriza multora. 

Marian îi vorbea lui Edward despre importanta drepturilor copiilor. 
Edward încerca să asculte, dar nu izbutea; poate că altădată. 

Când ultima bucăţică din Casa Albă a fost demolată şi când a fost 
strânse ultima mână, preşedintele şi anturajul ei erau într-o întârziere 
de patruzeci şi cinci de minute. Când au ajuns în tribuna din faţa Casei 
Albe, unde îi aştepta o mulţime de două sute de mii de oameni, cei 
mai uşuraţi au fost infanteriştii din garda de onoare a preşedintelui, 
care stăteau în poziţie de drepţi de peste o oră. Imediat ce 
preşedintele şi-a ocupat locul, a început parada, acompaniată de 
fanfara Marinei Militare, care a abordat un repertoriu de la Sousa! 
până la Dumnezeu să binecuvânteze America. Care alegorice din 
fiecare stat, unele, precum cele din Illinois, făcând aluzie la 
evenimente ce aveau legătură cu originea poloneză a Florentynei 
adăugau un plus de culoare unei parăzi care pentru ea avea o 
semnificaţie solemnă. 

Florentyna şi acum nutrea aceeaşi convingere că aceasta era 
singura naţiune de pe pământ care putea încredința cea mai înaltă 
funcţie din stat fiicei unui imigrant. 

Când după trei ore parada, în sfârşit, s-a terminat şi ultimul car 
alegoric a dispărut, Janet Brown, şefa de cabinet a Florentynei Kane, 
s-a aplecat spre urechea ei şi a întrebat-o ce ar dori să facă până la 
începerea balului inaugural. 

— Să semnez numirile în cabinet, scrisorile către şefii de state şi să 
rezolv lucrările care mă aşteaptă pe birou. 

— De asta va trebui să vă îngrijiţi în primii patru ani. 

Preşedintele s-a întors direct la Casa Albă. Când a trecut prin 
porticul de sud, fanfara a intonat Trăiască şeful. Florentyna şi-a scos 
haina încă înainte de a ajunge în Biroul Oval. S-a aşezat hotărâtă la 
biroul impozant din lemn de stejar şi piele. A făcut o scurtă pauză 
plimbându-şi ochii prin încăpere. Totul era aşa cum dorise; în spatele 
ei se afla o fotografie a lui Richard jucând fotbal, în faţă, un presse- 


1 Sousa, John Philip (1854-1932) - compozitor american si dirijor de fanfară. 


papiers pe care era scris un citat din George Bernard Shaw pe care 
Annabel îl reproducea adeseori: „Unii oameni văd lucrurile aşa cum 
sunt şi spun de ce; eu visez lucruri care n-au existat niciodată şi spun, 
de ce n-ar fi cu putinţă?” In stânga Florentynei era steagul 
prezidenţial, iar în dreapta steagul Statelor Unite. Dominând centrul 
biroului se afla o machetă din papier mâché a Baronului din Varşovia 
făcută de William când avea paisprezece ani. Focul ardea în cămin. 
Abraham Lincoln din tabloul de deasupra îşi avea privirile coborâte 
spre preşedintele ce abia depusese jurământul. Dincolo de ferestrele 
boltite, pajiştile verzi se întindeau molcom până la Monumentul 
Washington. Preşedintele a zâmbit. Se întorsese acasă. 

Florentyna a luat teancul de hârtii oficiale pe care le avea în faţă şi 
şi-a aruncat privirile peste numele ce urmau să figureze în cabinetul 
ei; vor fi făcute treizeci de numiri. Preşedintele le-a semnat pe fiecare 
în parte cu câte o înfloritură. Ultima a fost Janet Brown în postul de şef 
de cabinet. Florentyna a cerut apoi ca toate să fie trimise Congresului. 
Secretara de presă a adunat hârtiile cu numele celor ce vor hotărî 
soarta Americii în următorii patru ani şi a spus: 

— Mulţumesc, doamnă preşedinte. Apoi a adăugat: De ce aţi dori să 
vă ocupați în continuare? 

— Intotdeauna să începi cu problema cea mai importantă, acesta 
este sfatul pe care îl dădea Lincoln, aşa că să mai parcurg o dată 
proiectul de lege pentru controlul şi folosirea armelor. 

Secretara de presă a preşedintelui a fost străbătută de un fior 
pentru că ştia prea bine că bătălia ce se va da în Congres în următorii 
doi ani va fi probabil tot pe-atât de dură ca războiul civil căruia Lincoln 
a trebuit să-i facă faţă. Pentru că erau foarte mulţi oameni care încă 
mai considerau dreptul de a poseda arme ca un drept inalienabil ce l- 
au dobândit odată cu naşterea. S-a rugat în gând să nu sfârşească în 
acelaşi mod: cu un Congres divizat. 


JOI SEARA, 3 MARTIE (DOI ANI MAI TÂRZIU) 5:45 P.M. 


Nick Stames avea de gând să plece acasă. Se afla la slujbă de la 
ora şapte dimineaţa şi acum deja era 5:45 p.m. Nu-şi amintea să fi 
mâncat de prânz; soţia lui, Norma, din nou va bombăni reproşându-i 
că nu vine niciodată acasă la timp pentru cină, iar când îşi face 
apariţia, pentru ea este destul de târziu ca să mai merite să mănânce. 
Oare, când a fost ultima dată când au mâncat împreună de la primul 
la ultimul fel? Când el pleca la birou la ora 6:30 dimineaţa, Norma era 
încă în pat. Acum copiii erau la şcoală, aşa că ea nu avea altceva de 
făcut, decât să-i pregătească cina. Şi nu s-ar putea spune că lui Nick îi 
mergeau toate ca pe roate. Insuccesele lui, totuşi, o nemulţumeau, 
atâta doar că el era al dracului de bun în meserie, corespundea celor 
mai riguroase standarde; era cel mai tânăr agent special care 
răspundea de un întreg departament din F.B.I. şi un post ca acesta nu- 
| ocupi la vârsta de patruzeci şi unu de ani ducându-te acasă în fiecare 
seară la timp pentru cină. In orice caz, Nick îşi iubea meseria. Era 
amanta lui; cel puţin din punctul ăsta de vedere, soţia nu-şi făcea 
probleme. 

Nick Stames conducea Departamentul Washington din F.B.I. de 
nouă ani. Era cel de al treilea ca importanţă din toată America, deşi 
acoperea cel mai mic teritoriu — doar şaizeci şi unu de mile pătrate 
din Washington, D.C. — avea douăzeci şi două de brigăzi; 
douăsprezece se ocupau de criminalitate şi zece de pază. Răspundea 
de menţinerea ordinii în capitala lumii! Deci era de aşteptat ca să 
întârzie la masă uneori. Totuşi, în seara asta voia sa facă un efort 
deosebit şi să ajungă la timp acasă. Când se iveau asemenea prilejuri 
îşi adora soţia. A ridicat telefonul de interior şi l-a sunat pe şeful de la 
Criminalistică, pe Grant Nanna. 

— Grant. 

— Da, şefule. 

— Plec spre casă. 

— Nu ştiam că mai ai şi o casă. 

— Nu începe şi tu. 

Nick Stames a pus receptorul în furcă şi şi-a trecut mâna prin părul 
lung şi negru. Ar fi făcut o figură mai bună în rolul unui criminal dintr- 
un film poliţist decât în ipostaza reală de agent F.B.I., pentru că totul 
la el era de culoare întunecată: ochi negri, piele măslinie, păr negru, 
chiar şi costumul şi pantofii erau negri, dar este adevărat că acele 
obiecte vestimentare aveau această culoare la toţi agenţii speciali. La 
reverul hainei purta o insignă cu două steaguri: al Statelor Unite şi al 
Greciei. 


În urmă cu câţiva ani i se oferise şansa de a trece strada şi de a fi 
promovat la sediul central ca unul dintre cei treisprezece consilieri ai 
directorului. Dar nu era stilul lui să stea pironit la o masă. Schimbarea 
ar fi însemnat pentru el trecerea de la mahala la palat; Departamentul 
Washington se afla la etajele patru, cinci şi opt din clădirea vechii 
Poşte de pe Pennsylvania Avenue. Camerele sunt micuţe, ca nişte 
cutii de chibrituri, şi-i dau impresia că se afla într-un cartier evreiesc 
sărăcăcios. 

Pe măsură ce soarele dispărea după clădirile înalte de vizavi, în 
birou se făcea tot mai întuneric. Nick s-a îndreptat spre întrerupătorul 
electric. „Nu faceţi risipă de energie”, comenta o etichetă fluorescentă 
lipită de comutator. Aşa după cum fluxul continuu de bărbaţi şi femei 
în costume sobre, de culoare închisă, care intrau şi ieşeau din vechea 
clădire a Poştei, era un indiciu suficient pentru a localiza 
Departamentul Washington F.B.I, la fel şi această  notiţă 
guvernamentală avertiza că cele două etaje din clădirea cu aspect de 
cavernă din Pennsylvania Avenue erau administrate de cerberii de la 
Departamentul Federal al Energiei. 

Nick privea pe fereastră la noua clădire a cartierului general al 
F.B.I.-ului de peste drum, care fusese terminată în 1976, un edificiu 
imens şi urât ale cărui lifturi erau mai mari decât biroul său. Atinsese 
treapta 18 de salarizare şi numai directorul era plătit mai bine decât 
el. În orice caz, nu avea de gând să stea la un birou până îl vor 
pensiona şi-i vor face cadou o pereche de butoni de aur. El voia să fie 
într-un contact permanent cu agenţii de pe stradă, să simtă pulsul 
activităţii. Voia să rămână la Departamentul Washington şi moartea 
să-l găsească în picioare, nu aşezat la un birou. A apăsat din nou tasta 
de la interfon. 

— Julie, o pornesc spre casă. 

Julie Bayers şi-a ridicat privirile şi s-a uitat la ceas. 

— Da, domnule Stames, a spus ea neîncrezătoare. 

Când a trecut prin biroul ei, i-a zâmbit. 

— Mă aşteaptă o musaca, pilaf de orez şi soţia; să nu le spui celor 
din Mafia. 

Nick deja era cu un picior peste prag când a auzit telefonul direct 
sunând. Dacă mai făcea încă un pas ajungea la lift, dar Nick niciodată 
n-a putut rezista să nu răspundă la un telefon. Julie s-a ridicat şi s-a 
îndreptat spre biroul lui. 

— E-n ordine Julie. O să răspund eu. 

A străbătut cu paşi mari antecamera şi a ridicat telefonul care suna. 

— Stames. 

— Bună seara, domnule Stames. Sunt locotenentul Blake de la 
Poliţia Metropolitană. 

— Bună, Dave. Felicitări pentru avansare. Nu te-am văzut... a făcut 


o pauză... cred că de cinci ani, erai doar sergent. Ce mai faci? 

— Mulţumesc, domnule Stames. Bine. 

— Ei bine, locotenente, te-ai mutat la crime deosebit de grave, nu-i 
aşa? Ai prins un puştan de paisprezece ani furând un pachet de gumă 
şi ai nevoie de cei mai buni oameni ai mei ca să afli unde e dosit bunul 
furat? 

Blake a râs. 

— Nu-i chiar atât de grav, domnule Stames. Am un individ internat 
la Centrul Medical Woodrow Wilson care vrea să se întâlnească cu 
şeful F.B.I-ului, zice că ar avea ceva extrem de important să-i spună. 

— Cunosc starea de spirit, mi-ar plăcea să mă întâlnesc chiar eu cu 
el. Ştii cumva dacă este unul dintre informatorii noştri obişnuiţi, Dave? 

— Nu, domnule. 

— Cum îl cheamă? 

— Angelo Casefikis. 

Blake i-a dictat numele pe litere. 

— Poţi să mi-l descrii? l-a întrebat Stames. 

— Nu. Am vorbit cu el doar la telefon. Tot ce a spusa fost că va fi 
rău pentru America dacă F.B.l-ul nu stă de vorbă cu el. 

— Acum ţi-a spus-o? Aşteaptă o clipă să verific numele. S-ar putea 
să fie vreun nebun. 

Nick Stames a apăsat pe butonul ce-i făcea legătura cu ofiţerul de 
serviciu. 

— Cine este de serviciu? 

— Paul Fredericks, şefule. 

— Paul, scoate „cutia cu nebuni”. 

„Cutia cu nebuni”, aşa cum i se spunea, în glumă, în birou era o 
cartotecă cu numele oamenilor care obişnuiau să sune la miezul nopţii 
şi să spună că au văzut marţieni aterizând în ograda lor sau că au 
descoperit un complot C.I.A. care va răsturna lumea. 

Agentul special Fredericks a reapărut la celălalt capăt al firului cu 
cutia în faţa sa. 

— E-n ordine, şefule. Cum îl cheamă? 

— Angelo Casefikis, a spus Stames. 

— Un grec nebun, a comentat Fredericks. Cu străinii ăştia niciodată 
nu ştii la ce să te aştepţi. 

— Grecii nu sunt străini, i-a retezat-o Stames. Numele lui, înainte de 
a fi fost scurtat, fusese Nick Stamatakis. Niciodată nu l-a iertat pe 
tatăl său, Dumnezeu să-l odihnească în pace, pentru anglicizarea unui 
superb nume elenic. 

— lertaţi-mă, domnule. Un astfel de nume nu există nici în „cutia cu 
nebuni”, nici în dosarul cu informatori. Individul a menţionat cumva 
numele vreunui agent pe care-l cunoaşte? 

— Nu. A vrut doar să vorbească cu şeful F.B.I.-ului. 


— Nu vrem cu toţii? 

— Gata cu glumele, Paul, sau ai să faci de serviciu la Reclamaţii mai 
mult decât o săptămână cum prevede regulamentul. 

Fiecare agent din Departament lucra o săptămână pe an la „cutia 
cu nebuni”, răspunzând toată noaptea la telefon, trebuind să facă faţă 
unor marţieni abili, să dejoace lovituri de stat ale C.I.A. şi, mai presus 
de toate, să nu-i deranjeze pe cei din conducerea F.B.I. Fiecare agent 
se îngrozea de acea săptămână. Paul Fredericks a pus rapid telefonul 
jos. Două săptămâni să faci aici de serviciu şi poţi să fii sigur că ai să 
adaugi la cartotecă încă o fişă cu propriul nume. 

— Ei bine, ţi-ai format vreo părere, l-a întrebat Stames pe Blake în 
timp ce căuta cu înfrigurare o ţigară în sertarul stâng de la birou. Cum 
ţi s-a părut? 

— Speriat şi incoerent. Am trimis pe unul din oamenii mei să-l vadă, 
dar n-a putut să scoată nimic de la el în afară de faptul că America 
trebuie să audă ce are el de spus. Pare, într-adevăr, înfricoşat. A fost 
împuşcat în picior şi s-ar putea ivi complicaţii. S-a infectat; se pare că 
a lăsat să treacă câteva zile până s-a hotărât să vină la spital. 

— Cum a fost împuşcat? 

— Nu ştiu încă. Incercăm să găsim martori, dar până acum n-am 
aflat nimic şi Casefikis refuză să vorbească. 

— Vrea F.B.l-ul, nu? Şi de aici pe cel mai bun, nu? a spus Stames, 
regretând remarca în clipa în care a făcut-o; dar era prea târziu. N-a 
încercat s-o mai dreagă. Mulţumesc, locotenente, a spus el. Am să 
dau cazul imediat cuiva şi mâine dimineaţă te informez. 

Stames a pus telefonul jos. Se făcuse deja ora şase — de ce se 
întorsese? Să-l ia naiba de telefon! Grant Nanna ar fi mânuit întreaga 
afacere tot atât de bine şi el n-ar fi făcut remarca aceea nechibzuită 
despre cel mai bun. Şi aşa erau destule frecuşuri între F.B.I. şi Poliţia 
Metropolitană fără a mai fi nevoie să adauge şi el altele în plus. Nick a 
ridicat telefonul de interior şi l-a sunat pe şeful Secţiei Criminalistice. 

— Grant, vreau să-ţi vorbesc. 

— Parcă ai spus că pleci acasă. 

— Vino pentru o clipă în biroul meu, te rog. 

— Bineînţeles, şefule, imediat. 

In câteva secunde şi-a făcut apariţia Grant Nanna cu nelipsitul lui 
trabuc. Işi pusese jacheta pe care n-o purta decât atunci când intra în 
biroul lui Nick. 

Se putea scrie un roman despre cariera lui Nanna. Se născuse în El 
Campo, în Texas, obţinând o licenţă în arte la Baylor şi apoi o alta în 
drept la S.M.U. Ca tânăr agent la Departamentul din Pittsburgh şi-a 
cunoscut viitoarea soţie, Betty, o stenodactilografă la F.B.I. Aveau 
patru copii şi toţi au urmat Institutul Politehnic din Virginia, doi ieşind 
ingineri, unul doctor şi altul dentist. Nanna era agent F.B.I. de peste 


treizeci de ani, depăşindu-l pe Nick cu doisprezece ani ca vechime. De 
fapt, Nick îi fusese subaltern. Nanna nu-i purta nicio ranchiună, de 
vreme ce el era şeful Secţiei Criminalistice şi, în plus, îl respecta 
foarte mult pe Nick — aşa cum îl numea când nu se găseau de faţă şi 
alţii. 

— Care-i problema, şefule? 

Stames şi-a înălţat privirile când Nanna a intrat în birou. N-a putut 
să nu observe că şeful de la Criminalistică, un bărbat de cincizeci şi 
cinci de ani, robust, înalt de cinci picioare şi nouă țoli, ce-şi mesteca 
într-una trabucul în colţul gurii era departe de canoanele impuse de 
Biroul Agenţilor Federali. Un bărbat înalt de cinci picioare şi nouă țoli 
trebuia să cântărească între o sută cincizeci şi patru şi o sută şaizeci 
şi unu de livre. Nanna întotdeauna fusese nevoit să recurgă la tot felul 
de tertipuri când se făcea cântărirea trimestrială a agenţilor. De multe 
ori n-a mai avut încotro şi şi-a luat măsuri ca să scape de livrele în 
plus, prin care încălca regulamentul Biroului Federal, mai ales în 
timpul lui Hoover când agenţii trebuiau să fie înalţi şi supli. 

Ce importanţă are? şi-a zis în gând Stames. Cunoştinţele şi 
experienţa lui Grant făceau cât o duzină de agenţi tineri, supli, cu 
înfăţişare atletică, pe care zilnic îi puteai întâlni la tot pasul pe 
culoarele Departamentului din Washington. Aşa cum se mai 
întâmplase de o sută de ori până acum, şi-a zis că se va ocupa 
altădată de supraponderabilitatea lui Nanna. 

Nick i-a repetat povestea despre grecul din Centrul Medical 
Woodrow Wilson, aşa cum o auzise de la locotenentul Blake. 

— Vreau să trimiţi acolo doi oameni. Cine este de serviciu în seara 
asta? 

— Aspirină. Dar, dacă crezi că s-ar putea să fie un informator, 
şefule, cu siguranţă nu-l putem trimite pe el. 

Aspirină era porecla celui mai în vârstă agent care încă mai lucra în 
Departamentul Washington. După ce în tinereţe slujise sub Hoover, 
acum făcea totul ca la carte, ceea ce dădea dureri de cap mai tuturor. 
Urma să se pensioneze la sfârşitul anului şi acum exasperarea se 
transforma în nostalgie. 

— Nu, nu-l trimite pe Aspirină. Trimite doi tineri. 

— Ce-ai zice de Calvert şi Andrews? 

— De acord, a răspuns Stames. Dacă ei pornesc imediat, aş putea 
să mă duc şi eu, totuşi, la cină. Sună-mă acasă, dacă este ceva 
deosebit. 

Grant Nanna a părăsit biroul şi Nick i-a zâmbit curtenitor pentru a 
doua oară secretarei în timp ce-şi lua rămas bun. Ea era singurul lucru 
atractiv din Departamentul Washington. Julie şi-a înălţat privirile 
zâmbindu-i, la rândul ei, cu nonşalanţă. 

— Nu mă deranjează să lucrez pentru un agent F.B.I., dar sub nicio 


formă n-am să mă mărit vreodată cu vreunul, i-a spus ea micii oglinzi 
din sertarul de sus al biroului. 

Grant Nanna s-a întors în biroul lui şi a ridicat telefonul ce făcea 
legătura cu camera de expertiză criminalistică. 

— Trimite-i pe Calvert şi Andrews la mine. 

— Da, şefule. 

S-a auzit un ciocănit hotărât la uşă. Au intrat cei doi agenţi speciali. 
Barry Calvert era înalt, se încadra în orice standarde, avea şase 
picioare şi şase țoli, fără pantofi, dar nu multă lume îl văzuse astfel. La 
cei treizeci şi doi de ani ai săi, era considerat unul dintre cei mai 
ambiţioşi tineri de la Secţia de Criminalistică. Purta o jachetă verde 
închis, pantaloni de culoare închisă, greu de precizat şi ghete de piele 
neagră, cu talpă dublă. Păru-i castaniu era tuns scurt, cu cărare pe 
dreapta. Ochelarii de aviator erau singurul semn de nonconformism. 
intotdeauna putea fi găsit la serviciu mult după ora când se termina în 
mod oficial programul — 5:30 — dar nu pentru că ţinea cu tot 
dinadinsul să ajungă în vârful ierarhiei. Pur şi simplu, îi plăcea slujba. 
Nu iubise pe nimeni altcineva, din câte ştiau colegii, sau cel puţin nu 
fusese decât ceva trecător. Era originar din Mid-West şi intrase în 
F.B.I. după ce obținuse o licenţă în sociologie la Indiana University, 
urmată de un curs de cincisprezece săptămâni la Quantico, Academia 
F.B.I. Din orice unghi ar fi fost privit era arhetipul agentului F.B.I. 

Prin contrast cu el, Mark Andrews fusese unul dintre cei mai 
neobişnuiţi oameni care intrase în F.B.I. După ce studiase istoria la 
Yale, îşi continuase tot acolo cursurile postuniversitare la Facultatea 
de Drept şi apoi se hotărâse să încerce pentru câţiva ani o carieră mai 
aventuroasă înainte de a intra la o firmă cu profil juridic. A considerat 
că i-ar fi folositor să-i cunoască pe criminali şi pe poliţişti direct de la 
sursă. Când şi-a făcut cererea spre a fi admis în F.B.I. nu a venit cu 
această motivaţie — pentru că nimeni nu s-ar fi putut gândi la Biroul 
Federal de Investigaţii ca la un experiment academic. De fapt, Hoover 
îl concepuse într-o asemenea măsură ca o carieră în sine, încât n-a 
permis niciodată agenţilor care l-au părăsit să se mai întoarcă. La 
înălţimea-i de şase picioare, Mark Andrews părea mic în comparaţie 
cu Calvert. Avea un chip ce-ţi dădea senzaţia de prospeţime şi 
francheţe, ochii îi erau albaştri, limpezi şi părul blond, cârlionţat, 
suficient de lung încât să-i atingă gulerul cămăşii. Avea douăzeci şi 
opt de ani şi era unul dintre cei mai tineri agenţi din Departament. 
Hainele-i erau întotdeauna elegante şi după ultima croială a modei şi 
uneori nu foarte regulamentare. Nick Stames l-a prins odată într-o 
jachetă sport roşie şi pantaloni maro şi l-a trimis acasă să se îmbrace 
corespunzător spre a nu compromite Departamentul. Şarmul personal 
l-a scos pe Mark din multe buclucuri la Secţia de Criminalistică, dar el 
avea o perseverenţă în urmărirea unui ţel care ţinea mai degrabă de 


educaţia de la Yale League. Era plin de încredere în sine, dar deloc 
arivist sau preocupat de propria-i ascensiune, şi nu făcea confidenţe 
nimănui de la slujbă despre planurile sale profesionale. 

Grant Nanna le-a spus povestea despre omul speriat care-i aştepta 
la Woodrow Wilson. 

— Este negru? s-a interesat Calvert. 

— Nu. Grec. 

Surpriza i se citea în ochi. Optzeci de procente din locuitorii 
Washingtonului erau negri şi nouăzeci şi opt la sută din cei arestaţi 
sub acuzaţii de crimă tot dintre ei proveneau. Unul din motivele 
pentru care pătrunderea de la Watergate trezise suspiciuni din capul 
locului pentru acei care cunoşteau bine Washington-ul fusese şi faptul 
că n-a fost implicat niciun negru, deşi agenţii F.B.I. n-au recunoscut-o 
niciodată. 

— O.K., Barry, crezi că ai să te descurci? 

— Bineînţeles. Doriţi să aveţi un raport pe masa dumneavoastră 
mâine dimineaţă? 

— Nu. Şeful vrea să iei legătura cu el direct dacă se iveşte ceva 
deosebit, dacă nu, faci un raport obişnuit. 

Telefonul de pe biroul lui Nanna a sunat. 

— Domnul Stames vă caută prin radio-telefonul din maşina sa, 
domnule Nanna, a spus Polly care era de serviciu de noapte. 

— N-are pic de astâmpăr, le-a şoptit Grant celor doi tineri agenţi 
acoperind receptorul cu palma. 

— Bună, şefule. 

— Grant, ţi-am spus că grecul a avut un glonţ în picior şi că rana s-a 
infectat? 

— Da, şefule. 

— Bun. Fă-mi te rog, o favoare. Sună-l pe părintele Gregory de la 
biserica mea, Sf. Constantin şi Elena, şi roagă-l să meargă la spital să-l 
vadă. 

— Voi face aşa cum doreşti. 

— Şi du-te acasă, Grant. Aspirină o să se descurce şi singur peste 
noapte. 

— Eram chiar pe punctul de a pleca, şefule. 

Telefonul s-a închis. 

— O.K. Acum amândoi la treabă. 

Cei doi agenţi speciali au pornit-o de-a lungul coridorului cenuşiu şi 
au intrat în liftul de serviciu, care, ca de obicei, părea a avea nevoie 
de o manivelă ca s-o ia din loc. In cele din urmă au ajuns în stradă, în 
Pennsylvania Avenue şi au plecat cu maşina de serviciu. 

Mark a trecut la volanul Ford-ului albastru închis şi au coborât 
Pennsylvania Avenue, pe lângă Arhivele Naţionale şi Mellon Gallery. 
Au ocolit terenurile pline de verdeață din jurul Capitoliului şi au 


apucat-o pe Independence Avenue îndreptându-se spre partea de 
sud-est a Washingtonului. In timp ce aşteptau schimbarea semaforului 
la intersecţia cu 1-st Street, lângă Biblioteca Congresului, Barry 
mocnea de furie din cauza traficului aglomerat la orele de vârf şi-şi 
privea mereu ceasul. 

— De ce nu i-au dat lui Aspirină să facă afurisita asta de treabă? 

— Cine l-ar trimite pe Aspirină la un spital? i-a răspuns Mark. 

Barry a zâmbit. Cei doi tineri s-au împrietenit din prima clipă când 
s-au întâlnit la Academia F.B.I. din Quantico. În prima zi, la cursul 
practic, fiecare cursant primea o telegramă prin care i se confirma că 
fusese acceptat la şcoală. Fiecare elev trebuia să ceară şi să verifice 
autenticitatea telegramei vecinilor din dreapta şi din stânga sa. 
Exerciţiul avea drept scop să scoată în evidenţă necesitatea unei 
precauţii extreme. Mark şi-a aruncat ochii peste telegrama lui Barry şi 
i-a înapoiat-o cu un zâmbet. 

— Presupun că eşti admis, i-a spus el, dacă regulamentul F.B.I. îl 
acceptă pe King Kong în rândurile sale. 

— Ascultă, i-a răspuns Calvert citind telegrama lui Mark cu atenţie. 
S-ar putea ca într-o bună zi să ai nevoie de King Kong, domnule 
Andrews. 

Semaforul s-a schimbat în verde, dar maşina din faţa lui Mark şi 
Barry ce se afla pe banda de mijloc a semnalizat stânga spre a o vira 
pe 1-th Street. Aşa că pentru moment cei doi agenţi grăbiţi de la F.B.I. 
erau blocaţi în trafic. 

— Ce crezi că ar putea să ne spună tipul ăla? 

— Sper să aibă vreo legătură cu povestea de la bancă, din oraşul de 
jos, i-a răspuns Barry. Eu încă mă ocup de caz şi după trei săptămâni 
n-am niciun fir. 

Stames începe să-şi piardă răbdarea. 

— Nu, nu poate fi asta, mai cu seamă dacă ţii cont de glonţul din 
picior. Probabil că soţia l-a împuşcat pentru că n-a fost la timp acasă 
să-şi mănânce musacaua. 

— Ştii, şeful nu trimite preot decât la un grec. Aşa că atâta vreme 
cât este o chestiune în care el se implică personal, chiar dacă noi am 
înota în noroi până-n gât şi tot nu l-am impresiona. 

Amândoi au râs pentru că ştiau că, în cazul în care vreunul din ei ar 
da de bucluc, Nick Stames ar demonta Monumentul Washington 
bucată cu bucată dacă ar şti că asta ar ajuta la ceva. Pe măsură ce 
maşina înainta pe Independence Avenue, în inima Washingtonului de 
sud-est traficul se reducea treptat. După câteva minute au depăşit 19- 
th Street şi D. C. Armory şi au ajuns la Centrul Medical Woodrow 
Wilson. Au găsit parcajul pentru vizitatori şi Calvert a verificat de două 
ori ca portierele să fie închise. Nimic nu este mai jenant pentru un 
agent federal decât să i se fure maşina şi apoi să fie chemat la Politia 


Metropolitană ca să şi-o ridice. Acesta era cel mai rapid mod de a 
ajunge să te ocupi de „cutia cu nebuni” timp de o lună. 

Infăţişarea spitalului era sumbră şi deprimantă, iar coridoarele 
cenuşii şi pustii. Asistenta care era în tură de noapte la Informaţii le-a 
spus că pacientul Casefikis se află la etajul al patrulea, salonul 4308. 
Amândoi agenţii au fost surprinşi de lipsa oricăror măsuri de 
securitate şi pază. Nimeni nu le-a cerut nicio legitimaţie şi au fost 
lăsaţi să umble de capul lor prin clădire de parcă erau pacienţii 
spitalului. 

Liftul i-a dus urcând anevoie până la etajul al patrulea. In el se mai 
aflau un bărbat în cârje şi o femeie într-un scaun pe rotile care 
sporovăiau între ei de parcă ar fi avut tot timpul de pe lume. Când au 
ajuns la etajul al patrulea, Calvert s-a îndreptat spre o soră şi i-a cerut 
să aducă medicul de gardă. 

— Cred că doamna doctor Dexter şi-a terminat garda, dar am să 
verific, a spus asistenta şi a plecat grăbită. 

Ea nu avea o vizită din partea F.B.l.-ului în fiecare zi, iar bărbatul 
mai scund şi cu ochi albaştri arăta atât de bine. Asistenta şi doctoriţa 
s-au întors împreună. Doctorita Dexter a fost o surpriză şi pentru 
Calvert şi pentru Andrews. Cei doi s-au prezentat. Pesemne că 
picioarele erau pricina, a hotărât în sinea lui Mark. Ultima oară când 
văzuse asemenea picioare se întâmplase la cinematograful clubului 
Yale, unde rulase o reluare a filmului Abso/venta, cu Anne Bancroft. A 
fost pentru prima oară când a privit cu mare atenţie la picioarele unei 
femei şi de atunci n-a mai încetat niciodată să le studieze. 

Pe ecusonul roşu din plastic ce-i împodobea halatul alb şi apretat 
era scris cu litere negre „Dr. Elizabeth Dexter”. Sub halat, Mark a 
observat o bluză roşie, de mătase şi o fustă cu o croială modernă, 
neagră, ce-i acoperea genunchii. Doctoriţa Dexter era de înălţime 
mijlocie şi de o supleţe ce-ţi crea impresia de fragilitate. Din câte îşi 
putea da seama Mark, nu era fardată deloc; cu certitudine, piele fină 
şi ochii negri nu aveau nevoie de niciun artificiu. Această excursie, 
până la urmă, se dovedea a fi profitabilă. In schimb, Barry nu a 
manifestat niciun interes faţă de frumoasa doctoriţă şi a cerut să vadă 
dosarul medical al lui Casefikis. Mark imediat s-a gândit la un pretext 
de conversaţie. 

— Sunteţi rudă cu senatorul Dexter? a întrebat el accentuând uşor 
pe cuvântul senator. 

— Da, este tatăl meu, a răspuns ea plat, evident obişnuită cu 
întrebarea şi destul de plictisită de ea sau de aceia ce-şi imaginau că 
este important. 

— l-am urmat cursurile în ultimul an la Yale, a spus Mark dându-şi 
seama că se lăuda singur, dar Calvert avea să termine acel blestemat 
de raport medical în câteva clipe. 


— O, şi dumneata ai fost la Yale? l-a întrebat ea. Când ai terminat? 

— Acum trei ani. Facultatea de Drept, i-a răspuns Mark. 

— S-ar putea chiar să ne fi întâlnit. Eu am terminat Medicina anul 
trecut. 

— Dacă v-aş fi mai întâlnit până acum, doctor Dexter, nu v-aş fi 
uitat. 

— Hei, voi doi din Ivy League, când aveţi de gând să vă terminaţi 
de depănat povestea vieţii, pentru că cel din Midwest ar dori să-şi 
ducă la capăt misiunea, i-a întrerupt Barry Calvert. 

Da, şi-a zis în sinea lui Mark, Barry va sfârşi ca director într-o bună 
zi. 

— Ce ne puteţi spune despre pacient, doctor Dexter? a întrebat-o 
Calvert. 

— Mi-e teamă că foarte puţin, i-a răspuns doctoriţa, reluând dosarul 
lui Casefikis. S-a prezentat de bună voie la spital şi a declarat rănirea 
prin împuşcare. Rana era deja septică şi părea a se fi întâmplat în 
urmă cu o săptămână; ar fi fost bine dacă venea mai devreme, în 
dimineaţa asta i-am extras glonţul. După cum ştiţi, domnule Calvert, 
este datoria noastră să informăm poliţia imediat ce avem un pacient 
rănit prin împuşcare, aşa că i-am sunat pe băieţii dumneavoastră de 
la Poliţia Metropolitană. 

— Nu sunt băieţii noştri, a corectat-o Mark. 

— lertaţi-mă, i-a răspuns doctoriţa. Pentru un medic un poliţist este 
un poliţist. 

— Şi pentru un poliţist un doctor este un doctor, dar şi 
dumneavoastră aveţi specialităţi — ortopedie, ginecologie, neurologie 
— nu-i aşa? Doar nu vreţi să spuneţi că eu arăt ca unul din curcanii de 
la Poliţie? 

Doctor Dexter nu s-a lăsat ademenită într-un răspuns care să-l 
flateze. A deschis dosarul. 

— Tot ceea ce cunoaştem este că respectivul se numeşte Angelo 
Casefikis şi este grec de origine. Până acum n-a mai fost înregistrat 
niciodată în acest spital. A declarat că are treizeci şi opt de ani... Mă 
tem că alte amănunte nu vă pot furniza. 

— Perfect, cam acestea sunt datele pe care le obţinem de obicei, a 
spus Calvert. Am putea să-l vedem? 

— Bineînţeles. Vă rog urmaţi-mă. 

Elizabeth Dexter s-a răsucit pe călcâie şi i-a condus de-a lungul 
coridorului. Cei doi bărbaţi au urmat-o, Barry căutând cu privirea 
salonul cu numărul 4308 iar Mark admirându-i picioarele. Când au 
ajuns, s-au uitat prin mica fereastră şi au văzut doi bărbaţi, Angelo 
Casefikis şi un negru cu o figură foarte veselă, ce priveau la un 
televizor al cărui sonor era oprit. 

— N-am putea să vorbim numai cu el, doctor Dexter? 


— De ce? a întrebat ea. 

— Nu ştim ce intenţionează să ne spună şi s-ar putea să nu 
dorească să mai audă şi alţii. 

— Ei bine, nu vă faceţi probleme, a spus doctoriţa Dexter râzând. 
Poştaşul meu favorit, Benjamin Reynolds, cel care stă în patul de 
alături este complet surd şi până nu-l vom opera săptămâna viitoare 
nu va putea să audă nici trâmbiţa arhanghelului Gabriel pentru Ziua 
Judecăţii de Apoi şi cu atât mai puţin un secret de stat. 

Calvert a zâmbit pentru prima oară. 

— Ar fi un martor grozav. 

Doctoriţa i-a condus pe Calvert şi Andrews în salon, după care a 
plecat. Am să te văd curând, frumoasă doamnă, şi-a promis Mark în 
gând. Calvert i-a aruncat lui Benjamin Reynolds o privire suspicioasă, 
dar negrul i-a trimis un zâmbet fericit, i-a făcut un scurt semn cu 
mâna şi a continuat să urmărească filmul Piramida de 25.000 dolari 
fără sonor; în orice caz, Barry Calvert a rămas în picioare lângă pat 
blocând imaginea lui Casefikis spre a împiedica o eventuală citire a 
cuvintelor după mişcarea buzelor. 

— Domnul Casefikis? 

— Da. 

Casefikis era un bărbat de talie mijlocie, cu un chip pământiu, de 
om bolnav, cu nas proeminent, sprâncene stufoase şi o expresie de 
nelinişte ce-i rămăsese întipărită pe figură. Păru-i era bogat, negru şi 
răvăşit. Mâinile care-i zăceau pe cearşaful alb păreau deosebit de 
mari şi venele foarte proeminente. Un picior era înfăşurat în bandaje 
şi-l ţinea deasupra cuverturii. Ochii i se plimbau nervos de la un 
bărbat la celălalt. 

— Sunt agentul special Calvert şi el este agentul special Andrews. 
Suntem ofiţeri F.B.I. Am înţeles că doriţi să staţi de vorbă cu noi. 

Amândoi şi-au scos legitimaţiile din buzunarul drept din interiorul 
hainei şi i le-au arătat lui Casefikis ţinându-le în mâna stângă. Chiar şi 
asupra acestui gest aparent nesemnificativ se insista la şcoala de 
pregătire a noilor agenţi F.B.I. pentru că „mâna puternică” trebuia să 
le rămână liberă şi să folosească pistolul dacă era necesar. 

Casefikis le-a studiat legitimaţiile cu o figură încruntată şi 
nedumerită, muşcându-şi buzele, fiind evident că nu ştia la ce să se 
uite. Semnătura agentului trebuia să acopere parţial ştampila 
Departamentului de Justiție spre a confirma autenticitatea 
documentului. S-a uitat la numărul legitimaţiei lui Mark, 3302, şi la 
numărul insignei, 1721. N-a scos nicio vorbă de parcă ar fi stat pe 
gânduri, întrebându-se de unde s-o înceapă sau poate că voia să se 
răzgândească şi să nu mai spună nimic. Şi-a pironit privirile asupra lui 
Mark, care părea, de la o poştă, mult mai înţelegător şi şi-a început 
povestea. 


— Până acum nu avut niciodată de-a face cu poliţia, a spus el. Cu 
niciun fel de poliţie, de nicăieri. 

Niciunul dintre agenţi n-a zâmbit şi nici n-a comentat. 

— Dar acum eu sunt în mare primejdie şi, pentru Dumnezeu, am 
nevoie de ajutor. 

Calvert a intervenit. 

— De ce ai nevoie de ajutorul nostru? 

— Sunt imigrant ilegal, la fel soţia. Amândoi greci de origine, venit 
la Baltimore cu vaporul şi lucrăm aici de doi ani. In Grecia nu avem 
nimic ca să întoarcem. 

Cu un efort vădit şi printre poticneli a continuat: 

— Am o informaţie, vreau s-o negociez, dau la voi dacă nu suntem 
expulzați. 

— Nu putem face un asemenea... a început Mark. 

Barry i-a atins braţul lui Mark. 

— Dacă este importantă şi ne puteţi ajuta să prevenim un delict 
grav vom vorbi cu autorităţile de la Imigrări. Asta-i tot ce putem 
promite. 

Mark a reflectat în sinea lui; dacă la cele şase milioane de imigranţi 
ilegali din Statele Unite se mai adăugau doi, n-avea să se scufunde 
din cauza lor vaporul. 

Casefikis arăta disperat. 

— Aveam nevoie de slujbă, aveam nevoie de bani, înţelegeţi? 

Amândoi înțelegeau. Se confruntau cu asemenea probleme de zeci 
de ori într-o săptămâna, sub diverse aspecte. 

— Când s-a oferit la mine slujba asta de ospătar în restaurant, soţia 
mea foarte încântat. In a doua săptămână s-a dat la mine servici 
special, să servesc într-o cameră de hotel oameni mari. Omul voia 
ospătar care nu vorbeşte engleza. Engleza mea proastă, aşa că şeful 
spus la mine că aş putea merge, dar să nu deschid gura, vorbeşte 
numai pe greceşte. Pentru douăzeci de dolari, eu zis da. Plecat la 
hotel într-o dubiţă — cred că în Georgetown. Când sosit, trimis pe 
mine la bucătărie. M-am îmbrăcat şi am început să duc mâncare în 
salonul special. Acolo cinci-şase bărbaţi şi l-am auzit pe unul mare 
spus că eu nu vorbeşte engleza. Aşa că ei vorbit mai departe. Eu nu 
ascultat. La ultima ceaşcă de cafea, când ei început vorbeşte despre 
preşedintele Kane, eu ascultat, place la mine Kane. Am auzit: Trebuie 
să terminăm cu ea. Altul a zis: Cea mai bună zi rămâne, totuşi, 10 
martie, aşa cum am plănuit. Apoi am auzit: Sunt de acord cu 
senatorul, să scăpăm de târfa asta. Cineva s-a uitat la mine, aşa că eu 
plecat din salon. Când coborât la spălat vase, un bărbat intrat şi 
strigat. Hei, tu, prinde asta. Eu privit şi întins braţele. Imediat el pornit 
spre mine şi eu fugit afară, în stradă. El împuşcat la mine, eu simţit 
durere în picior, dar reuşit fug acasă pentru că el era mai bătrân, 


mare şi mai încet decât mine. Eu auzit cum strigă, dar ştiam că nu mă 
poate prinde. Eu speriat. Ajuns acasă repede şi în noaptea aia eu şi 
soţia mutat şi ascuns afară din oraş la un prieten din Grecia. Sperat că 
totul va fi bine, dar după câteva zile piciorul rău şi Ariana cerut la 
mine să vin la spital şi să sun la voi, pentru că prietenul meu spus că 
ei mă caută şi dacă mă găsesc, împuşcă la mine. 

S-a oprit respirând anevoie, faţa-i nebărbierită era acoperită cu 
broboane de sudoare şi-i privea pe cei doi bărbaţi implorându-i din 
ochi. 

— Care e numele şi prenumele dumitale? l-a întrebat Calvert 
precipitat. 

— Angelo Mexis Casefikis. 

Calvert i-a cerut să-l spună literă cu literă. 

— Unde locuiţi? 

— Acum în Blue Ridge Manor Apartments, 11501 Elkin Street, 
Wheaton. Casa la un prieten, om bun, rog nu faceţi probleme la el. 

— Când s-a petrecut acest incident? 

— Joia trecută, a răspuns imediat Casefikis. 

Calvert a verificat data 

— 24 februarie? 

Grecul a înălţat din umeri. 

— Joia trecută, a repetat el. 

— Unde este restaurantul la care lucrai? 

— La câteva străzi de mine. Se cheamă Golden Duck. 

Calvert continua să-şi noteze în carnet. 

— Şi unde este hotelul la care ai fost dus? 

— Nu ştiu, în Georgetown. Poate duc pe voi acolo, când ies din 
spital. 

— Acum, domnule Casefikis, vă rog să fiţi atent. A mai fost 
altcineva la prânzul acela care ar fi putut auzi din întâmplare 
conversaţia? 

— Nu, domnule. Eu singurul ospătar ce servit acolo. 

— Ai povestit cuiva ce-ai auzit? Soţiei? Prietenului la care stai? 
Altcuiva? 

— Nu, domnule. Numai la dumneavoastră. Nu spus la soţie ce auzit. 
Nu spus la nimeni, prea speriat. 

Calvert a continuat să-l chestioneze, cerându-i să-i descrie pe 
ceilalţi bărbaţi din încăpere, după care l-a pus pe grec să repete tot ce 
văzuse pentru a se convinge că povestea rămânea aceeaşi, ceea ce s- 
a şi întâmplat. Mark îi privea tăcut, fără să scoată o vorbă. 

— O.K., domnule Casefikis. Asta-i tot ce putem face pentru astă- 
seară. Ne vom întoarce mâine dimineaţă şi ne veţi semna o declaraţie 
scrisă. 

— Dar ei au să mă omoare. Au să mă omoare. 


— Nu vă speriaţi, domnule Casefikis. Vom pune un poliţist la salonul 
dumneavoastră cât de curând posibil. N-o să vă omoare nimeni. 

Casefikis şi-a coborât privirile fără a fi convins de asigurările date. 

— Ne vom revedea mâine, i-a răspuns Calvert închizându-şi 
carnetul. Acum odihniţi-vă. Noapte bună, domnule Casefikis. 

Calvert a aruncat o privire spre fericitul Benjamin care era absorbit 
de Piramida de 25.000 de dolari de la televizor, care mergea tot fără 
sonor. Le-a făcut semn cu mâna, dezvelindu-şi singurii trei dinţi pe 
care îi avea, doi negri şi unul de aur. Calvert şi Andrews au ieşit pe 
coridor. 

— Nu cred o iotă din ce-a povestit, a spus imediat Barry. Cu câtă 
engleză ştie, s-ar putea foarte uşor să fi înţeles greşit. Nu este exclus 
să fi fost o frază destul de inofensivă. Oamenii întotdeauna îl înjură pe 
preşedinte. Şi tatăl meu o face, dar asta nu înseamnă că l-ar omori. 

— Poate, dar cum rămâne cu împuşcătura? Asta este foarte 
adevărată, a spus Mark. 

— Ştiu. Cred că acesta este lucrul care mă îngrijorează, a spus 
Barry. S-ar putea să fie o acoperire pentru cu totul altceva. Cred că 
am să-l avertizez pe şef să aibă şi asta în vedere. 

Calvert s-a îndreptat spre telefonul public de lângă lift şi a scos din 
buzunar două monezi de douăzeci şi cinci de cenți. Toţi agenţii au 
buzunarele pline cu asemenea monezi; nu există privilegii telefonice 
pentru agenţii F.B.I. 

— Ei bine, spera să jefuiască fortul Nox? a auzit Mark vocea 
doctoriţei Elizabeth Dexter, fiind luat prin surprindere, deşi oarecum 
se aşteptase ca ea să se reîntoarcă. 

Se vedea clar că acum se pregătea să plece acasă: halatul alb 
fusese înlocuit cu o jachetă roşie. 

— Nu chiar, a răspuns Mark. Mâine dimineaţă va trebui să revenim 
pentru unele clarificări; probabil îi vom cere să semneze o declaraţie 
şi-i vom lua amprentele. Apoi vom primi medalia de aur. 

— Bun, a spus ea. Mâine dimineaţă este de serviciu doctoriţa 
Delgado. Le-a zâmbit. Sunt sigură că o s-o plăceţi şi pe ea. 

— Acest spital este dotat numai cu doctoriţe frumoase? a întrebat-o 
Mark. Cum ar putea cineva să-şi petreacă aici o noapte? 

— Ei bine, gripa este boala care se poartă luna asta. Chiar şi 
preşedintele Kane a făcut-o. 

Calvert i-a aruncat o privire scrutătoare la auzul numelui de Kane. 
Elizabeth Dexter s-a uitat la ceas. 

— Deja am făcut două ore suplimentare fără a fi plătită, a spus ea. 
Dacă nu mai aveţi alte întrebări, domnule Andrews, acum ar trebui să 
plec acasă. 

Le-a zâmbit şi s-a răsucit pe călcâie, tocurile de la pantofi 
răsunându-i pe dalele de pe coridor. 


— O singură întrebare, doctor Dexter, a spus Mark ajungând-o din 
urmă, tocmai la colţul coridorului unde nu mai era în raza privirilor 
dezaprobatoare ale lui Barry Calvert. Ce-aţi zice dacă aţi lua cina cu 
mine în seara asta, puţin mai târziu? 

— Ce-aş putea spune? îl tachina ea. Să mă gândesc. Cred că aş 
accepta-o cu plăcere, dar nu foarte dornică. S-ar putea, totuşi, să mă 
intereseze cum sunt în realitate agenţii F.B.I. 

— Muşcăm, i-a răspuns Mark. Cei doi şi-au zâmbit. O.K. Acum este 
7:15. Dacă vrei sa profiţi de ocazie, aş putea să trec să te iau pe la 
8:30. 

Elizabeth şi-a notat adresa şi numărul de telefon pe o pagină din 
agenda lui. 

— Deci eşti stângace, nu, Liz? 

Ochii negri au strălucit pentru o clipă, când s-au ridicat şi i-au 
întâlnit pe ai lui. 

— Numai iubiții îmi spun Liz, a comentat ea şi a plecat. 


* 
x x 


— Sunt eu, Calvert, şefule. Nu-mi pot face o idee clară. Nu ştiu dacă 
este o aiureală sau ceva real şi cred că este mai bine să decideţi 
singur. 

— Bine, Barry. Dă-i drumul. 

— S-ar putea să fie ceva serios, dar, la fel de bine, doar o păcăleală. 
Nu este exclus să fie doar un pungaş mărunt, care să încerce să scape 
din undiţă pentru o potlogărie mai mare. Dar nu sunt sigur. Totuşi, 
dacă ce-a spus el este adevărat, cred că ar trebui să ştiţi imediat. 

Barry i-a relatat părţile relevante din cursul interogării, fără a face 
nicio menţiune despre senator, dar precizând că ar mai avea de 
adăugat un amănunt, pe care însă nu vrea să-l discute la telefon. 

— Ce încerci să faci tu acum cu mine o va determina pe nevastă- 
mea să mă aducă în faţa tribunalului şi să ceară divorţul, deoarece 
presupun că trebuie să mă întorc la birou, a spus Nick Stames evitând 
privirea neliniştită a soţiei lui. OK, OK. li mulţumesc lui Dumnezeu că 
măcar am apucat să mănânc puţină musaca. Barry, ne vedem în 
treizeci de minute. 

— Bine, şefule. 

Calvert a închis telefonul şi a format imediat numărul de la Poliţia 
Metropolitană. Alte două monezi de douăzeci şi cinci de cenți s-au 
dus, rămânându-i în buzunar doar şaisprezece. Deseori s-a gândit că 
modul cel mai rapid de a verifica un agent F.B.I. este să-l cauţi în 
buzunare. Dacă are douăzeci de fise, în mod cert este de la F.B.I. 

— Locotenentul Blake este în biroul alăturat. Vă fac imediat 


legătura. 

— Locotenentul Blake. 

— Agentul Calvert. V-am văzut grecul şi am dori să-i puneţi un om 
de pază la salon. Este speriat al dracului de tare în legătură cu ceva şi 
n-am vrea să riscăm. 

— Să-l ia naiba, nu este grecul meu, a spus Blake. Nu poţi să trimiţi 
pe cineva de la voi? 

— In clipa de faţă nu avem pe nimeni disponibil, locotenente. 

— Pentru Dumnezeu, nici eu nu stau prea bine cu oamenii. Ce-ţi 
imaginezi că este la noi, hotelul Shoreham? La dracu', voi vedea ce 
pot face. Dar n-au să poată ajunge acolo înainte de câteva ore. 

— Bun. lţi mulţumesc pentru ajutor, locotenente. Voi raporta la 
mine la birou. 

Barry a închis telefonul. 

Mark Andrews şi Barry Calvert au aşteptat ascensorul care i-a dus 
jos tot atât de încet şi poticnit, cum îi urcase. Niciunul din ei n-a vorbit 
până n-au ajuns în Fordul albastru. 

— Stames se întoarce la birou să audă povestea, a spus Calvert. Nu 
cred că o să vrea să se ocupe el de toată treaba, dar este mai bine să- 
| informăm. Şi cu asta s-ar putea să încheiem şi noi ziua de lucru. 

Mark s-a uitat la ceas; mai avea o oră şi patruzeci şi cinci de 
minute, ceea ce pentru un agent era maximum de timp ce şi-l putea 
permite într-o zi. 

— Să sperăm că da, a spus Mark. Nu de altceva, dar am o întâlnire. 

— Eu o cunosc? 

— Frumoasa doctor Dexter. 

Barry şi-a înălţat sprâncenele. 

— Să nu afle şeful. Dacă îi ajunge la ureche că ai agăţat pe cineva 
când erai în misiune, te expediază direct la minele de sare din Butte, 
Montana. 

— Habar n-am avut că sunt mine de sare la Butte, Montana. 

— Numai agenţii F.B.I. trimişi acolo disciplinar ştiu că sunt mine de 
sare la Butte. 

Mark a şofat la întoarcere, iar Barry şi-a scris raportul. Când au 
ajuns la vechea clădire a Poştei era 7:40 şi Mark a găsit parcajul 
aproape gol. La această oră târzie mai toţi oamenii civilizaţi erau la ei 
acasă, făcând lucruri civilizate, de pildă, mâncau musaca. Maşina lui 
Stames deja se afla acolo. Să-l ia naiba! Au luat liftul până la etajul 
cinci şi au intrat în antecamera biroului lui Stames, care arăta pustie 
fără Julie. Calvert a ciocănit uşor în uşa şefului şi cei doi agenţi au 
intrat înăuntru. Stames şi-a înălţat privirile spre ei. El deja îşi găsise o 
grămadă de lucruri să facă de când se întorsese, de parcă ar fi uitat 
că venise special să-i întâlnească. 

— Bun, Barry. Deci hai s-o luăm de la capăt şi cu migală. 


Calvert i-a povestit exact ce se întâmplase din clipa în care au ajuns 
la Woodrow Wilson, până în momentul în care a cerut celor de la 
Poliţia Metropolitană să trimită pe cineva la spital să-l apere pe grec. 
Mark era impresionat de reproducerea foarte exactă şi fără nicio 
omisiune a lui Barry. Nu exagerase cu nimic şi nu alterase câtuşi de 
puţin prin consideraţii personale. Stames şi-a coborât capul pentru 
câteva clipe, apoi s-a întors brusc spre Mark. 

— Vrei să mai adaugi ceva? l-a întrebat el. 

— Nu, chiar, domnule. A fost un pic cam melodramatic. Deşi nu 
avea aspect de mincinos, era categoric foarte speriat. Cu toate că nu 
este înregistrat absolut nicăieri. Am verificat prin radio. Casefikis nu 
apare în nicio parte. 

Nick a ridicat telefonul şi a cerut să i se facă legătura cu cartierul 
general F.B.I. 

— Polly, dă-mi, te rog, Centrul Naţional de informaţii. 

| s-a făcut imediat legătura. A răspuns o voce tânără, de femeie. 

— Sunt Stames, de la Departamentul Washington. Vreţi, vă rog, Să- 
mi verificaţi imediat în computer următorul suspect? — Angelo 
Casefikis; bărbat; grec de origine, înălţime cinci picioare, nouă țoli; 
cam o sută şaizeci şi unu de livre; păr castaniu închis; ochi căprui; 
vârstă: treizeci şi opt; fără semne particulare. 

Toate le-a citit din carnetul lui Calvert ce-l avea în faţă. A aşteptat 
în tăcere. 

— Dacă povestea pe care ne-a spus-o este adevărată, n-o să-l 
avem înregistrat nicăieri, a zis Mark. 

— Dar dacă este adevărat? îl întrebă Calvert. 

Stames continua să aştepte. Vremurile când abia după zile în şir 
puteai să afli cine figura şi cine nu în dosarele F.B.I. erau demult 
apuse. Vocea a reapărut pe fir. 

— Nu avem pe nimeni cu numele de Casefikis, Angelo. Nu există 
nici măcar un alt Casefikis. Singurul mai apropiat ce figurează în 
computer este un Casegikis născut în 1901. Imi pare rău, domnule 
Stames, că nu v-am putut ajuta. 

— Mulţumesc foarte mult. Stames a pus telefonul în furcă. O.K., 
băieţi, pentru moment să-i acordăm lui Casefikis şansa de a nu-i pune 
la îndoială spusele. Să plecăm de la premisa că povestea lui este 
adevărată şi că aceasta este o investigaţie serioasă. El nu există în 
niciunul din dosarele noastre, aşa că mai bine să-i dăm crezare până 
la proba contrarie; s-ar putea ca el să fi aflat ceva şi, dacă este 
adevărat, atunci treaba mă depăşeşte. Mâine dimineaţă, Barry, te 
duci la spital cu expertul în amprente; ia-i amprentele pentru 
eventualitatea că şi-a dat un nume fals, le trimiţi imediat la computer 
pentru identificare şi-i iei o declaraţie completă pe care îl pui s-o 
semneze. Apoi verifică dosarele de la Poliţie, privind orice incident ce 


s-a lăsat cu o împuşcare în 24 februarie, în care ar fi putut fi implicat. 
Imediat ce poate părăsi patul îl vreau într-o ambulanţă ca să ne arate 
unde a avut loc prânzul. Dacă este posibil, fă-i pe cei de la spital să fie 
de acord pentru mâine dimineaţă. Deocamdată el nu este sub stare 
de arest şi nici nu este urmărit pentru vreun delict despre care să 
avem cunoştinţă, deci nu întindeţi coarda cu el prea tare. De altfel, 
nici nu-mi face impresia că ar şti prea multe despre drepturile sale. 

— Mark, a spus Stames întorcându-şi capul. Vreau să pleci imediat 
la spital şi să te asiguri că cei de la Poliţie au ajuns acolo. Dacă n-au 
ajuns, stai cu Casefikis până sosesc ei. Dimineaţă te duci la Golden 
Duck şi verifici. Vreau să aranjez, pentru orice eventualitate ca până 
mâine la ora 10:00 a.m. să ne primească directorul, aşa că până 
atunci ai destul timp ca să-mi raportezi ce-ai făcut. Şi dacă, după 
verificarea amprentelor nu iese la iveală nimic şi dacă hotelul şi 
restaurantul există înseamnă că am încurcat-o urât de tot. Şi, dacă 
aşa stau lucrurile, eu nu voi face niciun pas mai departe, fără ştirea 
directorului. Pentru moment, nu vreau nimic în scris. Până mâine 
dimineaţă nu vreau niciun document oficial. Şi mai presus de toate, 
nu menţionaţi nimănui că este implicat un senator — nici măcar lui 
Grant Nanna. S-ar putea ca mâine, după ce-l vom vedea pe director 
să nu mai avem altceva de făcut decât un raport complet şi să 
predăm acțiunea Serviciului Secret. Nu _ uitaţi, împărțirea 
responsabilităţilor este foarte strictă — Serviciul Secret îl păzeşte pe 
preşedinte şi noi ne ocupăm de crima federală. Dacă este amestecat 
un senator, cazul este al nostru; daca este implicat preşedintele, cazul 
este al lor; îl lăsăm pe director să decidă — eu n-am de gând să mă 
bag în problemele de pe Dealul Capitoliului, acesta este bebeluşul 
directorului şi cum nu mai sunt decât şapte zile de care putem 
dispune, n-avem vreme de stat la discuţii academice. 

Stames a ridicat telefonul roşu prin care asigura direct legătura cu 
biroul directorului. 

— Sunt Nick Stames, de la Departamentul Washington 

— Bună seara, a spus o voce joasă. 

Doamna McGregor, o secretară foarte devotată directorului F.B.l., 
încă mai era la slujbă. Se spunea că până chiar şi lui Hoover îi era 
puţin teamă de ea. 

— Doamnă McGregor, aş dori să-mi fixaţi provizoriu o întâlnire 
pentru mine şi agenţii speciali Calvert şi Andrews, la domnul director, 
pentru cincisprezece minute dacă se poate. Oricând mâine, între 9:00 
şi 11:00 a.m. Este posibil ca după alte investigaţii pe care le vom face 
la noapte şi mâine dimineaţă, să nu mai fie necesar să-l deranjăm. 

Doamna McGregor şi-a consultat agenda de pe masă. 

— Domnul director merge mâine la ora 11:00 la o întâlnire cu şefii 
de la Poliţie, dar trebuie să vină la birou la ora 8:30 şi până la ora 


11:00 nu este trecut nimic în agendă. Vă scriu în creion pentru ora 
10:30, domnule Stames. Doriţi să-i comunic domnului director în ce 
problemă anume doriţi să-l vedeţi? 

— Aş prefera să nu dau alte amănunte acum. 

Doamna McGregor niciodată n-a presat şi nici acum n-a pus alte 
întrebări. Ştia că, dacă telefona Stames, era ceva important. El îl 
vedea pe director de zece ori pe an în ocazii oficiale, dar doar de trei 
sau patru ori pe an îl suna în probleme profesionale şi nu avea 
obiceiul să-l facă pe director să-şi piardă timpul cu fleacuri. 

— Mulţumesc, domnule Stames. Rămâne pe mâine la 10:30, dacă 
nu contramandaţi. 

Nick a pus telefonul în furcă şi i-a privit pe cei doi. 

— E-n ordine. Am fixat să-l vedem pe director mâine la 10:30. 
Barry, ce-ar fi să mă duci şi pe mine cu maşina acasă, după care eşti 
liber şi mâine dimineaţă vii şi mă iei din nou. Aşa vom putea să mai 
examinăm încă o dată detaliile. Barry a încuviinţat din cap. Mark tu te 
duci direct la spital. 

Mark şi-a lăsat mintea să rătăcească imaginându-şi-o pe Elizabeth 
Dexter pe coridorul spitalului Woodrow Wilson, îndreptându-se spre el, 
cu gulerul de mătase roşie răsfrânt peste halat şi cu o fustă neagră ce 
i se mula pe trup. Visa la ea cu ochii deschişi şi rezultatul era destul 
de plăcut. A zâmbit. 

— Andrews, ce dracu găseşti atât de amuzant într-o ameninţare la 
adresa vieţii preşedintelui? l-a întrebat Stames. 

— lertaţi-mă, domnule. N-a fost decât o reacţie la faptul că s-a ales 
praful de întâlnirea mea din această seară. Aş putea să folosesc 
propria mea maşină? Sper să pot merge de la spital direct la cină. 

— Da, este în ordine. Noi vom folosi maşina serviciului şi ne vedem 
dimineaţă. Dă-i drumul Mark şi sper ca cei de la Poliţie să ne dea 
rezultatele înainte de micul dejun. 

Mark s-a uitat la ceas. 

— Christoase, este deja ora opt! 

Mark a părăsit biroul uşor derutat. Chiar dacă cei de la Politie se 
aflau deja la spital, când ajungea el acolo, tot avea să întârzie la 
întâlnirea cu Elizabeth Dexter. Totuşi, de la spital putea să-i dea un 
telefon. 

— Ai vrea o farfurie cu musaca fierbinte şi o sticlă de retsina, Barry? 

— Este mai mult decât aş fi îndrăznit să visez, şefule. 

Cei doi au părăsit biroul. Stames a mai făcut mental o verificare de 
rutină. 

— Barry, când ieşi să vezi dacă Aspirină este de serviciu şi spune-i 
că nu ne vom întoarce în seara asta. 

Calvert s-a oprit la secţia de criminalistică şi a transmis mesajul lui 
Aspirină, care dezlega cuvinte încrucişate din The Washington Star. 


Dezlegase trei rânduri; noaptea se anunţa lungă. Barry l-a ajuns pe 
Stames când se urca în Ford-ul albastru închis. 

— Da, şefule, este de serviciu în continuare. 

S-au privit unul pe celălalt. Se anunţa o noapte cu dureri de cap. 
Barry a trecut la volan, a dat scaunul înapoi la maximum şi şi-a pus 
centura de siguranţă. Au intrat pe Constitution Avenue, apoi vor trece 
pe lângă Casa Albă şi vor apuca pe E. Street Expressway spre podul 
Memorial. 

— Dacă Casefikis nu ne-a îndrugat minciuni, înseamnă că ne 
aşteaptă o săptămână de iad, a spus Nick Stames. Părea sigur de data 
tentativei de asasinat? 

— Când i-am cerut a doua oară să-mi reproducă detaliile, a repetat: 
10 martie, în Washington. 

— Hm. Şapte zile, nu avem prea mult timp. Mă întreb ce hotărâre 
va lua directorul. 

— O va da Serviciului Secret, dacă raţionează cum trebuie, a spus 
Barry. 

— Ei, hai să uităm de asta deocamdată şi să ne gândim la 
musacaua fierbinte. Să lăsăm zilei de mâine ceea ce este pentru ziua 
de mâine. 

Maşina s-a oprit la stop, chiar dincolo de Casa Albă unde un tânăr 
murdar, pletos şi cu barbă, care făcea grevă în faţa casei 
preşedintelui, ţinea în mână o pancartă prin care înştiinţa pe toată 
lumea: ATENŢIE, SFARŞITUL ESTE APROAPE. Stames a citit ce scria pe 
pancartă şi a dat din cap spre Barry. 

— Asta este tot ce ne trebuie în noaptea asta. 

Au trecut pe sub Virginia Avenue, pe Expressway şi Barry a apăsat 
pe acceleraţie când au ajuns pe podul Memorial. Un Lincoln negru a 
trecut pe lângă ei cu o viteză cam de şaptezeci de mile pe oră. 

— Pariez că cei de la Poliţie îl prind, a spus Stames. 

— Probabil se grăbeşte pentru aeroportul Dulles, a răspuns Barry. 

Şoseaua nu era aglomerată, orele de vârf trecuseră de mult şi când 
au virat-o pe George Washington Parkway mergeau în plină viteză. 
Autostrada Parkway, paralelă cu râul Potomac era întunecată şi în 
meandre. Reflexele lui Barry erau rapide, aşa cum le aveau toţi din 
meseria lui, iar Stames, deşi mai în vârstă, a observat exact în acelaşi 
timp ce s-a întâmplat. Un Buick mare şi negru a început să-i 
depăşească pe banda din dreapta. Calvert l-a văzut şi când a privit în 
clipa următoare în faţă, o altă maşină, un Lincoln negru a ţâşnit în faţa 
lor de pe contrasens. A avut impresia că a auzit şi o împuşcătură. 
Barry a tras de volan să aducă maşina pe centrul şoselei, dar acesta 
n-a răspuns la comandă. Ambele maşini l-au lovit deodată, dar tot a 
reuşit să tragă pe una din ele alături de el, pe panta povârnită. 
Amândouă au prins viteză până au izbit cu un zgomot surd suprafaţa 


apei. În timp ce se lupta în van să deschidă portiera, Nick a simţit că 
scufundarea se făcea grotesc de încet, dar implacabil. 

Buick-ul negru şi-a continuat drumul pe autostradă, de parcă nu s- 
ar fi întâmplat nimic, trecând pe lângă o maşină care a frânat brusc. 
înăuntru era o tânără pereche, doi martori care asistaseră îngroziţi la 
accident. Au ieşit în grabă din maşină şi au privit de la marginea 
pantei. Nu puteau face nimic decât să se uite neajutoraţi cum Ford-ul 
albastru închis şi Lincoln-ul se făceau nevăzute. 

— lii-suse, ai văzut ce s-a întâmplat? a zis tânărul. 

— Nu prea bine. N-am văzut decât două maşini prăbuşindu-se. Ce 
facem acum, Jim? 

— Anunţăm poliţia, repede. 

Bărbatul şi femeia au alergat înapoi spre maşină. 


JOI SEARA, 3 MARTIE, 8:15 P.M. 


— Bună, Liz. 

La celălalt capăt al firului a urmat o scurtă pauză. 

— Bună, domnule agent al Biroului Federal. Nu crezi că te cam 
grăbeşti? 

— Ba da, dar intenţiile îmi sunt bune. Ascultă, Elizabeth, a trebuit 
să mă întorc la spital ca să-l supraveghez pe domnul Casefikis până 
soseşte poliţia. S-ar putea să fie în oarecare pericol, aşa că este mai 
bine să-i asigurăm paza, ceea ce înseamnă că voi întârzia la întâlnire. 
Te superi? 

— Nu. N-am să mor de foame. Joia, întotdeauna iau prânzul cu tatăl 
meu şi el este un gurmand. 

— Asta-i bine, pentru că sunt convins că nu ţi-ar strica să mănânci 
mai mult. Eşti aşa de subţire încât cu greu te-ar găsi omul pe 
întuneric. Să ştii că eu tot mai încerc să iau gripa. 

Ea a râs prietenoasă. 

— Ne vedem mai târziu. 

Mark a închis telefonul, apoi s-a îndreptat spre lift şi a apăsat pe 
buton. 

Spera ca cei de la Poliţie să fi sosit şi să fie deja la datorie. 
Dumnezeule, cât îi trebuie ascensorului ăstuia să coboare la parter? 
Pacienţii pot să şi moară aşteptându-l. In cele din urmă liftul a sosit, 
uşile s-au deschis şi un preot grec ortodox, mătăhălos s-a grăbit să 
iasă din el. Putea să jure că este un preot grec ortodox dat fiind 
potcapul înalt şi negru şi vălul care-i flutura, precum şi crucea 
ortodoxă de la gât, dar ceva i s-a părut ciudat la acest preot, numai că 
nu-şi dădea seama ce anume. A rămas o clipă uitându-se uimit la el 
cum se îndepărta şi abia în ultimul moment a reuşit să sară în lift 
înainte de a se închide uşile. A apăsat pe butonul pentru etajul patru 
de mai multe ori. Haide, haide, porneşte odată, ticălosule, dar 
ascensorul n-avea urechi pentru Mark şi a început să urce atunci când 
a avut el chef şi tot atât de anevoie ca în urmă cu câteva ceasuri. Nu 
se sinchisea el de întâlnirea lui Mark cu Elizabeth Dexter. Uşa s-a 
deschis încet şi el a ţâşnit afară îndreptându-se grăbit spre salonul 
4308, dar nu se vedea nici urmă de poliţist. De fapt, coridorul era 
pustiu, totul părea încremenit. S-a uitat prin micul geam de la uşă la 
cei doi bărbaţi care dormeau în paturile lor, televizorul încă mergea, 
tot fără sonor, luminând puţin salonul. Mark a plecat s-o caute pe 
asistenta de serviciu şi, în cele din urmă, a găsit-o în biroul surorii şefe 
savurându-şi cafeaua. A fost încântată când a văzut că, din cei doi 
agenţi F.B.I., s-a întors cel care arăta atât de bine. 

— A venit cineva de la Poliţia Metropolitană să stea de pază la 


salonul 4308? 

— Nu, n-a trecut nimeni pe la salon în seara asta. Este o tăcere 
mormântală acolo. Aşteptaţi pe cineva? 

— La naiba, da. Cred că voi avea cam mult de aşteptat. Mi-aţi putea 
aduce un scaun? Trebuie să rămân până soseşte ofiţerul de la Poliţie. 
Sper că nu vă deranjez. 

— Câtuşi de puţin. Puteţi sta cât doriţi. Am să merg să vă caut un 
scaun mai comod. Şi-a pus ceaşca pe masă. Vreţi puţină cafea? 

— Bineînţeles că da. 

Mark s-a uitat la ea mai atent. S-ar putea să-şi petreacă seara mai 
degrabă cu asistenta decât cu doctoriţa. Dar a hotărât că este mai 
bine să se întoarcă şi să verifice salonul, să vadă dacă încă mai era 
treaz Casefikis şi apoi să sune la poliţie să întrebe unde dracu era 
omul lor. S-a îndreptat agale spre uşă pentru a doua oară; acum nu 
mai avea de ce să se grăbească. A deschis încet uşa. lnăuntru era 
întuneric, exceptând unda de lumină de la televizor şi i-au trebuit 
câteva fracțiuni de secundă până i s-au acomodat ochii, i-a văzut pe 
cei doi cum dormeau liniștiți. Nu s-ar fi deranjat să se mai uite o dată, 
dacă n-ar fi auzit picătura. 

Pic, pic, pic. 

Semăna cu o picătură de la robinet, numai că nu-şi amintea să 
existe vreunul în salon. 

A păşit încet spre marginea patului lui Angelo Casefikis şi l-a privit 
atent. 

Pic, pic. 

Marginea cearşafului era plină de sângele ce şiroia din gura lui 
Casefikis, ochii negrii îi ieşiseră din orbite, iar limba umflată i se 
revărsa afară. Beregata îi fusese tăiată, imediat sub bărbie. Deja 
începuse să se facă o baltă de sânge pe duşumea. Mark călcase drept 
în ea. A simţit picioarele alunecându-i şi abia a apucat să se prindă de 
marginea patului ca să nu cadă. S-a îndreptat apoi spre bărbatul surd. 
Ochii i se obişnuiseră cu întunericul. A început să vomeze. Capul 
poştaşului era detaşat de trup. Numai culoarea pielii dovedea că cele 
două părţi fuseseră cândva unite. Mark a reuşit să iasă împleticindu- 
se din salon şi s-a îndreptat spre telefonul public, bătăile inimii 
răsunându-i în urechi. Simţea cum i se lipeşte cămaşa de trup. Mâinile 
îi erau mânjite de sânge. A găsit cu greu două fise. A sunat la 
Omucideri şi a descris în linii mari ce se întâmplase. De data asta n-o 
să mai întârzie ca să trimită pe cineva. Asistenta şi-a făcut apariţia cu 
o ceaşcă de cafea. 

— Nu vă simţiţi bine? Sunteţi un pic cam palid, a spus ea, apoi i-a 
văzut mâinile şi a ţipat. 

— Sub nicio formă să nu intraţi în salonul 4308. Să nu lăsaţi pe 
nimeni înăuntru fără aprobarea mea. Trimite-mi un doctor imediat. 


Sora i-a întins ceaşca de cafea forțându-l s-o ia şi a luat-o la fugă pe 
coridor. Mark a făcut un efort şi s-a întors în salonul 4308, deşi 
prezenţa lui acolo nu era de niciun folos. Nu avea nimic de făcut, 
decât să aştepte. A aprins lumina şi s-a îndreptat spre baie; a încercat 
să-şi curețe de pe haine urmele de sânge şi de vomă. Mark a auzit uşa 
batantă de la intrare şi s-a întors în salon. Aici era o altă doctoriţă 
tânără, cu halat alb... „Dr. Alice Delgado” scria pe ecusonul de plastic. 

— Să nu atingeţi nimic, i-a spus Mark. 

Dr. Delgado s-a uita la el, apoi spre cadavre şi a încercat să 
protesteze. 

— Să nu atingeţi nimic, a repetat Mark, până nu sosesc cei de la 
Omucideri; au să vină foarte curând. 

— Cine eşti dumneata? l-a întrebat ea. 

— Agentul special F.B.I. Mark Andrews. 

In chip automat şi-a scos portmoneul şi i-a arătat legitimaţia. 

— Ai de gând să stăm aici şi să ne holbăm unul la celălalt, sau mă 
laşi să fac ceva cu toată harababura asta? 

— Nu veţi face nimic până nu-şi termină investigația cei de la 
Omucideri. Numai ei vă pot da dezlegarea. Haideţi să plecăm de aici. 

A trecut pe lângă ea şi a împins uşa cu umărul, fără să atingă nimic. 

Erau din nou pe coridor. 

Mark a instruit-o pe doctoriţa Delgado să stea în faţa uşii şi să nu 
lase pe nimeni înăuntru până ce el va suna din nou la Poliţia 
Metropolitană. 

Ea a încuviinţat din cap supusă. 

S-a dus la telefonul public, a mai scos două fise şi a sunat la Poliţie 
cerându-l pe locotenentul Blake. 

— Locotenentul Blake a plecat acasă acum o oră. Vă pot ajuta cu 
ceva? 

— Când aveţi de gând să trimiteţi pe cineva să asigure paza la 
salonul 4308 de la Centrul Medical Woodrow Wilson? 

— Cine e la aparat? 

— Andrews, F.B.I., Departamentul Washington. 

Mark i-a repetat detaliile dublei crime. 

— Ei bine, omul nostru ar trebui să sosească din clipă în clipă. A 
plecat de la birou acum o jumătate de oră. Voi anunţa imediat la 
Omucideri. 

— Deja am făcut-o, i-a retezat-o Mark. 

A închis telefonul şi s-a prăbuşit în scaunul din apropiere. Coridorul 
deja era plin de halate albe. Toţi aşteptau. Ce ar trebui să facă acum? 

Cu încă două fise a format numărul lui Nick Stames de acasă. 
Telefonul a sunat cam mult. De ce nu răspunde? 

In cele din urmă s-a auzit o voce de femeie. 

Nu trebuie să fiu panicat, şi-a zis în gând, cu mâna strânsă pe 


telefon. 

— Bună seara, doamna Stames. Sunt Mark Andrews. Pot să vorbesc 
cu soţul dumneavoastră? 

Vocea i-a fost egală, fără a-i trăda neliniştea. 

— Nick nu este acasă, Mark. Cam acum două ore s-a întors la birou. 
Nostim este că el zicea că se va întâlni cu tine şi cu Barry Calvert. 

— Da, ne-am întâlnit, dar dânsul a plecat spre casă acum patruzeci 
de minute. 

— Incă n-a ajuns. A reuşit să mănânce primul fel la cină şi a zis că 
pleacă imediat. Poate că s-a dus la birou. De ce nu încerci acolo? 

— Da, bineînţeles. lertaţi-mă că v-am deranjat. 

Mark a închis telefonul şi a verificat să nu fi intrat cineva în salonul 
4308. A mai introdus două fise şi a sunat la birou. Era de serviciu 
Polly. 

— Sunt Mark Andrews. Fă-mi te rog legătura repede cu domnul 
Stames. 

— Domnul Stames şi agentul special Calvert au plecat cam acum 
patruzeci şi cinci de minute, cred că sunt în drum spre casă, domnule 
Andrews. 

— Nu se poate, nu se poate. 

— Ba da, au plecat, i-am văzut eu. 

— Poţi să mai verifici o dată? 

— Dacă ziceţi dumneavoastră, domnule Andrews. 

Mark a aşteptat un timp ce i s-a părut fără de sfârşit. Ce să facă? 
Nu era decât el singur, unde puteau fi ceilalţi? Cum era, oare, mai 
bine să procedeze? Dumnezeule, nimic din ceea ce învățase nu-i era 
de folos în cazul de faţă. In mod normal F.B.l.-ul ajungea la locul 
crimei la douăzeci şi patru de ore după ce fusese săvârşită, nu în 
timpul ei. 

— Nu răspunde nimeni, domnule Andrews. 

— Mulţumesc, Polly. 

Mark se uita cu disperare în tavan sperând să-i vină vreo idee. 
Fusese avertizat să nu vorbească cu nimeni despre evenimentele din 
această seară, să nu scoată o vorbă, indiferent ce s-ar fi întâmplat 
până când Stames îl vedea pe director. Trebuie să-l găsească pe 
Stames; trebuie să-l găsească pe Calvert. Trebuie să găsească pe 
cineva cu care să vorbească. A mai scos din buzunar două fise. A 
încercat la Barry Calvert. Telefonul a sunat lung. N-a răspuns nimeni 
în apartamentul celibatarului. Cu aceleaşi fise a sunat iar la Norma 
Stames. 

— Doamnă Stames, sunt Mark Andrews. lertaţi-mă că vă deranjez 
din nou. În clipa în care soseşte soţul dumneavoastră cu Calvert, vă 
rog, spuneţi-i să mă sune la Woodrow Wilson. 

— Da, îi voi transmite, Mark, imediat ce intră pe uşă. Probabil că s- 


au oprit pe undeva pe drum. 

— Da, probabil, la asta nu m-am gândit. Cred că cel mai bine ar fi 
pentru mine ca imediat ce-mi soseşte schimbul să mă întorc acasă. 
Aşa că poate ar fi mai nimerit ca ei să mă sune acolo. Mulţumesc, 
doamnă Stames. 

In timp ce închidea telefonul l-a văzut pe ofiţerul de la Poliţia 
Metropolitană croindu-şi drum spre el prin coridorul care deja era 
aglomerat. Sub braţ avea un roman de Ed Mcbain. Mark era pe 
punctul de a ţipa la el pentru că a venit târziu, dar ce rost mai avea? 
La ce bun să te agiţi cât nu mai poţi drege nimic, când balta de sânge 
rămâne baltă de sânge? Simţea că-i vine iar să vomite. L-a luat pe 
tânărul ofiţer deoparte şi i-a rezumat cele întâmplate, fără a-i furniza 
niciun detaliu referitor la motivul pentru care cei doi erau importanţi, 
şi limitându-se strict la fapte. l-a cerut să-şi informeze superiorul, a 
adăugat că echipa de la Omucideri trebuie să sosească şi din nou 
evitând să-i dea alte amănunte. Polițistul a sunat la el la slujbă şi i-a 
raportat ofițerului de serviciu pe un ton neutru, cele ce i s-au relatat. 
Poliţia Metropolitană se confrunta cu peste şase sute de omucideri pe 
parcursul unui an. 

Personalul medical aştepta neliniştit; avea să fie o aşteptare lungă. 
Agitaţia profesională părea a lua locul panicii anterioare. Mark încă nu 
ştia încotro s-o pornească, ce să facă. Unde era Stames? Unde era 
Calvert? Unde naiba erau amândoi? 

S-a dus din nou spre poliţist care explica personalului medical cu 
lux de amănunte de ce nu trebuie să intre nimeni în salon... nu părea 
a-i fi convins, dar ei au continuat să aştepte; Mark i-a spus că se duce 
la Departament. Nici acum nu i-a dat niciun indiciu de ce Casefikis 
fusese important pentru F.B.I. Ofiţerul de la poliţie avea sentimentul 
că are lucrurile sub control. Cei de la Omucideri vor veni din clipă în 
clipă, i-a spus lui Mark că aceştia, în mod cert, vor voi să vorbească cu 
el mai târziu. Mark a încuviinţat din cap şi a plecat. 

Când a ajuns la maşină, a scos girofarul şi l-a fixat pe capotă. Voia 
să se întoarcă la birou cât se putea de repede, să ajungă la oameni pe 
care-i cunoştea, la oameni care puteau găsi un sens coşmarului în 
care intrase. 

Mark a răsucit butonul emiţătorului din maşină. 

— D.W. 180 raportează. Vă rog să încercaţi să-i localizaţi pe domnul 
Stames şi Calvert. Este urgent. Mă întorc la birou imediat. 

— Da, domnule Andrews. 

— D.W., terminat. 

După douăsprezece minute a ajuns la Departament şi şi-a parcat 
maşina. A alergat la lift. Liftierul l-a dus sus. Mark a ţâşnit afară. 

— Aspirină, Aspirină. Cine naiba este de serviciu în seara asta? 

— Eu sunt singurul, băiete. Singur, de capul meu, a spus Aspirină 


privindu-l peste ochelari, destul de plictisit. Care-i problema? 

— Unde este Stames? Unde este Calvert? a întrebat el. 

— Au plecat acasă chiar acum o oră. 

La naiba! Ce să facă el acum? Aspirină nu era omul în care să ai 
încredere, dar era singura persoană la îndemână căreia îi putea cere 
un sfat. Şi, deşi Stames îl instruise că nu trebuie să discute cu nimeni 
niciun detaliu până nu-l vedeau pe director, aceasta era o urgenţă. El 
n-o să deconspire niciun detaliu, va afla doar ce ar fi făcut un om de 
pe timpul lui Hoover. 

— Trebuie să-i găsesc, din pământ din iarbă verde, trebuie să-i 
găsesc pe Stames şi Calvert. Imi poţi da vreo sugestie? 

— Ei bine, mai întâi, ai încercat staţia radio din maşină? 

— Am rugat-o pe Polly să verifice. Am s-o sun din nou. 

Mark a ridicat telefonul cel mai apropiat. 

— Polly, i-ai localizat pe domnul Stames şi Calvert prin radio? 

— Incă încerc, domnule Andrews. 

Aşteptarea i s-a părut fără de sfârşit; n-a venit niciun răspuns. 

— Ce se întâmplă, Polly, ce se întâmplă? 

— Fac tot ce pot, domnule. Nu se aude decât un bâzâit. 
poa Încearcă staţiile unu, doi, trei sau patru. N-are importanţă care. 
Incearcă tot ce poţi. 

— Da, domnule. Nu pot să le încerc decât pe rând. Sunt patru şi nu 
pot să le iau decât una câte una. 

Mark şi-a dat seama că intrase în panică. Era timpul să se aşeze pe 
un scaun şi să încerce să gândească limpede. N-a venit sfârşitul lumii 
— sau poate că a venit? 

— Pe staţia unu, nu sunt, domnule. Nici pe doi. De ce să fie pe trei 
sau patru la ora asta din noapte? Ei au plecat spre casă. 

— Nu mă interesează unde au plecat. Doar să mi-i găseşti. Mai 
încearcă o dată. 

— O.K., O.K. 

A încercat staţia trei, apoi patru. Pentru cinci şi şase avea nevoie de 
autorizaţie spre a utiliza codul. 

— Este o urgenţă, jur că este o urgenţă. 

Aspirină i-a dat dezlegare lui Polly să încerce staţiile cinci şi şase. 
Acestea erau cunoscute sub inițialele K.G.B.: pe cei de la F.B.I. 
întotdeauna i-a amuzat să aibă K.G.B.-ul drept reţeaua lor codificată 
de transmisiuni. Dar în momentul de faţă nu mai părea nostim. N-a 
fost niciun răspuns de la K.G.B.5 A urmat apoi K.G.B.6; din nou nimic. 
Bunule Dumnezeu, acum ce-i de făcut? încotro să se îndrepte? 
Aspirină s-a uitat la el întrebător, nevoind să se implice. 

— Intotdeauna să-ţi aminteşti, fiule C-Y-A. Acesta este biletul care 
te poate duce undeva: C-Y-A. 

— Dacă tu vrei să-ţi acoperi fundul, asta tot nu mă ajută să-l 


localizeze pe domnul Stames, a spus Mark forţându-se să fie calm. N- 
are importanţă, Aspirină, întoarce-te la cuvintele tale încrucişate. 

Mark a plecat şi s-a oprit la toaletă. Şi-a făcut mâinile pâlnie sub 
robinet şi şi-a clătit gura; încă simţea mirosul de sânge şi vomă. S-a 
întors în secţia criminalistică, s-a aşezat pe un scaun şi a numărat 
până la zece foarte rar. Trebuia să hotărască ce are de făcut şi apoi să 
ducă la îndeplinire, indiferent ce ar fi fost. Pesemne că lui Stames şi 
Calvert li se întâmplase ceva, iar ceea ce se petrecuse cu poştaşul de 
culoare şi cu grecul, ştia. Probabil că va trebui să încerce să ia 
legătura cu directorul, deşi acest lucru trebuia făcut în extremis. Un 
om cu gradul lui Mark, ieşit nici de doi ani de pe băncile Academiei, nu 
pune, pur şi simplu, mâna pe telefon şi-l sună pe director. In orice caz, 
el trebuie să se ducă la întâlnirea pe care a fixat-o Stames cu 
directorul pentru ora 10:30, în dimineaţa următoare. 10:30 a doua zi. 
Până atunci erau mai mult de douăsprezece ore în care nu ştia ce să 
facă. Trebuie să păstreze un secret despre care i se spusese să nu 
discute cu nimeni altcineva. Să deţii o informaţie pe care să n-o poţi 
împărtăşi nimănui... 

A sunat telefonul şi a auzit vocea lui Polly. S-a rugat în gând să fie 
Stames, dar ruga nu i-a fost ascultată. 

— Domnule Adrews, mai sunteţi acolo? Căpitanul Hogan de la 
Omucideri vrea să vă vorbească. 

— Andrews? 

— Da, domnule căpitan. 

— Ce-mi poţi spune? 

Mark i-a raportat despre Casefikis că era un imigrant ilegal care se 
internase cu întârziere la spital pentru a-şi opera piciorul, ceea ce era 
adevărat, şi că fusese împuşcat de un escroc care-l şantajase, 
ameninţându-l cu expulzarea pentru intrare ilegală în State, ceea ce 
nu era adevărat. Un raport scris îi va parveni a doua zi dimineaţă. 

Detectivul n-a părut convins. 

— Nu-mi ascunzi nimic, fiule? Ce a căutat F.B.I.-ul acolo din capul 
locului? O să fie scandalul dracului dacă aflu că-mi ascunzi ceva. N-o 
să stau pe gânduri ca să-ţi pun fundul la prăjit pe cei mai încinşi 
cărbuni din Washington. 

Mark a reflectat la ordinul pe care Stames l-a repetat de câteva ori 
în privinţa păstrării secretului. 

— Nu, nu ascund nicio informaţie, a spus el ridicând vocea. 

Ştia că tremura şi altfel n-ar fi putut fi mai convingător. Detectivul 
de la Omucideri a mârâit ceva; i-a mai pus câteva întrebări şi a închis. 
Mark a lăsat receptorul în furcă. Telefonul era lipicios din cauza 
transpiraţiei, hainele încă i se lipeau de trup. A sunat din nou la Norma 
Stames; nu, şeful încă nu se întorsese acasă. A rugat-o pe Polly să mai 
verifice o dată staţiile radio; n-a aflat nimic în afară de bâzâitul de pe 


canalul unu. În cele din urmă, Mark a părăsit telefonul şi i-a spus lui 
Aspirină că se duce acasă. Aspirină n-a părut interesat câtuşi de puţin. 

Mark a ieşit grăbit din lift, apoi a urcat repede în maşină. „Trebuie 
să ajung acasă. Apoi îl sun pe director”. Din nou gonea pe străzi către 
casă. 

Nu era partea cea mai luxoasă a oraşului, dar zona de sud-vest a 
Washingtonului, renovată, era preferată de mulţi tineri burlaci. Mark 
locuia nu departe de Arena Stage, lângă staţia de metrou. Locul era 
plăcut, plin de viaţă, nu foarte scump — iar lui Mark îi convenea de 
minune. 

Imediat ce a intrat în apartament a dat buzna la telefon. După cea 
sunat de câteva ori, la capătul firului, cineva a ridicat receptorul. 

— Biroul directorului. Ofiţerul de serviciu. 

Mark a tras adânc aer în piept. 

— Sunt agentul special Andrews, de la Departamentul Washington, 
a început Mark rar. Vreau să vorbesc cu domnul director imediat, este 
absolut urgent. 

Se pare că directorul era invitat la cină la procurorul general acasă. 
Mark a cerut numărul de telefon. Ofiţerul s-a interesat dacă avea 
permisiunea să-l deranjeze pe director la această oră din noapte. Mark 
i-a răspuns că avea fixată o audienţă la director a doua zi dimineaţă, 
la ora 10:30 şi, pentru Dumnezeu, avea autorizaţia necesară. 

Pesemne că ofiţerul a simţit disperarea din glasul lui Andrews. 

— Vă sun eu, daţi-mi vă rog numărul dumneavoastră. 

Andrews ştia că aşa se proceda, trebuia verificat dacă era agent 
F.B.I. şi dacă avea programare pentru a doua zi la director. Telefonul a 
sunat peste un minut şi ofiţerul a spus: 

— Domnul director este încă la procurorul general. Numărul este 
761-4386. 

Mark a format numărul. 

— Reşedinţa doamnei Edelman, a spus o voce. 

— Sunt agentul special Mark Andrews, a început el. Trebuie să 
vorbesc cu domnul director al Biroului Federal de Investigaţii. 

A spus-o rar şi clar, deşi încă mai tremura. Răspunsul a venit din 
partea omului a cărui grijă supremă în acea seară era că se prăjiseră 
prea tare cartofii. 

— Vreţi să aşteptaţi puţin, domnule? 

A aşteptat, a aşteptat, a aşteptat. 

O altă voce a spus: 

— Tyson la aparat. 

Mark a mai tras o dată adânc aer în piept şi a plonjat: 

— Sunt agentul special Mark Andrews. Am o audienţă la 
dumneavoastră pentru mâine dimineaţă la ora 10:30 împreună cu 
şeful Departamentului, domnul Stames şi agentul special Calvert. Nu 


cunoaşteţi detaliile, pentru că audiența a fost fixată prin doamna 
McGregor, după ce dumneavoastră plecaseţi de la birou. Trebuie să 
vă văd imediat şi, dacă doriţi mă puteţi suna. Sunt acasă. 

— Da, Andrews. Am să te sun. Care este numărul tău? 

Mark i l-a dat. 

— Tinere, a spus Tyson, sper să fie, într-adevăr, o urgenţă. 

— Este, domnule director. 

Mark a aşteptat. A trecut un minut şi apoi altul. L-a luat Tyson drept 
nebun? Ce se întâmplă? S-au scurs trei minute; patru; era clar că 
directorul făcea mai multe verificări decât ofiţerul de serviciu. 

Telefonul a sunat. Mark a tresărit. 

— Bună, Mark. Sunt Roger. Vrei să ieşim la o bere? 

— Nu acum, Roger, nu acum, a spus Mark şi a închis. 

Telefonul a sunat imediat. 

— E-n ordine, Andrews. Ce vrei să-mi spui? Scurt şi la obiect. 

— Vreau să vă văd acum, domnule director. Vă cer cincisprezece 
minute din timpul dumneavoastră ca să-mi spuneţi ce naiba ar trebui 
să fac. 

A regretat cuvântul „naiba” în momentul în care i-a ieşit din gură. 

— Foarte bine, dacă este atât de urgent. Ştii unde locuieşte 
procurorul general? 

— Nu, domnule director. 

— Notează: 2942 Edgewood Street, Arlington. 

Mark a pus telefonul jos şi a notat adresa cu grijă şi cu litere de 
tipar pe interiorul unei cutii de chibrituri ce făcea reclame la 
asigurările pe viaţă. L-a sunat apoi pe Aspirină care nu găsea soluţie 
la un rând 7 pe verticală. 

— Dacă se întâmplă ceva, mă găseşti prin radio, voi fi în maşina 
mea. Am să las canalul doi deschis tot timpul. Ceva nu este în ordine 
pe canalul unu. 

Aspirină a pufnit pe nas. Tinerii agenţi de astăzi îşi dau prea multă 
importanţă. Una ca asta nu s-ar fi întâmplat în timpul lui J. Edgar 
Hoover şi n-ar trebui lăsat să se întâmple nici acum. Noroc că el nu 
mai are decât un an, apoi se pensiona. S-a reîntors la cuvintele 
încrucişate, la rândul şapte, pe verticală, format din zece litere şi a 
început să-şi stoarcă creierii spre a găsi soluţia. 

Şi mintea lui Mark Andrews fierbea când a pornit-o în goană spre 
lift, după care a ieşit în stradă, s-a urcat în maşină şi a plecat în plină 
viteză spre Arlington. Din East Basin Drive a intrat pe Independence 
Avenue, a trecut pe lângă Memorialul Lincoln şi s-a îndreptat spre 
podul Memorial. Accelera cât era posibil, blestemând în gând oamenii 
care traversau strada agale în această seară plăcută şi blândă, 
blestemându-i pe acei care nu dădeau nicio atenţie luminii roşii a 
girofarului fixat pe capota maşinii, blestemând tot timpul. Unde era 


Stames? Unde era Barry? Ce naiba se întâmplă? Are să creadă 
directorul că este nebun? 

A traversat podul Memorial şi s-a înscris pe ieşirea spre G.W. 
Parkway. Circulaţia era oprită. Nu mai putea înainta deloc. Probabil că 
fusese un accident. Să-l ia naiba de accident, acum şi-a găsit să se 
întâmple şi lui exact asta îi trebuia. A virat-o pe mijlocul străzii şi a pus 
în funcţie sirena. Mai toţi oamenii au crezut că este din echipa de 
investigaţie a poliţiei, aşa că i-au făcut loc. In cele din urmă a ajuns la 
grupul de maşini ale poliţiei lângă care se aflau şi ambulanţele. Un 
tânăr poliţist s-a apropiat de maşina lui. 

— Şi dumneavoastră vă ocupați de acest caz? 

— Nu. Sunt de la F.B.I. Trebuie să ajung în Arlington Este extrem de 
urgent. 

l-a arătat legitimaţia. Polițistul i-a făcut loc şi Mark a părăsit 
accidentul. Să-l ia naiba de accident. După ce a scăpat de el, traficul a 
fost lejer, în cincisprezece minute a ajuns în Edgewood Street, nr. 
2942, în Arlington. A mai sunat-o încă o dată de la telefonul din 
maşină pe Polly la Departament, pentru o ultimă verificare. Nu, nici 
Stames, nici Calvert nu dăduseră niciun telefon. 

Mark a sărit din maşină. Inainte de a apuca să facă vreun pas, l-a 
oprit un bărbat din Serviciul Secret. Mark i-a arătat legitimaţia şi i-a 
spus că are întâlnire cu directorul. Ofiţerul de la Serviciul Secret i-a 
cerut politicos să aştepte lângă maşină. După o scurtă consultaţie la 
uşă, Mark a fost condus într-o cameră micuță ce pornea din hol, pe 
dreapta şi care, în mod evident, era folosită drept birou. Directorul a 
intrat. Mark s-a ridicat în picioare. 

— Bună seara, domnule director. 

— Bună seara, Andrews. Ai întrerupt un dineu foarte important. 
Sper că ştii ce faci. 

Directorul era glacial şi foarte direct, lăsând clar să se vadă că nu-l 
încânta deloc că un tânăr agent necunoscut îi ceruse această 
întrevedere. 

Mark i-a relatat toată povestea, începând cu prima întâlnire cu 
Stames până la decizia lui de a trece peste capetele tuturor. Chipul 
directorului a rămas impenetrabil pe tot parcursul recitalului. Când a 
terminat, lui Mark i se învârteau în cap doar câteva fraze: „Am 
procedat prost. Ar fi trebuit să mai încerc să dau de Stames şi Calvert. 
Pesemne că ei acum deja erau acasă.” A aşteptat, pe frunte 
apărându-i mici broboane de transpiraţie. Probabil că azi era ultima lui 
zi în F.B.I. Primele cuvinte ale directorului l-au luat prin surprindere: 

— Ai făcut exact ceea ce trebuia, Andrews. Eu dacă aş fi fost în 
locul tău aş fi luat aceeaşi decizie. Ţi-a trebuit mare curaj să vii cu 
toată povestea la mine. L-a privit scrutător pe Mark. Eşti absolut sigur 
că numai tu, Stames, Calvert şi cu mine cunoaştem toate detaliile în 


privinţa celor întâmplate în seara asta? Nu mai ştie nimeni altcineva 
din Serviciul Secret sau de la Poliţie? 

— Sunt absolut sigur, domnule director, nu ştim decât noi patru. 

— Şi voi trei deja aveaţi fixată o întâlnire cu mine mâine dimineaţă 
la 10:30. 

— Da, domnule director. 

— Bun. Notează-ţi. 

Mark a scos un carneţel din buzunarul interior de la haină. 

— Numărul de aici al procurorului general. 

— Da, domnule director. 

— Şi numărul meu de acasă este 721-4069. Memorează-le şi apoi 
distrugi hârtia. Acum îţi voi spune exact cum trebuie să procedezi. Te 
întorci la Departament. Mai faci încă o verificare în privinţa lui Stames 
şi Calvert. Sună la morgă, sună spitalele, sună poliţia rutieră. Dacă nu 
afli nimic, te prezinţi mâine la mine la birou, nu la 10:30, ci la ora 
8:30. Asta-i prima ta sarcină. A doua: îmi dai numele ofițerului de la 
Omucideri şi de la Poliţia Metropolitană care lucrează la acest caz. 
Acum vreau să ştiu dacă am reţinut exact — lor nu le-ai spus nimic 
despre motivul pentru care te-ai dus să-l vezi pe Casefikis. 

— Absolut nimic, domnule director. 

— Bine. 

Procurorul general şi-a vârât capul pe uşă. 

— Totul e-n ordine, Halt? 

— Da, mulţumesc, Marian. Nu cred că-l cunoşti pe agentul special 
Andrews de la Departamentul Washington. 

— Nu. Sunt încântată să te cunosc, domnule Andrews. 

— Bună seara, doamnă. 

— Ai să întârzii mult, Halt? 

— Nu. Mă întorc imediat ce stabilesc câteva lucruri cu Andrews. 

— Este ceva deosebit? 

— Nu, nimic ca să ne facem griji. 

Era evident că directorul hotărâse ca să nu spună nimănui nimic din 
cele întâmplate până ce el însuşi nu le dădea de cap. 

— Unde rămăsesem? 

— Mi-aţi ordonat să mă întorc la Departament şi să verific în 
privinţa lui Stames şi Calvert. 

— Da. 

— Şi apoi să sun la morgă, la spitale şi la poliţia rutieră. 

— Exact. 

— Şi mi-aţi mai spus să verific la Omucideri, să iau numele 
ofițerului de acolo care se ocupă de caz. 

— Perfect.  Notează-ţi următoarele: verifică numele tuturor 
angajaţilor de la spital şi al vizitatorilor, precum şi al tuturor 
persoanelor care s-au aflat în preajma salonului 4308 între ultima oră 


când se ştie că erau în viaţă şi momentul în care au fost găsiţi morţi. 
Verifică numele celor doi morţi atât în cartotecile de la NCIC cât şi de 
la F.B.I. pentru orice fel de informaţii pe care le-am putea obţine. Cere 
amprentele personalului de serviciu, ale vizitatorilor şi tuturor celor 
identificaţi că s-ar fi aflat în apropierea salonului 4308 precum şi 
amprentele celor doi morţi. Avem nevoie de toate aceste amprente 
atât pentru eliminare, cât şi pentru o posibilă identificare a 
suspectului. Dacă nu-i găseşti pe Stames şi Calvert, aşa cum ţi-am 
spus, ne vedem mâine dimineaţă la 8:30 la mine în birou. Dacă se mai 
întâmplă ceva peste noapte, mă suni aici sau acasă. Nu te sfii. După 
ora 11:30 voi fi acasă. Dacă mă suni la telefon, foloseşte un nume 
codificat — să mă gândesc — Julius — să sperăm că nu este o 
premoniţie şi îmi dai numărul la care te afli. Foloseşte un telefon 
public şi eu te sun imediat. Dacă nu este ceva important, nu mă 
deranja înainte de 7:15. Ai înţeles? 

— Da, domnule director. 

— Bun. Acum am să mă întorc la masă. 

Mark se ridică în picioare pregătindu-se să plece. Directorul i-a pus 
o mână pe umăr. 

— Nu te speria tinere. Asemenea lucruri se întâmplă din când în 
când şi tu ai luat exact decizia care trebuia. Ai dovedit o mare 
prezenţă de spirit într-o situaţie extrem de dificilă. Acum, la treabă. 

— Da, domnule director. 

Mark era uşurat că mai ştia şi altcineva prin ce trecuse el; cineva cu 
umeri mult mai solizi decât ai lui, cu care să împartă greutatea. 

În drum spre birou, a folosit iar microfonul maşinii. 

— Sunt WD180. Aveţi vreo veste de la domnul Stames? 

— Nimic până acum, WD180, dar încercăm în continuare. 

Ajuns la birou, a dat tot peste Aspirină care nu bănuia nimic că 
Mark, cu puţin timp mai înainte, stătuse de vorbă cu directorul F.B.I. 
Aspirină îi întâlnise la cocteiluri pe toţi cei patru directori, deşi niciunul 
dintre ei nu şi-ar fi amintit numele lui. 

— Urgenţa s-a terminat, fiule? 

— Da, a spus Mark minţind. Ai aflat ceva despre Stames şi Calvert? 

Incerca să nu-şi trădeze neliniştea. 

— Nu. Pesemne că s-au abătut pe undeva, în drum spre casă. Nu-ţi 
face griji. O să-şi găsească ei calea spre casă, fără să te ţii tu de 
coada lor. 

Mark îşi făcea, într-adevăr, griji. S-a dus în biroul lui şi s-a oprit 
direct la telefon. Polly tot nu aflase nimic. Pe canalul unu era un bâzâit 
continuu. A sunat-o pe Norma Stames, dar soţul ei tot nu dăduse nicio 
veste. Doamna Stames l-a întrebat dacă ar fi putut fi un motiv de 
îngrijorare. 

— Absolut niciunul. O altă minciună. Reuşise oare să-şi mascheze 


îngrijorarea? Atâta doar că nu putem să aflăm în care bar s-a 
împotmolit. 

Ea a râs, dar ştia că Nick nu se oprea niciodată în baruri. 

Mark a încercat iar la Calvert, tot niciun răspuns în apartamentul 
celibatarului. În adâncul sufletului ştia că ceva se întâmplase. Atât că 
nu-şi putea da seama ce anume. Bine măcar că directorul era acolo şi 
acum ştia totul. S-a uitat la ceas. Era 11:15. Ce trebuia să facă în 
seara asta? Drace! Convinsese o fată frumoasă să ia cina cu el. Din 
nou a ridicat telefonul. Cel puţin ea era acasă în siguranţă, acolo unde 
trebuia să fie. 

— Alo. 

— Alo, Elizabeth, sunt eu, Mark Andrews. Crede-mă, îmi pare rău că 
nu ne-am văzut în seara asta. S-a întâmplat ceva care m-a depăşit. 

— Nu-ţi face griji, a spus ea. M-ai prevenit că nu se poate pune 
bază pe tine. 

— Nădăjduiesc că ai să-mi dai ocazia să mă revanşez. Sper ca 
dimineaţă să-mi clarific lucrurile. Probabil că am să te văd atunci. 

— Dimineaţă? a întrebat ea. Dacă te referi la spital, mâine sunt 
liberă. 

Mark a ezitat, gândind cu repeziciune la ce ar fi fost prudent să 
spună. 

— Poate că este mai bine. Mă tem că veştile sunt proaste. Casefikis 
şi celălalt bărbat din salon au fost omorâţi cu brutalitate în seara asta. 
Poliţia Metropolitană cercetează cazul, dar noi nu mai avem de ce să 
continuăm. 

— Omorâţi? Amândoi? De ce? Cine? Casefikis n-a fost omorât fără 
motiv, nu-i aşa? Cuvintele s-au revărsat ca un torent. Ce se întâmplă, 
pentru Dumnezeu? Nu, nu-mi răspunde, în orice caz, nu mi-ai spune 
adevărul. 

— Nu mi-aş pierde timpul ca să-ţi spun minciuni, Elizabeth. Ascultă, 
azi am avut multe pe cap şi îţi sunt dator cu un cotlet la grătar pentru 
că ţi-am stricat seara. Pot să te sun mai târziu? 

— Mi-ar face plăcere. O crimă îţi taie orice poftă de mâncare. Sper 
că ai să-i prinzi pe vinovaţi. La Woodrow Wilson deseori avem de-a 
face cu rezultatele violenţelor dar nu suntem obişnuiţi ca acestea să 
se comită chiar în incinta lui. 

— Ştiu. Imi pare rău că s-a întâmplat tocmai cu bolnavii tăi. Noapte 
bună, Elizabeth. Somn uşor. 

— Şi ţie, Mark. Dacă ai să poţi. 

Mark a pus telefonul în furcă şi imediat greutăţile zilei au revenit. 
Ce să facă acum? Nu-i rămânea altceva decât să păstreze legătura 
prin radio până ajungea acasă. N-avea rost să mai rămână la birou, să 
se uite pe fereastră şi să se simtă neajutorat, bolnav şi singur. S-a dus 
la Aspirină şi i-a spus că pleacă acasă, dar îl va suna din cincisprezece 


în cincisprezece minute pentru că încă era neliniştit şi voia să 
vorbească cu Stames şi Calvert. Aspirină nici măcar nu şi-a ridicat 
ochii spre el. 

— Bine, a spus Aspirină, mintea fiindu-i întrutotul preocupată de 
cuvintele încrucişate. Completase unsprezece rânduri, ceea ce era un 
semn sigur că seara părea a fi liniştită. 

Mark a ieşit în Pennsylvania Avenue şi s-a îndreptat spre casă. La 
prima intersecţie cu sens giratoriu, un turist care nu ştia că are 
prioritate ţinea pe loc traficul. Să-l ia naiba, a spus Mark în gând. În 
cele din urmă, Mark a reuşit să-şi continue drumul pe Pennsylvania 
Avenue. Şofa încet, fiind îngândurat şi neliniştit. A dat drumul la radio 
pentru ştirile de la miezul nopţii; trebuia să-şi mute gândurile spre 
altceva. In seara aceea nu se petrecuseră evenimente deosebite şi 
prezentatorul ştirilor părea destul de plictisit; preşedintele ţinuse o 
conferinţă de presă în legătură cu legea pentru controlul şi folosirea 
armelor, iar situaţia în Africa de Sud părea a se înrăutăţi. Au urmat 
apoi ştirile locale; se întâmplase un accident de circulaţie pe G.W. 
Parkway în care fuseseră implicate două maşini, care urmau a fi 
scoase din râu cu macaralele la lumina reflectoarelor. In conformitate 
cu cele relatate de martori oculari, o familie din Jacksonville ce-şi 
făcea vacanţa la Washington, una din maşini era un Lincoln negru şi 
cealaltă o limuzină Ford albastră. Alte detalii nu se cunosc. 

O limuzină Ford albastră. Deşi nu fusese atent la ştiri, aceste 
cuvinte i se învârteau în creier. O limuzină Ford albastră? O, nu, 
Doamne, te rog, nu. A virat-o imediat în Maine Avenue şi a pornit-o în 
plină viteză spre podul Memorial, unde mai fusese cu două ore în 
urmă. Acum străzile erau pustii şi a ajuns în cinci minute. La locul 
accidentului cei de la Poliţia Metropolitană se aflau încă în număr 
mare şi o bandă din G.W. era închisă cu bariere. Mark a parcat lângă 
bordura cu iarbă şi a alergat spre barieră. Şi-a arătat legitimaţia şi a 
fost dus la ofiţerul care se ocupa de accident; i-a explicat că se teme 
că una dintre maşinile implicate era condusă de un agent F.B.I. 

— Aveţi unele amănunte? 

— Încă n-am scos maşinile din râu, i-a răspuns inspectorul. Avem 
doar doi martori ai accidentului, dacă a fost un accident. Aparent s-a 
întâmplat ceva ciudat cu ele. În treizeci de minute maşinile ar trebui 
să fie scoase. Tot ce puteţi face este să aşteptaţi. 

Mark s-a dus la marginea şoselei şi a urmărit macaralele uriaşe şi 
scafandrii  minusculi care se scufundau în râu, sub lumina 
reflectoarelor. Cele treizeci de minute n-au fost treizeci de minute; 
Mark a tremurat în frigul nopţii aşteptând şi privind. Au trecut 
patruzeci de minute, cincizeci şi când Lincoln-ul negru a apărut la 
suprafaţă se scursese mai bine de o oră. In maşină era un singur 
cadavru. Precautul om purta centura de siguranţă. Poliţia s-a pus în 


mişcare imediat. Mark s-a înapoiat la ofiţerul de serviciu şi l-a întrebat 
cât va mai dura până va fi scoasă cea de a doua maşină. 

— Nu mult. Deci Lincoln-ul n-a fost maşina dumneavoastră? 

— Nu, a spus Mark. 

Au mai trecut zece minute, douăzeci şi apoi a văzut capota celei de 
a doua maşini, cea de culoare albastru închis; a apărut în câteva 
minute şi partea laterală, cu una din ferestre deschisă foarte puţin; 
apoi a văzut întreaga maşină. lnăuntru se aflau doi bărbaţi. A văzut 
numărul de înmatriculare. Pentru a doua oară în noaptea aceea Mark 
a simţit că i se face rău. Aproape plângând a alergat la ofiţerul ce 
răspundea de acţiune şi i-a dat numele celor doi bărbaţi din maşină şi 
apoi a fugit la un telefon public, de pe marginea şoselei. A fost un 
drum lung. A format numărul, timp în care s-a uitat la ceas; era 
aproape ora unu. După ce telefonul a sunat o dată, a auzit o voce 
obosită care a spus: 

— Da. 

Mark a zis: 

— Julius. 

Vocea a întrebat: 

— Ce număr ai? 

| l-a dat. După treizeci de secunde telefonul a sunat. 

— Ei bine, Andrews, este ora unu noaptea. 

— Ştiu, domnule director. Este vorba de Stames şi Calvert. Sunt 
morţi. 

A urmat un moment de ezitare; vocea era acum a unui om perfect 
treaz. 

— Eşti sigur? 

— Da, domnule director. 

Mark i-a dat detalii despre accident încercând ca vocea să nu-i 
trădeze emoția şi îngrijorarea. 

— Andrews, sună la tine la birou imediat, a spus Tyson, fără să 
dezvălui vreunul din detaliile pe care mi le-ai dat mie în astă-seară. 
Spune-le doar despre accidentul de automobil, nimic mai mult. Apoi 
obţii de la poliţie orice informaţie posibilă. Vii la mine la birou la 7:30, 
nu la 8:30, intri pe lateralul clădirii, pe la intrarea mare, acolo va fi un 
bărbat care te va aştepta; să nu întârzii. Du-te acum acasă şi încearcă 
să dormi puţin şi până mâine să nu te mai vadă nimeni la faţă. Nu te 
îngrijora, Andrews. Suntem doi care ştim şi voi pune alţi agenţi să facă 
verificările de rutină pe care ţi le-am dat ţie mai devreme. 

Telefonul s-a închis. Mark l-a sunat pe Aspirină. De ce noapte a avut 
parte! l-a spus despre Stames şi Calvert şi a închis imediat, înainte ca 
Aspirină să-i poată pune vreo întrebare. S-a reîntors la maşina sa şi a 
condus foarte încet prin noapte. Când şi când mai apărea câte o 
maşină pe stradă şi ceața ce se lăsase dădea lucrurilor o înfăţişare 


ciudată, nepământeană. 

La intrarea în garaj l-a văzut pe Simon, tânărul negru care lucra 
acolo şi care-l plăcea pe Mark dar mai ales Mercedes-ul lui Mark. Mark 
cheltuise aproape toată mica moştenire lăsată de o mătuşă pe 
această maşină, chiar după ce absolvise colegiul dar niciodată nu 
regreta această extravaganţă. Simon ştia că Mark nu are un anume 
loc în garaj şi întotdeauna se oferea să-i parcheze maşina — ar fi dat 
oricât pentru şansa de a conduce superbul Mercedes SLC 580. De 
obicei, Mark schimba câteva glume cu Simon; în seara asta i-a dat 
cheile fără ca măcar să se uite la el. 

— Am nevoie de ea la şapte dimineaţa, i-a spus îndepărtându-se. 

— Bine, omule, a venit înapoi răspunsul. 

Inainte ca uşa liftului să se închidă, Mark l-a auzit pe Simon pornind 
din nou motorul. A ajuns în apartamentul său; trei camere goale, fără 
niciun suflet în ele. A închis uşa şi a tras şi zăvorul, ceea ce nu se 
întâmplase niciodată până atunci. A făcut încet câţiva paşi prin 
încăpere, s-a dezbrăcat şi a aruncat cămaşa mirosind a transpiraţie în 
coşul cu rufe murdare, s-a spălat pentru a treia oară în seara aceea şi 
s-a dus în pat unde a rămas cu ochii pironiţi în tavanul alb. A încercat 
să găsească un sens la tot ceea ce se întâmplase şi a încercat să 
doarmă. Au trecut şase ore şi dacă a aţipit câteva minute. 


* 
x x 


În noaptea aceea a mai fost cineva care n-a dormit mai mult de 
câteva minute şi s-a foit şi s-a răsucit în patul ei de la Casa Albă. 

Abraham Lincoln, John F. Kennedy, Martin Luther King, John Lenon 
şi Robert Kennedy. Câţi oameni de vază şi simpli cetăţeni au trebuit 
să plătească cu viaţa până ca Parlamentul să se hotărască să aprobe 
o lege care să prescrie o asemenea autodistrugere? 

— Cine altcineva mai trebuie să moară? se întreba ea. Dacă ar fi 
rândul meu, o oră mai potrivită nici că ar exista... 

S-a întors şi l-a privit pe Edward, pe al cărui chip se putea citi fără 
nicio îndoială că astfel de gânduri morbide nu sălăşluiau în mintea lui. 


VINERI DIMINEAŢA, 4 MARTIE. 6: 27 A.M. 


În cele din urmă, Mark n-a mai putut suporta să stea în pat şi la 
6:30 s-a ridicat, a făcut un duş, şi-a pus o cămaşă curată şi un alt 
costum de haine. De la fereastra apartamentului său şi-a aruncat 
privirile peste Washington Channel către parcul East Potomac şi prin 
minte i s-au perindat toate cele petrecute ieri. In câteva săptămâni 
cireşii aveau să înflorească, în câteva săptămâni... 

A închis uşa apartamentului şi a plecat bucurându-se doar pentru 
simplul fapt că se afla din nou în mişcare. Simon i-a dat cheile de la 
maşină; el reuşise să-i găsească un loc pentru Mercedes într-una din 
parcările particulare. 

Mark a şofat încet pe 6-th Street, a virat-o la stânga pe G şi a mers 
drept înainte pe 7-th Street. La această oră matinală, pe străzi nu 
circulau decât camionetele pentru aprovizionare. A trecut pe lângă 
muzeul Hirshhorn şi a traversat Independence Avenue. La intersecţia 
cu Pennsylvania, lângă Arhivele Naţionale s-a oprit la culoarea roşie a 
semaforului. Avea un sentiment ciudat, de parcă totul ar fi reintrat în 
normal, iar ziua anterioară n-ar fi fost decât un vis urât. O să ajungă la 
birou şi Nick Stames şi Barry Calvert vor fi acolo, ca de obicei. A privit 
spre stânga şi imaginea s-a evaporat. La capătul bulevardului pustiu, 
zărea printre copaci porţiuni din clădirea Casei Albe. In dreapta sa, la 
celălalt capăt al bulevardului se înălța strălucitor în soarele dimineţii 
Capitoliul. Şi între cele două, şi-a zis în gând Mark, între Caesar şi 
Cassius se găsea clădirea F.B.I. Singură, la mijloc, iar el şi directorul se 
jucau cu destinul. 

Mark a coborât panta garajului din spatele clădirii centrale F.B.I. şi 
şi-a parcat maşina. Un tânăr îmbrăcat în uniforma regulamentară a 
Biroului — blazer bleumarin pantaloni gri, pantofi negri şi o cravată 
elegantă — îl aştepta. Bărbatul anonim, cum l-a numit în gând Mark 
arăta mult prea pus la punct ca abia atunci să se fi sculat. Mark 
Andrews i-a arătat legitimaţia. Tânărul l-a condus spre lift fără să 
scoată o vorbă; au ajuns la etajul şapte unde Mark a fost escortat spre 
o cameră mică şi i s-a cerut să aştepte. 

A rămas în antecamera directorului unde se găseau pe o măsuţă 
numere vechi din Time şi Newsweek; putea crede că se află într-o sală 
de aşteptare, la un dentist. Era pentru prima oară în viaţa lui când ar 
fi preferat să fie la un cabinet stomatologic... A reflectat la 
evenimentele din ultimele paisprezece ore. Dintr-un om care nu avea 
nicio responsabilitate şi-şi petrecea fără griji cel de al doilea an din cei 
cinci ce-i dedica F.B.I.-ului şi care păreau a fi lipsiţi de evenimente, se 
trezise peste noapte holbându-se la fălcile gata să-l înghită ale unui 
tigru. La sediul central al Biroului Federal nu fusese decât o singură 


dată, la angajare; atunci nimeni nu-l prevenise de ce se putea 
întâmpla. Discutaseră despre salarii, bonificaţii, concedii, despre o 
slujbă în care te poţi împlini şi care merită să o practici, să-ţi serveşti 
națiunea, dar nu se spusese nimic despre imigranţi greci şi poştaşi 
negri cu beregăţile tăiate şi nici despre prieteni ce ar putea fi pescuiţi 
din Potomac. Măsura camera cu paşii încercând să-şi facă ordine în 
gânduri: ieri trebuia să fie ziua lui liberă, dar hotărâse că i-ar pica bine 
nişte bani în plus. Poate că un alt agent s-ar fi dus la spital mai repede 
şi ar fi preîntâmpinat o dublă crimă. Poate că, dacă el ar fi condus 
limuzina Ford în noaptea trecută, el ar fi fost cel cules din Potomac, nu 
Stames şi Calvert. Poate... Mark a închis ochii şi, fără să vrea, a simţit 
un fior prin şira spinării. A făcut un efort să îndepărteze panica şi 
teama ce-l ţinuseră treaz toată noaptea. Poate că acum îi va veni lui 
rândul. 

Ochii i s-au oprit pe placa de pe perete pe care era scris că în peste 
şaizeci de ani de istorie a F.B.l.-ului nu fuseseră omorâţi în timpul 
serviciului decât treizeci şi patru de oameni; numai o singură dată se 
întâmplase să moară doi ofiţeri în aceeaşi zi. Ziua de ieri făcea ca 
această afirmaţie să fie depăşită. Mark a continuat să-şi plimbe 
privirile de-a lungul pereţilor, oprindu-se, în cele din urmă, asupra unei 
fotografii a Curţii Supreme; guvernul şi legea mână în mână. In stânga 
lui se aflau cei cinci directori: Hoover, Gray, Ruckelshaus, Kelley şi 
acum redutabilul H.A.L. Tyson, cunoscut tuturor din F.B.I. sub 
acronimul Halt. Se pare că nimeni, în afară de secretara sa, doamna 
McGregor, nu-i ştia numele de botez. Se practica de multă vreme un 
fel de pariu la sediul central al Biroului Federal. Orice proaspăt angajat 
în F.B.I. plătea un dolar doamnei McGregor, care lucra ca secretară la 
cabinetul directorului de douăzeci şi şapte de ani, şi-i spunea numele 
mic pe care presupunea că l-ar avea directorul. Dacă ghicea, primea 
toată suma ce se strânsese de-a lungul timpului. Acum pisoiul- 
puşculiţă număra 3.516 dolari. Mark avansase numele de Hector. 
Doamna McGregor râsese şi se mai adăugase un dolar la suma 
adunată de-a lungul anilor. Dacă doreai să mai încerci o dată, asta te 
mai costa un dolar, dar, în cazul în care nu nimereai, trebuia să 
plăteşti o amendă de zece dolari. Foarte puţini îşi mai încercau 
norocul a doua oară şi pisoiul se făcea tot mai mare odată cu noua 
victimă care sosea. 

Mark fusese convins că a dat lovitura când îi venise ideea de a 
verifica dosarele cu amprentele criminalilor. F.B.l.-ul avea trei 
categorii de dosare pentru amprente: pentru militari, civili şi criminali. 
Amprentele tuturor agenţilor F.B.I. se găseau în dosarul pentru 
criminali. In acest fel puteau fi urmăriţi agenţii F.B.I. ce deveneau 
criminali sau erau eliminate amprentele unui agent de la locul crimei; 
aceste dosare rareori erau consultate. Mark se considerase foarte 


deştept când ceruse să vadă fişa lui Tyson. Aceasta îi fusese înmânată 
de un lucrător de la secţia de amprente. Pe ea scria: înălţimea: 61"; 
Greutatea: 180 livre; Părul: castaniu; Ocupaţia: Director F.B.I; Nume: 
Tyson, H.A.L. Nu se dădea niciun prenume. Ofiţerul, un alt bărbat 
anonim, în costum bleumarin, zâmbise sarcastic spre Mark şi spusese 
destul de tare ca să poată fi auzit: „Incă un ţânc care-şi închipuie c-o 
să câştige cât ai bate din palme trei miare”. 

Cum în ultima decadă Biroul Federal de Investigaţii devenise tot 
mai implicat în politică, Congresul a căzut foarte repede de acord 
asupra numirii în funcţia de director a unui bun specialist cu o solidă 
bază juridică. Tyson avea legea în sânge. Străbunicul lui fusese 
angajat la Wells Fargo? apărând cu arma drumul dintre San Francisco 
şi Seattle, din celălalt stat Washington. Bunicul lui fusese primar al 
Bostonului şi şef al poliţiei, o combinaţie rară, iar tatăl lui se 
pensionase din funcţia de procuror de Masschusetts. Că strănepotul 
urmase tradiţia familiei şi sfârşise ca director al Biroului Federal de 
Investigaţii nu surprinsese pe nimeni. Anecdotele despre el atinseseră 
cifre incredibile şi Mark se întreba câte din ele erau apocrife. 

Nu era niciun dubiu că Tyson marcase golul victoriei în ultimul său 
meci ca student din partida Harvard-Yale, pentru că existau mărturii 
scrise, după cum tot atât de adevărat era faptul că el a fost singurul 
alb care a făcut parte din echipa americană de box de la Jocurile 
Olimpice din 1956 de la Melbourne. Dacă era adevărat că-i spusese 
fostului preşedinte Nixon că mai degrabă l-ar sluji pe diavol, decât să 
fie directorul F.B.I. sub preşedenţia lui, nimeni n-ar putea şti cu 
siguranţă, dar că echipa Kane n-ar fi făcut niciun efort spre a-l 
convinge să accepte postul era o pură-invenţie. 

Soţia lui murise în urmă cu cinci ani pentru că făcuse scleroză în 
plăci. O îngrijise timp de douăzeci de ani cu un devotament fără 
margini. 

Nu se temea de nimeni şi reputaţia sa de om cinstit, care-ţi spune 
în fată tot ce gândea, îl ridicase în ochii naţiunii cu mult deasupra 
celorlalţi demnitari. După o perioadă de decepţie ce a urmat morţii lui 
Hoover, Halt Tyson a readus Biroului Federal prestigiul de care se 
bucurase în anii '30 şi '40. Tyson fusese unul din motivele pentru care 
Mark acceptase fericit să-şi încredinţeze cinci ani din viaţă F.B.I.-ului. 

Mark a început să-şi facă de lucru cu butoniera de la mijlocul hainei, 
aşa cum au tendinţa toţi agenţii F.B.I. In cea de a cincisprezecea 
săptămână de la cursul de la Quantico i se repetase până la 
exasperare că haina niciodată nu trebuie să fie închisă la nasturi, spre 
a lăsa butonierele libere pentru ţeava pistolului, pe care trebuia să-l 


2 Wells, Fargo & comp. (1852) — societate ce asigura serviciul de poştă şi 
diligentă în vestul Americii. 


ţină în toc, la şold şi nu pe o curea fixată pe umăr. Pe Mark îl irita că 
serialele de la televiziune despre F.B.I. întotdeauna prezentau greşit 
acest lucru. Ori de câte ori un agent F.B.I. simte că este în pericol 
începe să se joace cu butoniera din mijloc spre a se asigura că haina 
nu este închisă. Mark se simţea cotropit de un sentiment de frică, frică 
de necunoscut, frica de H.A.L. Tyson, frică pe care un Smith şi Wesson 
n-o puteau vindeca. 

Tânărul anonim cu privire vigilentă şi cu jacheta bleumarin s-a 
întors. 

— Domnul director vă aşteaptă. 

Mark s-a ridicat în picioare simțindu-se nesigur pe el, şi-a trecut 
mâinile peste pantaloni spre a-şi şterge palmele de transpiraţie şi l-a 
urmat pe tânăr în camera următoare şi apoi în cabinetul particular al 
directorului. Acesta şi-a înălţat privirile, i-a făcut semn să ia loc şi a 
aşteptat ca tânărul să iasă şi să închidă uşa. Directorul era un om 
voinic, cu un cap mare, bine înfipt pe umerii masivi. Sprâncenele-i 
stufoase se potriveau cu părul castaniu, sârmos şi pieptănat neglijent; 
era atât de cârlionţat, că ai fi putut crede că este o perucă, dacă n-ar 
fi fost vorba despre H.A.L. Tyson. Mâinile-i mari le ţinea răsfirate pe 
birou într-un gest de parcă ar fi încercat să-l oprească să n-o ia la 
fugă. Delicatul birou Queen Anne parcă era gata să se sfărâme sub 
strânsoarea directorului. Obrajii-i erau roşcovani, dar nu roşeaţa celor 
obişnuiţi cu alcoolul, ci arămiul pe care ţi-l dă vremea bună şi vremea 
rea. Puțin mai în stânga directorului se afla încă un bărbat, 
muşchiulos, proaspăt ras şi tăcut, tipul clasic al poliţistului. Directorul 
a vorbit: 

— Andrews, ţi-l prezint pe directorul adjunct Matthew Rogers. L-am 
pus la curent cu evenimentele ce au urmat morţii lui Casefikis. Vor fi 
mulţi agenţi care se vor ocupa de această investigaţie împreună cu 
tine. Ochii cenuşii ai directorului îl sfredeleau pe Mark. leri am pierdut 
doi dintre cei mai buni oameni ai mei, Andrews, şi nimic — îţi repet, 
nimic — nu mă va opri ca să aflu cine este vinovatul, chiar dacă 
acesta ar fi să fie preşedintele în persoană, mă înţelegi? 

— Da, domnule director, spuse Mark foarte încet. 

— Din informaţiile pe care le-am dat presei ai să vezi că am lăsat 
publicului impresia că ceea ce s-a întâmplat ieri seară nu este altceva 
decât un obişnuit accident de circulaţie între multe altele. Niciun 
jurnalist n-a făcut legătura între crimele de la Centrul Medical 
Woodrow Wilson şi moartea agenţilor mei. De ce-ar face-o, când în 
America se petrece câte o crimă la fiecare douăzeci şi şase de 
minute? 

Un dosar pe care era scris „Şeful Poliţiei Metropolitane” se afla pe 
masă, lângă director; aşa că şi cei de la Poliţie erau sub control. 

— Noi, domnule Andrews... 


Cuvintele l-au făcut pe Mark să se simtă oarecum plin de 
importanţă. 

— ... avem de gând să-i dezamăgim. Am examinat foarte atent 
ceea ce mi-ai spus seara trecută. Am să rezum situaţia după cum o 
văd eu. Te rog, consideră-te liber să mă întrerupi ori de câte ori 
doreşti. 

In împrejurări normale, Mark ar fi râs. 

Directorul îşi pironise privirile asupra dosarului. 

— Imigrantul grec a vrut să-l vadă pe şeful F.B.I., a continuat el. 
Poate că i-aş fi satisfăcut cererea dacă aş fi ştiut despre ea. Şi-a 
înălţat privirile. Totuşi, să trecem la fapte: Casefikis a făcut o 
declaraţie verbală în faţa ta la Woodrow Wilson, al cărei miez este că 
el era convins că s-a pus la cale un complot pentru asasinarea 
preşedintelui Statelor Unite în 10 martie; el a auzit din întâmplare 
această informaţie când servea prânzul într-un salon special dintr-un 
hotel din Georgetown, prânz la care el credea că ar fi fost prezent un 
senator al Statelor Unite. Până aici este corect, Andrews? 

— Da, domnule director. 

Din nou directorul şi-a coborât privirile în dosar 

— Poliţia a luat amprentele mortului şi el nu figurează nici în 
dosarele noastre, nici ale Poliţiei. Aşa că deocamdată, ţinând cont de 
cele patru omoruri de ieri seară, trebuie să plecăm de la prezumția că 
tot ceea ce ne-a spus imigrantul grec a fost de bună credinţă. Poate 
că nu a înţeles el foarte exact întreaga poveste, dar a prins ceva 
destul de important, dacă s-au comis patru crime într-o singură 
noapte. Cred, de asemenea, că putem presupune că acei oameni, 
indiferent cine ar fi, care se află în spatele acestor evenimente 
diabolice sunt convinşi că acum sunt în siguranţă, pentru că i-au 
omorât pe toţi care ar fi putut şti despre planurile lor. Te poţi 
considera norocos, tinere, că ai scăpat. 

— Da, domnule director. 

— Presupun că te-ai gândit că ei au crezut că tu ai fost în Fordul 
albastru. N 

Mark a dat din cap. In ultimele zece ore gândul ăsta nu-i mai 
dăduse pace; spera ca Norma Stames să nu se gândească la acelaşi 
lucru. 

— Vreau ca aceşti conspiratori să creadă că acum se află în afară 
de orice pericol şi, din acest motiv, intenţionez să las programul 
preşedintelui să se desfăşoare conform planificării, cel puţin pentru 
moment. 

Mark a îndrăznit să pună o întrebare: 

— Dar, domnule director, n-o puneţi pe doamna preşedinte într-un 
pericol de moarte? 

— Andrews, cineva, undeva, şi s-ar putea să fie un senator al 


Statelor Unite, plănuieşte să asasineze preşedintele; până acum el a 
fost pregătit să-mi omoare doi dintre cei mai buni agenţi ai mei, un 
grec care ar fi putut să-l recunoască şi un poştaş surd a cărui singură 
legătură cu această treabă a fi fost aceea că l-ar fi putut identifica pe 
ucigaşul lui Casefikis. Dacă ne punem acum în mişcare artileria grea, 
îi vom speria. Noi nu avem aproape nimic ca să ne continuăm 
ancheta; este foarte puţin probabil să le descoperim identitatea. Şi 
dacă o facem, cu siguranţă că n-o să putem să-i răstignim. Singura 
noastră şansă de a-i prinde este să-i lăsăm pe ticăloşi să creadă că nu 
mai este niciun pericol pentru ei — asta exact până în ultima clipă. 
Numai în acest mod îi putem aresta. S-ar putea ca ei deja să fie 
speriaţi, ceea ce, totuşi, nu prea cred. Ei au folosit mijloace atât de 
violente ca să-şi asigure secretul intenţiilor, încât trebuie să aibă 
motive stringente ca să dorească să-l înlăture pe preşedinte din calea 
lor în următoarele şapte zile. Trebuie să aflăm care este motivul. 

— Să-i spunem preşedintelui? 

— Nu, nu încă. Dumnezeu ştie că în ultimii doi ani a avut destule 
probleme cu proiectul de lege pentru controlul armelor, fără să fi fost 
nevoită să privească înapoi peste umăr, ca să afle care dintre senatori 
este Mare Antoniu şi care Brutus. 

— Deci ce vom face în următoarele şase zile? 

— Tu şi cu mine va trebui să-l găsim pe Casius. Şi el nu poate fi 
decât un calic, hămesit de foame. 

— Dar dacă nu-l aflăm? a întrebat Mark. 

— Dumnezeu să ajute America. 

— Şi dacă-l găsim? 

— Tu va trebui să-l omori. 

Mark a reflectat o clipă. In viaţa lui nu omorâse pe nimeni; şi, dacă 
te gândeşti, nu omorâse absolut nimic. Lui nu-i plăcea nici măcar să 
calce pe insecte. Şi gândul că prima persoană pe care s-ar putea s-o 
omoare ar fi posibil să fie un senator american, îl îngrozea. 

— Nu fi atât de speriat, Andrews. S-ar putea să nu ajungi până 
acolo. Acum lasă-mă să-ţi spun exact ce vreau să faci. Intenţionez să-l 
informez pe Stuart Knight, şeful Serviciului Secret, că doi dintre ofiţerii 
mei investigau un bărbat care pretindea că preşedintele Statelor Unite 
va fi asasinat în cursul următoarei luni. Totuşi, n-am nicio intenţie să-i 
menţionez că este implicat un senator; şi n-am să-i spun că doi dintre 
oamenii mei au murit din această cauză; asta nu este problema lui. S- 
ar putea, de fapt, să nu fie amestecat niciun senator şi nu vreau ca o 
mână de oameni să se holbeze la reprezentanţii lor aleşi şi să se 
întrebe care dintre ei este criminalul. 

Adjunctul directorului şi-a dres vocea şi a vorbit pentru prima oară: 

— Unii dintre noi, oricum, gândesc în acest mod. 

Directorul a continuat fără comentarii: 


— Andrews, în dimineaţa asta vei scrie un raport despre informaţia 
dată de Casefikis şi împrejurările în care a fost omorât şi i-l vei da lui 
Grant Nanna. Nu incluzi şi morţile lui Stames şi Calvert care au urmat: 
nimeni nu trebuie să facă nicio legătură între cele două evenimente. 
Raportezi amenințarea asupra vieţii preşedintelui, dar nu şi 
posibilitatea de a fi implicat un senator. Tu ai proceda la fel, Matt? 

— Da, domnule director, a spus Rogers. Dacă ne exprimăm 
suspiciunile în faţa unor oameni care nu trebuie să le cunoască, 
riscăm să provocăm luarea unor măsuri de securitate ce-i vor face pe 
asasini să-şi caute acoperire; atunci, pur şi simplu, va trebui să ne 
oprim şi s-o pornim din nou — dacă vom fi suficient de norocoşi ca să 
ni se mai ofere a doua şansă. 

— Exact, a spus directorul. Deci aşa vom proceda, Andrews. Sunt o 
sută de senatori. Unul din ei constituie singura noastră legătură cu 
conspiratorii. Va fi sarcina ta să-l depistezi pe acel om. Directorul 
adjunct ne va da câţiva tineri care să urmărească celelalte fire pe care 
le avem. Nu este cazul ca ei să cunoască detaliile, Matt. Pentru 
început trebuie verificat restaurantul Golden Duck. 

— Şi fiecare hotel din Georgetown spre a vedea care dintre ele a 
dat un dineu într-un salon în 24 februarie, a spus Rogers. Şi spitalul. S- 
ar putea ca cineva să fi zărit vreun suspect dând târcoale prin parcare 
sau pe coridoare; pesemne că asasinii au văzut Fordul nostru acolo, 
pe când Calvert şi cu tine, Andrews, stăteaţi de vorbă cu Casefikis. 
Cred că asta-i tot ce putem face pentru moment. 

— Sunt de acord, a spus directorul. Bine, îţi mulţumesc, Matt, n-am 
să-ţi mai răpesc din timp acum. Dacă apare ceva, te rog, anunţă-mă 
imediat. 

— Bineînţeles, a spus directorul adjunct. 

A dat din cap spre Mark, în semn de rămas bun şi a părăsit 
încăperea. 

Mark a rămas tăcut, impresionat de claritatea cu care directorul 
prinsese detaliile cazului. Mintea lui pesemne că era ca un seif cu 
documente, fiecare lucru cu compartimentul lui. 

Directorul a apăsat pe un buton al interfonului. 

— Cafea pentru două persoane, doamnă McGregor, te rog. 

— Da, domnule director. 

— Acum, Andrews, tu te vei prezenta la mine la birou în fiecare 
dimineaţă la ora şapte şi-mi vei raporta. Dacă se iveşte vreo urgenţă 
mă suni folosind numele codificat Julius. Eu voi folosi acelaşi nume 
când te sun. Când vei auzi cuvântul „Julius”, întrerupi orice activitate 
asupra căreia te afli. Ai înţeles? 

— Da, domnule director. 

— Acum, un punct foarte important. Dacă se întâmplă cumva ca eu 
să mor sau să dispar, nu raportezi decât procurorului general, iar 


Rogers va avea grijă de rest. Dacă tu mori, tinere, laşi decizia asupra 
mea. A zâmbit pentru prima oară — pentru Mark nu era genul de 
glumă pe care să-l guste. Am văzut din dosar că ai dreptul la două 
săptămâni de concediu. Ei bine, ia-l începând cu după-amiaza de azi. 
Nu vreau ca tu să exişti oficial la birou cel puţin o săptămână. Grant 
Nanna deja a fost informat că lucrezi cu mine, a continuat directorul. 
Tinere, va trebui să mă suporţi zi şi noapte şi nimeni altcineva, în 
afară de răposata mea soţie, n-a mai trebuit să facă faţă unei 
asemenea corvezi. 

— Şi dumneavoastră pe mine, domnule director, a venit rapid şi pe 
negândite răspunsul lui Mark. 

Aştepta să fie pus la punct; în schimb, directorul a zâmbit din nou. 

Doamna McGregor a apărut cu cafelele, i-a servit şi a plecat. 
Directorul şi-a băut-o dintr-o înghiţitură şi a început să măsoare biroul 
cu paşii, de parcă s-ar fi aflat într-o cuşcă; Mark nu s-a clintit de pe 
locul său, dar nu şi-a dezlipit ochii de pe director. Umerii masivi i se 
mişcau în sus şi în jos, iar capu-i mare, cu păr stufos şi-l clătina dintr-o 
parte în alta. Parcurgea, ceea ce băieţii numeau un proces de gândire. 

— Primul lucru pe care trebuie să-l faci, Andrews, este să afli ce 
senatori se găseau în Washington pe 24 februarie. Cum era în 
preajma week-end-ului, pesemne că mai toţi stimabilii noştri senatori 
bântuiau prin ţară, ca să ţină discursuri sau să-şi ducă răsfăţatele 
odrasle în vacanţă. 

Ceea ce-l făcea pe director să fie iubit de toată lumea era nu ceea 
ce spunea despre cineva care nu era prezent, ci francheţea cu care îţi 
trântea în faţă tot ceea ce avea de zis. Mark a zâmbit şi a început să 
se relaxeze. 

— Când o să avem lista aceea, o să încercăm să vedem ce au în 
comun, îi vom separa pe republicani de democrați şi apoi îi vom grupa 
în funcţie de interese de partid, publice şi personale. După aceea va 
trebui să aflăm care dintre ei are vreo legătură cu preşedintele Kane, 
fie în trecut, fie în prezent, fie de prietenie, fie de neamiciţie. Raportul 
tău va cuprinde toate aceste detalii şi fii pregătit pentru întâlnirea 
noastră de mâine dimineaţă. Ai înţeles? 

— Da, domnule director. 

— Acum mai există încă ceva ce aş vrea să-ţi fie foarte clar, 
Andrews. Aşa după cum sunt sigur că ştii, în ultima decadă, F.B.l.-ul a 
fost într-o poziţie politică foarte delicată. Câinii aceia de pază din 
Congres abia aşteaptă ca noi să ne depăşim autoritatea legitimă. 
Dacă creăm cumva vreo suspiciune asupra unui membru al 
Congresului, fără a avea dovezi de netăgăduit în privinţa nevinovăţiei 
lui, au să ne răstignească pe cruce. Şi pe bună dreptate, după părerea 
mea. Agenţiile de poliţie într-o democraţie trebuie să dovedească 
faptul că se poate avea încredere în ele şi că nu reprezintă un factor 


care să submineze procesul politic. Trebuie să fim mai puri decât soţia 
lui Caesar. Ai înţeles? 

— Da, domnule director. 

— Cu ziua de azi, nu ne mai rămân decât şase zile, iar de mâine 
numai cinci şi vreau să-mi prinzi pe acest om şi complicii lui, cu dovezi 
de netăgăduit, încât niciunul din noi să nu fie învinuit de depăşirea 
atribuţiilor statutare. 

— Nu va fi, domnule director. 

Directorul s-a întors la biroul său şi a sunat-o pe doamna McGregor. 

— Doamnă McGregor, acesta este agentul special Andrews care va 
lucra alături de mine într-o investigaţie extrem de importantă în 
următoarele şase zile. Ori de câte ori doreşte să mă vadă îl laşi să 
intre; dacă eu sunt cu cineva, exceptând domnul Rogers, anunţă-mă 
imediat — nu-l laşi să aştepte niciun minut. 

— Da, domnule director. 

— Şi aş dori ca să nu menţionezi acest lucru nimănui. 

— Bineînţeles, domnule Tyson. 

Directorul s-a întors spre Mark. 

— Acum te duci la Departament şi te apuci de treabă. Mâine la 
şapte dimineaţa te prezinţi în acest birou. 

Mark s-a ridicat în picioare. Nu-şi terminase cafeaua; poate că după 
şase zile se va simţi mai la largul lui. A strâns mâna pe care i-a întins- 
o directorul şi s-a îndreptat spre uşă. Când era pe punctul de ao 
deschide, directorul a adăugat: 

— Andrews, sper că ai să fii cu mare grijă. Priveşte tot timpul peste 
ambii umeri deodată, fii cu ochi-n patru. 

Mark fu străbătut de un fior şi a ieşit repede din cameră, apoi pe 
hol, iar când a ajuns la lift şi-a rezemat spatele de perete. A coborât la 
parter şi a pornit grăbit de-a lungul coridorului ciocnindu-se de un 
grup de turişti care cercetau fotografiile celor mai căutaţi criminali din 
America. Săptămâna viitoare, unul dintre ei va fi oare un senator? 

Când a ajuns în stradă s-a strecurat printre vehicule şi a traversat 
Pennsylvania Avenue oprindu-se la Departament, care în dimineaţa 
asta i se părea străin. Doi oameni lipseau şi vor lipsi mereu, iar ei nu 
puteau fi înlocuiţi de un manual de instrucţie. Steagul de pe clădirea 
F.B.I. şi cel de pe vechea Poştă erau în bernă; doi dintre agenţii lor 
erau morţi. 

Mark s-a dus direct în biroul lui Grant Nanna; acesta, peste noapte, 
îmbătrânise cu zece ani. li muriseră doi prieteni, unul, superiorul său 
ierarhic şi celălalt îi era subaltern. 

— Stai jos, Mark. 

— Mulţumesc. 

— Directorul deja a vorbit cu mine în dimineaţa asta. Nu-ţi pun nicio 
întrebare, înţeleg că de azi de la prânz îţi iei două săptămâni de 


concediu şi că-mi vei scrie un raport cu ceea ce s-a întâmplat la spital. 
Eu îl voi da superiorilor mei şi cu asta cazul este închis pentru 
Departament, fiind preluat de cei de la Omucideri. Ei au încercat, de 
asemenea, să-mi spună că Nick şi Barry au murit într-un accident de 
maşină. 

— Da, domnule, a spus Mark. 

— Nu cred o iotă din toată povestea asta, a spus Nanna. Acum tu, 
într-un fel, eşti în mijlocul evenimentelor şi poate că ai să reuşeşti să-i 
prinzi pe ticăloşi. Dacă-i găseşti pisează-le coaiele în ţărână şi 
cheamă-mă şi pe mine să-ţi dau o mână de ajutor, pentru că dacă pun 
laba pe unul din ticăloşii ăia... 

Mark şi-a ridicat privirile spre Grant Nanna, apoi plin de tact şi le-a 
îndreptat în altă parte, aşteptând ca superiorul său să-şi 
redobândească stăpânirea de sine. 

— Acum, după ce părăseşti biroul, nu ţi se mai permite să iei 
legătura cu mine, dar, dacă te pot ajuta cu ceva, sună-mă oricând. 
Nu-i spune directorului pentru că ne-ar omori pe amândoi dacă ar afla. 
Pleacă, Mark. 

Mark a părăsit imediat încăperea şi s-a îndreptat spre biroul lui. S-a 
aşezat la masă şi a scris raportul cu exactitate, aşa cum îl instruise 
directorul, scurt şi fără alte implicaţii, i l-a dus lui Nanna, care şi-a 
aruncat ochii peste el şi l-a pus într-un plic. 

— L-ai cam spălat puţin, dar e bine făcut. 

Mark n-a comentat. A semnat din partea Departamentului 
Washington, acesta fiind unicul loc în care se simţea în siguranţă, în 
următoarele şase zile va fi singur, de capul său. Bărbaţii ambiţioşi 
întotdeauna şi-au dorit să-şi ştie viitorul cu anticipație, să-şi cunoască 
evoluţia carierei; Mark s-ar fi mulţumit cu o perioadă doar de o 
săptămână. 


* 
x x 


Directorul a apăsat un buton. Tânărul anonim, în blazer bleumarin 
şi pantaloni gri a intrat în cameră. 

— Da, domnule director. 

— Vreau o supraveghere totală asupra lui Andrews, zi şi noapte; 
şase oameni în trei schimburi, care să-mi raporteze în fiecare seară. 
Vreau o fişă amănunţită asupra lui: familie, educaţie, prietene, 
asociaţi, obiceiuri, hobby-uri, religie, afilieri la organizaţii, absolut totul 
până mâine dimineaţă la 6:45. Ai înţeles? 

— Da, domnule director. 


Conştient că membrii Senatului ar fi suspicioşi dacă un agent F.B.I. 
s-ar interesa despre vreunul din ei, Mark şi-a început investigaţiile la 
Biblioteca Congresului, în timp ce urca lungul şir de trepte şi-a amintit 
o scenă din Toti oamenii preşedintelui în care Woodward şi Bernstein 
şi-au petrecut ore al căror număr nu se mai ştie, căutând fără niciun 
succes câteva pagini în noianul de hârtii din dosarele bibliotecii, 
încercau să găsească probe că E. Howard Hunt verificase materialele 
referitoare la Edward M. Kennedy. Şi pentru un agent F.B.I. ce se afla 
pe urmele unui criminal, ba chiar şi pentru reporterii ce făceau 
investigaţii, era o muncă de cercetare extrem de obositoare şi nu o 
îndatorire plăcută de serviciu. Tocmai aici zăcea diferenţa dintre 
succes şi eşec. 

Mark a deschis uşa pe care era scris: „Acces numai cititorilor” şi s-a 
îndreptat cu paşi mari spre sala principală de lectură, o cameră mare, 
circulară, cu cupolă, decorată în tonuri discrete de auriu, bej, ruginiu 
şi bronz. Parterul era ocupat de şiruri de mese din lemn de culoare 
închisă, curbate, aşezate concentric în jurul biroului supraveghetorului 
de sală, ce se afla în mijlocul încăperii. La etajul al doilea, printre 
arcade graţioase, se aflau mii de cărţi. Mark s-a apropiat de birou şi 
pe un ton şoptit aşa cum este firesc în astfel de incinte, l-a întrebat pe 
bibliotecar unde ar putea găsi Stenogramele Congresului. 

— Camera 244, la sala de lectură pe profil juridic. 

— Cum ajung acolo? 

— Vă întoarceţi la fişier şi din cealaltă parte a clădirii, luaţi liftul 
până la etajul al doilea. 

Mark a reuşit să găsească sala de literatura juridica, o cameră albă, 
rectangulară, cu trei şiruri de rafturi cu cărţi pe latura stângă. După ce 
a întrebat o altă bibliotecară, a reuşit să localizeze Stenogramele 
Congresului în unul din rafturile de culoare maro închis, de pe peretele 
din dreapta. A luat volumul necapsat, pe care scria 24 februarie, s-a 
aşezat la o masă lungă şi goală şi a început anosta muncă de 
selectare. 

După ce a răsfoit timp de o jumătate de ora rezumatul problemelor 
dezbătute în Senat, Mark şi-a dat seama ca era norocos. Mulţi 
senatori, se pare, părăsiseră Washington-ul plecând în weekend, 
pentru că atunci când a verificat prezenţa din 24 februarie a văzut că, 
din cei o sută de senatori, numărul celor care au participat la 
dezbateri n-a depăşit cifra de şaizeci. Şi legile care au fost votate erau 
destul de importante încât sa impună prezenţa acelor senatori care 
încă mai erau prin Senat sau prin oraş. După ce i-a eliminat pe acei 
senatori care fuseseră înregistraţi ca „absenţi din motive de boală” 
sau „absenţi motivat” sau cei „reţinuţi în probleme oficiale”, lui Mark 


i-au rămas şaizeci şi doi de senatori care, în mod cert, au fost în 
Washington în ziua de 24 februarie. După aceea i-a mai verificat încă 
o dată pe ceilalţi treizeci şi opt de senatori, unul câte unul, sarcină 
plicticoasă ce i-a luat destul timp. Toţi, dintr-un motiv sau altul, 
fuseseră plecaţi din Washington. 

S-a uitat la ceas: 12:15. Nu-şi putea permite să-şi ia o pauză pentru 
prânz. 


VINERI DUPĂ-AMIAZA, 4 MARTIE, 12:30 P.M. 


În cameră îşi făcuseră apariţia la scurte intervale unul după altul 
trei oameni. Nu se plăceau niciunul pe celălalt numai răsplata 
pecuniară îi adunase în aceeaşi încăpere. Primul a sosit sub numele 
de Tony; avusese atât de multe nume ca nimeni nu mai ştia care era 
cel adevărat, cu excepţia, poate, a mamei sale, iar ea nu-l mai văzuse 
de douăzeci de ani, când părăsise Sicilia plecând la tatăl lui şi fostul ei 
soţ, în State. Soţul ei o abandonase cu douăzeci de ani înainte de 
asta; istoria, deci, se repeta cu o ciclicitate de douăzeci de ani. 

Dosarul lui Tony de la F.B.I., categoria criminali, îl desena ca având 
o statură potrivită: cinci picioare şi opt țoli şi o sută patru zeci şi şase 
de livre, păr negru, nas drept ochi căprui, fără semne particulare, 
arestat şi acuzat de jefuirea unei bănci; fiind prima condamnare, 
sentinţa fusese de doi ani închisoare. Ceea ce nu se menţiona în dosar 
era faptul că Tony era un foarte bun şofer, o dovedise ieri şi dacă 
prostul ăla de neamţ şi-ar fi păstrat cumpătul, acum s-ar fi aflat în 
încăpere patru oameni în loc de trei. El îi spusese şefului — „daca ai 
de gând să foloseşti un neamt, pune-l să-ţi construiască o maşină, nu 
să stea la volan.” Şeful nu-l ascultase şi neamţul fusese scos afară cu 
macaralele de pe fundul Potomacului. Data viitoare îl vor folosi pe 
vărul lui Tony, Mario. Aşa, cel puţin, va mai fi încă cineva de încredere 
în echipă, pentru că nu poţi conta pe un fost poliţist şi pe un ţâr de 
japonez care nu scoate niciodată nicio vorbă. 

Tony a aruncat o privire spre Xan Tho Huc, care nu vorbea decât 
atunci când i se adresa direct o întrebare. De fapt, el era vietnamez, 
dar izbutise, în cele din urmă, să fugă în 1979 în Japonia. Dacă ar fi 
concurat la Jocurile Olimpice de la Los Angeles toată lumea i-ar fi ştiut 
numele, pentru că nimeni nu l-ar fi împiedicat să câştige medalia de 
aur la tir, dar Xan, gândindu-se la viitoarea carieră pe care avea de 
gând să o îmbrăţişeze, a hotărât că este mai bine să-şi păstreze 
anonimatul, aşa că s-a retras de la selecţiile pentru Jocurile Olimpice. 
Antrenorul lui a încercat să-l facă să se răzgândească, dar fără succes. 
Pentru Tony, Xan rămânea un ticălos de japonez, deşi în sinea lui 
trebuia să recunoască, vrând nevrând, că nu mai exista un alt om 
care să tragă grupat zece gloanţe de la o distanţă de opt sute de iarzi, 
într-un pătrat cu latura de trei țoli, exact mărimea frunţii Florentynei 
Kane. 

_ Japonezul stătea nemişcat cu privirile pironite asupra lui Tony. 
Infăţişarea lui Xan îl avantaja mult în meserie. Nimeni nu se aştepta 
ca omuleţul care abia dacă atingea cinci picioare şi doi țoli şi cântărea 
vreo sută zece livre să fie un ochitor de excepţie. Mai toţi oamenii 
asociau bunii trăgători cu mătăhăloşii cowboy, ori cu caucazieni cu 


obraji scofâlciţi. Dacă ţi s-ar fi spus că omul ăsta este un ucigaş fără 
milă, te-ai fi gândit că-şi foloseşte mâinile, recurgând la garotă şi 
nunchaki sau chiar la otravă. Dintre toţi trei, numai Xan avea o 
răzbunare personală de plătit. Când era copil îi văzuse pe părinţii săi 
măcelăriți de americani în Vietnam. Până ce gloanţele le sfârtecaseră 
trupurile ei vorbiseră de bine despre yanchei şi chiar îi sprijiniseră. Pe 
el îl crezuseră mort şi nu-i mai dăduseră nicio atenţie. Fusese o ţintă 
prea mică spre a-l nimeri. Din acel moment jurase în sinea lui că se va 
răzbuna. lIzbutise să fugă în Japonia şi acolo, timp de doi ani, după 
căderea Saigonului, obținuse o slujbă într-un restaurant chinezesc şi 
participase la un program guvernamental american pentru refugiații 
din Vietnam, îşi oferise ajutorul vechilor sale contacte din serviciile 
secrete vietnameze, însă acestea îi spuseseră că regretă, dar nu pot 
să-i ofere nimic de lucru; dată fiind prezenţa tot mai redusă a 
americanilor în Asia, comuniştii nu mai aveau nevoie de ucigaşi, ci 
mai degrabă de oameni cu pregătire juridică. Aşa că Xan lucrase pe 
unde putuse în Japonia. In 1981 obținuse cetăţenie japoneză, un 
paşaport şi îşi începuse noua carieră. 

Spre deosebire de Tony, lui Xan nu-i repugnau cei cu care lucra. Pur 
şi simplu, nici nu se gândea la ei. El fusese angajat şi acceptase de 
bună voie să execute o sarcină profesională pentru care avea să fie 
foarte bine plătit şi, în acest fel, cel puţin într-o oarecare măsură, 
trupurile sfârtecate ale părinţilor săi aveau să fie răzbunate. Celorlalţi 
le reveneau îndatoriri limitate care să asigure succesul operaţiunii pe 
care el trebuia s-o ducă la capăt. Dacă ei îşi vor executa sarcinile cu 
un minimum de erori prosteşti, el îşi va îndeplini partea ce-i revine 
fără cusur şi peste câteva zile se va întoarce în Orient. La Bangkok 
sau Manila sau poate la Singapore. Xan încă nu se hotărâse. Când 
toată această poveste se va termina, el va avea nevoie — şi acum şi-o 
va putea permite — de o lungă perioadă de odihnă. 

Cel de al treilea bărbat din încăpere, Ralph Matson, era, poate, cel 
mai periculos dintre cei trei. Inalt de şase picioare şi doi ţoi, spătos, cu 
nas mare şi bărbie puternică, era cel mai de temut pentru că era 
foarte inteligent. După ce lucrase cinci ani ca agent special în F.B.I. 
găsise un mod uşor de a-i părăsi după moartea lui Hoover; loialitatea 
faţă de şef şi toate celelalte nu erau decât prostii. Până una alta 
învățase destule, ca să profite de cunoştinţele dobândite în F.B.I. 
despre criminologie, începuse cu un mic şantaj asupra unor oameni 
care nu voiau să fie făcute publice dosarele lor de la F.B.I., dar acum 
trecuse la afaceri mai importante. Nu avea încredere în nimeni — 
lucru ce tot de la F.B.I. îl învățase — şi cu siguranţă nu în neamţul ăla 
idiot care se zăpăcise şi, în loc să dea înapoi, o luase razna înainte şi 
nici în asiaticul ăsta galben, cu ochi piezişi. 

Nimeni din încăpere nu scosese nicio vorbă. 


Uşa s-a deschis. Trei capete s-au întors deodată, trei capete care 
erau obişnuite cu pericolul şi nu se sinchiseau de surprize; apoi s-au 
relaxat imediat, când i-au văzut pe cei doi bărbaţi care au intrat. 

Cel mai tânăr dintre cei doi fuma. S-a aşezat în capul mesei, loc ce-i 
revine, de obicei, preşedintelui, celălalt s-a aşezat lângă Matson, 
avându-l pe preşedinte în dreapta. Au dat doar din cap, în semn de 
salut, fără a scoate nicio vorbă. Bărbatul mai tânăr, înregistrat pe 
listele de vot sub numele de Peter Nicholson, dar în certificatul de 
naştere sub cel de Piotr Nicolaevici, avea un cap ce putea servi drept 
reclamă pentru o companie de cosmeticale, plină de succes. Costumul 
său arăta că se îmbrăca la Chester Barrie, pantofii erau de la Loeb's, 
cravata de la Ted Lapidus. Fişa lui de la Criminalistică era goală. 
Aceasta era cauza pentru care se şi afla în capul mesei. El nu se 
privea pe sine ca un criminal; se considera un om care doreşte să 
păstreze stătu quo-ul?. 

Făcea parte dintr-un mic grup de milionari din sud care-şi 
consolidaseră averile din comerţul cu arme mici. Afacerile lor se 
desfăşurau pe scară mare, pentru că, în conformitate cu 
amendamentul doi la Constituţie, fiecare cetăţean american avea 
dreptul să poarte armă şi unul din patru americani îşi exercita acest 
drept. Un pistol obişnuit putea fi cumpărat cu 100 dolari, dar armele 
sofisticate şi puştile, care aveau statutul de simbol pentru mulţi 
patrioţi americani, puteau fi achiziţionate la suma de 10.000 dolari. 
Preşedintele şi cei de-o teapă cu el vindeau pistoale cu milioanele şi 
puşti cu zecile de mii. Nu le fusese greu să-l determine pe Ronald 
Reagen să lase în pace comerţul cu arme, dar ştiau că nu vor reuşi 
niciodată s-o convingă pe Florentyna Kane. Legea controlului şi 
folosirii armelor deja fusese aprobată de Cameră şi, dacă nu se luau 
unele măsuri drastice, nu mai era nicio îndoială că va trece şi prin 
Senat cu acelaşi rezultat. Din această cauză, pentru a menţine statu 
quo-ul, preşedintele se afla în capul mesei. 

A deschis şedinţa, aşa cum orice preşedinte ar face-o, cerând 
oamenilor săi să i se raporteze pentru domeniul fiecăruia de 
activitate. Primul a fost Matson. 

Nasul mare s-a înălţat, fălcile grele s-au pus în mişcare. 

— Eu am intrat pe canalul unu F.B.I. 

In anii când lucra ca agent F.B.I. şi se pregătea pentru 
criminalistică, Matson furase un post emiţător-receptor portativ al 
biroului, îl solicitase pentru exerciţii de rutină, semnase pentru el şi 
apoi îl raportase pierdut. A fost pedepsit şi a trebuit să suporte costul 
lui; preţul plătit a fost mic raportat la avantajul de a asculta 
comunicările F.B.I. 


3 Stare actuală (lat.) 


— Ştiam că grecul se ascunde undeva în Washington şi bănuiam că, 
din cauza rănii de la picior, până la urmă, se va duce la unul din cele 
cinci spitale districtuale. Ştiam că nu va ajunge la un cabinet 
particular, pentru că era prea scump. Atunci l-am prins pe putoarea 
de Stames pe canalul unu. 

— Fără injurii, te rog, a spus preşedintele. 

Stames îl pedepsise de patru ori pe Matson cât fusese în F.B.I., aşa 
că n-avea de ce să-i deplângă moartea. Şi-a continuat raportul: 

— L-am auzit pe Stames pe canalul unu când se afla în drum spre 
spitalul Woodrow Wilson cerând ca un preot Gregory să meargă la 
grec. Nu prea aflasem mare lucru, dar mi-am amintit că Stames, el 
însuşi, este grec, aşa că n-a fost greu să dau de părintele Gregory. L- 
am prins chiar când era pe punctul de a pleca de acasă. l-am spus că 
grecului abia ce i se făcuse externarea din spital şi că nu mai era 
nevoie de serviciile lui. Şi i-am mulţumit. Dat fiind că Stames este 
mort, este puţin probabil ca să mai fie cercetată această pistă şi, dacă 
o fac, n-au să afle nimic. Apoi m-am dus la cea mai apropiată biserică 
ortodoxă şi am furat veşmintele, un potcap, un văl şi crucea şi am 
pornit cu maşina spre Woodrow Wilson. Când am ajuns eu, Stames şi 
Calvert abia plecaseră. Am aflat de la Informaţii, de la spital, că cei doi 
de la F.B.I. se întorseseră la birou. N-am întrebat alte detalii pentru că 
nu voiam să mi se reţină figura. Am aflat în ce salon este Casefikis şi a 
fost simplu să ajung acolo neobservat. M-am strecurat tiptil înăuntru. 
Grecul dormea profund. l-am tăiat beregata. 

Senatorul a tresărit. 

— În patul celălalt era un negru, aşa că nu puteam să-mi asum un 
asemenea risc. S-ar fi putut să fi auzit ceva şi să mă descrie foarte 
exact, aşa că i-am tăiat şi lui beregata. 

Senatorul a simţit că i se face rău. El nu voise ca acei oameni să 
moară. Pe chipul preşedintelui nu se vedea nicio emoție. Aici era 
diferenţa între un profesionist şi un amator. 

— Apoi l-am sunat pe Tony în maşină. El a pornit spre 
Departamentul Washington şi i-am văzut pe Stames şi Calvert ieşind 
din clădire împreună. Atunci te-am consultat, şefule, şi Tony ţi-a 
îndeplinit ordinele. 

Preşedintele i-a înmânat un pachet. Erau o sută de bancnote de o 
sută de dolari. Toţi salariaţii americani sunt plătiţi în funcţie de 
vechime şi de realizări; şi în lumea criminalilor se procedează la fel. 

— Tony. 

— Când cei doi au părăsit clădirea vechii Poşte, i-am urmărit aşa 
cum am primit ordin. Am trecut apoi peste podul Memorial. Neamţul i- 
a depăşit şi a reuşit să ajungă mult în faţa lor. Imediat ce ne-am dat 
seama că o virează pe G.W. Parkway, aşa cum am presupus că o vor 
face l-am informat pe Gerbach prin staţie. El aştepta ascuns printre 


nişte copaci, în spaţiul verde dintre sensurile autostrăzii cu luminile 
stinse, cam la o milă în faţă. Şi-a aprins farurile şi a coborât în viteza 
din vârful dealului pe contrasens. A virat-o în faţa maşinii Federalilor 
chiar după ce ei au traversat podul Windy Run. Eu am accelerat şi i- 
am depăşit pe stânga. l-am lovit pe lateral la o viteză de şaptezeci de 
mile pe oră, exact când tâmpitul de neamţ i-a pocnit din faţă. Restul îl 
ştii, şefule. Dacă nu s-ar fi pierdut cu firea, a terminat Tony cu dispreţ, 
neamţul s-ar fi aflat azi aici ca să dea raportul personal. 

— Ce-ai făcut cu maşina? 

— M-am dus la atelierul lui Mario, i-am schimbat blocul motor şi 
numerele de înmatriculare, i-am reparat aripa, am vopsit-o şi am 
lăsat-o în parcul de vechituri. Proprietarul ei probabil că n-ar 
recunoaşte-o dacă ar vedea-o. 

— Unde? N 

— În New York. În Bronx. 

— Bun. Cu o crimă la patru ore în New York, ei n-o să aibă prea 
mult timp ca să verifice o maşină furată. 

Preşedintele a fluturat peste masă un pachet. Trei mii de dolari în 
bancnote de cincizeci. 

— Să rămâi treaz, Tony, c-o să avem iar nevoie de tine. 

S-a abținut să-i spună ce sarcină îi va da. N-a zis decât atât: 

— Xan. 

Preşedintele şi-a stins ţigara şi a aprins alta. Toţi ochii s-au 
îndreptat spre tăcutul vietnamez. Engleza lui era bună, deşi puternic 
accentuată. Ca mulţi orientali şcoliţi, avea tendinţa de a omite 
articolul hotărât, ceea ce făcea ca vorbirea să-i fie uşor sacadată. 

— Mă aflam în maşină cu Tony când aţi transmis ordinu' să-i 
eliminăm pe cei doi din limuzina Ford. L-am urmărit peste pod şi pe 
autostradă şi când neamţu' a virat-o în faţa Ford-ului i-am împuşcat 
ambele cauciucuri în mai puţin de trei secunde, chiar înainte ca Tony 
să intre în el. După asta maşina nu le-a mai răspuns deloc la comenzi. 

— Cum poţi să fii atât de sigur că a fost în mai puţin de trei 
secunde? 

— In exerciţiile mele zilnice reuşesc chiar sub trei secunde. 

S-a făcut tăcere. Preşedintele a mai pasat un pachet, încă o sută de 
bancnote de cincizeci, câte două mii cinci sute de dolari pentru fiecare 
lovitură. 

— Aveţi vreo întrebare, domnule senator? 

Senatorul nu şi-a ridicat privirile, dar a clătinat din cap. 

Preşedintele a vorbit: 

— Din relatările presei şi din investigaţiile noastre ulterioare, se 
pare că nimeni n-a făcut nicio legătură între cele două incidente, dar 
cei de la F.B.I. nu sunt atât de proşti. Noi trebuie să sperăm că i-am 
eliminat pe toţi care au auzit ce-ar fi putut să spună Casefikis, dacă a 


avut ceva să spună, mai întâi de toate. Noi trebuie doar să fim foarte 
atenţi. Un lucru este sigur: i-am eliminat pe toţi care au avut vreo 
legătură cu acel spital. Dar încă nu ştim dacă grecul a aflat ceva care 
merita a fi transmis mai departe. 

— Pot să spun ceva, şefule? 

Preşedintele şi-a înălţat privirile. Nimeni nu vorbea dacă nu era 
ceva foarte relevant, lucru foarte neobişnuit pentru o întrunire de 
consiliu la americani. Preşedintele i-a dat cuvântul lui Matson. 

— Un lucru mă îngrijorează, şefule. De ce să se duca Nick Stames la 
Woodrow Wilson? 

Toţi şi-au pironit ochii asupra lui, nefiind prea siguri ce voia să 
spună. 

— Din cercetările şi informaţiile mele ştim precis despre Calvert că 
a fost acolo, dar despre Stames nu suntem siguri. Tot ce cunoaştem 
este că au fost acolo doi agenţi şi că Stames l-a rugat pe părintele 
Gregory să se ducă şi el. Mai ştim că Stames era în drum spre casă cu 
Calvert dar din câte îl cunosc eu pe Stames, nu s-ar fi dus chiar el în 
persoană la spital; ar fi trimis pe altcineva. 

— Chiar dacă ar fi crezut că este vorba despre o problemă 
serioasă? 

— El n-avea cum să ştie că este o problemă serioasă, şefule. N- 
avea cum să afle până nu-i raportau agenţii. 

Preşedintele a ridicat din umeri. 

— Faptele arată ca Stames s-a dus cu Calvert la spital. El a plecat 
de la Departament cu Calvert în aceeaşi maşină care a fost şi la spital. 

— Ştiu şefule, dar nu-mi place. Ştiu că am luat toate măsurile de 
acoperire, dar este posibil să se fi deplasat de la Departamentul 
Washington trei sau mai mulţi agenţi şi să mai existe măcar unul care 
să cunoască exact ce s-a întâmplat. 

— Pare foarte puţin probabil a spus senatorul. Veţi vedea când veţi 
asculta raportul meu. 

Maxilarele puternice s-au încleştat şi Matson n-a mai comentat. 

— Nu eşti fericit, nu-i aşa, Matson? 

— Nu, domnule. 

— Foarte bine, verifică. Dacă afli ceva, îmi raportezi. 

Preşedintele nu lăsa niciodată o piatră nerăsturnată. Şi-a oprit 
privirile asupra senatorului. 

Senatorul îi dispreţuia pe aceşti oameni. Aveau minţile atât de 
înguste, erau atât de lacomi. Nu-i interesa nimic altceva decât banii şi 
Kane avea de gând să li-i ia. Violenţa lor îl înspăimântase atât de mult 
şi-i făcuse atâta silă. N-ar fi trebuit niciodată să-i permită ticălosului 
acela mieros de Nicholson să pompeze atâţia bani în fondurile lui 
secrete pentru campania electorală, deşi Dumnezeu ştie că n-ar fi fost 
ales niciodată fără acei bani. O grămadă de bani şi un preţ atât de mic 


de plătit la vremea respectivă: opoziţie hotărâtă la orice propuneri 
privind controlul armelor. La dracu', el oricum era şi aşa împotriva 
controlului. Pentru Dumnezeu, ca să asasinezi un preşedinte de stat 
ca să opreşti o lege este o nebunie, dar Nicholson îl strângea acum de 
boaşe. „Cooperezi, amice, sau te-am dat în vileag”, i-a spus el 
onctuos. Senatorul trudise jumătate din viaţă ca să ajungă în Senat şi, 
pe deasupra, chiar reuşise să facă o treabă bună acolo. Dacă-l opreau 
acum însemna că era terminat. Ar fi urmat un scandal public, căruia 
nu i-ar fi putut face faţă. „Cooperează, prietene, pentru binele tău. Nu 
avem nevoie decât de informaţiile tale din interior şi prezenţa ta la 
Capitoliu în 10 martie. Fii rezonabil, amice, de ce să-ţi ruinezi întreaga 
viaţă pentru o femeie poloneză?” Senatorul şi-a dres glasul. 

— Este foarte puţin probabil ca F.B.I.-ul să cunoască vreun amănunt 
despre planul nostru. După cum ştie şi domnul Matson, dacă F.B.l.-ul 
avea vreun motiv să creadă că această ameninţare este diferită faţă 
de celelalte mii ce se fac la adresa preşedintelui, Serviciul Secret ar fi 
fost informat imediat. Şi secretara mea m-a asigurat că programul 
preşedintelui a rămas neschimbat pentru această săptămână. Toate 
întâlnirile au rămas în picioare. In dimineaţa zilei de 10 martie se va 
duce la Capitoliu pentru a se adresa Senatului. 

— Dar tocmai aici e clenciul, l-a întrerupt Matson pufnind 
dispreţuitor. Toate amenințările la adresa preşedintelui, oricât ar 
părea de puţin plauzibile sunt aduse la cunoştinţa Serviciului Secret. 
Dacă ei n-au raportat nimic, înseamnă că... 

— Inseamnă că nu ştiu nimic, Matson, i-a retezat-o preşedintele 
tranşant. Ţi-am spus să faci toate verificările necesare. Acum să-l 
lăsăm pe senator să ne răspundă la o întrebare mult mai importantă: 
Dacă F.B.l-ul ar fi aflat ceva, i-ar spune preşedintelui? 

Senatorul a ezitat. 

— Nu, cred că nu, sau numai în cazul în care sunt absolut siguri de 
pericol într-o anume zi; altfel lasă programul să se deruleze aşa cum a 
fost stabilit. Dacă orice ameninţare sau vagă presupunere ar fi luate în 
serios, ar însemna ca preşedintele să nu mai părăsească niciodată 
Casa Albă. Anul trecut Serviciul Secret a raportat Congresului că au 
fost 1572 de ameninţări la adresa vieţii preşedintelui, dar 
investigaţiile amănunțite au relevat că, de fapt, n-a existat nicio 
încercare certă. 

Preşedintele a dat din cap. 

— Aşa că ei ori ştiu tot, ori nu ştiu nimic. 

Matson a continuat: 

— Eu încă sunt membru al Asociaţiei Foştilor Agenţi Speciali şi ieri 
am fost la o adunare, dar nimeni de acolo nu ştia absolut nimic. 
Cineva ar fi trebuit deja să afle ceva până acum. Mai târziu m-am dus 
la un pahar de tărie cu Grant Nanna, fostul meu şef de la 


Departament şi el părea aproape complet neinteresat, ceea ce mi s-a 
părut ciudat. Am crezut că Stames era prietenul lui, dar n-am putut 
să-l fac să vorbească mai mult, mai ales că Stames n-a fost deloc 
prietenul meu. Eu încă sunt îngrijorat. Pare lipsit de logică faptul că 
Stames s-a dus la spital şi că nimeni din Departament nu vorbeşte 
nimic despre moartea lui. 

— O.K., O.K., a spus preşedintele. Dacă nu izbutim să-i venim de 
hac preşedintelui în 10 martie, putem să lăsăm totul baltă chiar acum. 
Aşa că noi ne continuăm planul ca şi cum nimic nu s-ar fi întâmplat şi 
numai dacă mai apare ceva vedem ce hotărâre luăm şi asta este în 
mâinile tale, Matson. Noi vom fi acolo în ziua fixată, numai dacă tu nu 
ne opreşti. Acum să vedem ce avem de făcut. Mai întâi de toate, eu 
voi revedea programul lui Kane, pentru ziua aceea. Kane... — nimeni 
din acea încăpere, în afară de senator, n-o numise preşedinte — Kane 
pleacă de la Casa Albă la ora 10 a.m. Trece pe lângă clădirea F.B.I. 
după trei minute, iar după alte cinci ajunge la Peace Monument, în 
colţul de nord-vest al terenurilor Capitoliului. Coboară din maşină la 
intrarea de est a Capitoliului după şase minute şi se îndreaptă spre 
uşa rezervată preşedintelui. Senatorul a promis să facă tot posibilul ca 
să prelungească acest interval. Ca să ajungă din maşină până pe 
ultima treaptă de la Capitoliu îi trebuiesc patruzeci şi cinci de 
secunde. Noi ştim că Xan poate cu uşurinţă să termine treaba tot în 
patruzeci şi cinci de secunde. Eu voi sta de pază la colţ, pe 
Pennsylvania Avenue când Kane trece pe lângă clădirea F.B.I. Tony se 
va afla acolo cu o maşină, în caz că s-ar ivi vreo urgenţă, iar senatorul 
va fi pe treptele Capitoliului ca s-o întârzie în eventualitatea că nouă 
ne mai trebuie timp. Cea mai importantă parte a operaţiunii îi revine 
lui Xan, operaţiune pe care am planificat-o secundă de secundă. Aşa 
că acum ascultaţi-mă şi făceţi-o cu atenţie. Am aranjat ca Xan să fie 
într-o echipă care lucrează la renovarea fațadei Capitoliului. Dă-i 
drumul, Xan. 

Xan şi-a înălţat privirile. El nu scoase niciun sunet de când vorbise. 

— Renovarea fațadei de vest a Capitoliului durează de aproape 
şase luni. Nimeni nu este mai interesat în legătură cu asta decât 
Kane. O vrea terminată până în ianuarie viitor când se sărbătoresc trei 
ani de la alegerea ei. Zâmbi. Toţi ochii erau aţintiţi asupra omului 
micuţ, care-şi cântărea fiecare cuvânt. De peste patru săptămâni eu 
fac parte din forţele angajate la lucru. Eu mă ocup de verificarea 
materialelor care vin la şantier, ceea ce înseamnă că nu mi-a fost greu 
să descopăr mişcările tuturor. Paznicii nu sunt de la F.B.I., Serviciul 
Secret sau CIA, ci de la Serviciul de Securitate a Clădirilor 
Guvernamentale. De obicei, ei sunt mai în vârstă decât agenţii 
obişnuiţi, cel mai adesea sunt pensionari. Sunt şaisprezece în total şi 
lucrează câte patru, în patru schimburi. Ştiu unde beau, unde 


fumează, unde joacă cărţi, absolut tot; nimeni nu-i dă o atenţie 
specială şantierului pentru că se află pe partea cea mai puţin 
frecventată a Capitoliului. Paznicii sunt preocupaţi mai degrabă de 
micile furtişaguri de pe şantier. Toată lumea îl asculta pe Xan într-o 
tăcere desăvârşită. Chiar în mijlocul şantierului se află cea mai mare 
macara din lume, special construită pentru lucrările de la Capitoliu. 
înălţată la maximum poate atinge 322 picioare, ceea ce înseamnă 
aproape dublu faţă de înălţimea admisă pentru clădirile din 
Washington. Nimeni nu ne dă cine ştie ce atenţie, celor de pe latura 
de vest şi nimeni nu-şi imaginează că putem vedea atât de departe. 
Sus de tot este o mică platformă acoperită, pentru lucrările de 
întreţinere la scripeţi, care atunci când se foloseşte este plată şi 
paralelă cu pământul, dar, de fapt, este ca o micuță cutie, cu o latură 
de patru picioare, alta de două picioare şi trei țoli şi înaltă de un picior 
şi cinci țoli. In ultimele trei nopţi am dormit acolo. Eu pot să văd totul, 
dar pe mine nu mă poate zări nimeni, nici chiar elicopterul Casei Albe. 

A urmat o tăcere mormântală. 

— Cum ajungi acolo? l-a întrebat senatorul. | 

— Ca pisica, domnule senator. Mă caţăr. Asta-i avantajul de a fi 
mic. Mă urc exact după miezul nopţii şi cobor la cinci dimineaţa. 
Privesc de acolo tot Washington-ul dar pe mine nu mă vede nimeni. 

— De pe o platformă atât de mică poţi să ocheşti bine treptele 
Capitoliului? l-a întrebat preşedintele. 

— Cred că-mi va lua patru secunde, a răspuns Xan. De acolo pot să 
văd Casa Albă cum n-a văzut-o nimeni niciodată. Aş fi putut s-o ucid 
pe Kane de două ori în ultima săptămână. Când face vizite oficiale 
este mai uşor. Nu am cum să dau greş... 

— Cum ai să te descurci cu ceilalţi muncitori joi? Poate că vor să 
folosească macaraua, l-a întrerupt senatorul. 

De data asta preşedintele a zâmbit. 

— Prietene, joia viitoare va fi o grevă. Ceva legat de plata orelor 
suplimentare. Aşa că nimeni nu va lucra când Kane va merge la 
Capitoliu pentru a-şi face cunoscute punctele de vedere. Un lucru este 
sigur: de vreme ce pe şantier nu se vor afla decât câţiva paznici în 
vârstă, nimeni n-o să fie cuprins de dorinţa de a urca în vârful unei 
macarale care este în văzul tuturor. Privită de jos, niciun şoarece nu 
şi-ar găsi vreun cotlon să se ascundă, cât despre o fiinţă umană, nici 
n-ar putea fi vorba. Preşedintele a făcut o pauză. Xan ia mâine avionul 
spre Viena şi se va întoarce în timp util, ca să poată raporta 
rezultatele excursiei, la ultima noastră întâlnire de miercurea viitoare. 
Apropo, Xan, ţi-ai adus cutia cu vopsea galbenă? 

— Da, am furat una de pe şantier. 

Preşedintele şi-a plimbat privirile asupra celor din jurul mesei. Era 
tăcere deplină. 


— Bun. Se pare că totul este foarte bine organizat. Mulţumesc, Xan. 

— Mie nu-mi place, a mârâit Matson. Ceva nu e-n regulă. Totul 
merge prea uşor, totul este perfect. 

— F.B.l.-ul te-a învăţat să fii suspicios peste măsură, Matson. Ai să 
descoperi că noi suntem mai bine pregătiţi decât ei, pentru că noi 
ştim ce avem de făcut, iar ei habar n-au. N-ai de ce te teme, fii sigur 
că ai să poţi participa la funeraliile lui Kane. 

Bărbia mare a lui Matson s-a mişcat în sus şi în jos. 

— Dumneata eşti cel care-o vrea moartă, a spus el acru. 

— Şi tu eşti plătit ca să ai grijă să se întâmple aşa, i-a retezat-o 
preşedintele. E-n ordine. Ne întâlnim peste cinci zile ca să discutăm 
planul final. O să vi se comunice unde ne adunăm miercuri dimineaţa. 
Până atunci, Xan se va fi întors demult din Austria. 

Preşedintele a zâmbit şi şi-a aprins altă ţigară. Senatorul a fost 
primul care s-a strecurat afară. După cinci minute a plecat Matson, 
după alte cinci Tony şi după următoarele cinci Xan. După încă cinci 
minute preşedintele a comandat prânzul. 


VINERI DUPĂ-AMIAZĂ, 4 MARTIE, 4:00 P.M. 


Lui Mark îi era prea foame ca să mai poată lucra, aşa că a părăsit 
biblioteca pentru a căuta ceva de mâncare. Când liftul s-a oprit, după 
ce s-au deschis uşile, i-a sărit în ochi fişierul, iar pe unul din sertăraşe 
stătea scris: Sănătate-Smith. In subconştient s-au făcut unele asociaţii 
care i-au adus în minte imaginea unei fete frumoase şi deştepte, pe 
care o întâlnise cu o zi mai înainte pe un coridor de spital, îmbrăcată 
într-o fustă neagră şi o bluză roşie, iar zornăitul tocurilor pe dalele de 
piatră încă îi mai răsuna în urechi. Un zâmbet larg s-a aşternut pe 
chipul lui Mark. Era uimitor ce plăcere îi făcea chiar numai faptul de a 
şti că putea s-o sune şi să aranjeze cu ea o altă întâlnire. 

Mark a găsit bufetul şi, în timp ce-şi potolea foamea cu un 
hamburger, şi-a lăsat mintea să rătăcească amintindu-şi vorbele şi 
chipul ei acum, atât de dragi. A hotărât să sune la Woodrow Wilson. 

— Îmi pare rău, doctorita Dexter nu este de serviciu astăzi, a spus o 
soră. Doctoriţa Delgado vă poate ajuta? 

— Nu, mulţumesc, a spus Mark. Mă tem că nu. 

Şi-a scos agenda şi a sunat-o pe Elizabeth Dexter acasă. A fost 
încântat când i-a auzit vocea. 

— Bună, Elizabeth. Mark Andrews este la telefon. Mai am vreo 
şansă să cinăm diseară împreună? 

— Promisiuni, promisiuni. Şi eu continui să mă agăţ de speranţa 
unei mese adevărate. 

— Nu e de râs, a spus Mark aproape pentru el însuşi. 

— Pari un pic cam abătut, Mark. Poate că, într-adevăr, ai făcut o 
gripă. 

— Nu, nu cred că-i gripă, dar e suficient să mă gândesc la tine şi mi 
se taie respiraţia. Aşa că mai bine aş închide acum înainte de a-mi da 
duhul. 

li făcea plăcere s-o audă râzând. 

— Ce-ar fi dacă ai veni pe la ora opt? 

— Bine. Ne vedem la opt, Elizabeth. 

— Ai grijă, Mark. 

A închis telefonul, brusc fiind conştient că din nou zâmbise cu gura 
până la urechi. S-a uitat la ceas. Era 4:30. Bun. Va mai sta trei ore la 
bibliotecă şi apoi va pleca în căutarea ei. S-a întors în sala de lectură 
şi a continuat să-şi ia scurte note biografice asupra a şaizeci şi doi de 
senatori. 

Pentru o clipă mintea i s-a oprit asupra preşedintelui. Nu era orice 
fel de preşedinte. Era prima femeie preşedinte. Dar ce-ar putea oare 
el să afle din ultima asasinare prezidenţială, a lui John F. Kennedy? Au 
fost implicaţi şi nişte senatori în moartea celor doi Kennedy? Sau a 


fost opera unui nebun care a lucrat pe cont propriu? Toate probele de 
până acum au indicat o acţiune în echipă. De la moartea lui Lee 
Harvey Oswald a trecut multă vreme şi încă nu există o explicaţie 
convingătoare asupra asasinării lui, după cum nu exista nici în 
legătură cu asasinarea lui Robert Kennedy. 

Unii oameni încă susţin că în spatele morţii preşedintelui Kennedy 
s-a aflat C.I.A, pentru că acesta, după eşecul de la Bay of Pigs din 
1961, i-a ameninţat că-i spânzură şi-i lasă la fezandat. Alţii susţin că 
Fidel Castro ar fi pus la cale asasinatul ca să se răzbune; se ştie că 
Oswald a avut o întrevedere cu ambasadorul cubanez din Mexic cu 
două săptămâni înainte de asasinare şi că C.I.A. ar fi fost la curent cu 
toate mişcările. Au trecut treizeci de ani de atunci şi încă nimeni nu 
ştie nimic cu siguranţă. 

Un tip inteligent, Jay Sandberg, coleg de cameră cu Mark la 
Facultatea de Drept, susţinea că în acea conspirație au fost implicaţi 
oameni ce ocupau poziţii foarte înalte, poziţii de vârf chiar în F.B.I. 
Aceştia cunosc adevărul, dar nu-l vor spune. 

Poate că Tyson şi Rogers sunt doi dintre cei care ştiu adevărul şi l- 
au trimis pe el să facă nişte cercetări aiurea, doar ca să-l ţină ocupat: 
Mark nu putuse spune nimănui niciun amănunt despre evenimentele 
de ieri, nici măcar lui Grant Nanna. 

Dacă era o conspirație, spre cine să se îndrepte? Numai o singură 
persoană putea să-l asculte şi aceea era preşedintele, ori nu exista 
nicio cale de a ajunge la Florentyna Kane. Va trebui să-l sune pe Jay 
Sandberg care făcuse un studiu asupra asasinărilor prezidenţiale. 
Dacă cineva avea o teorie în această problemă, acela era Sandberg. 
Mark s-a îndreptat spre telefonul public, a cerut la Informaţii numărul 
lui Sandberg de acasă, din New York şi l-a format. A răspuns o voce de 
femeie. 

— Alo, a spus ea cu răceală. 

Mark şi vedea în închipuirea sa norul de fum de cocaină ce însoțea 
vocea: 

— Bună ziua. Aş vrea să vorbesc cu Jay Sandberg. 

— 01... Şi mai multe rotocoale de fum de cocaină. Este încă la 
slujbă, a adăugat după o pauză vocea. 

— Imi puteţi spune numărul de acolo? a întrebat Mark. 

După şi mai multe rotocoale de fum, i l-a dat şi telefonul s-a închis. 

Ooof! a spus în sinea lui Mark, ce ţi-e şi cu femeile din clasa de sus 
de pe Coasta de Est! 

La următorul telefon a răspuns o voce caldă, într-o americană cu 
accent irlandez. 

Foarte diferită. 

— Sullivan şi Cromwell. 

Mark a recunoscut prestigioasa firmă de avocatură new-york-eză. 


— Pot vorbi cu Jay Sandberg? 

— Vă fac imediat legătura, domnule. 

— Sandberg. 

— Bună, Jay. Sunt Mark Andrews. Mă bucur că te-am găsit. Te sun 
din Washington. 

— Bună. Mark. Sunt încântat să te aud. Cum merge viaţa unui om în 
slujba Biroului Federal de Investigaţii? Ra-ta-ta, ra-ta-ta şi toate 
celelalte. 

— Cam aşa, uneori, a spus Mark. Jay, am nevoie de un sfat: unde aş 
putea găsi date asupra încercărilor de asasinat politic, în mod special 
aceea din Massachusetts din 1979, ţi-o aminteşti? 

— Bineînţeles că da. Au fost arestaţi trei oameni; stai să mă 
gândesc. Sandberg a făcut o pauză. La toţi li s-a dat drumul ca 
nevinovaţi. Unul a murit într-un accident auto în 1980, altul a fost 
înjunghiat într-o încăierare în San Francisco şi a murit mai târziu în 
1981, iar al treilea a dispărut misterios anul trecut, îţi spun eu, asta a 
fost tot o conspirație. 

— A cui, de data asta? 

— Mafia a vrut în 76 ca Edward Kennedy să nu le mai stea în cale, 
ca ei să poată scăpa de cercetările pe care acesta le presa în privinţa 
morţii lui Sam Giancana şi John Rosselli; ei n-o iubesc nici pe 
Florentyna Kane, dată fiind mai ales insistența cu care se ocupă de 
promulgarea legii asupra controlului armelor. 

— Mafia? Legea controlului armelor? De unde să încep cu 
cercetarea faptelor? l-a întrebat Mark. 

— Ascultă, n-ai să găseşti nimic nici în Raportul comisiei Warren şi 
nici în cercetările ulterioare. Cel mai bine este să consulţi Războaiele 
dintre yankei şi cowboys de Carl Oglesby — ai să găseşti totul acolo. 

Mark a făcut o însemnare în carnet. 

— lţi mulţumesc pentru ajutor, Jay. Am să te mai sun dacă mai am 
nedumeriri. Cum merg lucrurile la New York? 

— O, bine, bine. Eu sunt unul dintre cei aproximativ un milion de 
avocaţi ce interpretăm Constituţia la preţuri exorbitante. Hai să 
lucrăm împreună, Mark şi cât mai curând. 

— Bineînţeles. Cu prima ocazie voi fi la New York. 

Mark s-a întors la bibliotecă măcinat de gânduri. Ar putea fi C.I.A, ar 
putea fi Mafia, ar putea fi un nebun, ar putea fi oricine — chiar şi Halt 
Tyson. L-a cerut bibliotecarei cartea lui Cari Oglesby. l-a fost adus un 
volum care, după aspect, părea să fi trecut prin mâinile multor cititori. 
O să fie o lectură interesantă, dar, pentru moment, s-a întors iar la 
viaţa senatorilor. Mark a mai petrecut două ore încercând să elimine 
de pe lista sa senatori sau să găsească motive pentru cei care ar fi 
dorit să-l îndepărteze pe preşedintele Kane din calea lor, dar mari 
progrese n-a prea făcut. 


— Este timpul să vă pregătiţi de plecare, domnule, i-a spus tânăra 
bibliotecară, care avea braţele pline de cărţi şi se vedea că ar vrea să 
se ducă acasă. La 7:30 închidem. 

— Imi mai puteţi acorda două minute? Sunt aproape gata. 

— Cred că da, a spus ea şi a plecat clătinându-se sub greutatea 
tomurilor cu rapoartele Senatului din anii 1971-73, pe care puţini, în 
afara ei, ar fi putut să le mânuiască. 

Mark şi-a aruncat privirea asupra notiţelor. Erau câteva nume 
proeminente printre cei şaizeci şi doi de „suspecţi”, oameni ca: Alan 
Cranston, senator de California, care deseori era descris ca „biciul 
liberal” din Senat; Ralph Brooks, din Massachusetts, pe care 
Florentyna îl învinsese la Convenţia Democratică. Liderul majorităţii 
Robert C. Byrd din Virginia de Vest. Henry Dexter din Connecticut, 
tatăl lui Elizabeth; gândul l-a înfiorat pe Mark. Sam Nunn, respectatul 
senator de Georgia, Robert Harrison din Carolina de Sud, un bărbat 
educat, civilizat, renumit pentru iscusinţa sa parlamentară; Marvin 
Thornton, care a ocupat locul lui Edward Kenndy în 1980. Mark O. 
Hatfield, zelosul republican liberal din Oregon; Hayden Woodson din 
Arkansas, unul din noile vlăstare ale republicanilor din sud; William 
Cain din Nebraska, un conservator înveterat, care candidase ca 
independent în alegerile din 1980; şi Birch Bayh din Indiana, bărbatul 
care-l salvase pe Ted Kennedy dintr-un accident de avion în 1967, şi 
care, probabil, îl scăpase de la moarte. Şaizeci şi doi de oameni 
suspecți, şi-a zis în sinea lui Mark. Şi şase zile. lar proba trebuie să fie 
de necontestat. In această zi nu prea mai putea face nimic. 

Toate clădirile guvernamentale se închideau. Spera ca directorul să 
fi aflat mai multe şi să poată reduce cele şaizeci şi două de nume la 
un număr rezonabil şi asta cât mai curând. Şaizeci şi două de nume; 
şase zile. 

S-a întors la maşina pe care o lăsase în parcarea publică. Şase 
dolari pe zi pentru privilegiul de a fi în concediu. A plătit paznicului, a 
ieşit în Pennsylvania Avenue şi orele de vârf fiind demult trecute, s-a 
îndreptat lejer spre 9-th Street ca să se întoarcă acasă, în 
apartamentul său din N. Street. Simon se afla la post şi Mark i-a dat 
cheile maşinii. 

— Plec în oraş imediat după ce mă schimb i-a spus Mark în timp ce 
deja o pornise spre apartamentul său de la etajul opt. 

Şi-a făcut un duş, s-a bărbierit rapid şi şi-a pus un costum mai 
comod decât cel cu care fusese îmbrăcat la director. Acum urma 
partea bună a zilei. 

Când a coborât, maşina era întoarsă cu faţa ca s-o poată „şterge” 
rapid, cum ar fi spus Simon. A pornit-o spre Georgetown, a făcut la 
dreapta pe 30-th Street şi a parcat în faţa casei lui Elizabeth Dexter. 
Era o casă micuță, din cărămidă roşie, foarte cochetă. Fie că ea 


câştigă foarte bine, fie că tatăl i-o făcuse cadou. Tatăl ei... Mark nu şi-l 
putea scoate din gând. 

Când i-a apărut în prag, Elizabeth era mult mai frumoasă decât în 
imaginaţia lui. Asta era bine. Purta o rochie lungă, roşie, cu guler înalt. 
Îi scotea în evidenţă părul negru şi ochii căprui-închis. 

— Intenţionezi să intri sau ai de gând să rămâi acolo ca un băiat ce- 
şi aşteaptă plata comisionului? 

— Vreau să rămân aici şi să te admir, a spus el. Ştii, întotdeauna 
am fost atras de femeile frumoase şi deştepte. Crezi că asta spune 
ceva despre mine? 

Ea a râs şi l-a lăsat să intre în casa frumos decorată. 

— la loc. Arăţi de parcă ai avea nevoie de puţină băutură. 

l-a turnat bere aşa cum a rugat-o. Când s-a aşezat, ochii ei 
căpătaseră o expresie gravă. 

— Nu cred că vrei să stai de vorbă despre lucrul oribil care s-a 
întâmplat cu poştaşul meu. 

— Nu, a spus Mark. Prefer să n-o fac, din mai multe motive. 

Pe chipul ei se putea citi înţelegerea. 

— Sper c-ai să-l prinzi pe ticălosul care l-a omorât. Din nou ochii cu 
reflexe întunecate au strălucit când i-au întâlnit pe ai lui. S-a ridicat şi 
a întors discul. Iți place muzica asta? l-a întrebat ea blând. 

— Nu mă dau în vânt după Hayden, a spus el. Mahler este 
preferatul meu. Şi Beethoven şi Aznavour. Dar tu? 

Ea s-a îmbujorat uşor. 

— Seara trecută, când nu ţi-ai făcut apariţia, am telefonat la tine la 
birou să văd dacă eşti acolo. 

Mark a fost surprins şi încântat. 

— În cele din urmă, am dat de o fată. Erai plecat şi, în afară de 
asta, mi-a spus ea, eşti foarte ocupat, aşa că n-am lăsat niciun mesaj. 

— Asta era Polly, a spus Mark. Este foarte proteguitoare. 

— Şi drăguță? 

A zâmbit cu încrederea celei care se ştia că arată bine. 

— Acceptabilă, să zicem, dar departe de a fi drăguță, a spus Mark. 
Hai, s-o uităm pe Polly. Cred că deja eşti leşinată de foame şi am de 
gând să-ţi ofer acel cotlet pe care ţi-l tot promit. Am rezervat o masă 
pentru ora nouă la Tio Pepe. 

— Grozav, a spus ea. Dacă tot ai găsit un loc unde să-ţi parchezi 
maşina, de ce n-am merge pe jos? 

— Minunat. 

Era o seară răcoroasă, cu un cer senin şi lui Mark îi făcea bine aerul 
curat. Ceea ce nu-i plăcea era că trebuia să-şi tot arunce privirile 
peste umăr. 

— Deja cauţi o altă femeie? l-a tachinat ea. 

— Nu, a răspuns Mark. La ce mi-ar mai trebui? El a spus-o pe un ton 


de glumă, dar ştia că n-o minţea. A schimbat brusc subiectul. Îţi place 
munca ta? 

— Munca mea? Elizabeth a părut surprinsă, de parcă nu i-ar fi 
trecut niciodată prin minte o asemenea întrebare. Viaţa mea, vrei să 
spui? Profesia înseamnă cam întreaga mea viaţă. Sau cam aşa a fost 
până acum. 

Şi-a înălţat privirile spre Mark cu o expresie tristă pe chip. 

— Urăsc spitalul. Este vechi şi murdar, este foarte multă birocraţie 
şi mulţi oameni de acolo, tipi cu responsabilităţi administrative, nici nu 
se sinchisesc ca să-i ajute pe cei nevoiaşi. Pentru ei nu reprezintă 
decât un mod de a-şi câştiga existenţa. Nu mai departe decât ieri a 
trebuit să-i ameninţ că-mi voi da demisia spre a convinge Comitetul să 
lase un bătrân să rămână în spital, pentru că n-are casă şi nu are 
unde să se ducă. 

Au mers pe 30-th Street şi Elizabeth a continuat să-i povestească 
despre munca ei. Vorbea cu înflăcărare şi lui Mark îi plăcea s-o 
asculte. Manifesta o anume siguranţă de sine şi i-a povestit despre un 
iugoslav sentimental care cânta cântece slave de dragoste şi dor, într- 
o limbă greu de înţeles şi care, într-o izbucnire de tandreţe, nelalocul 
ei, i-a sărutat urechea stângă când îi cerceta rana de la subţioară. 

Mark a râs şi a prins-o de braţ când a condus-o în restaurant. 

— Ar trebui să ceri să fii plătită în plus pentru că trebuie să te aperi 
singură, i-a spus. 

— O, n-aş fi făcut nicio plângere, nu voiam decât să-i spun că, din 
păcate, cânta fals. 

Au fost conduşi la etaj, la masa ce le fusese rezervată în centrul 
salonului, lângă ringul de dans. Mark a refuzat-o cerând o masă spre 
capătul sălii şi pe colţ. N-a întrebat-o pe Elizabeth ce loc ar prefera. S- 
a aşezat cu spatele la perete scuzându-se vag că vrea să fie cât mai 
departe de zgomot ca să poată vorbi cu ea. Mark era sigur că această 
fată n-o să dea crezare unor asemenea gogoşi; ea ştia că ceva nu este 
în ordine, simţea încordarea lui, dar n-a făcut niciun comentariu. 

Un picolo i-a întrebat dacă ar dori un cocteil. Elizabeth a cerut un 
Margarita iar Mark un pahar cu vin diluat. 

— Ce vrea să fie asta? l-a întrebat Elizabeth. 

— Jumătate vin, jumătate apă gazoasă şi foarte multă gheaţă. 
Amesteci, dar nu agiţi. Ceva gen James Bond. 

Atmosfera plăcută a restaurantului a făcut ca încordarea lui Mark să 
mai scadă; pentru prima oară în douăzeci şi patru de ore s-a relaxat 
uşor. Au discutat despre filme, muzică şi cărţi şi apoi despre Yale. Faţa 
ei, adeseori însufleţită, uneori avea o anume seninătate, dar în lumina 
lumânărilor de pe masă era o plăcere s-o priveşti. Mark era încântat 
de ea. In ciuda inteligenţei şi siguranţei de sine, ea avea o pronunţată 
notă de fragilitate şi feminitate. 


În timp ce mâncau paella*, Mark a întrebat-o pe Elizabeth despre 
cariera tatălui ei, de ce se făcuse senator şi despre copilăria ei din 
Connecticut. Subiectul părea c-o deranjează. Mark nu putea să nu-şi 
amintească faptul că tatăl ei se afla totuşi pe listă. A încercat să 
deplaseze conversaţia spre mama ei. Elizabeth i-a evitat privirea, ba 
mai mult, el a avut impresia că a pălit la chip. Pentru prima oară o 
uşoară undă de suspiciune i-a tulburat imaginea pe care şi-o crease în 
mintea şi în sufletul său despre Elizabeth şi asta l-a făcut să se 
îngrijoreze pentru o clipă. Ea era primul lucru frumos care i se 
întâmplase după o bună bucată de vreme şi nu voia să-şi piardă 
încrederea în ea. Era oare cu putinţă? Este posibil să fie şi ea 
implicată? Nu, bineînţeles că nu. A încercat să-şi scoată gândul din 
minte. 

Spectacolul de cabaret a început pe muzică spaniolă şi cu mult 
antren. Mark era destul de fericit chiar şi numai pentru că se afla cu 
ea; o privea din profil, în timp ce ea întorsese capul să-i urmărească 
pe dansatori. Când spectacolul s-a terminat îşi mâncaseră şi ei demult 
paella. Au comandat desert şi cafea. 

— Vrei o ţigară? 

Elizabeth a zâmbit. 

— Nu, mulţumesc. Nu trebuie să-i imităm pe bărbaţi nici în bunele 
lor obiceiuri, nici în cele proaste. 

— Cum ar fi acela, de pildă, i-a spus Mark, că tu vei fi prima femeie 
medic primar chirurg. 

— Nu, a spus ea blând. Probabil voi fi a doua sau a treia. 

Mark a râs. 

— Aşa că mie nu-mi rămâne decât să mă întorc la slujbă şi să mă 
remarc prin lucruri deosebite ca să pot ţine pasul cu tine. 

— Şi s-ar putea întâmpla să apară o femeie în viaţa ta care să-ţi 
mai tempereze elanul şi să te împiedice să devii director al F.B.I.-ului, 
a adăugat Elizabeth. 

— Nu, n-o să fie nicio femeie care să mă oprească să ajung director 
al F.B.I.-ului, a spus Mark, dar n-a dat nicio altă explicaţie. 

— Cafeaua dumneavoastră, senorita, senor. 

Dacă Mark ar fi vrut vreodată să se culce cu o femeie, la prima 
întâlnire, de data asta ar fi făcut-o bucuros, dar el ştia că n-avea să se 
întâmple. 

A achitat nota de plată lăsând un bacşiş generos ospătarului şi a 
felicitat cântăreaţa care îşi bea cafeaua la o masă din colţ. 

Când au ieşit din restaurant aerul nopţii era mai tare şi înţepător. 
Din nou Mark a început să privească nervos în jur, încercând să o facă 
cu cât mai multă discreţie, ca Elizabeth să nu bage de seamă. Când 


1 Specialitate spaniolă din orez, şofran, pui, peşte sau scoici. 


au traversat strada, a prins-o de mână şi nu i-a dat drumul când au 
ajuns pe celălalt trotuar. Au mers agale discutând, amândoi conştienţi 
de ceea ce se întâmpla. Voia s-o simtă alături, să se sprijine de ea. In 
ultimul timp se văzuse cu multe femei, dar pe niciuna n-o ţinuse de 
mână, nici înainte, nici după. Treptat starea lui de spirit s-a schimbat, 
gândurile copleşindu-l iar. Pesemne că teama îl făcea excesiv de 
sentimental, 

O maşină venea în urma lor. Mark a simţit că înţepeneşte. Elizabeth 
a părut să nu bage de seamă. Maşina a redus din viteză şi cu cât se 
apropia de ei încetinea şi mai mult. S-a oprit exact în spatele lor. Mark 
şi-a desfăcut nasturele de la mijlocul hainei şi a început să se joace 
nervos cu butoniera, fiind mai speriat pentru Elizabeth decât pentru 
el. Portierele s-au deschis brusc şi din maşină au ţâşnit patru 
adolescenţi, doi băieţi şi două fete. Au intrat în fugă în bufetul expres 
de alături. Pe fruntea lui Mark apăruseră broboane de transpiraţie şi n- 
o mai ţinea pe Elizabeth de mână. Ea s-a uitat lung la el. 

— Ceva e foarte grav, nu-i aşa? 

— Da, a spus el. Darnu mă întreba ce anume. 

Ea i-a căutat mâna şi i-a ţinut-o strâns în timp ce-şi continuau 
drumul. Evenimentele oribile din ziua anterioară i-au revenit în minte 
lui Mark copleşindu-l şi n-a mai scos nicio vorbă. Când au ajuns în faţa 
uşii ei, gândurile lui se întorseseră din nou în lumea pe care n-o 
cunoştea decât el şi mătăhălosul şi enigmaticul Halt Tyson. 

— Ei bine, în seara asta ai fost încântător, mai cu seamă atunci 
când gândurile nu-ţi plecau prea departe, i-a spus ea zâmbind. 

Mark a clătinat din cap. 

— Crede-mă, îmi pare foarte rău. 

— Nu vrei să intri să bem o cafea? 

— Da şi nu. Imi acorzi favoarea asta pe altădată? Simt că n-aş fi un 
companion prea bun acum. 

El încă mai avea o mulţime de lucruri de făcut înainte de a-l vedea 
pe director la ora 7:00 a.m. şi deja era miezul nopţii. În plus, nu 
dormise de o zi şi jumătate. 

— Pot să te sun mâine? 

— Mi-ar face plăcere, i-a spus ea. Indiferent de ce se întâmplă, 
ţinem legătura. 

Mark avea să poarte cu el aceste câteva cuvinte ca pe un talisman 
în următoarele câteva zile. Işi putea aminti fiecare cuvânt şi gestul 
care-l însoţise. Fuseseră ele spuse de amuzament, fuseseră spuse 
serios, fuseseră spuse spre a-l tachina? De o vreme încoace nu mai 
era la modă să te îndrăgosteşti; foarte putini oameni se mai 
căsătoreau şi o mulţime divorţau. In toată harababura asta, oare, îi 
era dat lui să se îndrăgostească nebuneşte, într-adevăr? 

A sărutat-o pe obraz şi s-a răsucit pe călcâie ca să plece cercetând 


cu privirile strada. Ea i-a spus încet: 

— Sper că ai să găseşti pe omul care mi-a omorât poştaşul şi pe 
grecul tău. 

Grecul tău, grecul tău, preotul ortodox grec, părintele Gregory. 
Dumnezeule, de ce nu-i venise asta în minte până acum? Pe moment 
a uitat-o pe Elizabeth şi a început să alerge spre maşină. S-a întors ca 
să-i facă semn cu mâna. Ea rămăsese cu privirile pironite asupra lui, 
cu o expresie de nedumerire pe chip, întrebându-se ce spusese. Mark 
a intrat grăbit în maşină şi a condus cât a putut de repede spre casă. 
Trebuia să găsească numărul de telefon al părintelui Gregory. Preotul 
ortodox grec, întâlnit în spital, cum arăta? Din ce-şi amintea, ceva nu 
era în ordine cu el: ce dracu putea fi? Hainele? Nu, ele erau cum 
trebuie, sau poate faţa? In orice caz, ceva nu era în ordine cu chipul 
lui. Bineînţeles. Bineînţeles. Cum putuse să fie atât de prost? Imediat 
ce a intrat în casă, a sunat la Departament. Polly, care era de serviciu, 
a fost surprinsă când l-a auzit. 

— Nu eşti în concediu? 

— Da, într-un fel. Ai numărul de telefon al părintelui Gregory? 

— Cine este părintele Gregory? 

— Un preot ortodox grec pe care domnul Stames îl suna când şi 
când; cred că era preotul parohiei lui. 

— Da, ai dreptate. Acum îmi amintesc. Mark a aşteptat. 

Ea a verificat agenda lui Stames şi i-a dat numărul. Mark l-a notat şi 
a închis telefonul. Bineînţeles, bineînţeles, bineînţeles. Ce idiot am 
putut fi! Era atât de evident. Trecuse de miezul nopţii, dar Mark 
trebuia să sune. A format numărul. Telefonul a sunat de câteva ori 
înainte de a răspunde cineva. 

— Părintele Gregory? 

— Da. 

— Toţi preoţii greci ortodocşi au barbă? 

— Da, de regulă. Cine îmi pune o întrebare atât de stupidă la miezul 
nopţii? 

Mark şi-a cerut scuze. 

— Sunt agentul special Mark Andrews. Am fost subalternul lui Nick 
Stames. 

Bărbatul de la celălalt capăt al firului care părea adormit s-a trezit 
imediat. 

— Inţeleg, tinere. Cu ce îţi pot fi de folos? 

— Părinte Gregory, ieri seară secretara domnului Stames v-a sunat 
şi v-a rugat să mergeţi la Woodrow Wilson să vedeţi un grec care 
fusese rănit de un glonţ în picior? 

— Da, este exact — îmi amintesc, domnule Andrews. Dar, cam 
după treizeci de minute, m-a sunat altcineva, de fapt, chiar atunci 
când plecam, ca să-mi spună că nu trebuie să mă mai deranjez, 


pentru că domnului Casefikis i se făcuse externarea din spital. 

— | se făcuse ce? vocea lui Mark a urcat cu fiecare cuvânt 
pronunţat. 

— Externarea din spital. 

— Cel care v-a sunat a spus cine este? 

— Nu. Omul n-a dat alte detalii. Eu am presupus că era cineva de la 
dumneavoastră. 

— Părinte Gregory, vă pot vedea mâine dimineaţă la ora opt? 

— Da, bineînţeles, fiule. 

— Şi pot să mă bazez pe dumneavoastră că n-o să vorbiţi nimănui 
despre acest telefon, indiferent de unde ar spune că este? 

— Dacă aşa doreşti, fiule. 

— Mulţumesc, părinte. 

Mark a pus telefonul în furcă şi a încercat să se concentreze... Era 
mai înalt decât mine, deci avea peste şase picioare. Era oacheş, sau 
mi-a rămas aşa în minte din cauza hainelor de preot? Nu, era 
negricios la faţă, avea nas mare, ochii, nu, nu-mi pot aminti ochii, 
avea nas mare, bărbie puternică, da, bărbie puternică. Mark şi-a notat 
în carnet tot ce şi-a putut aminti. Un bărbat înalt, solid, mai înalt decât 
mine, nas mare, bărbie puternică, nas mare, nas... Firul gândurilor s-a 
oprit. Capul i-a căzut pe masă şi a adormit. 


SÂMBĂTĂ DIMINEAŢA, 5 MARTIE. 6:32 A.M. 


Mark s-a trezit, dar încă nu se dezmeticise. Gânduri incoerente i se 
învârteau prin cap. Prima imagine care i-a răsărit în minte a fost 
Elizabeth şi a zâmbit. A doua imagine a fost Nick Stames şi s-a 
încruntat. A treia a fost directorul. Mark s-a dezmeticit brusc şi a 
încercat să vadă cât este ceasul. Tot ce putea zări era doar 
secundarul mişcându-se: 6:35. Drace! A ţâşnit de pe scaun, gâtul şi 
spatele îi înţepeniseră şi-l dureau; era încă îmbrăcat. Şi-a scos hainele 
şi a dat buzna în baie. A făcut duş fără să mai piardă timp ca să 
potrivească temperatura apei. Drace, te congelezi! Dar măcar asta l-a 
trezit şi l-a făcut s-o uite pe Elizabeth. A ieşit de sub duş şi a înşfăcat 
un prosop: 6:40. După ce şi-a dat cu cremă de ras pe faţă, s-a 
bărbierit rapid. Drace, trei tăieturi. Loţiunea folosită după ras ustura 
nu glumă: 6:43. S-a îmbrăcat: cămaşă curată, aceiaşi butoni, ciorapi 
curaţi, aceiaşi pantofi, costum curat, aceiaşi cravată. O privire rapidă 
aruncată în oglindă: două tăieturi de lamă care încă mai sângerau 
uşor, să le ia naiba. Şi-a strâns hârtiile de pe masă, le-a pus în 
servietă şi a alergat spre ascensor. Prima şansă în această zi — liftul 
era la ultimul etaj. Când a ajuns la parter era 6:46. 

— Bună, Simon. 

Băiatul de culoare, paznicul de la garaj, nu s-a mişcat. Moţăia în 
ghereta de la intrare. 

— 'Mneaţa, Mark. Drace, este deja ora opt? 

— Nu, şapte fără treisprezece minute. 

— De ce te-ai sculat cu noaptea-n cap? Ţi-ai mai găsit încă o slujbă? 
l-a întrebat Simon frecându-se la ochi şi i-a dat cheile maşinii. 

Mark a zâmbit, dar nu avea timp să răspundă. Simon a continuat să 
moţăie. 

Motorul a pornit la prima cheie. Bună maşină, Mercedesul. Când a 
ieşit în stradă era 6:48. Nu trebuie să depăşească viteza legală. Să nu- 
i sâcâi niciodată pe cei de la Departament cu probleme inutile. La 
intersecţia cu 6-th Street l-a oprit semaforul. Ceasul arăta: 6:50. A 
traversat G Street şi a intrat pe 7-th Street unde erau şi mai multe 
semafoare. Când a intersectat Independence Avenue era 6:53. A dat 
colţul pe 7-th Street şi a intrat în Pennsylvania. Se zărea clădirea F.B.l. 
6:55. A coborât panta în parcarea subterană, i-a arătat paznicului de 
la garaj legitimaţia şi a alergat la lift: 6:57; liftul a ajuns la etajul 
şapte: 6:58. A pornit-o de-a lungul coridorului, a făcut la dreapta, a 
intrat în camera 7074 şi a trecut pe lângă doamna McGregor, drept 
înainte, cum fusese instruit. Ea abia dacă i-a aruncat o privire; a bătut 
la uşa de la biroul directorului: niciun răspuns; a intrat, conform 
instrucţiunilor. Nici urmă de director: 6:59; s-a cufundat într-un fotoliu. 


Directorul avea să întârzie; pe chipul lui Mark a trecut un zâmbet 
fugar de satisfacţie. Treizeci de secunde până la ora şapte: şi-a 
plimbat privirea degajat prin încăpere de parcă ar fi aşteptat de 
ceasuri. Ochii i s-au oprit pe pendula de pe vremea bunicului, care a 
început să bată: unu, doi, trei, patru, cinci, şase, şapte. 

Uşa s-a deschis şi directorul a păşit înăuntru. 

— Bună dimineaţa, Andrews. Nu s-a uitat la Mark, ci la ceasul de pe 
perete. Intotdeauna o ia puţin înainte. 

Mark n-a comentat. Ceasul din turnul vechii clădiri a Poştei a bătut 
de şapte ori. 

Directorul s-a aşezat pe scaunul său şi din nou mâinile mari au luat 
în posesiune biroul. 

— Vom începe cu veştile mele, Andrews. Am primit unele date 
despre Lincoln-ul care s-a scufundat în Potomac laolaltă cu Stames şi 
Calvert. 

Directorul a deschis un dosar pe care era scris „Strict secret” şi şi-a 
aruncat ochii asupra conținutului. Ce se găsea în dosar şi Mark nu ştia, 
dar trebuia să afle? 

— Nu este nimic temeinic care să ne ajute să mergem mai departe. 
Hans-Dieter Gerbach, neamt. Bonn-ul a raportat că până acum cinci 
ani era o figură minoră printre scandalagii din Munchen, dar după 
aceea i-au pierdut urma. Sunt unele dovezi că s-ar fi aflat în Rhodesia 
şi chiar că ar fi fost angajat de C.I.A. pentru o vreme. C.I.A. nu i-a fost 
de ajutor. Inainte de joi nu cred să mai primesc alte informaţii de la ei. 
Uneori chiar mă întreb de partea cui sunt. În 1980 Gerbach şi-a făcut 
apariţia în New York, dar acolo nu există nimic care să prezinte 
certitudini, doar zvonuri şi discuţii la colţ de stradă. Mi-ar fi fost de 
folos dacă ar fi trăit. 

Mark s-a gândit la beregăţile tăiate din Woodrow Wilson şi l-a 
cuprins groaza. 

— Partea interesantă din accidentul de automobil este că ambele 
cauciucuri din spate de la maşina lui Stames şi Calvert au mici găuri în 
ele, care ar fi putut rezulta din cădere, dar băieţii noştri de la 
laborator cred că provin de la gloanţe. Dacă aşa stau lucrurile, 
înseamnă că acel care a executat împuşcarea are o asemenea 
precizie, încât Wyatt Earp pare un mic cercetaş în comparaţie cu el. 

Directorul vorbi în interfon: 

— Doamna McGregor, roagă-l pe directorul adjunct Rogers să vină 
aici. 

— Da, domnule director. 

— Oamenii domnului Rogers au găsit restaurantul unde lucra 
Casefikis, ceea ce e important. 

Directorul adjunct a ciocănit în uşă şi a intrat. Directorul i-a făcut 
semn spre un scaun. Rogers i-a zâmbit lui Mark şi s-a aşezat. 


— Deci să vedem detaliile, Matt. 

— Ei bine, domnule, proprietarul de la Golden Duck n-a fost foarte 
cooperant. Se temea că îl urmăresc pentru contravenţii privind 
angajarea salariaţilor. L-am ameninţat că-i închid localul dacă nu 
vorbeşte. In cele din urmă, a recunoscut că a folosit în 24 februarie un 
om care corespundea cu descrierea lui Casefikis. L-a trimis pe 
Casefikis să servească la o mică petrecere, la prânz, într-unul din 
separeurile de la Georgetown Inn de pe Wisconsin Avenue. Cel care a 
făcut aranjamentul a fost Lorenzo Rossi. El insistase să fie un ospătar 
care nu vorbea englezeşte. A fost plătit cu bani gheaţă. L-am verificat 
pe Rossi pe toate computerele şi n-a apărut nimic. Bineînţeles, este 
un nume fals. Aceeaşi poveste la Georgetown Inn. Proprietarul a spus 
că salonul fusese închiriat pentru ziua de 24 februarie de un domn 
Rossi care a cerut să se asigure hrana, dar nu şi servitul şi a plătit 
anticipat, cu bani gheaţă. Rossi este cam de cinci picioare şi opt țoli, 
oacheş, fără semne particulare, păr negru, ochelari de soare. 
Proprietarul crede că părea a fi italian. Nimeni din local nu ştie şi nici 
nu s-a sinchisit de cine dracu' a fost în ziua aceea în salonul respectiv. 
Mă tem că cercetarea asta nu ne-a dus prea departe. 

— Sunt de acord. Cred că orice italian de pe stradă ar putea 
corespunde acelei descrieri, a spus directorul. Dacă am avea la 
dispoziţie cinci ani, mai treacă-meargă, dar nu sunt decât cinci zile. Ai 
aflat ceva noutăţi de la spital, Matt? 

— E o harababură în toată legea acolo, domnule. Locul e plin de 
oameni care vin şi pleacă, toată ziua şi aproape toată noaptea. 
Personalul lucrează în schimburi. Ei nu-şi cunosc nici măcar colegii, ce 
să mai vorbim de cei veniţi din afară. Ai putea să cutreieri spitalul 
toată ziua cu o torţă în mână şi nimeni să nu-ţi dea nicio atenţie, 
numai dacă nu are nevoie de lumină. 

— Asta-i explicabil, a spus Tyson. Bun. Andrews, ce noutăţi ai din 
ultimele douăzeci şi patru de ore? 

Mark şi-a deschis obişnuita sa agendă cu coperţi albastre de plastic. 
A raportat că rămăseseră şaizeci şi doi de senatori pe listă, ceilalţi 
treizeci şi opt fiind plecaţi în 24 februarie din Washington, i-a dat lista 
directorului, care a parcurs-o cu privirea. 

— Sunt câţiva peşti mari în heleşteul mâlos, Andrews. Continuă 
cercetările. 

Mark a început să relateze întâlnirea cu preotul ortodox grec. Se 
aştepta să fie mustrat sever pentru că nu-şi amintise imediat despre 
problema bărbii. Ceea ce s-a şi întâmplat. După ce a fost muştruluit, a 
continuat: 

— Mă întâlnesc cu părintele Gregory în dimineaţa asta la ora opt şi 
după aceea cred că am să merg s-o văd pe văduva lui Casefikis. 
Presupun că niciunul din ei nu are prea multe să-mi ofere, dar bănui 


că doriţi să urmăresc aceste fire până la capăt, domnule director. Apoi 
intenţionez să mă reîntorc la biblioteca Congresului ca să încerc să 
aflu de ce acei şaizeci şi doi de senatori ar putea dori sfârşitul 
preşedintelui Kane. 

— Ei bine, pentru început, pune-i pe categorii, a spus directorul. Mai 
întâi partide politice, apoi comitete, apoi interese exterioare, apoi 
cunoscuţi personali ai preşedintelui. Nu uita, Andrews, că noi ştim că 
omul nostru a luat prânzul în 24 februarie în Georgetown şi asta îţi va 
reduce mult numărul. 

— Da, domnule director, presupun că toţi au prânzit în 24 februarie. 

— Exact, Andrews, dar nu toţi într-un separeu. Mulţi, pesemne, că 
au fost văzuţi în locuri publice sau au avut mese oficiale cu alegătorii, 
cu funcţionari federali sau cu lobişti. Tu trebuie să afli ce a făcut 
fiecare fără a lăsa să se întrevadă că am fi în căutarea unui suspect. 

— Cum îmi sugeraţi să procedez, domnule director? 

— Simplu, i-a răspuns directorul. Suni secretara fiecărui senator şi o 
întrebi dacă şeful ei este liber să participe la un prânz oficial legat de 
— a făcut o pauză — „Probleme de mediu urban”. Da, îmi place tema. 
Dă-le data de, să zicem, 5 mai. Apoi întreabă-le dacă au participat fie 
la cel din — directorul s-a uitat în calendar — 17 ianuarie sau 24 
februarie, pentru că unii senatori care acceptaseră invitaţia n-au 
venit, în schimb, unul sau doi şi-au făcut apariţia fără invitaţii. Apoi le 
spui că va urma o invitaţie scrisă. Toate secretarele n-au să mai ţină 
minte dacă nu le scrii şi, dacă vreuna din ele îşi va aminti, într-adevăr, 
în 5 mai pentru noi va fi prea târziu ca să ne mai pese. Un lucru este 
sigur: niciun senator n-o să lase ca secretara lui să afle că el 
plănuieşte să omoare preşedintele. 

Directorul adjunct a zâmbit uşor. 

— Dacă este prins, atunci să vezi scandal. Va trebui să apelăm 
iarăşi la vechile trucuri murdare. 

— Nu, Matt, dacă eu îi spun preşedintelui că unul din preţioşii săi 
confraţi are de gând s-o înjunghie pe la spate, ea n-o să vadă ceva 
deosebit de plăcut în acest truc. 

— Incă nu avem o dovadă certă, domnule director, a spus Mark. 

— Atunci fă bine şi găseşte-o, Andrews, pentru că altfel noi toţi va 
trebui să ne căutăm alte slujbe, ai încredere în raţionamentul meu. 

Ai încredere în raţionamentul meu şi-a zis în gând Mark. 

— Tot ceea ce avem este un singur fir, dar important, a continuat 
directorul. Şi anume că s-ar putea să fie implicat un senator, dar nu 
ne-au rămas la dispoziţie decât cinci zile. Dacă joia viitoare dăm greş, 
va fi suficient timp în următorii douăzeci de ani să ne continuăm 
cercetările, iar tu, Andrews, vei putea să faci avere scriind o carte 
despre asta. 

Mark părea neliniştit. 


— Andrews, nu fi atât de îngrijorat. l-am adus la cunoştinţă şefului 
Serviciului Secret. Nu i-am spus nici mai mult nici mai puţin decât era 
în raportul tău, aşa cum ne-am înţeles ieri, deci asta ne asigură cale 
liberă până în 10 martie. Intre timp, pun la punct un plan de rezervă, 
pentru cazul în care n-o să reuşim să aflăm până atunci cine este 
Casius. Dar acum n-o să-ţi mai împuli şi ţie capul cu asta. Am discutat, 
de asemenea, şi cu băieţii de la Omucideri; n-au prea aflat cine ştie ce 
ca să ne poată fi de folos. Te-ar putea interesa să ştii că ei deja au 
văzut-o pe soţia lui Casefikis. Creierele lor par să lucreze ceva mai 
repede decât al tău, Andrews. 

— Poate că ei nu au atâtea pe cap, a spus directorul adjunct. 

— Poate că nu. O.K. Du-te s-o vezi, dacă crezi că-ţi poate fi de folos. 
S-ar putea să afli ceva ce lor le-a scăpat. Fruntea sus, pentru că ai 
făcut o treabă bună. Sperăm că investigația din dimineaţa asta o să 
dea alte fire pe care să le urmăm. Cred că-i tot pentru acum. Bine, 
Andrews, nu-ţi mai răpesc din timp. 

— Nu, domnule director. 

Mark s-a ridicat. 

— lartă-mă, am uitat să-ţi ofer o cafea, Andrews. 

N-am reuşit s-o beau nici data trecută, a vrut să spună Mark. A 
părăsit biroul în timp ce directorul comanda cafele pentru el şi 
directorul adjunct. Mark a hotărât că şi lui i-ar prinde bine să ia un mic 
dejun şi să-şi mai facă ordine în gânduri. A plecat în căutarea 
bufetului. 


Directorul şi-a băut cafeaua şi a rugat-o pe doamna McGregor să i-l 
trimită pe secretarul său particular. Bărbatul fără nume şi-a făcut 
apariţia aproape imediat, cu un dosar gri sub braţ. 

N-a fost nevoie să-l întrebe pe director ce voia. l-a pus dosarul pe 
masă şi a plecat fără să scoată niciun cuvânt. 

— Mulţumesc, a spus directorul din spatele uşii care se închidea. 

A deschis apoi dosarul şi l-a cercetat vreo douăzeci de minute, 
chicotind aici, mârâind dincolo sau făcând câte un comentariu către 
Mattew Rogers. Se aflau în dosar fapte despre Mark Andrews de care 
nici chiar Mark însuşi nu era conştient. Directorul a terminat cea de-a 
doua ceaşcă de cafea, a închis dosarul în sertarul biroului Queen 
Anne. Regina Anne n-a cunoscut niciodată atâtea secrete câte a 
cunoscut acest birou. 

Mark şi-a terminat micul dejun care s-a dovedit a fi cu mult mai bun 
decât l-ar fi putut spera la ei la Departament. Acolo el trebuia să 
treacă strada şi să meargă la Lunch Connection pentru că bufetul lor 


de la parter era tot pe atât de dezgustător ca şi restul clădirii. Acum 
însă i-ar fi plăcut să se întoarcă acolo, în loc să se îndrepte spre 
garajul subteran ca să-şi ia maşina. N-a observat bărbatul care stătea 
pe trotuarul de vizavi şi care l-a urmărit plecând, dar s-a întrebat dacă 
limuzina Ford pe care o vedea de atâta vreme în oglinda retrovizoare 
se afla în urma lui din pură întâmplare. Dacă nu era coincidenţă, 
atunci cine pe cine urmărea, cine pe cine încerca să protejeze? 

A ajuns la biserica părintelui Gregory chiar înainte de ora opt şi au 
plecat împreună spre casa parohială. Ochelarii cu jumătate de ramă ai 
preotului ajunseseră aproape de vârful nasului borcănat. Obrajii roşii 
şi bucălaţi, precum şi pântecul rotofei îi făcea pe cei mai puţin 
îngăduitori să tragă concluzia că părintele Gregory, în aşteptarea 
veşniciei din împărăţia Cerurilor, îşi găsise consolarea aici pe pământ. 
Mark i-a spus că el deja luase micul dejun, dar asta nu l-a oprit pe 
părintele Gregory să prăjească două ouă şi costiţă, la care a adăugat 
pâine prăjită, gem şi cafea. Părintele Gregory n-a prea avut ce să-i 
spună în plus faţă de ce-i relatase la telefon în seara trecută şi a oftat 
adânc când Mark i-a reamintit despre cei doi morţi de la spital. 

— Da, am citit amănuntele în The Post. 

Când au discutat despre Nick Stames, ochii cenuşii i s-au luminat; 
era clar că preotul şi polițistul avuseseră câteva secrete împreună. 

— Este vreo legătură între moartea lui Nick şi ceea ce s-a întâmplat 
la spital? a întrebat brusc părintele Gregory. 

Intrebarea l-a luat pe Mark prin surprindere. Dincolo de ochelarii cu 
jumătate de ramă era o minte pătrunzătoare. Să minţi un preot, 
ortodox grec sau de alt rit, părea ceva mai grav decât minciunile 
obişnuite care trebuiau să apere secretele Biroului Federal de marele 
public. 

— Absolut niciuna, a spus Mark. N-a fost decât un oribil accident de 
maşină. 

— Doar una din acele coincidenţe bizare ale sorții? a întrebat 
părintele Gregory iscodindu-l pe Mark cu privirea pe deasupra 
ochelarilor. Aşa-i? El părea şi mai puţin convins decât Grant Nanna. 
Apoi a continuat: Ar mai fi un lucru pe care aş vrea să-l menţionez. 
Deşi e greu să-mi amintesc exact ce-a spus bărbatul care mi-a 
telefonat să nu mai merg la spital, sunt absolut sigur că era un om 
trecut prin şcoli. Din felul cum a purtat discuţia, am senzaţia certă că 
era un profesionist, nu ştiu cum să-ţi explic; am sentimentul ciudat că 
el mai dăduse acest gen de telefoane şi înainte; era ceva de 
profesionist, în conversaţia lui. 

Părintele Gregory a mai repetat o dată fraza mai mult pentru sine 
— „Ceva de profesionist în conversaţia lui” — şi la fel a făcut şi Mark 
când se afla în maşină, în drum spre casa unde locuia doamna 
Casefikis. Era casa prietenului care-i găzduise soţul după ce fusese 


rănit. 

Mark a coborât pe Connecticut Avenue şi a trecut pe lângă 
Washington Hilton şi Grădina Zoologică din Maryland. Tufe de forsiţia 
galbene, strălucitoare au început să apară de-a lungul drumului. 
Connecticut Avenue s-a continuat cu University Boulevard şi Mark s-a 
trezit în Wheaton, o zonă suburbană cu magazine, restaurante, staţii 
de benzină şi câteva clădiri cu apartamente. In timp ce aştepta la 
stopul de la Wheaton Plaza, Mark şi-a verificat însemnările. 11501 
Elkin Street, Blue Ridge Manor Apartments. Era un nume ciudat 
pentru un grup de clădiri scunde, de trei etaje, din cărămidă 
decolorată, care străjuiau străzile Blue Ridge şi Elkin. Pe măsură ce se 
apropia de numărul 11501, Mark căuta din privire un loc unde să-şi 
lase maşina. N-a avut noroc. A ezitat o clipă, apoi s-a hotărât să 
parcheze în faţa hidrantului pentru incendiu. Şi-a aranjat cu grijă 
microfonul radio spre a fi văzut în oglinda retrovizoare, astfel încât 
orice poliţist să ştie că aceasta este o maşină oficială, cu treburi 
oficiale. 

Ariana Casefikis a izbucnit în lacrimi la simpla vedere a insignei lui 
Mark. Părea fragilă; nu avea decât douăzeci şi nouă de ani, 
îmbrăcămintea îi era neglijentă, părul răvăşit şi ochii cenuşii înroşiţi de 
plâns. Pe faţă se vedeau dârele de la lacrimile care de două zile nu 
mai conteneau. Era cam de aceeaşi vârstă cu Mark. N-avea ţară şi 
acum nu mai avea nici soţ. Ce-o să se întâmple cu ea? 

Engleza doamnei Casefikis s-a dovedit mult mai bună decât a 
soţului. Deja fusese vizitată de doi poliţişti. Le spusese că nu ştie 
nimic. Mai întâi venise un bărbat drăguţ de la Poliţia Metropolitană 
care-i adusese vestea despre soţul ei şi manifestase înţelegere. Puțin 
mai târziu îşi făcuse apariţia locotenentul de la Omucideri, care fusese 
mult mai ferm dorind să afle lucruri despre care ea n-avea habar, iar 
acum o vizita cineva de la F.B.I. Soţul ei n-avusese niciodată 
încurcături, iar ea nu ştia cine îl împuşcase sau de ce. Bărbatul ei era 
un om bun, blând. Mark o credea. 

De asemenea, el a asigurat-o că n-are motive să se îngrijoreze, i-a 
promis că se va ocupa personal şi se va adresa Biroului de Imigrări şi 
Asigurărilor Sociale ca să-i facă rost de un oarecare venit. Asta a 
determinat-o să se mai liniştească, şi a devenit ceva mai cooperantă. 

— Acum vreau să vă gândiţi cu atenţie, doamnă Casefikis. Aveţi 
idee unde a lucrat soţul dumneavoastră în 23 sau 24 februarie, 
miercurea şi joia din săptămâna trecută şi dacă v-a spus ceva despre 
munca lui? 

Ea habar n-avea. Angelo nu-i spunea niciodată unde lucra şi cam 
jumătate din slujbele lui erau ocazionale şi doar pentru o zi, pentru că 
nu putea risca să stea mai mult fără permis de muncă, fiind emigrant. 
Mark n-a putut afla nimic, dar nu era vina ei. 


— Eu am să pot să rămân în America? 

— Voi face tot ce este posibil ca să vă ajut, doamnă Casefikis. Vă 
promit. Am să vorbesc cu un preot ortodox grec, pe care-l cunosc, să 
vă aducă nişte bani până am să ajung eu la Asigurările Sociale. 

Mark a deschis uşa deprimat că atât părintele Gregory cât şi Ariana 
Casefikis nu-i oferiseră nicio informaţie. 

— Preotul deja mi-a dat bani. 

Mark s-a oprit din drum, s-a întors uşor şi a privit-o. A încercat să nu 
arate un interes deosebit. 

— Ce preot? a întrebat pe un ton indiferent. 

— El a zis că o să mă ajute. Bărbatul care m-a vizitat ieri. Un om 
foarte drăguţ, foarte drăguţ şi amabil. Mi-a dat cincizeci de dolari. 

Mark a îngheţat. Din nou individul i-o luase înainte. Părintele 
Gregory avea dreptate, era fler de profesionist în acel om. 

— Cum arăta? 

— O, era solid, foarte negricios la faţă, cred, a început ea. 

Mark încercă să rămână degajat. Trebuie să fi fost omul care 
trecuse pe lângă el când aştepta la lift, omul care-l oprise pe părintele 
Gregory să se ducă la spital şi care, dacă domnul Casefikis i-ar fi spus 
soţiei ceva despre complot, ar fi trimis-o şi pe ea pe lumea cealaltă ca 
să i se alăture soţului. 

— Purta barbă, doamnă Casefikis? 

— Bineînţeles că da, a spus ea ezitând, dar nu mi-o amintesc. 

Mark a rugat-o să stea în casă, să nu plece nicăieri până se va 
reîntoarce el. S-a scuzat pretextând că vrea să vorbească cu 
oficialităţile de la Imigrări şi de la Asistenţa Socială, învățase cum să 
mintă. Preotul ortodox grec proaspăt ras îl învățase. 

A sărit în maşină şi a plecat până la cel mai apropiat telefon public 
de pe Georgia Avenue. A format numărul directorului. Directorul a 
ridicat receptorul. 

— Julius. 

— Ce număr ai? l-a întrebat directorul. 

După treizeci de secunde a sunat telefonul. Mark i-a relatat cele 
aflate. 

— Am să-ţi trimit imediat un om de la portrete robot. Te întorci la 
ea şi ţine-o de vorbă. Şi, Andrews, încearcă şi pune-ţi mintea să 
lucreze. Aş dori acei cincizeci de dolari. Au fost mai multe bancnote 
sau una singură? Trebuie să fie amprente pe ei. 

Telefonul s-a închis. Mark s-a încruntat. Dacă falsul preot ortodox 
nu era întotdeauna cu doi paşi înaintea lui, directorul era. 

Mark s-a întors la doamna Casefikis şi i-a spus că de cazul ei se vor 
ocupa persoane de la cel mai înalt nivel; şi-a notat apoi în carnet că 
trebuie să vorbească despre asta cu directorul a doua zi dimineaţă. A 
întrebat-o apoi pe aceeaşi voce neutră: 


— Sunteţi sigură că erau cincizeci de dolari, doamnă Casefikis? 

— O, da. Nu văd o bancnotă de cincizeci de dolari în fiecare zi şi 
atunci am fost foarte recunoscătoare. 

— Vă puteţi aminti ce aţi făcut cu ea. 

— Da, m-am dus să cumpăr de mâncare de la supermagazin chiar 
înainte de a închide. 

— Care supermagazin, doamnă Casefikis? 

— Wheaton. Pe strada asta, puţin mai sus. 

— Când a fost asta? 

— leri seară, în jur de şase. 

Mark şi-a dat seama că nu mai trebuia să piardă nicio clipă. Dacă 
deja nu era prea târziu. 

— Doamnă Casefikis, va veni un prieten de-al meu, un coleg de la 
F.B.I. ca să vă roage să i-l descrieţi pe părintele care v-a dat banii. Ne- 
aţi ajuta enorm dacă v-aţi aminti cât mai multe despre el. Nu aveţi de 
ce vă teme, pentru că noi vom face tot ce este posibil ca să vă 
ajutăm. 

Mark a ezitat, apoi şi-a scos portmoneul şi i-a dat cincizeci de 
dolari. Ea a zâmbit pentru prima oară. 

— Acum, doamnă Casefikis, vreau să faceţi un ultim lucru pentru 
mine. Dacă preotul grec vă mai vizitează vreodată, nu-i spuneţi nimic 
despre mine, sunaţi-mă doar la acest număr. 

Mark i-a dat o carte de vizită. Ariana Casefikis a dat din cap, dar 
ochii-i cenușii l-au urmărit pe Mark cum se îndrepta spre maşină. Nu 
înţelegea şi nu ştia pe care din ei să-l creadă: nu-i dăduseră amândoi 
cincizeci de dolari? 

Mark a găsit o parcare în faţa supermarket-ului Wheaton. Un anunţ 
cu litere mari din vitrină zicea că berea rece se vinde în interiorul 
magazinului. Deasupra lui era un poster în alb şi albastru cu clădirea 
Capitoliului. Cinci zile, şi-a zis în gând Mark. A intrat în magazin. Era 
micuţ, genul de afacere familiară, nu făcea parte din lanţul de 
supermagazine. Pe un perete se aflau cutii cu bere, pe celălalt vin şi 
între ele rafturi cu conserve şi hrană congelată. Pe toată lungimea 
peretelui din spate era un galantar cu carne. Măcelarul părea a fi 
singurul vânzător din local. Mark s-a grăbit spre el abordându-l chiar 
înainte de a ajunge la tejghea. 

— Aş putea vorbi cu proprietarul? 

Măcelarul s-a uitat la el suspicios. 

— Pentru ce? 

Mark i-a arătat legitimaţia. 

Măcelarul a ridicat din umeri şi a strigat: 

— Hei, Flavio. F.B.I.-ul vrea să te vadă. 

După o oarecare aşteptare, şi-a făcut apariţia în uşă, în stânga 
galantarului de carne, proprietarul, un italian cu o faţă mare şi roşie. 


— Da, cu ce vă pot fi de folos, domnule... 

— Andrews, F.B.I. 

Mark a mai arătat o dată legitimaţia. 

— Mda, bine. Ce doriţi, domnule Andrews? Eu sunt Flavio Guida. 
Acesta este localul meu. Conduc un magazin bun şi corect. 

— Da, bineînţeles, domnule Guida. Pur şi simplu, sper că mă puteţi 
ajuta. Cercetez un caz de furt de bani şi avem motive să credem că o 
bancnotă de cincizeci de dolari a fost cheltuită în acest magazin ieri şi 
am vrea să ştim dacă există vreo modalitate ca să-i dăm de urmă. 

— Ei bine, eu fac monetarul în fiecare seară, a spus patronul. Banii 
sunt puşi într-un seif şi dimineaţa, la prima oră, sunt duşi la bancă. 
Trebuie să fi plecat la bancă acum vreo oră şi cred... 

— Dar azi este sâmbătă, a spus Mark. 

— Nicio problemă. Banca mea este deschisă sâmbăta până la 
prânz. Se află chiar la câteva uşi mai jos de noi. 

Mark şi-a pus mintea să lucreze. 

— Aţi vrea să mă însoţiţi chiar acum până la bancă, domnule 
Guida? 

Guida s-a uitat la ceas, apoi la Mark Andrews. 

— O.K. Daţi-mi doar o jumătate de minut. 

A strigat la o femeie ce se afla în camera din spate să aibă grijă de 
registrul de casă. A plecat împreună cu Mark spre colţul străzii, unde 
se intersecta Georgia cu Hickers. Era limpede că Guida părea captivat 
de întreaga poveste. 

La bancă, Mark s-a dus direct la casierul şef. Banii fuseseră aduşi 
cam în urmă cu treizeci de minute şi predaţi uneia din casiere, 
doamna Townsend. Ea încă îi avea în grămezi pregătindu-se să-i 
sorteze. Imediat le venea şi lor rândul. N-avusese încă timp s-o facă 
până acum, s-a scuzat ea simțindu-se în culpă. Nu, nu este cazul să vă 
consideraţi vinovată, şi-a zis în gând Mark. Incasările magazinului 
pentru ziua precedentă fuseseră de peste cinci mii de dolari. Erau 
douăzeci şi opt de bancnote de cincizeci. Dumnezeule, directorul avea 
să-l sfâşie sau, ca să fim mai exacţi, experţii în amprente. Mark a 
numărat bancnotele de cincizeci folosind o pereche de mănuşi pe care 
i le-a dat doamna Townsend şi i-a pus deoparte confirmând că erau 
douăzeci şi opt. A semnat pentru ei, i-a dat o chitanţă la mână 
casierului şef şi l-a asigurat că banii se vor întoarce foarte curând. A 
venit apoi directorul, care a preluat chitanţa şi comanda situaţiei. 

— Dar agenţii F.B.I. nu lucrează de obicei în doi? 

Mark a roşit. 

— Ba da, domnule, dar aceasta este o misiune specială. 

— AŞ dori să verific, a spus directorul. Imi cereţi să vă dau o mie 
patru sute de dolari având drept garanţie doar cuvântul 
dumneavoastră. 


— Bineînţeles, domnule, vă rog să verificaţi. 

Mark a trebuit să gândească rapid. Nu-i putea cere unui director de 
bancă locală să-l sune pe directorul F.B.I. Era ca şi cum şi-ar fi trecut 
benzina pentru propria maşină în contul lui Henry Ford. 

— De ce nu sunaţi Departamentul Washington, domnule şi rugaţi să 
vi-l dea pe şeful Secţiei de Criminalistică, domnul Grant Nanna. 

— Voi face chiar aşa. 

Mark i-a spus numărul, dar directorul nici nu l-a băgat în seamă şi l- 
a căutat în cartea locală de telefon. A dat chiar peste Nanna. Slavă lui 
Dumnezeu că se afla acolo! 

— Am la mine un tânăr de la dumneavoastră. Se numeşte Mark 
Andrews. Zice că are împuternicirea să ridice douăzeci şi opt de 
bancnote de cincizeci de dolari. Ceva în legătură cu nişte bani furati. 

Şi Nanna a trebuit să gândească rapid. Neagă afirmaţia nedovedită 
şi sfidează-l pe aligator, era vechiul motto al lui Nick Stames. 

Între timp, Mark a înălţat o mică rugă în gând. 

— Este exact, domnule, a spus Nanna. Eu i-am ordonat ca să ridice 
bancnotele acelea. Sper că i le veţi pune la dispoziţie imediat. Vă vor 
fi returnate cât de curând posibil. . 

— Mulţumesc, domnule Nanna. Imi cer scuze că v-am deranjat. Pur 
şi simplu, am simţit nevoia să verific; în ziua de azi nu poţi fi sigur de 
nimeni. 

— Niciun deranj, domnule, a fost o precauţie înţeleaptă. Ar fi bine 
dacă toată lumea ar proceda la fel. 

Era primul adevăr pe care-l rostea, şi-a zis în gând Nanna. 

Directorul băncii a închis telefonul, a pus teancul de bancnote de 
cincizeci de dolari într-un plic maroniu, a primit recipisa şi i-a strâns 
mâna lui Mark stânjenit. 

— Mă înţelegeţi că trebuia să verific? 

— Bineînţeles, a spus Mark. Şi eu însumi aş fi procedat la fel. 

Le-a mulţumit domnului Guida şi directorului de bancă şi i-a rugat 
pe amândoi să nu discute problema cu nimeni. Amândoi au dat din 
cap cu aerul acelora ce-şi cunoşteau datoria. 


* 
x x 


Mark s-a întors în clădirea F.B.I. Imediat şi s-a dus direct în biroul 
directorului. Doamna McGregor a dat din cap spre el. A bătut uşor în 
uşă şi a intrat. 

— Vă rog să mă iertaţi că vă întrerup, domnule director. 

— Deloc, Andrews. la loc. Noi chiar terminasem de discutat. 

Matthew Rogers s-a ridicat în picioare, a privit grijuliu spre Andrews 
şi i-a zâmbit. 


— Voi încerca să am răspunsul pentru dumneavoastră domnule 
director, până la prânz, a spus el şi a plecat. 

— Ei bine, tinere, îl avem pe senator în maşina dumitale jos? 

— Nu, domnule director, dar avem altceva. 

Mark a deschis plicul maroniu şi a pus cele douăzeci şi opt de 
bancnote pe masă. 

— Ai jefuit o bancă, nu? O acuzaţie federală, Andrews. 

— Aproape, domnule director. Una din aceste bancnote, aşa după 
cum ştiţi, i-a fost dată doamnei Casefikis de către omul care se da 
drept preot grec ortodox. 

— Ei bine, asta o să le dea ceva de furcă băieţilor noştri; cincizeci şi 
şase de fațete, cu sute, poate chiar mii de amprente pe ele. Este o 
mare bătaie de cap şi le va lua o mulţime de timp, dar merită 
încercarea. Şi directorul a fost atent să nu atingă bancnotele. Am să-l 
pun pe Sommerton să se ocupe de ele imediat. De asemenea, avem 
nevoie şi de amprentele doamnei Casefikis. Am şi trimis unul din 
agenţii noştri să-i supravegheze casa, în caz că zdrahonul se întoarce. 
Directorul scria şi vorbea în acelaşi timp. Este exact ca pe vremuri 
când conduceam un birou departamental. Cred că mi-ar plăcea, dacă 
n-ar fi atât de grav cazul de faţă. 

— Pot să vă mai menţionez încă un lucru, de vreme ce tot mă aflu 
aici, domnule director? 

— Da, spune orice doreşti, Andrews. 

Tyson nu şi-a ridicat capul, a continuat să scrie. 

— Doamna Casefikis este îngrijorată în privinţa statutului ei în 
această ţară. N-are bani, n-are slujbă şi acum nu mai are nici soţ. Ea 
ne-a dat o informaţie vitală şi, categoric, a fost foarte cooperantă. 
Cred că am putea s-o ajutăm. 

Directorul a apăsat un buton. 

— Spuneţi-i lui Sommerton de la Amprente să vină imediat şi 
trimiteţi-l şi pe Elliot. 

A, şi-a zis în sinea lui Mark, bărbatul anonim are un nume. 

— Voi face tot ce pot. Ne vedem luni la şapte, Andrews. Voi fi acasă 
tot weekend-ul, dacă ai nevoie de mine. Nu înceta munca. 

— Da, domnule director. 

Mark a plecat. S-a oprit la banca Riggs şi a schimbat cincisprezece 
dolari în monezi de douăzeci şi cinci de cenți. Funcţionarul s-a uitat la 
el curios. 

— Aveţi acasă o instalaţie proprie de jocuri mecanice? 

Mark a zâmbit. 


A petrecut restul dimineţii şi mai toată după-amiaza sunând 
secretarele a şaizeci şi doi de senatori care se aflaseră în Washington 
în 24 februarie. Toate au fost foarte mulţumite că şefii lor vor fi invitaţi 
la o conferinţă în problemele mediului; directorul nu era nebun. La 
sfârşitul celor şaizeci şi două de convorbiri telefonice urechile îi erau 
paralizate. Mark a studiat rezultatele... treizeci de senatori mâncaseră 
la birou sau cu alegătorii, cincisprezece nu spuseseră secretarelor lor 
unde se duc la prânz sau menţionaseră ceva vag despre unele 
„întâlniri”, iar şaptesprezece participaseră la dineuri oferite de diverse 
grupuri precum: Clubul Naţional de Presă, Clubul celor ce împărtăşeau 
o cauză comună şi N.A.A.C.P. O secretară, totuşi, a fost convinsă că 
şeful ei luase parte la acel prânz al ecologiştilor din 24 februarie. Mark 
a fost luat prin surprindere şi n-a putut găsi nicio replică. 

Cu ajutorul directorului lista se redusese la cincisprezece persoane. 

S-a reîntors la biblioteca Congresului şi din nou s-a oprit în liniştita 
sală de lectură. Bibliotecara n-a părut câtuşi de puţin suspicioasă de 
toate întrebările lui referitoare la diverşi senatori, comitete şi 
procedeuri din Senat; ea se obişnuise de multă vreme cu absolvenţii 
care erau tot pe atât de iscoditori şi mult mai puţin politicosi decât el. 

Mark s-a dus din nou la raftul în care se găseau Stenogramele 
Congresului. A fost uşor să găsească ziua de 24 februarie: era singura 
din tot teancul de documente necapsate din ultimele zile care purta 
semnele unei utilizări repetate. A verificat cele cincisprezece nume 
rămase. În ziua aceea avusese întrunire un singur comitet, Comitetul 
pentru Relaţii Externe; trei senatori de pe lista lui de cincisprezece 
erau membrii acelui comitet şi toţi trei, în conformitate cu 
stenograma, vorbiseră în şedinţa din acea dimineaţă. Senatul în plen 
dezbătuse în ziua respectivă două probleme: alocaţia de fonduri 
pentru Departamentul Energiei în vederea cercetărilor în domeniul 
energiei solare şi proiectul de lege pentru controlul armelor. Câţiva 
din cei doisprezece rămaşi luaseră cuvântul în Senat pe marginea 
uneia sau ambelor probleme. La naiba, nu era nicio modalitate ca să 
mai poată elimina vreunul din ei. A scris cele cincisprezece nume 
fiecare pe câte o foaie de hârtie şi a parcurs Stenogramele 
Congresului între 24 februarie şi 3 martie. La fiecare nume a notat 
prezenţa sau absenţa senatorului în fiecare zi de lucru a Senatului. 
Dându-şi toată osteneala a reconstituit programul fiecărui senator; 
multe intervale de timp au rămas goale. Era evident că senatorii nu-şi 
petreceau tot timpul în Senat. 

Tânăra bibliotecară şi-a făcut apariţia lângă Mark. El s-a uitat la 
ceas: 7:30. Cum zboară timpul! Venise vremea să-i uite pe senatori şi 
s-o vadă pe Elizabeth. A sunat-o acasă. 

— Bună, frumoasă doamnă. Cred că e timpul să mai şi mâncăm. Eu 
n-am pus nimic în gură de la micul dejun. Ai să ai milă de starea 


sănătăţii mele, doamna doctor şi ai să mănânci cu mine? 

— Şi ce să fac cu tine, Mark? Abia ce mi-am spălat părul. Cred că 
încă mai am săpun în urechi. 

— Ţi-am zis, să mănânci cu mine. Asta deocamdată, pentru mai 
târziu m-aş putea gândi şi la altceva. 

— S-ar putea ca eu să spun nu pentru mai târziu, a zis ea. Cum mai 
stăm cu respiraţia? 

— Şi-a mai revenit, mulţumesc, dar, dacă continui să mă gândesc la 
ceea ce-mi trece chiar acum prin cap, cred că o să mă trezesc cu o 
erupție de coşuri pe faţă. 

— Şi ce-ai dori să fac, să torn apă rece în telefon? 

— Nu, doar să mănânci cu mine. Trec să te iau peste o jumătate de 
oră, fie că ai părul ud, fie uscat. 


* 
x x 


Au găsit un mic restaurant numit La Domnul Smith în Georgetown. 
Mark îl frecventa mai ales vara când se putea sta la masă în grădina 
din spate. Era plin cu tineri în jur de douăzeci de ani, fiind locul ideal 
ca să stai ceasuri în şir la taclale. 

— Bun, a zis Elizabeth. Parcă aş fi din nou la colegiu. Credeam că 
am depăşit deja vârsta asta. 

— Mă bucur că-ţi place, a spus Mark zâmbind. 

— Totul este atât de previzibil: duşumele ca-n casele de ţară, mese 
dintr-un singur bloc, ca la măcelari, ghivece cu flori. Sonate pentru 
flaut de Bach. Data viitoare vom merge la McDonald's. 

Lui Mark nu i-a venit în minte niciun răspuns şi a fost salvat de 
ospătarul care a adus meniul. 

— Poţi să-ţi imaginezi, am petrecut patru ani la Yale şi eu încă nu 
ştiu ce este un ratatouille a spus Elizabeth. 

— Eu ştiu ce este, dar nu sunt sigur cum se pronunţă. 

Amândoi au comandat pui, cartofi prăjiţi şi salată. 

— Vită-te, Mark, acolo, sfrijitul de senator Thornton cu o fată 
suficient de tânără ca să-i fie fiică. 

— Poate că este fiica lui. 

— Niciun bărbat civilizat nu şi-ar aduce fata aici, i-a spus Elizabeth 
zâmbind. 

— El este prieten cu tatăl tău, nu-i aşa? 

— Da, de unde ştii? a întrebat Elizabeth. 

— Aşa se vorbeşte. 

Mark deja îşi regreta întrebarea. N 

— Ei bine, l-aş descrie mai degrabă ca un asociat în afaceri. işi 
câştigă banii din fabricarea de arme. Nu este o ocupaţie foarte 


plăcută. 

— Dar tatăl tău nu este co-proprietar la o companie care fabrică 
arme? 

— Tata? Da, şi eu nu sunt de acord cu asta, dar el dă vina pe 
bunicul meu care a fondat firma. Când eram la şcoală mă certam cu el 
din această cauză. l-am spus să-şi vândă partea sa de capital şi să-l 
investească în ceva folositor oamenilor; pe mine mă vedeam ca pe un 
fel de maiorul Barbara. 

— Cum vi se pare mâncarea? a întrebat un ospătar ce şi-a făcut 
apariţia lângă masa lor. 

— Foarte bună, mulţumim, a spus Elizabeth înălţându-şi privirile 
spre el. Ştii, Mark, odată l-am făcut pe tatăl meu criminal de război. 

— Dar eu credeam că el este împotriva războiului. 

— Se pare că ştii îngrozitor de multe despre tatăl meu, a spus 
Elizabeth privindu-l suspicioasă. 

Nu îndeajuns, şi-a zis în sinea lui Mark şi, oare, cât poţi tu, într- 
adevăr, să-mi spui? Dacă Elizabeth a sesizat ceva din neliniştea lui, n- 
a arătat-o, ci şi-a continuat, pur şi simplu, gândurile. 

— Când a votat dându-şi acordul pentru rachetele MX n-am stat cu 
el la aceeaşi masă aproape o lună. Cred că el nici n-a băgat de seamă. 

— Dar mama ta? a întrebat-o Mark. 

— A murit când avem paisprezece ani, de aceea cred că sunt atât 
de apropiată de tatăl meu, a spus Elizabeth. 

Şi-a coborât privirile spre mâinile ce-i erau aşezate în poală fiind 
evident că voia să schimbe subiectul. Părul negru i-a strălucit când i-a 
căzut pe frunte. 

— Ai un păr foarte frumos, a spus Mark cu tandreţe. Am vrut să-l 
ating din prima clipă când te-am văzut. Şi acum aş vrea. 

Ea a zâmbit. 

— Mie îmi place mai mult părul ondulat. Şi-a sprijinit bărbia în 
pumni şi l-a privit cu un zâmbet ştrengar. Tu ai să arăţi fantastic la 
patruzeci de ani când vei fi uşor grizonat la tâmple. Bineînţeles, cu 
condiţia ca, între timp, să nu rămâi fără el. Ştiai că bărbaţii care fac 
chelie în creştet sunt sexy, cei care-şi pierd părul la tâmple gândesc, 
iar cei care chelesc de tot gândesc despre ei că sunt sexy? 

— Dacă voi rămâne fără păr în creştetul capului, vei lua asta drept 
o declaraţie de intenţii din partea mea? 

— Eu sunt dispusă să aştept, dar nu chiar atât de mult. 

Când au plecat spre casă, s-au oprit în drum, a prins-o cu mâna de 
umeri şi a sărutat-o, la început şovăitor, neştiind cum va reacţiona. 

— Ştii, Elizabeth, simt cum mi se înmoaie genunchii, i-a murmurat 
el în păru-i catifelat. Ce-ai de gând cu cea mai recentă victimă a ta? 

Ea a făcut câţiva paşi fără să răspundă. 

— Să-i dau nişte genunchere, a spus ea. 


Au mers încet ţinându-se de mână, tăcuţi şi fericiţi. Trei bărbaţi, 
deloc romantici, îi urmăreau. 

In livingul frumos decorat, pe canapeaua roşie, el a sărutat-o din 
nou. 

Cei trei bărbaţi neromantici aşteptau afară în întuneric. 


* 
x x 


Ea stătea singură în Biroul Oval, revăzând clauzele proiectului de 
lege una câte una, căutând să depisteze orice chichiţă care ar fi putut 
s-o pună în încurcătură când se va vota legea. 

Şi-a ridicat brusc privirile rămânând uimită când l-a văzut în faţa sa 
pe Edward cu o ceaşcă de cacao aburindă în mâini! 

— Dacă ai să mergi la culcare mai devreme, n-ai să-ţi primejduieşti 
şansele de a-i influenţa pe cei de acolo, a spus el arătând spre 
Capitoliu. 

Ea a zâmbit. 

— Dragul meu Edward, ce m-aş face eu fără tine? 


DUMINICĂ DIMINEAŢA, 6 MARTIE, 9:00 A.M. 


Mark şi-a petrecut dimineaţa de duminică făcând ultimele corecturi 
la raportul pentru director. A început prin a-şi orândui biroul; niciodată 
nu putea gândi clar dacă nu era fiecare lucru la locul lui. Mark şi-a 
adunat toate notițele şi le-a aranjat într-o înlănţuire logică. Şi-a 
terminat treaba pe la vreo două, fără să bage de seamă că nu-şi luase 
prânzul. A scris încet numele celor cincisprezece senatori care mai 
rămăseseră, şase pe lista Comitetului pentru Relaţii Externe şi nouă 
pe lista Comitetului Juridic — legea pentru controlul armelor. A rămas 
cu ochii pironiţi pe cele două liste, sperând să-i vină vreo inspiraţie, 
dar n-a apărut niciuna. Unul din aceşti oameni era un ucigaş şi nu mai 
aveau la dispoziţie decât patru zile ca să afle care anume. A pus 
hârtiile într-o servietă şi a încuiat-o într-un sertar de la birou. 

S-a dus în bucătărie şi şi-a făcut un sandviş. S-a uitat la ceas. Ce-ar 
putea face în restul zilei, dar să-i fie util? Elizabeth era de gardă la 
spital. A ridicat telefonul şi a format un număr. Ea putea să-şi piardă 
doar un minut cu el în pauza de la ora trei. 

— O.K., doamna doctor, n-o să te ţin mult la telefon şi ce am eu de 
zis n-ar trebui să te jignească. Nu pot să te sun în fiecare zi doar ca 
să-ţi spun că eşti drăguță, inteligentă şi că m-ai scos din minţi, aşa că 
ascultă-mă cu atenţie. 

— Te ascult, Mark. 

— O.K. Eşti frumoasă şi deşteaptă şi sunt nebun după tine... N-ai 
niciun răspuns la toate astea? 

— O, eu mă aşteptam să-mi spui mai multe. Am să-ţi zic şi eu ceva 
drăguţ în schimb, dar atunci când voi fi lângă tine, nu la o distanţă de 
trei mile. 

— Mai bine fă-o cât mai repede, pentru că altfel am să dau ortul 
popii. Acum pleacă şi încearcă-ţi bisturiul pe inima altcuiva. 

Ea a râs. 

— De fapt este o unghie încarnată... 

Ea a închis telefonul. Mark s-a plimbat de colo-colo prin casă, 
mintea sărindu-i de la cei cincisprezece senatori la Elizabeth şi înapoi 
la un senator. Nu mergea oare un pic prea bine relaţia lui cu 
Elizabeth? Nu era cumva senatorul pe urmele lui şi nu invers? S-a 
blestemat în gând şi şi-a mai turnat un Michelob. l-a răsărit în minte 
Barry Calvert; în după-amiezile de sâmbăta, de obicei, jucau squash. 
Apoi s-a gândit la Nick Stames, Stames care, fără să ştie, a murit în 
locul lui. Dacă Stames ar trăi acum, cum ar proceda?... O remarcă pe 
care Stames a făcut-o la petrecerea de la birou de anul trecut, de la 
Crăciun, i-a străfulgerat prin minte: „Dacă eu nu sunt disponibil, cel 
mai bun criminalist din această ţară este George Stampouzis de la 


The New York Times” — un alt grec, fireşte. „El ştie mai multe despre 
Mafia şi C.I.A. decât aproape oricine, indiferent de care parte a legii s- 
ar afla.” 

Mark a format Informaţiile din New York şi a cerut numărul de 
telefon al ziarului, nefiind foarte sigur unde va ajunge. Centralista i l-a 
dat. 

— Mulţumesc. 

— N-aveţi pentru ce. 

El a format numărul. 

— Cu George Stampouzis, de la rubrica de crime, vă rog. 

I s-a făcut legătura. 

— Stampouzis, a spus vocea. 

Cei de la The New York Times nu fac risipă de cuvinte. 

— Bună ziua. Mă numesc Mark Andrews. Sun din Washington. Sunt 
un prieten al lui Nick Stames; de fapt, mi-a fost şef. 

Vocea s-a schimbat. 

— Da, am auzit despre accidentul acela îngrozitor, dacă a fost, într- 
adevăr, un accident. Cu ce vă pot fi de folos? 

— Am nevoie de unele informaţii. Aş putea să iau avionul şi să vă 
văd imediat? 

— Are legătură cu Nick? 

— Da. 

— Atunci da. Ne întâlnim la ora opt, la intersecţia Twenty first cu 
Park Avenue South, colţul de nord-est. 

— Voi fi acolo, a spus Mark uitându-se la ceas. 

— Te voi aştepta. 


* 
x x 


Avionul a aterizat la şapte şi câteva minute. Mark şi-a croit drum 
printre mulţimea ce se revărsa spre banda rulantă cu bagaje şi s-a 
îndreptat spre staţia de taxiuri. Un new-york-ez burtos, de vârstă 
mijlocie, cu un chiştoc de trabuc neaprins în gură, care sălta în sus şi 
în jos, l-a dus către Manhattan. Tot drumul nu i-a tăcut gura, de fapt 
un monolog care cerea puţine replici. Mark a putut folosi timpul spre 
a-şi pune ordine în gânduri. 

— Ţara asta pute de atâta rahat, a spus trabucul săltăreţ. 

— Da, a spus Mark. 

— Şi oraşul ăsta nu este altceva decât o groapă de gunoi. 

— Da, a mormăit Mark. 

— Şi numai căţeaua aia de Kane este de vină. Ar trebui s-o 
spânzure. 

Mark a îngheţat. Probabil că lucrul ăsta se spune o mie de ori pe zi; 


o spunea şi cineva din Washington numai că acesta avea de gând s-o 
şi facă. 

Taximetristul a oprit. 

— Optsprezece dolari, a spus trabucul săltăreţ. 

Mark a pus o bancnotă de zece şi două de cinci în micul sertar de 
plastic de sub ecranul protector dintre şofer şi pasageri şi a coborât. 
Un bărbat solid, în jur de cincizeci şi cinci de ani, într-un palton de 
tweed s-a îndreptat spre ei. Mark tremura de frig. Uitase cât de rece 
putea să fie în New York în martie. 

— Andrews? 

— Da. Ai ghicit bine. 

— Când îţi petreci viaţa studiindu-i pe criminali începi să gândeşti 
ca ei. l-a privit costumul lui Mark. Văd că agenţii F.B.I. acum se 
îmbracă mai bine decât pe vremea mea. 

Mark a părut încurcat. Stampouzis n-are cum să nu ştie că un agent 
F.B.I. are un salariu aproape dublu faţă de un poliţist din New York. 

— iți place mâncarea italienească? N-a aşteptat ca Mark să-i 
răspundă. Am să te duc la unul din vechile localuri, care-i plăcea mult 
lui Nick. 

Deja se puseseră în mişcare. Au mers o bucată de drum în tăcere, 
pasul lui Mark ezitând de fiecare dată când treceau pe lângă intrarea 
vreunui restaurant. Brusc Stampouzis a dispărut dincolo de uşă. Mark 
l-a urmat trezindu-se într-un bar plin de bărbaţi ce stăteau cu coatele 
pe tejghea şi beau vârtos. Erau bărbaţi care n-aveau neveste acasă la 
care să se ducă, sau, dacă aveau, nu se grăbeau să le vadă. 

După ce au străbătut barul, au intrat într-un restaurant cochet, cu 
pereţi de cărămidă aparentă. Un italian înalt şi subţire i-a condus la o 
masă din colţ: se vedea clar că Stampouzis era un client favorit al 
localului. Stampouzis nu s-a deranjat să citească meniul. 

— V-aş recomanda creveţi alla marinara”. După aceea rămâne la 
alegerea dumneavoastră. 

Mark i-a urmat sfatul şi a adăugat piccata al limone? şi jumătate de 
carafă de Chianti. Stampouzis a băut Colt 45. In timpul mesei au 
discutat banalităţi. După doi ani cât a lucrat cu Nick Stames, Mark 
cunoştea concepţia mediteranienilor: nu lăsa niciodată afacerile să 
strice bucuria unei mese bune. |n orice caz, Stampouzis încă îl 
cântărea, iar Mark avea nevoie de încrederea lui. După ce Stampouzis 
a terminat o porţie enormă de zabag/ione' şi a avut în faţă un 
expresso dublu şi un Sambucat, şi-a ridicat privirile spre Mark şi a 
vorbit cu un alt ton. 


5 Creveţi cu suc de roşii şi usturoi (it). 

€ Cotlet de vițel cu suc de lămâie (it). 

7 Cremă de ou, cu zahăr şi vin (it). 

8 Băutură dulce fabricată în Civitavechia. 


— Ai lucrat alături de un om mare, un jurist de excepţie. Dacă a 
zecea parte din angajaţii F.B.I. ar fi tot pe-atât de conştiincioşi şi 
inteligenţi precum Nick Stames aţi fi avut nişte realizări care să vă 
meargă la inimă, vouă tuturor celor din coliseum-ul acela din 
cărămidă. 

Mark l-a privit, fiind pe punctul de a vorbi. 

— Nu, nu adăuga nimic despre Nick; te afli aici pentru el şi nu-mi 
cere mie să-mi schimb părerea despre F.B.I. Sunt reporter criminalist 
de peste treizeci de ani şi singura schimbare pe care am văzut-o în 
F.B.I. şi Mafia este că amândouă devin mai mari şi mai puternice. Şi-a 
turnat Sambuca în cafea şi a tras o înghiţitură zdravănă şi cu zgomot. 
O.K. Cum te pot ajuta? 

— Totul rămâne strict secret, a spus Mark. 

— De acord, a spus Stampouzis. Pentru binele ambelor părţi. 

— Am nevoie de două informaţii. Prima: dacă sunt senatori care au 
legături strânse cu crima organizată; şi a doua: care este atitudinea 
Mafiei faţă de Legea controlului şi folosirii armelor. 

— Nu vrei prea multe, nu-i aşa? a întrebat grecul sarcastic. De unde 
să încep? La prima este mai uşor de răspuns direct, pentru că 
adevărul este că jumătate din senatori au legături cu crima 
organizată, prin care mă refer la Mafie, oricât ţi s-ar părea de 
demodat. Unii nici măcar nu-şi dau seama de asta, dar, dacă incluzi 
acceptarea unor contribuţii la campania electorală venite din partea 
unor oameni de afaceri şi mari corporaţii care direct sau indirect, sunt 
asociaţi cu crima, atunci chiar şi preşedintele este un criminal. Dar 
când Mafia are nevoie de un senator, o face prin intermediul unei 
terţe persoane, dar chiar şi asemenea cazuri sunt rare. 

— De ce? s-a interesat Mark. 

— Mafia are nevoie de oameni de cârpă în diverse structuri ale 
statului, în tribunale, autorităţi locale, organizaţii cu puteri decizionale 
în probleme de afaceri. Lucruri de felul ăsta. Ei nu sunt interesaţi de 
tratate externe şi de aprobări ale Curţii Supreme de Justiţie. Într-un 
mod mai general spus, sunt câţiva senatori care datorează succesul 
lor, legăturilor cu Mafia, aceia care au pornit ca judecători de drept 
civil sau membrii locali ai adunării camerei legislative şi care au primit 
direct sprijin financiar din partea Mafiei. Este posibil ca ei nici măcar 
să nu-şi fi dat seama de asta; unii oameni nu verifică foarte atent 
când încearcă să fie aleşi. La acestea se mai adaugă cazuri precum 
Arizona şi Nevada, unde Mafia desfăşoară afaceri sub oblăduirea legii, 
dar Dumnezeu sa-l ajute pe orice străin care caută să li se alăture. Şi, 
în final, în cadrul Partidului Democrat există munca organizată în 
special Uniunea Şoferilor de Camioane. lată deci, Mark, treizeci de ani 
de experienţă rezumaţi în zece minute. 

— Mi-ai creionat un cadru general uluitor. Acum aş putea să-ţi pun 


câteva întrebări mai de amănunt? Dacă îţi dau numele a cincisprezece 
senatori, vrei să-mi spui dacă s-ar putea încadra în vreuna din 
categoriile pe care mi le-ai menţionat? l-a întrebat Mark. 

— Să încercăm. Voi merge până acolo unde simt că aş avea o 
certitudine. Atâta doar, nu-mi cere ceea ce nu ştiu. 

— Bradley. 

— Niciodată, a spus Stampouzis. 

— Thornton. 

Pe chipul ziaristului nu s-a clintit nici măcar un muşchi. 

— Bayh. 

— N-am auzit nimic despre el. 

— Harrison. 

— Habar n-am. Nu cunosc prea multe despre politica din Carolina 
de Sud. 

— Nunn. 

— Sam de la Şcoala Duminicală? Nunn de la Cercetaşi? Cred că 
glumeşti. 

— Brooks. 

— Ura faţă de preşedinte este cunoscută, dar nu cred să meargă 
atât de departe. 

Mark a citit mai departe lista: Stevenson, Biden, Moynihan, 
Woodson, Clark, Mathias. Stampouzis a clătinat din cap în tăcere. 

— Dexter. 

Ziaristul a şovăit. Mark a încercat să nu preseze. 

— Probleme, da, a început Stampouzis. Dar Mafia, nu. 

Ar fi trebuit auzit oftatul de uşurare al lui Mark. Mark era curios să 
ştie care ar fi problemele; a aşteptat dar Stampouzis n-a mai adăugat 
nimic. 

— Byrd. 

— Liderul majorităţii? Nu e stilul lui. 

— Pearson. 

— Glumeşti. 

— Mulţumesc, a spus Mark. A făcut o pauză. Acum atitudinea Mafiei 
faţă de Legea controlului şi folosirii armelor. 

— İn momentul de faţă nu sunt sigur, a început Stampouzis. Mafia 
nu se mai prezintă ca un monolit. Este prea mare pentru asta şi în 
ultimul timp au fost foarte multe neînţelegeri interne. Bătrânii sunt 
categoric împotriva ei pentru că este evident că va fi foarte dificil să 
posede legal arme în viitor, dar ei sunt şi mai speriaţi de anexele legii, 
ca de exemplu, pedeapsa pentru port ilegal de armă. Pentru poliţia 
federală asta pică de minune, este cel mai bun lucru pe care l-au avut 
după legea evaziunii fiscale. Ei vor putea să-l oprească pe orice 
criminal cunoscut, îl vor putea controla şi, dacă deţine o armă 
neînregistrată, ceea ce este aproape sigur că o are, îl înhaţă şi înapoi 


cu el la tribunal. Pe de altă parte, câţiva tineri turci de abia o 
aşteaptă, pentru ei este un fel de lege a prohibiţiei a vremurilor 
moderne. Vor aproviziona cu arme neînregistrate toţi huliganii 
neorganizaţi şi orice radical nebun care îşi doreşte una, ceea ce 
înseamnă încă o sursă de venit pentru ei. De asemenea, ei cred că 
poliţia nu va putea pune în aplicare legea prea curând, perioadă pe 
care o estimează la cel puţin zece ani. Toate câte ţi le-am spus te 
aduc mai aproape de răspunsul pe care-l cauţi? 

— Da, foarte aproape, a spus Mark. 

— Acum este rândul meu să-ţi pun o întrebare, Mark. 

— Cu aceleaşi reguli? 

— Da. Tot ce-ai vrut să ştii are o legătură directă cu moartea lui 
Nick? 

— Da, a spus Mark. 

— Atunci n-am să-ţi mai pun alte întrebări, pentru că eu ştiu ce să 
întreb iar tu va trebui să minţi. Să facem doar un târg. Dacă de aici 
iese ceva straşnic, vreau să am exclusivitate pentru The Post. 

— De acord, a spus Mark. 

Stampouzis a zâmbit şi a semnat cecul; promisiunea pe care i-o 
făcuse Mark Andrews îi dădea dreptul la o masă plătită de ziar. 

Mark s-a uitat la ceas; cu puţin noroc putea prinde ultima cursă din 
La Guardia. Stampouzis s-a ridicat şi s-a îndreptat spre uşă; barul era 
la fel de plin de bărbaţi ce beau vârtos, aceiaşi bărbaţi cu aceleaşi 
neveste. Ajunşi în stradă, Mark a făcut semn unui taxi. De data asta 
era un şofer tânăr, de culoare. 

— Pe jumătate cred că m-am prins despre ce e vorba, a spus 
Stampouzis uluindu-l pe Mark. Dacă aflu ceva care cred că te-ar putea 
ajuta, am să te sun. 

Mark i-a mulţumit şi s-a urcat în taxi. 

— La Guardia, te rog. 

Mark a coborât fereastra şi Stampouzis s-a aplecat spre el 
aruncându-i o privire scurtă. 

— N-o fac pentru tine, ci pentru Nick. 

Şi dus a fost. 

Drumul înapoi către aeroport l-au parcurs în tăcere. 

Când, în cele din urmă, Mark a ajuns în apartamentul său, a 
încercat să-şi orânduiască toate informaţiile adunate spre a fi gata 
pregătite pentru director, pentru a doua zi dimineaţa. S-a uitat la 
ceas. Dumnezeule a doua zi deja devenise azi. 


LUNI DIMINEAŢA, 7 MARTIE. 7:00 A.M. 


Directorul a ascultat rezultatele cercetărilor lui Mark într-o tăcere 
deplină şi apoi a adăugat propria sa informaţie, cu totul neaşteptată. 

— Andrews, cred că vom putea să reducem lista ta de cincisprezece 
senatori şi mai mult. Joia trecută, în cursul dimineţii doi agenţi au 
prins o transmisiune neautorizată pe unul din canalele noastre K.G.B. 
Fie că o interferenţă cu vreo staţie comercială ne-a făcut pe noi să 
emitem pentru o clipă pe o frecvenţă diferită, fie că cineva este în 
posesia unui transmiţător ilegal pe frecvenţa noastră. Singurul lucru 
pe care băieţii l-au auzit a fost: „Haide, Tony. Abia ce l-am dus înapoi 
pe senator la şedinţa sa de comitet şi acum sunt...” Brusc, vocea a 
încetat să mai transmită şi noi n-am mai reuşit s-o prindem din nou. 
Pesemne că acei conspiratori ne ascultau convorbirile şi unul dintre ei, 
fără să-şi dea seama, a început să transmită pe frecvenţa noastră; 
este destul de uşor ca s-o facă. Agentul care a auzit a întocmit un 
raport despre folosirea ilegală a frecvenţei noastre, fără a descifra 
semnificaţia faptului. 

Mark s-a aplecat puţin în faţă. 

— Da, Andrews, a spus directorul. Ştiu la ce te gândeşti: 10:30 a.m. 
Mesajul a fost transmis la 10:30 a.m. 

— 10:30 a.m., 3 martie, a spus Mark precipitat, daţi-mi voie să 
verific... care comitete aveau întruniri. S-a deschis dosarul. Clădirea 
Dirksen... la ora aceea... am undeva detaliile, sunt sigur, a continuat 
el în timp ce-şi răsfoia grăbit hârtiile. Sunt trei posibilităţi, domnule 
director. In acea dimineaţă aveau şedinţă Comitetele de Operaţiuni 
Guvernamentale şi de Relaţii Externe. La parterul Senatului se 
dezbătea proiectul de lege pentru controlul armelor, care se pare că 
se discută chiar şi în momentul de faţă. 

— Acum putem spune că ne îndreptăm spre ceva, a zis directorul. 
Aş vrea să ştiu, din însemnările tale, câţi din cei cincisprezece erau la 
Capitoliu în 3 martie şi de ce anume se ocupau. 

Mark a trecut prin cele cincisprezece fişe şi le-a împărţit în două 
grămezi. 

— Ei bine, nu este conclusiv, domnule director, dar aceştia opt a 
spus Mark aşezându-şi mâna pe una din grămezi — nu apar nicăieri 
înregistraţi că s-ar fi găsit în Senat în dimineaţa aceea. Ceilalţi şapte 
s-au aflat acolo în mod cert. Niciunul n-a fost la şedinţa Comitetului de 
Operaţiuni Guvernamentale. Doi au fost la Relaţii Externe — Pearson 
şi Nunn, domnule director. Ceilalţi cinci sunt: Brooks, Byrd, Dexter, 
Harrison şi Thorton. Toţi au fost la parter, la şedinţa Comitetului Juridic 
unde se dezbătea proiectul de lege pentru controlul armelor. 

Directorul a făcut o grimasă. 


— Ei bine, Andrews, aşa cum zici, nu este foarte conclusiv, dar asta 
este tot ce avem, aşa că te concentrezi asupra celor şapte. Cu numai 
patru zile care ne-au rămas, este şansa de care trebuie să ne agăţăm. 
Nu te lăsa prea influenţat de acea convorbire pe care am prins-o din 
fericire, şi mai verifică-i încă o dată pe cei opt dacă nu s-au aflat, 
totuşi, în clădirea Dirksen în acea dimineaţă. Eu n-am de gând să risc 
să-i pun pe cei şapte senatori sub supraveghere. Şi aşa indivizii aceia 
de pe Deal sunt suficient de suspicioşi în privinţa F.B.I.-ului. Va trebui 
să folosim diferite tactici. Din punct de vedere politic, nu ne putem 
asuma şansa unei investigaţii de amploare. Mă tem că va trebui să ne 
găsim omul folosind singurele indicii de care suntem siguri — unde s-a 
aflat joi, pe 24 februarie, la prânz şi acea întrunire de la ora 10:30 a 
Comitetului Juridic de săptămâna trecută. Aşa că nu-ţi mai bate capul 
cu aflarea motivaţiei — nu putem să ne pierdem timpul cu 
presupuneri, Andrews. Caută căi de a micşora acea listă şi petrece-ţi 
restul zilei la Comitetul de Relaţii Externe şi în plenul Senatului. 
Discută cu directorii de personal. Nu există nimic care să nu ştie 
despre senatorii lor — fie că sunt chestiuni publice sau personale. 

— Da, domnule director. 

— Şi încă un lucru, în seara asta iau cina cu preşedintele, aşa că s- 
ar putea să obţin unele informaţii chiar de la ea, care să ne ajute să 
reducem numărul suspecţilor. 

— li veţi spune preşedintelui, domnule director? 

Directorul F.B.I.-ului a făcut o pauză. 

— Nu, nu cred. Incă mai am convingerea că ţinem problema sub 
control. Nu văd niciun motiv ca s-o înspăimântăm în acest stadiu al 
cercetărilor şi, cu siguranţă, n-am s-o fac înainte de a avea 
certitudinea că nu vom reuşi. 

In final, directorul i-a pasat portretul robot al „preotului grec”. 

— Versiunea doamnei Casefikis, a spus el. Tu ce părere ai? 

— Nu este o asemănare rea cu varianta mea, a spus Mark. Poate 
ceva mai multă carne pe maxilare. Oamenii aceia, într-adevăr, îşi 
cunosc meseria. 

— Ceea ce mă îngrijorează, a spus directorul, este că am mai văzut 
undeva afurisitul ăsta de chip. Atâţia criminali mi-au ieşit în cale, încât 
îmi este aproape imposibil să-mi amintesc pe unul anume dintre ei. 
Poate că o să-mi vină, totuşi, în minte. 

— Sper să fie înainte de joi, domnule director, a spus Mark luându-l 
gura pe dinainte. 

— Şi eu sper, a răspuns Tyson posomorât. 

— Şi când mă gândesc că eu n-am fost decât la douăzeci şi patru 
de ore înaintea lui, îmi vine să înnebunesc. 

— Gândeşte-te că ai fost norocos, tinere. Dacă ajungeai înaintea lui 
cred că Ariana Casefikis acum ar fi fost moartă şi, probabil, şi tu. Mai 


am încă un om care păzeşte casa Casefikis în caz că individul s-ar 
întoarce, dar cred că ticălosul este prea profesionist ca să rişte. 

Mark a încuviinţat. 

— Ticălosul este prea profesionist, a repetat el. 

Beculeţul roşu de pe telefonul de interior a licărit. 

— Da, doamnă McGregor. 

— Veţi întârzia la întâlnirea cu senatorul Hart. 

— Mulţumesc, doamnă McGregor. A pus telefonul jos. Am să te văd 
mâine la aceeaşi oră, Mark. Era pentru prima oară când îi spunea 
Mark. Nu lăsa nicio piatra neîntoarsă; nu ne-au mai rămas decât patru 
zile. 

Mark a coborât cu liftul şi a părăsit clădirea urmând ruta sa 
obişnuită. N-a observat că era urmărit de pe cealaltă parte a străzii. S- 
a dus în clădirea Senatului şi a fixat întâlniri cu directorii de personal 
de la Comitetele de Relaţii Externe şi Juridice, cea mai devreme 
izbutind s-o obţină pentru dimineaţa următoare. Mark s-a reîntors la 
biblioteca Congresului ca să cerceteze mai în amănunţime vieţile 
personale ale celor şapte senatori rămaşi pe lista sa. Era un grup 
foarte neomogen, format din oameni din toată ţara, cu foarte puţine 
în comun; unul dintre ei se detaşa net de toţi ceilalţi, dar care era 
acela? Nunn — în niciun caz. Thorhton — Stampouzis, în mod evident, 
nu-i dăduse nicio atenţie, dar asta ce dovedea? Byrd — liderul 
majorităţii? Harrison — Stampouzis spusese despre el că este 
împotriva Legii pentru controlul armelor, dar aproape jumătate din 
Senat era împotrivă. Dexter — care erau problemele despre care 
Stampouzis nu voise să vorbească? Poate că Elizabeth o să-l 
lămurească în seara asta. Ralph Brooks, un bărbat ciudat, care în mod 
cert nu avea nicio simpatie pentru preşedintele Kane. Pearson — dacă 
s-ar fi dovedit că el este ticălosul, nimeni n-ar fi crezut-o; era de 
treizeci şi trei de ani în Senat şi întotdeauna s-a purtat corect, atât în 
viaţa publică, cât şi în cea personală. 

Mark a oftat — un oftat din străfunduri, al omului care a ajuns în 
impas. S-a uitat la ceas: 10:45; trebuia să plece imediat, dacă voia să 
ajungă la timp. A returnat bibliotecarei diversele periodice, 
Stenogramele Congresului şi rapoartele Ralph Nader şi s-a grăbit să 
iasă în stradă, îndreptându-se spre parcare ca să-şi ia maşina. A mers 
cu viteză pe Constitution Avenue şi peste podul Memorial. De câte ori 
mai trecuse pe aici în cursul acestei săptămâni? Mark s-a uitat în 
oglinda retrovizoare şi a avut impresia că recunoaşte maşina din urma 
lui. Sau a fost doar o revenire în memorie a zilei de joi, din săptămâna 
trecută? 

Mark şi-a parcat maşina la marginea străzii. Doi bărbaţi din 
Serviciul Secret l-au oprit. Le-a arătat legitimaţia şi a pornit-o încet de- 
a lungul aleii ajungând chiar la timp pentru a se alătura celor o sută 


cincizeci de persoane adunate lângă cele două gropi proaspăt săpate 
gata a-i primi pe cei doi bărbaţi, care cu o săptămâna în urmă erau 
mai plini de viaţă decât majoritatea celor veniţi să asiste la 
înmormântare a lor. Vicepreşedintele, fostul senator Bill Bradley, era 
reprezentantul preşedintelui. Stătea lângă Norma Stames, o figură 
fragilă, în negru, sprijinită în ambele părţi de cei doi fii. Hank, cel mai 
mare, se afla lângă un zdrahon de bărbat, care trebuie să fi fost tatăl 
lui Barry Calvert. Lângă el era directorul F.B.I., care şi-a aruncat 
privirile în jur, l-a văzut pe Mark, dar n-a dat niciun semn că l-ar fi 
recunoscut. Scenariul era jucat, chiar şi pe marginea gropii. 

Veşmintele părintelui Gregory fluturau uşor în briza rece. Pământul 
era clisos pentru că plouase toată noaptea. Alături de părintele 
Gregory stătea tăcut un preot tânăr, cu sutană neagră şi un stihar alb. 

— Eu sunt imaginea gloriei Tale de necuprins, deşi eu port rănile 
păcatului, intona părintele Gregory. 

Soţia lui Nick Stames, cu faţa brăzdată de lacrimi s-a aplecat şi a 
sărutat obrazul palid al soţului ei, după care coşciugul a fost închis, în 
timp ce părintele Gregory îşi continua rugile, sicriele lui Stames şi 
Calvert au fost coborâte încet în mormânt. Mark le-a privit cu tristeţe. 
Printr-o întâmplare nu s-a aflat trupul lui într-unul din ele; el trebuia să 
fie într-unul din sicrie. 

— Odihneşte, Doamne, sufletele robilor Tăi, acolo unde nu este nici 
boală, nici durere, nici suspin, ci viaţă fără de sfârşit. 

S-a dat ultima binecuvântare, ortodocşii au făcut semnul crucii şi 
bocitoarele au început să plece. 

După serviciul divin părintele Gregory a vorbit cu căldură despre 
prietenul său Nick Stames şi şi-a exprimat speranţa că acesta şi 
colegul său, Barry Calvert, n-au murit în zadar; părea a se uita la Mark 
când a spus-o. 

Mark i-a văzut pe Nanna, pe Aspirină, pe Julie şi bărbatul anonim, 
dar şi-a dat seama că nu trebuie să vorbească cu ei. A plecat tăcut şi 
neobservat. Să rămână ceilalţi să-i jelească pe cei morţi: treaba lui era 
să-i găsească pe cei care-i omorâseră şi erau vii şi nevătămaţi. 

Mark s-a întors la Senat şi mai hotărât ca oricând să afle care 
senator ar fi trebuit să fie prezent la dureroasa dublă înmormântare. 
Dacă ar fi mai stat puţin l-ar fi văzut pe Matson discutând cu Grant 
Nanna căruia îi spunea ce bun om a fost Stames şi ce pierdere va 
însemna pentru forţele de ordine. 

Mark a petrecut după-amiaza la Comitetul de Externe, ascultându-i 
pe Pearson şi Nunn. Să fie vreunul din ei părea cam greu de crezut, 
erau relaxaţi şi făceau treburile fără a da vreun semn de nelinişte. 
Mark ar fi vrut să le taie numele de pe listă, dar mai avea nevoie 
măcar de o dovadă ca s-o poată face. Când, în cele din urmă, Pearson 
s-a aşezat jos, Mark a simţit că nu mai are niciun pic de vlagă în el. 


Dacă avea de gând să supravieţuiască în următoarele trei zile, trebuia 
să se relaxeze şi el în seara asta. 

A părăsit sala de şedinţă a comitetului şi a sunat-o pe Elizabeth ca 
să-i confirme că vor lua cina împreună. A telefonat apoi la biroul 
directorului şi i-a dat doamnei McGregor numerele de telefon la care 
putea fi găsit: la restaurant, la el acasă şi la Elizabeth. Doamna 
McGregor a notat numerele fără niciun comentariu. 

Două maşini s-au ţinut în urma lui când a plecat: o limuzină Ford 
albastră şi un Buick negru. Când a ajuns acasă, i-a dat cheile de la 
maşina lui Simon, a înlăturat senzaţia apăsătoare dar familiară de a fi 
în permanenţa urmărit şi a început să se gândească la lucruri mai 
plăcute, la o seară cu Elizabeth. 


6:30 P.M. 


Mark cobora strada gândindu-se la seara ce o avea în faţă... Deja o 
ador pe fata asta. Este singurul lucru de care sunt sigur în momentul 
de faţă. Numai de-aş scăpa măcar de îndoiala asta nenorocită în 
legătură cu tatăl ei — şi chiar şi cu ea. 

A intrat în florăria Blackistone's şi a comandat trandafiri, 
unsprezece roşii şi unul alb. Fata i-a dat un plic şi o ilustrată. A scris 
rapid numele şi adresa lui Elizabeth pe plic şi a rămas căzut pe 
gânduri în faţa ilustratei, fragmente de fraze şi poezii învălmăşindu-i- 
se prin minte. În cele din urmă a zâmbit şi a scris cu atenţie: 


Mă gândesc fericit la tine şi atunci mă simt 
Asemeni ciocârliei ce-n revărsat de zori 

işi ia zborul de pe mohorâtul pământ 

Și înalță imnuri la porțile cerului 


P. S. Versiune modernă. Să fie, oare, iubire? 


— Vă rog să trimiteţi florile imediat. 

— Da, domnule. N 

Bun. Şi acum înapoi acasă. In ce să se îmbrace? Un costum de 
culoare închisă? E prea oficial. Costumul albastru închis? Prea arată a 
papiţoi în el, mai bine nu-l cumpăra de la bun început. Costumul la 
două rânduri de nasturi — e ultima modă. Cămaşă. Albă, nu e de mare 
ținută, merge fără cravată. Albastră, este mai elegantă, trebuie 
cravată. S-o pună pe cea albă? E prea imaculată? Atunci cea albastră. 
Pantofi: negri, cu sau fără şireturi? Cei fără şireturi. Ciorapi: alegerea e 
simplă, bleumarin. Deci să recapitulăm: Costum la două rânduri de 
nasturi, cămaşă bleu, cravată bleumarin, ciorapi bleumarin, pantofi 
negri, fără şireturi. Hainele au rămas orânduite pe pat. La duş acum şi 


spălarea părului — „îmi place mai mult părul ondulat.” Drace, mi-a 
intrat săpun în ochi. Bâjbâie după prosop, şterge săpunul din ochi, 
aruncă prosopul, gata duşul, prosopul în jurul taliei. Bărbieritul — 
pentru a doua oară în aceeaşi zi. S-a ras cu foarte mare grijă. Nicio 
tăietură. Loţiune aftershave. Şterge în demenţă părul cu prosopul. 
Părul e tot numai cârlionţi. Înapoi în dormitor. Îmbracă-te cu grijă. 
Leagă-ţi cravata cum trebuie — nu, nu e bine, mai fă-i încă o dată 
nodul. De data asta e mai bine. Trage fermoarul — ai putea să mai 
slăbeşti ceva în talie. Acum o verificare în oglindă. Arăţi cam rău. La 
naiba cu modestia — altădată ai arătat cu mult mai rău. Controlează-ţi 
banii, cărţile de credit. De data asta niciun pistol. Totul e-n ordine. 
Trage zăvorul Cheamă liftul. 

— Te rog, îmi dai cheile, Simon? 

— Dumnezeule! Ochii lui Simon mai-mai să-i iasă din orbite. Ţi-ai 
găsit o nouă tipă! 

— Ai face bine să nu mă aştepţi, Simon, pentru că dacă ratez, 
probabil, o să mă dau la tine. 

— Mulţumesc că m-ai prevenit, Mark. Baftă, omule. 

Era o seară superbă. A urcat în maşină. A verificat ceasul: 7:34. 


* 
x x 


Directorul şi-a mai privit încă o dată smochingul. 

Imi lipseşte Ruth. Menajera face treabă bună, dar nu este acelaşi 
lucru. Toarnă-ţi un scotch, verifică hainele. Smochingul proaspăt 
călcat — este un pic cam demodat. Cămaşa abia a venit de la spălat. 
Cravată neagră, altceva nici nu merge. Pantofi negri, ciorapi negri, 
batistă albă — totul este în ordine. Dă drumul la duş. O, cum să scot 
ceva care să-mi fie de folos de la preşedinte? Drace unde e săpunul? 
Trebuie să ies de sub duş, să ud covoraşul din baie şi prosopul. Şi aici 
n-am decât un prosop. Inhaţă săpunul, ce miros pătrunzător. Acum nu 
se mai fabrică săpun, decât pentru cocote masculine. Gata, te-ai 
spălat destul. M-am îngrăşat. Trebuie să slăbesc vreo cincisprezece 
livre. Trupul mi-e alb ca o telemea. Acoperă-ţi-l repede şi uită. 
Bărbiereşte-te. Bune şi demne de încredere briciurile de ras de 
altădată. Niciodată nu te razi de două ori în aceeaşi zi, numai dacă nu 
eşti invitat la un dineu la preşedinte. Bun. Imbracă-te. Incheie-te la 
pantaloni; deteşti fermoarele. Acum nodul la cravata neagra. Să-l ia 
naiba! Ruth întotdeauna îl nimerea la perfecţie de prima dată. Mai 
încearcă. În sfârşit, a ieşit. Verifică-ţi portmoneul. De fapt, n-ai nevoie 
de bani, de cărţi de credit sau de altceva. Numai dacă nu cumva 
preşedintele trece prin vremuri grele. Să-i spun menajerei că mă 
întorc în jur de unsprezece. Pune-ţi pardesiul. Agentul special este 


acolo, în maşină, ca întotdeauna. 

— Bună seara, Sam. Ce seară frumoasă. 

Singurul şofer angajat în F.B.I. a deschis portiera din spate a Ford- 
ului albastru. 

Directorul a urcat în maşină şi şi-a verificat ceasul: 7:45. 


* 
x x 


Şofează încet — ai vreme berechet — nu vreau să ajung prea 
devreme — când ai tot timpul de pe lume traficul niciodată nu pare 
aglomerat — sper că trandafirii au ajuns — ia drumul mai lung către 
Georgetown, pe lângă Memorialul Lincoln şi apoi în sus, pe Rock Creek 
şi Potomac Parkway pentru că e mai frumos — sau, mai degrabă 
pentru că eşti tu cu tine însuţi. Nu trece pe culoarea galbenă a 
semaforului, chiar dacă cel din spatele tău dă semne vădite că este în 
întârziere şi gesticulează. Nu încălca legile circulaţiei — rămâi iar tu cu 
tine însuţi — dacă ai fi în întârziere la întâlnire ai trece glonţ fără să 
mai ţii cont de culoarea semaforului. Nu-i supăra pe cei de la 
circulaţie. Atenţie la liniile de tramvai, în Georgetown, este atât de 
uşor să derapezi pe ele. Fă la dreapta la capătul străzii şi găseşte un 
loc de parcare. Mergi încet şi caută un loc — dar nu există aşa ceva. 
Altă soluţie n-ai decât să parchezi neregulamentar şi roagă-te să nu 
fie vreun poliţist de la circulaţie prin preajmă. la-o agale spre locuinţa 
ei — dar pun pariu că Elizabeth încă este în baie. Vezi cât e ceasul: 
8:04. E-n ordine. Sună la sonerie. 


* 
x x 


— Suntem puţin în întârziere, Sam. 

Pesemne că n-a fost înţelept să spun asta, pentru că Sam o să 
accelereze depăşind limita de viteză şi s-ar putea să-i supere pe cei 
de la circulaţie. De ce întotdeauna traficul este atât de aglomerat 
când te grăbeşti? Să ia naiba Mercedes-ul din faţă care, s-a oprit chiar 
înainte de a apărea lumina roşie a semaforului. De ce are o maşină 
care poate atinge 120 mile pe oră dacă el nu vrea să se mişte nici cu 
treizeci? Bun, Mercedes-ul a virat-o spre Georgetown. Pesemne că 
este unul din frumoşii care locuiesc acolo. Acum au pornit-o în jos spre 
Pennsylvania Avenue. În sfârşit, se vede Casa Albă. Au intrat apoi pe 
West Executive Avenue. Santinela de la poartă i-a salutat. S-au oprit 
la Porticul de Vest. A fost întâmpinat de un ofiţer din Serviciul Secret, 
îmbrăcat în smoching. Cravata lui arată mai bine decât a mea. Pariez 
că este prinsă cu o clamă. Nu, haide, mai gândeşte-te, cravata intră în 


ţinuta regulamentară de la Casa Albă. La naiba, omul trebuie să fie 
însurat şi nodul la cravată nu şi l-a făcut el. L-a urmat pe ofiţerul din 
Serviciul Secret de-a lungul foaierului către sala de recepţie din aripa 
de vest. A fost preluat apoi de către un alt agent din Serviciul Secret şi 
el tot în smoching şi cu cravată care arăta mai bine decât a lui. Mă 
dau bătut. A fost condus la lift. Şi-a verificat ceasul: 8:06. Nu e rău. Au 
intrat în livingul din aripa de vest. 
— Bună seara, doamna preşedinte. 


* 

— Bună, frumoasă doamnă. 

Arată superb în rochia asta albastră... Ce fiinţă cu totul 
excepţională! Cum am putut să am suspiciuni în privinţa ei? 

— Bună, Mark. 

— Rochia asta îţi vine extraordinar. 

— Mulţumesc. Vrei să intri pentru o clipă? 

— Nu, cred că este mai bine să mergem pentru că n-am găsit loc să 
parchez şi am blocat pe cineva. 

— Bun, doar să-mi pun pardesiul. 

l-a deschis portiera. De ce n-o iau, pur şi simplu, de mână, s-o duc 
în dormitor şi să facem dragoste cu patimă până la pierderea de sine? 
Aş fi fost fericit doar cu un sandviş. Aşa am fi putut face ceea ce dorim 
amândoi şi am fi salvat o mulţime de timp şi alte complicaţii. 

— Ai avut o zi bună? 

— Foarte ocupată. Dar tu, Mark? 

O, am reuşit să mă gândesc la tine printre picături, în timp ce-mi 
rezolvam problemele, dar n-a fost uşor. 

— A fost o zi al dracului de încărcată. Nici nu mai speram c-am să 
mă descurc cu toate. 

A pornit maşina virând-o la dreapta pe M Street, către Wisconsin. 
Nici aici nu erau locuri de parcare. Au trecut pe lângă pensiunea Roy 
Rogers. Mai bine am lua nişte pulpe de pui şi ne-am întoarce acasă. 

— Aaa, avem noroc! 

La dracu, de unde a apărut Volkswagen-ul ăsta? 

— Halal noroc! O să găseşti alt loc. 

— Da, dar la patru sute de iarzi de restaurant. 

— O plimbare pe jos ne prinde bine. 

Or fi ajuns trandafirii? Dacă fata aceea de la florărie a uitat să-i 
trimită, mâine dimineaţă o bag la închisoare. 

— O, Mark, ce aiurită pot să fiu pentru că nu ţi-am spus-o până 
acum; îţi mulţumesc pentru trandafirii aceia superbi. Tu eşti cel alb? Şi 
te-ai gândit la Shakespeare? 


— Nici chiar aşa, a fost o glumă. 

— Mincinosule. Deci ţi-a plăcut Shakespeare, dar care ar fi 
răspunsul tău la Cole Porter? 

Au intrat în super-sofisticatul restaurant franțuzesc Rive Gauche. Un 
agent federal într-un local ca ăsta? Pariez că o să coste o avere. E plin 
de ospătari tineri, cu mâinile întinse. La naiba, ce vrei, e vorba doar de 
bani! 

— Ştiai că acest local face din Washington capitala restaurantelor 
franţuzeşti din America? 

Incercă s-o impresioneze prin cunoştinţele lui, să pară un obişnuit al 
locului. 

— Nu, de ce? 

— Ei bine, proprietarul îşi recrutează şefii de sală din Franţa. 
Aceştia, unul câte unul îl părăsesc şi-şi deschid propriile lor 
restaurante. 

— Voi, agenţii F.B.I, într-adevăr, deţineţi o grămadă de informaţii 
inutile. 

Au fost întâmpinați de „maître d'hotel”. 

— Avem o masă reţinută pe numele Andrews. 

— Bună seara, domnule Andrews. Ce plăcere să vă revedem. 

Afurisitul, nu m-a văzut niciodată până acum şi, probabil, că n-o să 
mă mai vadă curând. Ce masă o să-mi dea? Nu, nu e rea. Ea s-ar 
putea chiar să creadă că am mai fost şi altădată aici. Strecoară-i în 
mână cinci dolari. 

— Vă mulţumesc, domnule. Vă doresc poftă bună! 

S-au aşezat pe scaunele confortabile, din piele roşie. Restaurantul 
era plin. 

— Bună seara. Aţi dori un aperitiv, domnule? 

— Ce ai vrea să iei, Elizabeth? 

— Campari şi apă gazoasă, te rog. 

— Un campari şi apă gazoasă, iar eu am să iau un gin. 

Şi-a aruncat privirea asupra meniului. Şef era Michael Laudier. 
Motto-ul restaurantului: Fluctuat nec mergitur!%? O, eu precis o să mă 
scufund când o să achit nota de plată, cu toate suprataxele implicate 
de un local de lux. Şi ea n-are cum s-o ştie. Aici sunt trecute pe meniu 
şi preţurile. 

— Eu am să iau primul fel, numai dacă îmi ţii şi tu companie. 

— Bineînţeles că da, frumoasă doamnă. 

— Bun, atunci am să iau avocado... 

Fără creveţi? 


? Compozitor american (1893-1964) de comedii muzicale şi cântece de mare 

— ... cu creveţi şi apoi... 

„„„Salată Caesar? 

— ... file mignon Henri IV — în sânge, te rog. 

20,50 dolari. La naiba cu asta, ea merită fiecare cent. Cred că şi eu 
am să iau la fel. 

— Dumneavoastră v-aţi hotărât, domnule? 

— Da, vom lua amândoi avocado cu creveti şi mignon Henri IV, în 
sânge. 

— Vreţi să consultaţi lista de vinuri? 

— Nu, mulţumesc, am să iau o bere. 

— Elizabeth, vrei puţin vin? 

— Ar fi grozav, Mark. 

— O sticlă de Hospice de Beaune, so/xante-dix-huits!! te rog. 

Pariez că el şi-a dat seama că singurele afurisite de cuvinte 
franţuzeşti pe care le-am învăţat la şcoală sunt numeralele. 

— Foarte bine, domnule. 

A sosit primul fel, precum şi ospătarul cu vinul. Dacă crezi că o să 
ne vinzi două sticle, franţuz afurisit, mută-ţi gândul. 

— Să vă torn vinul, domnule? 

— Nu încă, mulţumesc. Deschide-l şi o să-l servim la felul principal. 

— Bineînţeles, domnule. 

— Avocado pentru dumneavoastră, domnişoară. 


* 

— Bună seara, Halt. Cum mai este viaţa la Biroul Federal? 

— Supravieţuim, doamnă. 

Ce schimb de banalităţi pot să facă între ei cei puternici. 

Directorul şi-a plimbat privirile prin camera frumos decorată, în care 
predominau tonurile de auriu şi bleu. Stuart Knight, şeful Serviciului 
Secret, stătea singur în celălalt capăt al încăperii. Pe sofaua de lângă 
fereastra ce dădea spre clădirea biroului executiv era Marian Edelman 
procurorul general, care discuta cu senatorul Birch Bayh, cel care îi 
succedase lui Ted Kennedy în funcţia de preşedinte al Comitetului 
Juridic. Cuvintele cu care fusese gratulat în timpul campaniei sale 
prezidenţiale din preliminariile Partidului Democrat din 1976 şi anume 
că are „înfăţişare de băieţandru” i se potriveau şi acum. Înaltul şi 
sfrijitul senator de Texas, Marvin Thornton, stătea în picioare lângă 
colegul său şi Marian Edelman. 

Dumnezeule, fă să am lângă mine oameni mai graşi... 

— După cum vezi, l-am invitat pe Thornton. 


11 *78 (fr.) 


— Da, doamnă. 

— Trebuie să încerci sa discuţi cu el despre legea pentru controlul 
şi folosirea armelor. 

Livingul din aripa de vest era una din camerele foarte frumoase de 
pe etajul rezervat familiei prezidenţiale din Casa Albă şi se găsea în 
imediata vecinătate a camerei de toaletă a primului gentleman. Era o 
cinste deosebită să fii primit în această parte din Casa Albă. Şi ca să 
mănânci în mica sufragerie, nu în sala de dineuri prezidenţiale de la 
parter, era un privilegiu cu totul special, pentru că aceasta era 
rezervată strict familiei prezidenţiale. Faptul că soţul preşedintei nu 
era prezent confirma încă o dată cât de specială era această ocazie. 

— Ce-ai vrea să bei, Halt? 

— Scotch cu gheaţă. 

— Scotch cu gheaţă pentru domnul director şi suc de portocale 
pentru mine. Trebuie să fiu atentă să nu mă mai îngraş. 

Nu ştie că sucul de portocale este ultimul lucru ce se recomandă 
când ţii un regim de slăbire? 

— Care e situaţia voturilor, doamnă preşedinte? 

— In momentul de faţă sunt patruzeci şi opt pentru şi patruzeci şi 
şapte împotrivă, dar, dacă eşuează al zecelea tur de scrutin, va trebui 
să amân totul pentru celălalt mandat. Aşa că asta este problema care 
mă îngrijorează cel mai mult. Urmează apoi periplul meu european şi 
preliminariile din New Hampshire până la care a rămas mai puţin de 
un an. Dacă va trebui să las baltă această lege şi s-o amân până după 
noile alegeri, nu-mi voi putea permite ca ea să fie capul de afiş al 
viitoarei mele campanii electorale. Deci vreau ca legea asta să nu-mi 
mai stea în cale şi să fie pusă în aplicare înainte de alegeri. 

— Atunci să sperăm ca va fi aprobată în al zecelea tur de scrutin, 
pentru că, în mod cert, ea îmi va uşura şi mie munca, doamnă 
preşedinte. 

— Şi-a lui Marian, de asemenea. Mai doreşti un pahar, Halt? 

— Nu, mulţumesc, doamnă. 

— Mergem să mâncăm? 

Preşedintele şi-a condus cei cinci invitaţi în sufragerie. Tapetul de 
pe pereţii acestei încăperi era cu scene din Revoluţia Americană. 
Mobila era stil federal, specific începutului de secol al 
nouăsprezecelea. 

Niciodată nu mă plictisesc de frumuseţile Casei Albe. 

Directorul s-a uitat la compoziţia în relief de pe cămin a lui Robert 
Welford din Philadelphia din 1815, sub care era scris faimosul raport 
al comandantului Oliver Hazard Perry după bătălia de la Lake Erie din 
1812: „Am întâlnit duşmanul şi l-am biruit”. 

— Cinci mii de oameni au trecut astăzi prin clădirea asta, spunea 
Stuart Knight. Nimeni nu pricepe problemele de securitate. Casa Albă 


poate fi casa preşedintelui, dar ea încă aparţine poporului şi, de aici, 
purced permanentele dureri de cap ale democraţiei. 

Şi dacă el ar şti totul... 

Preşedintele s-a aşezat în capătul mesei, iar la celălalt procurorul 
general şi de o parte şi de alta Bayh şi Thornton pe o latură, iar 
directorul şi Knight pe cealaltă. Primul fel a fost avocado cu creveţi. 

Intotdeauna mi-e rău când mănânc creveţi. 

— Este o bucurie pentru mine să văd laolaltă principalii mei oameni 
care se ocupă de legile acestei ţări, a spus preşedintele Florentyna 
Kane. Vreau să profit de această ocazie ca să discutăm despre legea 
controlului şi folosirii armelor, lege pe care ţin s-o avem aprobată în 
10 martie. De aceea i-am invitat în seara asta aici pe Birch şi Marvin, 
pentru că sprijinul lor va influenţa soarta acestui demers juridic. 

Din nou 10 martie. Pesemne Cassius trebuie să se menţină într-o 
anume limită. Dacă-mi amintesc bine Thornton este, categoric, 
împotriva acestei legi şi el se află pe lista celor şapte a lui Andrews. 

— Statele rurale vor fi o problemă, doamnă preşedinte, a spus 
Marian Edelman. Ele n-or să vrea sa predea armele imediat. 

— O perioadă mai lungă de convenienţă, să zicem de şase luni, ar 
putea fi o soluţie, a intervenit directorul. Aşa ca legea ar rămâne 
neaplicată pentru un anume interval. Este ceea ce se întâmplă 
întotdeauna după război. Şi băieţii de la relaţiile cu publicul pot să 
anunţe mereu că sute de arme au fost predate secţiilor locale de 
poliţie. 

— Bine gândit, Halt, a spus preşedintele. 

— O să fie o acţiune al dracului de complicată, dacă ţii cont de cele 
şapte milioane de membri ai Asociaţiei Naţionale a Puşcaşilor şi cele 
aproximativ cincizeci de milioane de arme de foc din America, a spus 
procurorul general. 

Nimeni nu şi-a exprimat dezacordul cu această concluzie. A sosit 
felul doi. Calcan de Dover. E clar că preşedintele şi-a luat foarte în 
serios regimul de slăbire. 


— Cafea sau brandy, domnule? 

— Să nu se mai deranjeze, a spus Elizabeth atingând uşor braţul lui 
Mark. Le servim acasă. 

— Este o idee grozavă. 

l-a zâmbit privind-o în ochi şi a încercat să ghicească ce se petrece 
în mintea ei... 

— Nu, mulţumesc. Nota, vă rog. 

Ospătarul a plecat grăbit şi ascultător. 


Ei întotdeauna pleacă grăbiţi şi obedienţi când le ceri nota. 
Elizabeth nu şi-a retras mâna din mâna mea. 

— A fost o masă delicioasă, Mark. lţi mulţumesc foarte mult. 

— Da, trebuie să mai venim aici din când în când. 

Nota a sosit. Mark şi-a aruncat ochii asupra ei consternat. 

87,20 dolari, plus remiza. Dacă poţi să înţelegi cum ajunge un 
restaurant la o asemenea cifră, ai merita să devii secretar al 
Trezoreriei. l-a înmânat o carte de credit American Express. Mica 
bucată de hârtie albastră a revenit spre a fi semnată. Completeaz-o 
cu cifra de 100 dolari şi uit-o până când plicul cu antetul American 
Express îţi va fi adus de poştaş. 

— Bună seara, domnule Andrews. Au urmat mai multe plecăciuni şi 
temeneli. Sperăm că veţi mai trece cu domnişoara pe la noi cât de 
curând. 

— Da, bineînţeles. 

Iti va trebui o foarte bună memorie ca să mă recunoşti data viitoare 
când am să vă mai trec pragul. Să-i deschid portiera lui Elizabeth. Voi 
mai face oare asta când vom fi căsătoriţi? Dumnezeule, mă şi gândesc 
la însurătoare! 

— Cred că am mâncat prea mult. Mă cam trage la somn. 

Acum ce vrea să însemne asta? Ai putea-o interpreta în douăzeci de 
felurit 

— O, într-adevăr, eu mă simt gata pentru orice. 

Un pic cam lipsit de tact, poate. Din nou găsirea unui loc de 
parcare. Bun, iată unul pe dreapta, în faţa casei şi n-a mai apărut 
niciun Volkswagen care să mi-o ia înainte. Deschide portiera pentru 
Elizabeth. Ea-şi caută cheile de la uşa din faţă. A intrat în bucătărie. A 
pus ibricul pe foc. 

— Ce bucătărie frumoasă. 

Ce remarcă stupidă. 

— Mă bucur că-ţi place. 

Răspuns la fel de stupid. 

S-au oprit apoi în living. 

Aha, iată trandafirii. 

— Bună, Samantha. Vino să-ţi fac cunoştinţă cu Mark. 

Dumnezeule mare, are o colegă de apartament! Samantha s-a 
frecat de piciorul lui Mark şi a început să toarcă. 

Uşurare. Samantha este siameză, nu americancă. 

— Unde să mă aşez? 

— Unde vrei. 

Ea nu mă ajută deloc. 

— Cafea neagră sau cu frişca, dragule? 

Dragule. Şansele sunt probabil 50 la 50. 

— Neagră, te rog. Cu un singur cub de zahăr. 


— Distrează-te cu ce poţi până fierbe apa. Eu revin în câteva 
minute. 


— Îţi mai torn cafea, Halt? 

— Nu, mulţumesc, doamnă. Trebuie să merg acasă, v-aş ruga să 
mă scuzaţi. 

— Am să te conduc până la uşă. Mai sunt unul sau două lucruri pe 
care aş vrea să le discut cu tine. 

— Da, bineînţeles, doamnă preşedinte. 

Ostaşii de pază de la intrare în aripa de vest au luat poziţie de 
drepţi. Un bărbat în smoching era ascuns în întunericul din spatele 
pilaştrilor. 

— Am nevoie de ajutorul tău sută la sută pentru legea privind 
controlul armelor, Halt. Comitetul ţine cont de părerile tale. Deşi 
numărul celor din Cameră care sunt cu noi este suficient, nu vreau 
surprize de ultimă clipă; deja sunt în cursă contracronometru. 

__—vVoi fi alături de dumneavoastră, doamnă preşedinte. 
Intotdeauna, de la moartea lui J. F. Kennedy, am dorit această lege. 

— Ai anume îngrijorări în legătură cu ea, Halt? 

— Nu, doamnă. Dumneavoastră ocupaţi-vă de politică şi 
promulgarea legii, de aplicarea ei voi avea eu grijă. 

— Poate vrei să-mi dai vreun sfat? 

— Nu, nu cred că... 

Fii atent, sunt Idele lui Marte. 

— ...deşi, întotdeauna m-a nedumerit, doamnă preşedinte, de ce aţi 
lăsat această lege către sfârşitul mandatului. Dacă ceva nu merge în 
10 martie şi dumneavoastră pierdeţi alegerile viitoare înseamnă că 
vom bate cu toţii pasul pe loc încă multă vreme. 

— Ştiu, Halt, dar a trebuit să aleg între legea asistenţei medicale, 
care a fost destul de controversată, ca să-mi încep administraţia cu ea 
şi legea controlului armelor; aş fi putut sfârşi prin a le pierde pe 
amândouă. Ca să-ţi spun adevărul, intenţia mea fusese să supun 
acest proiect comitetului cu un an mai devreme, dar nimeni n-avea 
cum să anticipeze atacul prin surprinderea al Nigeriei asupra Africii de 
Sud şi nici că America va trebui să aleagă de partea cui este în acest 
continent. 

— Atunci aţi riscat, doamnă preşedinte şi trebuie să vă mărturisesc 
că am fost convins că aţi luat o hotărâre greşită. 

— Ştiu, Halt. Eu însămi am avut câteva nopţi când n-am putut 
închide un ochi. Dar să revenim la legea controlului armelor: nu uita 
că Dexter şi Thornton au fost doi oratori ce au bătut orice record din 


istoria Senatului în obstrucţionarea luării unei hotărâri. La 10 martie 
vor fi aproape doi ani de când acest proiect afurisit se tot învârte 
printre atâtea tururi de scrutin, în ciuda sprijinului tacit al liderului 
majorităţii, senatorul Byrd. Dar eu nu sunt prea îngrijorată. Incă mai 
cred că vom izbuti să promulgăm această lege. Nu văd nimic care să 
ne poată opri. Tu ce părere ai, Halt? 

Directorul a şovăit. 

— Nu, doamnă. Nu ne va opri. 

Este prima minciună pe care am spus-o vreodată preşedintelui. Mi- 
ar înţelege oare motivele comisia de investigare, dacă preşedintele ar 
fi asasinat în următoarele trei zile? 

— Noapte bună, Halt, şi-ţi mulţumesc. 

— Noapte bună, doamnă preşedinte şi vă mulţumesc pentru masa 
excelentă. 

Directorul a ieşit afară şi a urcat în maşină. Agentul special ce 
stătea pe locul şoferului şi-a întors capul şi i-a spus: 

— Chiar acum a sosit un mesaj important pentru dumneavoastră, 
domnule director. Ne întoarcem la birou imediat? 

O, Dumnezeule, iarăşi! 

— Bine, e-n ordine, dar ar fi mai simplu să-mi instalez un pat acolo, 
atâta doar că m-ar putea acuza cineva că încerc să fiu scutit de chirie 
şi asta pe banii contribuabililor. 

Şoferul a râs; se vede că directorul a avut o cină bună, ceea ce nu 
s-ar putea spune şi despre el. 


* 

Elizabeth a adus cafeaua şi s-a aşezat lângă Mark. 

Numai cei câştigători merită cununa. A ridicat braţul ca din 
întâmplare, l-a pus pe spătarul canapelei şi i-a atins uşor părul. 

Elizabeth s-a ridicat. 

— O, aproape că am uitat. Vrei puţin brandy? 

Nu, nu vreau brandy. Vreau ca tu să vii iar lângă mine. 

— Nu, mulţumesc. 

Elizabeth s-a aşezat pe canapea lipindu-se de umărul lui. 

Nu pot s-o sărut în timp ce-şi ţine ceaşca de cafea în mână. O, şi-a 
pus-o jos. Drace, iar s-a ridicat în picioare. 

— Să ascultăm puţină muzică? 

Nu, mulţumesc. 

— Este o idee grozavă. 

— Ce-ai zice de „In amintirea lui Sinatra”? 

— Fantastic. 

. „De data asta poate că n-o să mai dăm greş... nu-i aşa... fată 


dragă?" N 

Categoric, e o alegere proastă. A, s-a întors. Încearcă şi sărut-o din 
nou. Drace, iar toarnă cafea. In sfârşit, ceaşca e iarăşi pe masă. Fii 
tandru. Dumnezeule, e atât de frumoasă. Sărut-o lung — are ochii 
deschişi? — nu, închişi. li place — bun — un sărut mai lung, e chiar 
mai bine. 

— Mai vrei puţină cafea, Mark? 

Nu, nu, nu, nu, nu, nu, nu. 

— Nu, mulţumesc. 

Un alt sărut prelung. Mângâi-o uşor pe spate — ai mai făcut-o deja 
— nu se poate să fie vreo obiecţie — mângâi-o pe picior — pauză — ce 
picioare fabuloase are şi sunt două! la-ţi mâna de pe picior şi 
concentrează-te asupra sărutului. 

— Mark, ar mai fi ceva ce vreau să-ţi spun. 

O, Doamne! Este perioada nepotrivită a lunii. Asta-i tot ce-mi 
trebuie acum. 

— Mda? 

— Te ador. 

— Şi eu te ador, draga mea. 

l-a desfăcut fermoarul de la fustă şi a început s-o mângâie cu 
tandreţe. 

Ea a început să-şi plimbe mâna pe piciorul lui. 

Minunea este pe punctul să se întâmple. 

Telefonul sună, sună, sună, sună. 

lii-suu-se! 

— E pentru tine, Mark. 

— Andrews? 

— Domnule. 

— Julius. 

La dracu'. 

— Vin imediat. 


MARŢI DIMINEAŢĂ, 8 MARTIE, 1:00 A.M. 


Bărbatul care sta în noaptea friguroasă de martie la colţul 
cimitirului încerca să se încălzească plesnindu-şi spatele cu palmele. 
Cândva îl văzuse pe Gene Hackman făcând aşa într-un film şi dăduse 
rezultate. Dar în cazul lui nu merge. Pesemne că el avea nevoie de 
arcul voltaic pe care tot Hackman îl folosise cu succes într-o producţie 
a renumitei companii Warner Brothers. A mai reflectat asupra 
problemei în timp ce continua să-şi tragă palme. 

De fapt, doi bărbaţi făceau supravegherea, agentul special Kevin 
O'Malley şi ajutorul de inspector Pierce Thompson, amândoi selectaţi 
de Tyson pentru abilitatea şi discreţia lor. Niciunul dintre ei n-a fost 
surprins când directorul le-a cerut să urmărească pas cu pas un coleg 
de-al lor din F.B.I. şi să-i raporteze lui Elliott. Aşteptaseră cam demult 
ca Mark să iasă din casa lui Elizabeth şi O'Malley nu-l învinuia pentru 
asta. Pierce a părăsit cimitirul şi a venit lângă colegul său. 

— Hei, Kevin, ai observat că-l mai filează încă cineva pe Andrews în 
afară de noi? 

— Mda. Matson. De ce? 

— Credeam că tipul s-a pensionat. 

— Da. Cred că bătrânul Halt vrea să fie sigur. 

— Presupun că ai dreptate, dar mă întreb de ce Tyson nu ne-a spus. 

— Pentru că întreaga operaţie este complet neobişnuită. Se pare că 
nimeni nu spune nimănui nimic. Ai putea să-l întrebi pe Elliott. 

— Întreabă-l tu pe Elliott. Ori de-l întrebi pe el, ori Memorialul 
Lincoln este tot una. 

— Sau ai putea să-l întrebi pe director. 

— Nu, mulţumesc. 

Au mai trecut câteva minute. 

— Crezi că ar trebui să vorbim cu Matson? 

— Ai uitat ce ordine speciale am primit? Niciun contact cu nimeni. 
Probabil că şi el are acelaşi ordin şi atunci o să raporteze, fără să mai 
stea pe gânduri, că am încălcat consemnul. Il ştii ce ticălos este. 

O'Malley a fost primul care l-a văzut pe Mark părăsind casa şi ar fi 
putut jura că un pantof îl avea în mână. A avut dreptate, Mark alerga, 
aşa că a început să-l urmărească. Parcă ar fi fugit dintr-un incendiu, 
şi-a zis în gând O'Malley. Mark s-a oprit la un telefon public; 
urmăritorul lui s-a ascuns în alte colţuri întunecate şi a continuat în 
van să se încălzească. A fost mulţumit cu scurta alergare, care l-a mai 
ajutat puţin. 

Mark nu avea decât două fise; toate celelalte zăceau pe covor, 
lângă canapeaua lui Elizabeth. De unde l-a sunat directorul? Să fi fost 
de la birou? N-avea sens, ce-ar putea face acolo la ora asta din 


noapte. Nu trebuia să meargă în seara asta la preşedinte? Mark s-a 
uitat la ceas. Drace: 1:15. Pesemne că este acasă; dacă nu, eu nu voi 
mai avea nicio fisă. Mark şi-a încălţat şi celălalt pantof. A mers uşor, 
neavând şireturi. A înjurat şi a scos una din monezi din buzunar; dacă 
pică George Washington am să sun la birou. E pluribus unum”, apoi 
sun acasă. A dat cu banul — George Washington. Mark a format 
numărul personal al directorului, de la birou. 

— Da. 

Dumnezeu să-l binecuvânteze pe George Washington. 

— Julius? 

— Vino aici imediat. 

Tonul n-a fost prea prietenos. Probabil că directorul abia ce s-a 
întors de la preşedinte cu unele veşti importante, sau poate ceva la 
dineu i-a provocat o indigestie. 

Mark s-a îndreptat grăbit spre maşină, verificându-şi nasturii de la 
cămaşă şi cravata în timp ce mergea. Ciorapii îl jenau, unul din călcâie 
ajunsese în scobitura tălpii. A trecut pe lângă bărbatul ascuns în 
întuneric, care l-a văzut cum şovăia când a ajuns la maşină. Să se mai 
întoarcă la Elizabeth şi să-i spună, dar ce să-i spună? Şi-a înălţat 
privirile spre ferestrele luminate, a tras adânc aer în piept, a mai 
înjurat o dată şi s-a cufundat în scaunul Mercedesului. N-avusese timp 
nici măcar pentru un duş rece. 

In câteva minute a ajuns la sediul central F.B.I. Traficul era foarte 
scăzut şi cu străzile atât de liniştite şi stopurile computerizate, a mers 
şnur, fără nicio oprire. 

Mark şi-a parcat maşina în garajul subteran al F.B.I.-ului şi imediat a 
apărut bărbatul anonim care era clar că-l aştepta. Asta nu merge 
niciodată să se culce? Era un mesager al veştilor proaste, probabil, 
dar nu i-a spus nimic, pentru că, ca de obicei, n-a scos o vorbă. 
Pesemne că e eunuc, şi-a zis Mark în gând. E un om norocos. Au mers 
împreună în lift până la etajul şapte. Bărbatul fără nume l-a condus 
fără zgomot spre biroul directorului; mă întreb ce hobby are? şi-a zis 
în sinea lui Mark. Probabil sufleur la Teatrul Naţional pentru Surzi. 

— Domnul Andrews, domnule director. 

Directorul nu i-a răspuns nici la salut. Era încă îmbrăcat în haine de 
seară şi era negru de mânie. 

— Stai jos, Andrews. 

Inapoi la Andrews deci, şi-a zis Mark. 

— Dacă te-aş putea duce în parcare, să te lipesc de zid şi să te 
împuşc, n-aş ezita. 

Mark a încercat să facă pe inocentul; de obicei, figura îi mergea cu 
Nick Stames, dar, se pare, că n-avea nicio şansă cu directorul. 


12 Toţi pentru unul (lat.) 


— Tu, prostule, iresponsabil, necugetat şi idiot nesăbuit! 

Mark a decis că-i era mai teamă de director decât de acei care ar fi 
putut sa încerce să-l omoare. 

— M-ai compromis, ai compromis Biroul Federal şi pe preşedinte, a 
continuat directorul. Mark îşi auzea inima în urechi. Dacă şi-ar fi putut 
lua pulsul ar fi fost o sută douăzeci de bătăi pe minut. Tyson era încă 
în plină dezlănţuire. Dacă aş putea să te suspend sau să te concediez, 
dacă aş putea face ceva atât de simplu ca toate astea! Câţi senatori 
ti-au rămas pe listă, Andrews? 

— Şapte, domnule director. 

— Numeşte.-i. 

— Brooks, Harrison Thornton, Byrd, Nunn Dex... Dexter şi... 

Mark s-a făcut alb ca varul. 

— Summa cum laude la Yale şi tu ai o naivitate de mic cercetaş. 
Când te-am văzut prima oară cu dr. Elizabeth Dexter, noi, în tâmpenia 
noastră, ştiind că ea fusese de gardă la Woodrow Wilson în seara zilei 
de 3 martie, am presupus în tâmpenia noastră — a repetat, 
accentuând şi mai mult — că ai dat de un fir, dar acum descoperim nu 
numai că este fiica unuia din cei şapte senatori suspectaţi că vor să-l 
omoare pe preşedinte, ci mai aflăm, de parcă asta n-ar fi fost destul, 
că întreţii o relaţie amoroasă cu ea. 

Mark a vrut să protesteze, dar nu şi-a putut mişca buzele. 

— Negi că te-ai culcat cu ea, Andrews? 

— Da, domnule neg, a spus Mark foarte încet. 

Pe moment directorul a fost descumpănit. 

— Tinere, noi am împânzit locul; ştim exact ce s-a petrecut. 

Mark a sărit de pe scaun, starea de împietrire transformându-se în 
furie dezlănţuită. 

— N-aş fi negat, a ridicat el vocea, dacă nu m-aţi fi întrerupt. Aţi 
uitat cum este când iubeşti pe cineva, dacă aţi ştiut vreodată? Paştele 
mamii lui de Birou Federal, şi eu nu folosesc, de obicei, asemenea 
cuvinte, şi paştele vostru al tuturor. Lucrez şaisprezece ore pe zi şi 
abia dacă închid ochii noaptea. Poate că cineva încearcă să mă 
omoare şi eu aflu că dumneavoastră, singurul om în care am avut 
încredere, aţi ordonat codoşilor dumneavoastră să mă spioneze. Sper 
ca toţi să putreziţi în iad. Mai degrabă am să mă alătur Mafiei, pentru 
că sunt sigur că ei îşi mai lasă oamenii să respire din când în când. 

Mark era furios cum nu mai fusese niciodată în viaţa lui. S-a 
prăbuşit în scaun şi a aşteptat consecinţele. Singurul lucru ce-i mai 
dădea putere era faptul că nu-i mai păsa. Directorul era la fel de 
tăcut. S-a dus spre fereastră şi a privit afară. Apoi a început să se 
răsucească încet pe călcâie; umerii puternici, capul mare se întorceau 
puţin câte puţin spre el. Acum, şi-a zis Mark în gând. 

Directorul s-a oprit cam la un pas de el, l-a privit drept în ochi, aşa 


cum făcuse prima oară când se întâlniseră. 

— lartă-mă, a spus directorul. Am fost nechibzuit, dar întreaga 
problemă m-a adus la paroxism. Doar ce-am plecat de la doamna 
preşedinte şi am lăsat-o sănătoasă, în formă, plină de planuri pentru 
viitorul acestei ţări. Ca să vin aici şi să aflu că singura noastră 
speranţă ca aceste vise să se împlinească se culcă cu fiica unuia din 
cei şapte bărbaţi care s-ar putea chiar în acest moment să pună la 
cale asasinarea ei. A fost singurul lucru pe care l-am avut în cap. 

Este totuşi un om deosebit, şi-a zis în sinea lui Mark. 

Ochii directorului nu l-au slăbit nicio clipă. 

— Să ne rugăm zeilor să nu fie Dexter, Mark. Pentru că, dacă este, 
s-ar putea ca tu să fii într-un foarte mare pericol. A făcut o pauză. 
Apropo, acei codoşi te-au păzit zi şi noapte, şaisprezece ore din zi, 
fără întrerupere. Unii dintre ei au şi neveste şi copii. Acum amândoi 
ştim cum stau lucrurile. Să ne întoarcem la treabă, Mark şi să 
încercăm să ne păstrăm minţile încă trei zile. Şi nu uita că trebuie să- 
mi aduci la cunoştinţă absolut totul. 

Mark câştigase. Nu, Mark pierduse. 

— Au mai rămas şapte senatori. 

Cuvintele se derulau încet, trădând oboseala şi nervii încă extrem 
de încordaţi ai directorului. Mark nu-l văzuse niciodată într-o 
asemenea stare şi, probabil, că nu erau mulţi în Biroul Federal care 
să-l fi văzut astfel. 

— Discuţiile mele cu preşedintele mi-au confirmat suspiciunea că 
legătura dintre 10 martie şi senator este legea controlului armelor. 
Preşedintele Comitetului Juridic, care s-a ocupat de eşalonarea 
discuţiilor pe marginea acestui proiect de lege, senatorul Bayh, se află 
acolo. Şi el este pe hârtia ta. Ar fi mai bine dacă te-ai concentra 
asupra a ceea ce el şi ceilalţi suspecți din acel comitet au de spus 
despre lege — dar nu-i scăpa din vedere nici pe Pearson şi Nunn de la 
Relaţiile Externe. A făcut o pauză. Nu mai avem decât trei zile. 
Intenţionez să mă ţin de planul meu iniţial şi să las, pentru moment, 
lucrurile să curgă aşa cum au fost stabilite. Mă aflu încă în poziţia de a 
modifica programul preşedintelui pentru ziua de zece chiar în ultimul 
moment. Vrei să mai adaugi ceva, Mark? 

— Nu, domnule director. 

— Ce planuri ai în continuare? 

— Mâine am să văd directorii de personal de la ambele comitete, 
Juridice şi de Relaţii Externe. Atunci s-ar putea să am o idee mai clară 
despre cum să abordez problema şi ce anume să caut. 

— Bun. Urmăreşte-le pe amândouă cu meticulozitate, chiar şi 
numai în eventualitatea că mie s-ar fi putut să-mi scape ceva. 

— Da, domnule director. 

— Oamenii de la amprente lucrează intens asupra celor douăzeci şi 


opt de bancnote; în momentul de faţă se ocupă doar de amprentele 
doamnei Casefikis. In acest fel vor şti care este bancnota care s-ar 
putea să aibă amprentele omului nostru. Au găsit peste o mie de 
amprente, dar niciuna nu se potriveşte cu ale doamnei Casefikis. In 
clipa în care am vreo veste, te anunţ. Pentru azi nu mai am nimic cu 
tine, amândoi suntem epuizați. Nu te mai deranja să vii mâine la 
şapte — directorul s-a uitat la ceas — adică astăzi. Vino miercuri la 
7:00 şi nu întârzia pentru că nu vom mai avea decât o singură zi la 
îndemână. 

Mark ştia că fusese invitat să plece, dar el mai voia să spună ceva. 
Directorul şi-a ridicat privirile şi şi-a dat seama imediat. 

— Ai grijă, Mark. Du-te acasă şi te odihneşte. Eu sunt un om bătrân 
şi obosit, dar i-aş vrea pe ticăloşii aceia după gratii în seara zilei de joi. 
Pentru binele tău, sper să dea Dumnezeu ca Dexter să nu fie implicat. 
Dar fii cu ochii-n patru la orice, Mark. lubirea poate fi oarbă, dar să 
sperăm că nu este nici surdă, nici mută. 

Este un om foarte mare, şi-a zis în sinea lui Mark. 

— Mulţumesc, domnule director. Voi fi la dumneavoastră miercuri 
dimineaţa. 

Mark şi-a scos maşina din garajul F.B.I. Era istovit. Bărbatul anonim 
nu se vedea nicăieri. A privit în oglinda retrovizoare. Un Ford albastru 
închis îl urmărea şi de data asta părea a nu exista niciun dubiu. Oare, 
o să ştie vreodată de partea cui sunt ei? S-ar putea ca în trei zile să 
afle. Săptămâna viitoare, pe vremea asta o să ştie totul sau nimic. 
Preşedintele va fi în viaţă sau mort? 

Simon, care încă era de serviciu, i-a zâmbit larg lui Mark. 

— A mers, omule? 

— Nu chiar, i-a răspuns Mark. 

— Dacă eşti disperat, eu oricând pot s-o chem pe sora mea. 

Mark a încercat să râdă. 

— Este o ofertă generoasă, Simon, dar nu în seara asta. 

l-a aruncat cheile de la maşină şi s-a îndreptat spre lift. După ce a 
intrat în apartamentul său şi a zăvorât uşa, a pornit cu paşi mari spre 
dormitor, şi-a scos cravata şi cămaşa şi a format încet un număr de 
telefon din şapte cifre. O voce blândă i-a răspuns. 

— Incă eşti trează? 

— Chiar foarte. 

— Te iubesc. 

A închis telefonul şi s-a culcat. 


MARŢI DIMINEAŢA, 8 MARTIE. 8:04 A.M. 


Telefonul suna, dar Mark era cufundat într-un somn adânc. A 
continuat să sune. In cele din urmă Mark s-a trezit şi şi-a aruncat ochii 
pe ceas: 8:05. Drace, probabil că directorul vrea să ştie de ce nu şi-a 
făcut apariţia; nu, el n-a vrut să-l vadă în dimineaţa asta, nu s-au 
înţeles aşa? A ridicat receptorul. 

— Te-ai trezit? 

— Da. 

— Şi eu te iubesc. _ 

A auzit telefonul celălalt închizându-se. incepea bine ziua, deşi, 
dacă ea ar fi ştiut că el o să şi-o petreacă făcând cercetări în privinţa 
tatălui ei... Şi era aproape sigur că şi directorul tot cu aceleaşi lucruri 
se îndeletnicea. 

Mark a lăsat apa rece să curgă la duş, până a simţit că s-a 
dezmeticit complet. Ori de câte ori era trezit brusc, voia să se întoarcă 
în pat să-şi continue somnul. Săptămâna viitoare, şi-a promis în sinea 
lui, va dormi după pofta inimii. Avea o mulţime de lucruri în gând 
pentru săptămâna viitoare. S-a uitat la ceas: 8:25. A deschis 
televizorul să vadă dacă nu-i scăpase vreun eveniment important 
petrecut în lume; dacă Barbara Walters ar fi ştiut cazul de care se 
ocupa Mark, ar fi leşinat pe scaunul ei de la C.B.S. Ce zice crainicul? 

„=. Şi acum una din cele mai mari realizări ale omenirii, prima 
fotografie a planetei Jupiter făcută de o navetă spaţială americană. 
Asistăm la un eveniment epocal, dar mai întâi vă transmitem acest 
mesaj de la Jell-O: hrană specială pentru copii speciali”. 

Mark a închis televizorul râzând. Jupiter, precum şi Jell-O, vor trebui 
să aştepte până săptămâna viitoare ca să se bucure de atenţia lui. 

Pentru că era târziu, s-a hotărât să ia metroul din staţia Waterfront, 
de lângă locuinţa sa. Când pleca de acasă devreme era cu totul 
altceva, avea străzile la dispoziţia sa, dar la 8:30 ar fi însemnat să 
facă tot drumul bară la bară. 

Intrarea în metrou era marcată printr-un pilon de bronz pe care se 
afla un M iluminat. Mark a urcat cu scara rulantă care l-a dus la primul 
nivel din subteran. Acesta semăna cu un tunel ce-i amintea de o baie 
romană cenuşie, întunecată. A plătit un dolar — preţul unei călătorii la 
ore de vârf. Trebuia să mai schimbe o dată, ceea ce însemna încă un 
dolar. Mark s-a căutat prin buzunare ca să găsească bani potriviţi. Să 
nu uit, când ajung în centru, să-mi fac o provizie de fise, şi-a zis el în 
gând în timp ce punea un picior pe o altă scară rulantă care l-a dus la 
linia de metrou. La orele de vârf, 6:30-9:30 a.m., trenurile circulau din 
cinci în cinci minute. Luminile roşii de la capătul peronului s-au aprins 
arătând că se apropie un tren. Uşile s-au deschis automat. Mark a 


intrat laolaltă cu ceilalţi călători într-un vagon colorat şi strălucind de 
lumină. După cinci minute a fost anunţată staţia unde trebuia să 
schimbe metroul: Gallery Place. A coborât pe peron, a luat un alt 
metrou şi după patru minute a ieşit la lumina soarelui la Union Station 
Visitors Centre, staţie foarte aglomerată, de unde plecau şi veneau 
trenuri şi autobuze în toate direcţiile. Clădirea Dirksen a Senatului se 
afla la trei blocuri mai departe, la intersecţia dintre 1-st Street şi 
Constitution. Drumul cu metroul este scurt şi rapid, şi-a zis în sinea lui 
Mark pe când ajungea la intrarea din Constitution Avenue. În fond şi la 
urma urmelor, de ce mă mai deranjez eu să folosesc maşina? 

A trecut pe lângă doi membrii din serviciul de pază al Capitoliului 
care controlau servietele la intrare şi a apăsat pe butonul liftului 
pentru public. 

— Etajul patru, vă rog, a spus el liftierului. 

Lucrările Comitetului de Relaţii Externe trebuiau să înceapă în 
scurtă vreme. Mark a scos din buzunarul de la haină fiţuica tăiata din 
The Washington Post cu „Activităţile de astăzi din Cameră şi Senat”. 
„Relaţii Externe: 9:30 a.m. Deschidere. Audieri în politica U.S. faţă de 
Piaţa Comună; Clădirea — Dirksen, sala 4229.” Când Mark a ieşit din 
lift, senatorul de Massachusetts, Ralph Brooks, tocmai intra în sala de 
audieri 4229. Imediat după el a intrat şi Mark. 

Senatorul, un bărbat înalt, cu trăsături aspre şi cu o înfăţişare ce te 
trimitea cu gândul la un star de cinema, rivalizase mai la tot pasul în 
cariera sa politică cu Florentyna Kane până când ea, în cele din urmă, 
îl îndepărtase din funcţia de secretar de stat când ajunsese 
preşedintele ţării, după moartea lui Parkin. 

El obținuse rapid locul ei din Senat şi candidase pe listele 
democraţilor împotriva Florentynei, pierzând abia la al şaptelea tur de 
scrutin. Acum era preşedintele Comitetului de Relaţii Externe. 

Avea oare de gând s-o omoare pe preşedinte pentru a ocupa el cea 
mai înaltă poziţie în stat? Era lipsit de logică, pentru că, dacă ar fi fost 
asasinată Kane, cel care-i lua locul era vicepreşedintele Bill Bradley, 
care era mai tânăr decât el, aşa că Brooks n-avea nicio şansă. Nu, 
senatorul nu părea o ameninţare serioasă, dar Mark avea nevoie de 
dovezi înainte de a-l tăia de pe listă. 

Camera de audieri era panelată în lemn de culoare deschisă ce 
contrasta cu plăcile de marmură verde din partea de jos a pereţilor şi 
din jurul uşii. La celălalt capăt al sălii, pe un podium, se aflau o masă 
din acelaşi lemn de culoare deschisă şi cincisprezece scaune oranj cu 
tente maronii. Cinci din ele erau încă libere. Senatorul Brooks şi-a 
ocupat locul, dar alţi membrii ai comitetului, ziarişti, funcţionari 
continuau să se învârtă încoace şi încolo prin sală. Pe perete, în 
spatele senatorului, atârnau două hărţi, una a lumii şi cealaltă a 
Europei. Imediat în faţa mesei senatorilor şi mai jos decât aceasta se 


găsea un mic birou la care stătea stenodactilografa pentru 
înregistrarea proceselor verbale. Tot în faţă se aflau mese pentru 
martori. 

Mai mult de jumătate din sală era plină cu scaune pentru public 
care erau ocupate aproape toate. Un portret în ulei al lui George 
Washington domina scena. Pesemne că-şi petrecuse ultimii zece ani 
din viaţă pozând pentru acest portret, şi-a zis în gând Mark. 

Senatorul Brooks a şoptit ceva unui ajutor şi a bătut cu ciocănelul în 
masă cerând să se facă linişte. 

— Inainte de a începe, a spus el, aş dori să aduc la cunoştinţa 
membrilor Senatului şi presei că a intervenit o modificare în program. 
Astăzi şi mâine vom audia depoziţia Departamentului de Stat privind 
Piaţa Comună. Apoi vom amâna celelalte audieri legate de această 
chestiune pentru săptămâna viitoare, urmând a ne concentra atenţia 
asupra unei probleme presante şi controversate şi anume vânzarea 
de arme către Africa. 

Intre timp, fiecare îşi găsise loc în sală şi delegaţii guvernului îşi 
aruncau ochii prin notițe. In vacanţele de vară din studenţie, Mark 
lucrase pe Dealul Capitoliului, dar chiar şi acum era surprins de 
numărul mic de senatori care participau la asemenea audieri. Pentru 
că fiecare senator lucra în trei sau mai multe comitete şi în foarte 
multe subcomitete sau comitete speciale, era un lucru obişnuit ca la 
asemenea audieri să participe doar doi-trei sau chiar numai un singur 
senator. 


* 
x x 


După ce timp de o oră i-a ascultat pe Brooks şi pe Pearson punând 
diverse întrebări delegaților Departamentului de Stat privind situaţia 
politică din Spania, Mark a ieşit tiptil pe uşă şi s-a dus la directorul de 
personal de la Comitetul de Relaţii Externe, dar secretara i-a spus că 
acesta momentan nu este în birou. Mark îi telefonase lui Lester 
Kenneck cu o zi înainte pretextând că este un student ce-şi face 
lucrarea de diplomă. 

— M-aş putea adresa altcuiva care să-mi dea unele informaţii 
despre comitet? 

— Să văd dacă Paul Rowe te-ar putea ajuta. 

Ea a ridicat telefonul şi după câteva clipe şi-a făcut apariţia un 
bărbat subţire şi cu ochelari. 

— Cu ce vă pot fi de folos? 

Mark i-a explicat că ar vrea să-i vadă pe membrii comitetului, în 
special pe senatorul Nunn, cum lucrează. Rowe a zâmbit înţelegător şi 
i-a spus: 


— Nicio problemă. Vino mâine după-amiază sau joi când se discută 
despre vânzările de arme către Africa. Senatorul Nunn va fi aici, îţi 
garantez. Şi ai să vezi că este mult mai interesant decât chestiile cu 
Piaţa Comună. De fapt, publicul n-are acces la lucrări. Dar sunt sigur 
că, dacă veniţi şi discutaţi cu domnul Kenneck, dânsul o să aranjeze 
ca să puteţi intra. 

— Vă mulţumesc foarte mult. Ştiţi cumva, din întâmplare, dacă 
Nunn şi Pearson au fost prezenţi la audierea din 24 februarie sau joia 
trecută? 

Rowe şi-a înălţat sprâncenele. 

— Habar n-am. Kenneck s-ar putea să ştie. 

Mark i-a mulţumit. 

— O, încă un lucru. Aţi putea să-mi daţi un bilet de intrare la galeria 
Senatului? 

Secretara a pus ştampila pe un cartonaş, pe care a trecut numele 
lui Mark. 

Mark a părăsit biroul şi s-a îndreptat spre lift. Vânzare de arme, 
Africa, a cugetat în sinea lui. Joi este prea târziu. Cum dracu’ o să aflu 
eu dacă vreunul din aceşti indivizi vrea să-l omoare pe preşedintele 
Kane? S-ar putea să fie vreo aiureală militară sau vreun caz grav de 
rasism? N-are niciun sens. Dar nu trebuie să aflu de ce, ci cine, şi-a 
reamintit el. 

Mark a coborât cu liftul la parter, după care a ieşit din clădirea 
Dirksen şi a pornit-o pe Constitution Avenue. S-a oprit la Capitoliu, la 
liftul pentru public, din aripa Senatului. 

— Azi e o zi foarte aglomerată, i-a spus omul de pază. Sunt o 
mulţime de turişti care vor să asiste la dezbaterile privind controlul 
armelor. 

Mark a dat din cap. 

— Este mult de aşteptat sus? 

— Da domnule, cred că da. 

Liftul a sosit şi când a ajuns la etajul unde se afla galeria, Mark a 
fost condus la capătul şirului de vizitatori ce-şi aşteptau rândul să 
intre. Mark era neliniştit. A făcut semn unuia din ofiţerii de pază. 

— Ştiţi, eu am un permis obişnuit pentru public, pentru galerie, dar 
sunt student la Yale şi-mi pregătesc lucrarea de diplomă. Credeţi că 
mă puteţi ajuta să intru peste rând? 

Ofiţerul a dat din cap cu simpatie. 

După câteva minute, Mark deja se afla instalat într-un scaun, de 
unde putea să vadă o parte din parterul sălii. Senatorii erau aşezaţi la 
mese în şiruri semicirculare cu faţa către preşedinte. 

Vorbea senatorul Dexter. Viitorul meu socru? s-a întrebat Mark. 
Categoric, nu arăta ca un ucigaş, dar care dintre ei arată astfel? Părul 
superb, fiica sa îl moştenise de la el, cu toate că pe la tâmple era 


puţin cam alb, dar nu atât cât ar fi trebuit să fie — vanitate de 
politician, şi-a zis în sinea lui Mark. Şi tot de la el moştenise ochii, 
negri-cenuşii. Părea destul de arogant faţă de cei din preajmă şi bătea 
în masă pentru a-şi accentua argumentaţia. 

— In discuţiile noastre despre acest proiect de lege, am evitat o 
consideraţie critică, poate cea mai importantă. Şi aceasta este 
principiul federalismului. În ultimii cincizeci de ani guvernul federal a 
uzurpat multe din prerogativele deţinute cândva de state. Noi căutăm 
să găsim răspunsuri la toate problemele noastre fie de la preşedinte, 
fie de la Congres. Cei care au întemeiat această uniune statală 
niciodată n-au avut în intenţii ca guvernul central să aibă o putere 
atât de mare, iar o ţară atât de vastă şi de diversă ca a noastră nu 
poate fi guvernată în mod democratic sau eficace de pe această bază. 
Da, noi cu toţii dorim scăderea criminalităţii. Dar crimele diferă de la 
un loc la altul. Sistemul nostru constituţional a lăsat, în mod înţelept, 
ca de controlul crimei să se ocupe fiecare stat şi jurisdicţia locală, 
exceptând acele legi federale care vizează, într-adevăr, securitatea 
naţională. Dar crimele comise cu pistoale, toate sunt de natură locală. 
Trebuie să se facă o legislaţie adecvată şi să fie aplicată la nivel local. 
Numai la nivelul statului respectiv şi la nivel local se poate schimba 
atitudinea oamenilor şi pot fi înţelese caracteristicile specifice ale 
problemei criminalităţii. Ştiu că unii dintre colegii mei vor argumenta 
că, de vreme ce sunt înregistraţi conducătorii auto şi maşinile, trebuie 
înregistrate şi armele. Dar, domnilor, noi nu avem o lege naţională 
privind înregistrarea şoferilor şi maşinilor. Aceste probleme sunt 
lăsate la latitudinea fiecărui stat. Fiecare stat trebuie să hotărască 
pentru el însuşi, în funcţie de interesele locuitorilor săi, ceea ce este şi 
rezonabil şi necesar. 

Senatorul Dexter a monopolizat adunarea vorbind timp de douăzeci 
de minute. Senatorul Kemp, care prezida lucrările, i-a dat cuvântul 
senatorului Brooks. După ce şi-a terminat observaţiile preliminare, s-a 
lansat în discursul pregătit dinainte: 

— „am blamat mereu omorurile din Orientul Mijlociu, din Africa, 
Irlanda de Nord şi Chile. Am terminat vărsarea de sânge în Vietnam. 
Dar când ne vom hotărî să înfruntăm crimele care se petrec în 
propriile noastre comunităţi, pe străzile noastre, în casele noastre, zi 
de zi, an de an? Brooks a făcut o pauză şi s-a uitat la senatorul 
Harrison din Carolina de Sud, unul dintre cei mai înverşunaţi oponenți 
ai legii controlului armelor. Aşteptăm o altă tragedie naţională ca să 
ne constrângă să luăm măsuri? Numai după asasinarea lui John F. 
Kennedy, un comitet al Senatului s-a hotărât să-l ia în serios pe 
senatorul Thomas Dodd cu al său proiect de lege privind controlul 
armelor de foc mântuite cu o singură mână. Dar nu s-a adoptat nicio 
lege. După tulburările din august 1965 în care s-au folosit arme 


cumpărate, nu prădate, Senatul a ţinut audieri în legătură cu controlul 
armelor mânuite cu o singură mână, dar nu s-a adoptat nicio măsură. 
A trebuit să fie omorât Martin Luther King ca un comitet juridic să-şi 
dea votul asupra controlului vânzărilor de arme între state, care urma 
să fie o anexă la un proiect de lege mai amplu privind controlul crimei. 
Senatul a aprobat proiectul de lege. Camera şi-a dat şi ea acordul 
după ce a fost omorât Robert Kennedy. Ca răspuns la violenţa din 
1968 am promulgat legea privind controlul armelor de foc folosite cu 
o singură mână. Dar acea lege, domnilor, are o lacună gravă — nu 
reglementează producţia internă a acestor arme, pentru că la vremea 
respectivă optzeci la sută din ele proveneau din alte ţări. In 1972, 
după ce George Wallace a fost împuşcat cu un Saturday-Night Special, 
Senatul în sfârşit, s-a hotărât să repare acea scăpare. Dar proiectul a 
murit într-un comitet din Cameră. Acum, la mai bine de douăzeci de 
ani de atunci, trecând peste faptul că preşedintele Reagan a fost grav 
rănit în 1981 de un om care purta o astfel de armă pe străzile 
Washingtonului, în America la fiecare două minute cineva este omorât 
sau rănit cu o armă de foc, iar noi încă nu avem o lege care să 
controleze efectiv cumpărarea şi folosirea armamentului. Ce mai 
aşteptăm în continuare? Să fie o nouă încercare de asasinat a 
preşedintelui? A făcut o pauză spre a spori efectul spuselor sale. 
Poporul american este în favoarea unei legi pentru controlul armelor. 
Toate sondajele din ultimii zece ani indică acest lucru. De ce 
permitem Asociaţiei Naţionale a Puşcaşilor să ne manipuleze, să ne 
convingă că punctele lor de vedere sunt irefutabile, când, de fapt, 
sunt găunoase? Ce s-a întâmplat cu capacitatea noastră de a cântări 
limpede alternativele şi de a elimina violenţa din societatea noastră? 

Mark, la fel ca mulţi alţi observatori din sală, a fost uluit de această 
izbucnire înflăcărată. Impresia lui, din informaţiile politice din ziare, 
era că Brooks n-o suportă pe preşedintele Florentyna Kane. Era 
îndeobşte cunoscut că, din motive de ură personală, el fusese 
personajul numărul unu ce se împotrivise unor propuneri venite din 
partea preşedintelui, printre care două numiri la Curtea Supremă de 
Justiţie, anume Haynsworth şi Carswell. 

Senatorul Harrison din Carolina de Sud, un bărbat distins, manierat 
a cerut să i se dea cuvântul. 

— Domnul senator de Massachusetts a terminat? 

Brooks a încuviinţat din cap către preşedinte. Harrison s-a adresat 
colegilor săi cu voce blândă, fermă. 

— Acest proiect de lege neagă complet conceptul de auto-apărare. 
El stipulează că singurul motiv legitim pentru a poseda o armă este în 
scopuri sportive. Dar eu aş prefera să-i rog pe distinşii mei colegi din 
statele urbane să reflecte pentru o clipă — doar pentru o clipă — la 
situaţia unei familii de fermieri din lowa sau a unei gospodării 


ţărăneşti din Alaska, care au nevoie de o armă în casă pentru a se 
apăra. Nu este vorba de niciun sport, ci auto-apărare. După părerea 
mea, ei au un asemenea drept. Pentru că ceea ce se întâmplă în 
această ţară, atât în zone rurale cât şi urbane, este o creştere a 
fărădelegilor. Acesta este miezul problemei — fărădelegile — nu 
numărul de arme în circulaţie. Creşterea fărădelegilor înseamnă crime 
în care sunt implicate armele. Dar nu armele sunt cauza crimelor, ci 
oamenii. Dacă vrem să luptăm împotriva crimei, trebuie să-i căutăm 
rădăcinile şi nu să luăm armele de la oamenii care le folosesc în mod 
legal. Aşa cum spun atâtea afişe din această ţară, dacă armele vor fi 
scoase în afara legii, numai oamenii certaţi cu legea le vor avea. 

Senatorul Thornton din Texas, slăbănog şi deşirat, cu un păr negru 
şi gras, pe care Mark şi l-a amintit din restaurantul Mr. Smith's, n-a 
apucat decât să-şi exprime acordul cu punctele de vedere ale 
senatorilor Dexter şi Harrison când pe cadranul ceasului din 
extremitatea sălii unde se afla Mark s-au aprins şase luminiţe. O 
sonerie a sunat de şase ori, ceea ce însemna că lucrările de dimineaţă 
s-au terminat. 

Senatorul Kemp şi-a privit ceasul. 

— Te rog să mă scuzi, domnule senator Thornton, dar este ora 
prânzului şi, cum lucrările de dimineaţă s-au terminat, câţiva dintre 
noi suntem aşteptaţi în comitetul unde se dezbate proiectul de lege 
pentru de poluare. N-ar fi mai bine să amânăm pentru 2:30? La ora 
aceea mulţi dintre noi pot să plece din acel comitet şi ne vom reîntâlni 
aici spre a continua dezbaterile. Este important să ne mişcăm cât mai 
repede posibil în legătură cu această lege, pentru că noi încă sperăm 
că o vom vota în această sesiune. 

Intr-un minut parterul Senatului era gol. Actorii îşi spuseseră 
partiturile şi părăsiseră scena. N-au rămas decât acei care trebuiau să 
pregătească sala pentru spectacolul de după-amiază. Mark l-a întrebat 
pe unul din oamenii de pază dacă-l cunoaşte pe Henry Lykham, 
celălalt director de personal pe care trebuia să-l vadă. Portarul, 
îmbrăcat în uniforma albastră a personalului de pază de la Senat, i-a 
arătat un bărbat scund şi gras, cu o mustață subţire şi chip jovial care 
stătea cufundat într-un scaun mare din celălalt capăt al galeriei 
făcând diverse însemnări şi verificându-şi hârtiile. Mark a pornit cu 
paşi mari spre el fără a-şi da seama că o pereche de ochi din dosul 
unor ochelari fumurii îi urmăreau fiecare mişcare. 

— Mă numesc Mark Andrews, domnule, 

— O, da, studentul absolvent. Voi fi liber într-o clipă, domnule 
Andrews. 

Mark a luat loc şi a aşteptat. Omul cu ochelari fumurii a părăsit sala 
printr-o uşă laterală. 

— E-n ordine, domnule Andrews, ce-ai zice dacă am merge să 


mâncăm ceva de prânz? 

— Grozav, a răspuns Mark. 

A fost condus la parter în G-211, sala de mese a senatorilor. Au 
găsit o masă liberă în celălalt capăt al încăperii. Mark a început să 
vorbească plin de convingere despre munca ingrată pe care o are de 
îndeplinit directorul de personal al unui comitet, în vreme ce-alţii se 
aleg cu laudele şi cu publicitatea. Henry Lykham s-a grăbit să 
încuviinţeze. Şi-au ales amândoi câte ceva de mâncare de pe listă; la 
fel a făcut şi bărbatul care stătea la trei mese depărtare şi care-i 
privea foarte atent. Mark i-a spus directorului de personal că 
intenţionează să-şi ia ca lucrare de absolvire legea controlului şi 
folosirii armelor, dacă va fi validată şi că avea nevoie de informaţii din 
interior, pe care publicul obişnuit nu are cum să le cunoască din 
gazete. 

— Din această cauză, domnule Lykham, a conchis el, am fost sfătuit 
să vorbesc cu dumneavoastră. 

Bărbatul gras radia de fericire; fusese flatat exact când trebuia, aşa 
cum sperase Mark, şi a început să povestească. 

— Nu există ceva despre care să nu-ţi pot vorbi în legătură cu 
această lege şi cu cei câţiva politicieni care sunt implicaţi în ea. 

Mark a zâmbit. La un seminar facultativ la Yale studiase audierile 
Watergate şi şi-a amintit o anume remarcă a lui Anthony Ulasewicz, 
un detectiv NYPD, ieşit la pensie: „De ce să te deranjezi să împânzeşti 
un loc cu microfoane? Politicienii şi oficialii îţi vor spune tot ce doreşti 
să ştii la telefon, ba se vor oferi chiar să-ţi trimită materialul prin 
poştă, indiferent unde te-ai afla.” 

Senatorul Sam Irvin din Carolina de Nord, preşedintele comitetului îi 
reproşase că tratează cu uşurinţă comitetul şi dă lucrurile pe glumă, la 
care Ulasewicz răspunsese: „Nu este nicio glumă, ăsta este adevărul.” 

Mark l-a întrebat care din cei unsprezece membri ai comitetului 
erau în favoarea legii. La discuţiile din acea dimineaţă fuseseră 
prezenţi doar patru. Din cercetările sale, Mark era aproape sigur în 
privinţa opiniilor respectivilor, dar voia ca părerile sale să fie 
confirmate. 

— Dintre democrați vor vota pentru: Brooks, Burdick, Stevenson şi 
Glenn. Abourezk, Byrd şi Moynihan îşi ţin părerile pentru ei, dar, 
probabil, vor sprijini poziţia administraţiei. Ei au votat în comitet 
favorabil. Thornton este singurul democrat care, probabil, va vota 
împotrivă. L-ai auzit deja cum a început să vorbească apreciindu-l pe 
Dexter. Ei bine, tinere, pentru Thornton nu este numai o poziţie de 
principiu. El este cu fundul în două luntrii. Texas-ul a adoptat măsuri 
puternice pe linie de stat în privinţa controlului armelor, aşa că el 
poate spune că statele au libertatea de a lua hotărâri pe care le 
consideră necesare pentru apărarea cetăţenilor. Dar Texas-ul are şi 


un număr de companii care se îndeletnicesc cu fabricarea şi 
comercializarea armelor — Smith şi Wesson, G.K.N. Powdermet, 
Harrington şi Richardson — care vor fi serios afectate de o lege 
federală privind controlul armelor. Va apărea şi spectrul şomajului. 
Atâta vreme cât acele companii puteau să-şi vândă marfa în afara 
Texasului, totul era în ordine. Aşa că Thornton îşi prostea alegătorii 
făcându-i să creadă că ei pot controla armele dar şi să le fabrice în 
acelaşi timp. Ciudate jocuri mai joacă acel om. În ceea ce îi priveşte 
pe republicani, Mathias din Maryland va vota pentru adoptarea legii. 
El este un tip foarte liberal — eu n-am să înţeleg niciodată de ce stă la 
republicani. McCollister din Nebraska este împotrivă, la fel şi Woodson 
din Arkansas. Pe Harrison şi Dexter i-ai auzit. Nu mai e cazul să întrebi 
de ce parte sunt. Harrison ştie al dracului de bine că alegătorii săi n- 
au să tolereze controlul armelor şi, ca atare, n-au să-l mai aleagă dacă 
votează legea. Este greu de spus dacă n-a fost cumpărat de Asociaţia 
Naţională a Puşcaşilor, pentru că el pare sincer când vorbeşte despre 
auto-apărare. El e un tip ciudat. Toţi de aici îl privesc ca pe un 
conservator sută la sută, dar nimeni nu-l cunoaşte de-adevărat. El i-a 
urmat lui Sparkman când acesta s-a retras din politică. 

Mark l-a lăsat să vorbească. Lui Lykham îi plăcea rolul de expert, de 
om care le ştie pe toate. De obicei, el stătea în sala de audieri ore în 
şir, fără să poată spune niciun cuvânt, doar ascultând şi luându-şi 
note şi din când în când şoptind la urechea preşedintelui de comitet 
câte o sugestie. Singură soţia sa îi asculta părerile, dar ea nu le 
înţelegea semnificația. Lykham era încântat că-şi găsise un 
universitar, care venise la el în căutare de fapte. 

— Dexter ştie să te plimbe cu vorba — e un om liniştit. L-a înfrânt 
pe tipul care a fost numit în locul lui Ribicoff când Abe a fost ales de 
preşedinte pentru postul de ambasador. Un câştigător surpriză. N-ai fi 
crezut că statul Connecticut va fi reprezentat de doi republicani. 
Numai gândeşte-te la bogătaşii aceia de new yorkezi mişcându-se 
spre Stamford. În orice caz, rămâne între noi, Mark, eu am suspiciunile 
mele în privinţa purității principiilor lui. Ştii câte companii care fabrică 
arme sunt în Connecticut? Remington, Colt, Olin, Winchester, Martin, 
Sturm-Ruger. Ei bine, asta niciodată nu l-a oprit pe senatorul Ribicoff 
să voteze pentru controlul armelor, dar Dexter... el are o felie mare 
din ele, asta nu-i niciun secret pentru nimeni. Ceva îl macină acum, 
este al dracului de ursuz şi n-a lipsit de la nicio şedinţă. 

Mark a simţit că-l ia cu rău de la stomac. Dumnezeule, să fie tatăl 
lui Elizabeth? Pur şi simplu refuza să accepte această idee. 

— Deci credeţi că legea va fi votată? l-a întrebat Mark pe un ton 
degajat. 

— Fără îndoială, atâta vreme cât democraţii controlează ambele 
camere. La 10 martie vor obţine majoritatea. Nu prea mai există 


îndoieli după ce Camera Reprezentanţilor a votat-o. Joi nimic n-o mai 
poate opri. Liderul majorităţii este prea conştient de importanţa pe 
care o acorda preşedintele acestei legi. 

Byrd este pe listă, a reflectat în sinea sa Mark. 

— Aţi putea să-mi vorbiţi puţin despre liderul majorităţii? El a fost în 
Comitetul Juridic, nu-i aşa? Pe ce poziţie se situează? 

— Asta e o întrebare interesantă, Andrews. Senatorul Byrd este un 
individ ambițios, lipsit de umor. Are ulcer. S-a născut într-o familie 
săracă şi întotdeauna face caz de originea lui, încât unii dintre colegii 
lui l-au numit Uriah Heep”. În 1940, când avea doar nouăsprezece 
ani, a făcut parte din Ku Klux Klan; totuşi, a reuşit să depăşească acel 
handicap şi a ajuns în cel mai important post din Senat, într-un partid 
dominat de liberali. A izbutit, pentru că este jucător de echipă. Face 
favoruri celorlalţi senatori şi primeşte şi el, la rândul lui. Este harnic şi 
se străduieşte să vină în întâmpinarea doleanţelor lor. Atenţia pe care 
o acordă amănuntelor i-a fost răsplătită din plin. l-a sprijinit 
întotdeauna pe Democrati — Democraţi cu D mare. Şi este un lider al 
majorităţii foarte eficient. Nu este mare dragoste la mijloc, dar, de 
când Byrd a devenit lider al majorităţii parlamentare, s-a aliniat în 
front. Dat fiind trecutul lui, este foarte puţin probabil ca el să fie, în 
mod sincer, în favoarea controlului armelor, dar nici n-a vorbit 
împotrivă, bineînţeles, pentru că el a trecut proiectul prin Senat în 
numele preşedintelui. Şi a făcut-o foarte eficient. L-a programat din 
timp şi a evitat amânările... 

— lertaţi-mă că vă întrerup, domnul Lykham, dar ce înţelegeţi prin 
a evita amânările? Bineînţeles, comitetul nu lucrează douăzeci şi 
patru de ore din douăzeci şi patru. 

— Nu, tinere, mă refeream la o diferenţă tehnică, procedurală între 
întrerupere şi amânare. Vezi, Senatul, de obicei, îşi întrerupe lucrările 
de la o zi la alta. Treburile lăsate neterminate intră pe ordinea de zi în 
ziua imediat următoare. Când liderul majorităţii parlamentare optează 
pentru întrerupere, nu pentru amânare, lungeşte „ziua legislativă”. 
Aşa-zisa zi legislativă poate fi extinsă la zile, la săptămâni, chiar şi 
luni, cum este şi cazul de faţă, în care preşedintele mai are încă doi 
ani până la noile alegeri. Acest proiect de lege a fost supus aprobării 
în minimum posibil de timp. Dacă preşedintele nu găseşte sprijin în 10 
martie n-o să mai aibă vreme ca s-o mai facă încă o dată înainte de 
alegeri. Aceasta va fi o victorie pentru cei care sunt împotriva legii. Şi 
s-ar putea ca Florentyna Kane să nu fie realeasă, dacă dăm crezare 
sondajelor. In zilele noastre americanii se lehămeţesc de preşedinţii 
lor foarte repede. Aşa că legea va fi votată în 10 martie sau nu va mai 

fi votată deloc. 

— Ce-ar putea s-o împiedice să fie promulgată în 10 martie? 

— Nimic, la care să mă pot gândi, afară doar de moartea 
preşedintelui, care ar însemna o întrerupere a lucrărilor Senatului 
pentru şapte zile. Totuşi, preşedintele arată foarte în formă, poate 
este doar puţin obosit. 

Mark era pe punctul să-l întrebe despre Brooks, când directorul de 
personal şi-a aruncat ochii spre ceas. 

— Ce-a mai zburat timpul, a spus Lykham. Trebuie să mă întorc. 
Ştii, e musai să fiu primul, să pun totul în ordine, astfel încât senatorii 
aceia să nu creadă că am fost plecaţi şi noi tot timpul. 

Mark i-a mulţumit. Lykham a completat un cec şi l-a semnat. 

— Oricând mai ai nevoie de vreo informaţie, nu ezita să iei legătura 
cu mine. 

— Categoric o voi face, a spus Mark. 

Grăsanul director de personal s-a îndepărtat cu un mers bălăbănit, 
dar care pentru el însemna în plină viteză. Mark a rămas gânditor în 
faţa ceştii de cafea. Bărbatul care se afla la trei mese depărtare îşi 
terminase cafeaua şi aştepta următoarea mişcare a lui Mark. 
Blestemata aceea de sonerie a sunat din nou. Doar o singură dată, 
ceea ce însemna că se numărau da-urile şi nu-urile în sala Senatului. 
Imediat după terminarea voturilor senatorii vor reveni în adunările de 
comitet. Soneria l-a scos brusc pe Mark din meditaţie. 

S-a întors iarăşi în clădirea Dirksen, în sala Comitetului pentru 
Relaţii Externe şi a întrebat dacă îl poate vedea pe domnul Kenneck. 

— Cine să-i spun că întreabă de dânsul? s-a interesat funcţionara 
de la Informaţii. 

— Andrews, sunt student la Yale. 

Funcţionara a ridicat receptorul, a apăsat două taste şi l-a informat 
pe cel care o asculta de ceea ce îi spusese Mark. 

— II găsiţi în camera 4491. 

Mark i-a mulţumit şi a plecat spre sala 4491 care se afla doar la 
câteva uşi mai jos pe coridor. 

— Ei bine, Andrews, cu ce te pot ajuta? a întrebat Kenneck înainte 
ca Mark să fi apucat să închidă uşa. 

Mark a fost descumpănit de bruscheţea întrebării, dar şi-a revenit 
rapid. 

— Fac unele cercetări pentru lucrarea de diplomă, domnule 
Kenneck, în legătură cu munca senatorilor şi domnul Lykham mi-a 
spus că dumneavoastră sunteţi persoana cea mai potrivită cu care să 
stau de vorbă. Voiam să ştiu dacă senatorii Nunn şi Pearson au fost la 
Senat joi, 3 martie, orele 10:30, la Comitetul de Relaţii Externe. 

Kenneck s-a aplecat asupra unui caiet cu coperţi roşii, de piele. 

— Nunn — nu. A făcut o pauză. Pearson — nu. Mai aveţi altceva, 


domnule Andrews? 

Era evident că nu avea timp de pierdut. 

— Nu, mulţumesc, a spus Mark şi a plecat. 

Mark s-a îndreptat spre bibliotecă. Dintr-o dată lista i se redusese la 
cinci senatori dacă informaţiile Biroului Federal, obţinute prin 
interceptarea unei transmisiuni radio ilegală, erau corecte şi anume 
că omul lor trebuia să fi fost la Senat în dimineaţa zilei de 3 martie. Și- 
a verificat notițele: toţi suspecţii care i-au mai rămas — Brooks, Byrd, 
Dexter, Harrison şi Thornton — se aflaseră în Comitetul Juridic care 
discuta proiectul de lege pentru controlul armelor şi acum erau în 
Senat pentru dezbateri. Cinci oameni, dar care era motivul? 

Când a ieşit din cameră şi a luat liftul care l-a dus la parter, Mark a 
fost urmărit. S-a oprit la telefonul public din hol, de lângă ieşirea spre 
Constitution Avenue, ca să-l sune pe director. A format numărul direct 
al acestuia. 

— Julius. 

— Ce număr ai? 

Mark i l-a dat. După câteva secunde directorul l-a sunat. 

— Nunn şi Pearson au ieşit de pe listă. Am rămas la cinci şi singurul 
lucru pe care-l au în comun este că toţi fac parte din Comitetul pentru 
Controlul Armelor. 

— Bun, a spus directorul. Mă cam aşteptam la asta. Merge mai 
bine, Mark, dar timpul tău se scurge rapid, nu ne-au mai rămas decât 
patruzeci şi opt de ore. 

— Da, domnule director. 

Telefonul de la celălalt capăt al firului s-a închis. 

A aşteptat o clipă şi apoi a format numărul de la Woodrow Wilson. A 
urmat obişnuita şi interminabila aşteptare cât au căutat-o pe 
Elizabeth. Ce-ar putea să-i spună despre noaptea trecută? Dar dacă 
directorul are dreptate şi tatăl ei... 

— Doctor Dexter. 

— Când termini în seara asta, Liz? 

— La cinci, iubitule, a spus ea tachinându-l. 

— Pot să trec să te iau? 

— Dacă îţi face plăcere, mai ales că acum ştiu că intenţiile tale sunt 
pure şi onorabile. 

— Ascultă, într-o zi, dar nu azi, am să pot să-ţi explic. 

— Ne vedem la cinci, Mark. 

— Ne vedem la cinci, Liz. 


Cu un efort conştient de voinţă, Mark şi-a scos-o pe Elizabeth din 


gând şi a trecut strada îndreptându-se spre terenurile de la Capitoliu. 
S-a aşezat pe iarbă, sub un pom, între Curtea Supremă şi Capitoliu 
apărat de Justiţie şi Legislaţie şi străjuit de Constituţie!” şi 
Independenţă”, şi-a zis în gând. Cine ar îndrăzni să-l atace aici, în faţa 
Capitoliului, locul favorit al personalului de la Senat, al funcţionarilor 
guvernamentali şi al poliţiei Capitoliului? Un autocar cu turişti a trecut 
1-st Street făcând să-i dispară din faţa ochilor imaginea fântânilor din 
apropierea Curţii Supreme de Justiţie. Turiştii se uitau cu gura căscată 
la splendorile în marmură albă ale Washingtonului: „La dreapta 
dumneavoastră, doamnelor şi domnilor, se află Capitoliul Statelor 
Unite. Piatra de temelie a clădirii originale a fost pusă în 1793. 
Britanicii au incendiat Capitoliul în 24 august 1814...” 

Şi un senator nebun are de gând să-l pângărească în 10 martie, a 
adăugat Mark în sinea lui în timp ce autocarul se punea iar în mişcare. 
Presimţiri rele îl copleşeau; într-adevăr, o să se întâmple, n-avem cum 
să oprim. Vine Caesar la Capitoliu... Sânge pe trepte... 

S-a forţat să-şi oprească gândurile şi a începu să-şi citească 
notițele. Brooks, Byrd, Dexter, Harrison, Thornton. Mai avea două zile 
în care din cinci senatori trebuia să rămână doar unu. Conspiratorul 
pe care-l căuta era Cassius, nu Brutus. Brooks, Byrd, Dexter, Harrison 
şi Thornton. Unde luaseră ei prânzul în 24 februarie? Dacă ar cunoaşte 
răspunsul, i-ar şti pe cei patru nevinovaţi şi pe acel care era atât de 
disperat încât complota ca să asasineze preşedintele tarii. Chiar dacă 
am afla cine este în spatele acestui complot, şi-a zis el în timp ce se 
ridica în picioare îşi scutura iarba de pe pantaloni, cum o să oprim 
crima? Categoric, senatorul n-o s-o ducă la îndeplinire. 

Insuşi Preşedintele trebuie ţinut departe de Capitoliu. Directorul 
trebuie să aibă el un plan, în mod sigur n-o să lase lucrurile să meargă 
atât de departe. 

Mark şi-a închis dosarul şi a plecat spre staţia de Metrou. 

Ajuns acasă, şi-a luat maşina şi a pornit spre Woodrow Wilson. A 
privit în oglinda retrovizoare. O altă maşină, un Buick negru, îl 
urmărea astăzi. Cineva care are grijă de mine, şi-a zis în gând. A ajuns 
la spital la 4:45, dar Elizabeth încă nu era liberă, aşa că s-a reîntors în 
maşină şi a dat drumul la radio să asculte ştirile. Capul de afiş era un 
cutremur în Filipine în care muriseră 112 persoane. Preşedintele Kane 
încă avea încredere în sprijinul pentru proiectul de lege privind 
controlul armelor. Indicele Dow-Jones urcase cu trei puncte ajungând 
la 1.411. Yankees i-au bătut pe Dodgers într-un meci amical de 
primăvară. 

Elizabeth şi-a făcut apariţia din spital, arătând deprimată şi a urcat 

lângă el în maşină. 

— Ce-aş putea să spun despre noaptea trecută? a întrebat-o Mark. 

— Nimic, a răspuns Elizabeth. A fost ca şi cum ai citi o carte din 
care s-a smuls ultimul capitol. Cine l-a rupt, Mark? 

— Poate că l-am adus acum cu mine, a zis Mark evitând întrebarea. 

— Mulţumesc, dar nu cred că voi mai fi într-o dispoziţie care să mă 
îmbie la pat pentru o vreme, i-a spus ea. Ultima oară m-am ales cu un 
vis urât. 

Elizabeth a rămas foarte tăcută şi Mark cu greu îi smulgea un 
răspuns. Din Independence a făcut la dreapta pe una din străzile 
laterale ce porneau spre Mall, rămânând cu faţa spre Memorialul 
Jefferson şi spre apusul de soare. 

— Este ultima noastră seară? a întrebat-o el. 

— In parte, a spus ea. M-ai făcut să mă simt ca o proastă când ai 
plecat cum ai plecat. Cred că n-ai să poţi să-mi spui despre ce e 
vorba. 

— Nu pot, a răspuns Mark stânjenit. Dar, crede-mă, n-a avut nicio 
legătură cu tine. Cel puţin ăsta este aproape... 

S-a oprit brusc. Să nu-i superi niciodată pe cei din Biroul Federal. 

— Cel puţin ăsta este aproape ce? Aproape adevărul? De ce a fost 
telefonul acela atât de important? 

— Hai să terminăm cu asta şi să mergem să mâncăm. 

Elizabeth n-a răspuns. 

El a pornit maşina din nou. Odată cu el au mai demarat încă două 
maşini. Un Ford albastru închis şi un Buick negru. Astăzi vor să fie 
foarte siguri, şi-a zis în gând Mark. Pesemne că unul din ei doar caută 
loc de parcare. A tras cu coada ochiului spre Elizabeth să vadă dacă i- 
a observat şi ea; nu, n-ar fi avut cum pentru că doar el se poate uita 
în oglinda retrovizoare. A condus-o la un mic şi plăcut restaurant 
japonez din Wisconsin Avenue. N-o putea duce acasă, de vreme ce 
afurisiţii de la Biroul Federal împânziseră locul cu microfoane. 
Ospătarul oriental a tăiat cu dibăcie creveţii graşi în felii şi i-a fript pe 
o placă de metal în faţa lor, punându-le în farfurii imediat ce erau 
gata. Alături se aflau mici boluri cu sos în care le cufundau înainte de 
a le mânca. Elizabeth s-a înviorat sub influenţa saké-ului fierbinte. 

— Imi pare rău că am reacţionat atât de puternic. Am multe pe cap 
în momentul de faţă. 

— Ai vrea să-mi spui despre ce e vorba? 

— Mă tem că nu pot. Este ceva personal şi tata m-a rugat să nu 
discut cu nimeni încă. 

Mark a îngheţat. 

— Nu poţi să-mi spui? 

— Nu. Cred că amândoi va trebui să avem răbdare. 

Au mers la un cinematograf în aer liber şi au văzut filmul în 


semiîntuneric, aşezaţi comod în maşină, ţinându-şi fiecare braţele 
adunate în poală. Mark a simţit că ea nu voia să fie atinsă, dar nici el 
nu era într-o dispoziţie în care să-i ardă s-o facă. Amândoi erau 
îngrijoraţi din pricina aceluiaşi bărbat, dar fiecare din motive diferite 
— sau motivul era acelaşi? Şi cum avea să reacționeze Elizabeth când 
va descoperi că el îl urmărea pe tatăl ei încă din ziua când s-au 
cunoscut? Poate că ea ştia. La naiba, de ce nu putea, pur şi simplu, să 
creadă în ea? El a fost foarte puţin atent la film şi, când s-a terminat, a 
condus-o acasă, după care a plecat imediat. Cele două maşini au 
continuat să-l urmărească. 

Din întuneric, a răsărit un chip. 

— Hei, bobocule! 

Mark a tresărit, s-a uitat în jur şi şi-a verificat pistolul, nervos. 

— O, bună, Simon. 

— Ascultă, omule, eu pot să-ţi arăt nişte fotografii porno, dacă încă 
eşti disperat, pentru că, se pare, că ai probleme. Aseară, m-am culcat 
cu o negresă, iar noaptea asta o să mă culc cu o albă. 

— Cum poţi să fii atât de sigur? l-a întrebat Mark. 

— Verific dinainte, omule. Cu frumosul meu trup, eu n-am vreme de 
pierdut. A izbucnit în râs. Gândeşte-te la mine, Mark, când te duci la 
culcare singur-cuc, pentru că mai mult ca sigur, mie n-o să-mi stea 
mintea la tine. Răcoreşte-ţi motoarele, omule. 

Mark i-a aruncat cheile şi l-a privit cum s-a îndreptat spre Mercedes 
mişcându-şi şoldurile în ritm de dans şi râzând. 

— Nu te pricepi, băieţaş, asta e. 

— Baliverne! Eşti un ticălos, i-a spus Mark şi a râs. 

— Eşti gelos, omule, sau ai prejudecăţi, i-a spus Simon în timp ce a 
urcat în maşină şi a demarat în căutarea unui loc de parcare. Când a 
trecut pe lângă Mark, i-a strigat: Oricum, eu sunt câştigătorul. 

Mark s-a întrebat dacă n-ar fi trebuit să caute o slujbă la garajul 
blocului. Se pare că ar fi avut unele compensaţii. A privit în jur; ceva s- 
a mişcat; nu, nu sunt decât nervii mei încordaţi, sau imaginaţia. Ajuns 
în cameră şi-a scris raportul pentru întâlnirea de dimineaţă cu 
directorul şi a căzut în pat, ca un bolovan. 

Nu mai erau decât două zile. 


MIERCURI DIMINEAŢA, 9 MARTIE. 1:00 A.M. 


A sunat telefonul. Mark abia adormise, fiind încă între vis şi 
realitate. Telefonul a continuat să sune. Incercă să răspundă. S-ar fi 
putut să fie Julius. 

— Alo, a spus el căscând. 

— Mark Andrews? 

— Da, a răspuns el căutându-şi o poziţie mai comodă în pat, 
temându-se că, dacă se va trezi de-a binelea, n-o să mai poată 
adormi. 

— George Stampouzis la telefon. lartă-mă că te deranjez, dar am 
aflat ceva care cred că te-ar interesa urgent. 

Vorbele lui Stampouzis au acţionat ca un duş rece asupra lui. 
Imediat Mark a fost complet treaz. 

— Bun, nu-mi mai spune nimic altceva, am să te sun de la un 
telefon public. Ce număr ai? 

Mark l-a notat pe spatele unei cutii de Kleenex, singurul lucru care 
i-a venit mai la îndemână. Şi-a pus un halat de baie, o pereche de 
tenişi în picioare şi s-a îndreptat spre uşă. A descuiat-o şi a tras 
zăvorul. Drace, am ajuns paranoic! Pe hol nu s-a auzit niciun sunet; nu 
s-ar fi auzit nici dacă cineva l-ar fi aşteptat pe el în mod special. A 
coborât cu liftul până la subsol, în garaj, unde era un telefon public. 
Simon dormea stând pe scaun cum putea? Lui Mark îi venea destul de 
greu să doarmă chiar în pat. 

A format prefixul zonal 212. 

— Bună, Stampouzis. Sunt Mark Andrews. 

— Agenţii F.B.I. Intotdeauna se ţin de joacă la ora unu noaptea? 
Credeam că aţi găsit un sistem mai bun. 

Mark a râs; sunetele au reverberat în garaj; Simon s-a mişcat în 
scaun. 

— Cu ce îţi pot fi de folos? 

— Am negociat unele informaţii astăzi, aşa că îmi eşti dator de 
două ori. Stampouzis a făcut o pauză. Mafia nu are nicio legătură cu 
moartea lui Stames şi ei nu sunt foarte interesaţi de legea controlului 
armelor, deşi, cum e firesc, sunt împotriva ei. Aşa că poţi să-i elimini. 
N-aş fi mers atât de departe pentru nimeni, am făcut-o doar pentru 
Nick, aşa că ai grijă cum procedezi. 

— Îmi voi da toată silinţa, i-a răspuns Mark. Îţi mulţumesc pentru 
ajutor. 

A închis telefonul şi s-a îndreptat spre lift cu gândul la patul răvăşit 
care spera că mai este cald. Simon îşi continua nestingherit somnul. 


MIERCURI DIMINEAŢA, 9 MARTIE. 5:50 A.M. 


— Este pentru dumneavoastră, domnule. 

— Ce? a mormăit directorul, încă pe jumătate adormit. 

— Telefonul, domnule, sunteţi căutat la telefon. 

Menajera sa stătea în pragul uşii, îmbrăcată într-un halat de casă. 

— Of! Ce oră este? 

— Şase fără zece, domnule. 

— Cine mă caută? 

— Domnul Elliot, domnule. 

— Bine, răspund de aici. 

Elliot îl trezise din somn. Era o hotărâre pe care n-ar fi luat-o în 
ruptul capului, dacă n-ar fi fost ceva urgent. 

— Bună dimineaţa, Elliot. Ce este? A făcut o pauză. Eşti sigur? Asta 
schimbă complet situaţia. La ce oră trebuie să vină? 7:00, bineînţeles. 
Am să te văd la 6:30. 

Directorul a pus telefonul în furcă, s-a aşezat pe marginea patului şi 
a spus cu voce tare: „La dracu!”, ceea ce, în gura lui, însemna foarte 
mult. Şi-a proptit zdravăn tălpile-i mari în duşumea şi a rămas căzut 
pe gânduri, cu mâinile imense sprijinite în şoldurile tot pe-atât de 
mari. În cele din urmă s-a ridicat în picioare, şi-a pus un halat de casă 
şi a dispărut în baie repetând înjurătura de mai multe ori. 


* 
x x 


Şi Mark a fost sunat la telefon, dar nu de bărbatul fără nume, ci de 
Elizabeth. Ea voia să-l vadă urgent. Au căzut de acord să se 
întâlnească în hol la Mayflower la ora opt. El era sigur că n-avea să-l 
recunoască nimeni acolo, dar se întreba de ce alesese Elizabeth acel 
loc. 

Mark şi-a scos halatul de casă şi s-a reîntors în baie. 


* 
x x 


Şi senatorul a fost chemat la telefon dis-de-dimineaţă, nu de 
bărbatul fără nume, nici de Elizabeth, ci de preşedintele comitetului 
care i-a confirmat întâlnirea pe care o vor avea la prânz la hotelul 
Sheraton, în salonul Silver Spring pentru discuţii finale. Senatorul a 
fost de acord, a pus telefonul în furcă şi, în halat de casă, a început să 
măsoare camera în sus şi în jos meditând. 


* 
x x 


— Trei cafele, doamnă McGregor. Sunt amândoi aici? a întrebat-o 
directorul în timp ce trecea pe lângă ea. 

— Da, domnule director. 

Doamna McGregor arăta foarte şic în noul său deux-piece turcoaz, 
dar directorul n-a băgat de seamă. El a intrat cu paşi mari în biroul 
său. 

— Bună dimineaţa, Matt. Bună dimineaţa, Mark. Când o să dea 
drumul la bombă? şi-a zis în gând. A hotărât să-l lase mai întâi pe 
Andrews să vorbească. Bun, deci sa auzim ce-ai aflat. 

— Aşa cum v-am spus ieri, domnule director, cred ca am redus lista 
la cinci — Brooks din Massachusetts, Byrd din Virginia de Vest, Dexter 
din Connecticut, Harrison din Carolina de Sud şi Thornton din Texas. 
Singurul lucru ce-l au în comun ar fi interesul pentru proiectul privind 
controlul armelor, care, după cum ştim, este foarte probabil să devină 
lege în 10 martie. Asasinarea preşedintelui ar fi unicul mijloc prin care 
ar putea fi împiedicată votarea acestei legi. 

— Eu aş fi fost înclinat să cred, a spus Rogers, că dimpotrivă, 
tocmai acest act ar determina ambele camere să voteze în mod cert 
legea. 

— Spune asta celor doi Kennedy, lui Martin Luther King, lui George 
Wallace şi lui Ronald Reagan şi vezi ce-au cu toţii de zis, i-a răspuns 
directorul. Continua, Mark. 

Mark a rezumat ceea ce aflase de la Lykham şi Stampouzis despre 
fiecare din cei implicaţi şi a explicat cum a ajuns să-i elimine pe cei 
doi — respectiv Pearson şi Nunn — de pe lista celor şapte. 

— Acestea sunt ultimele date pe care le am, domnule director, 
numai dacă, bineînţeles, nu abordăm cazul de pe o pistă greşită care 
să ne ducă într-un punct mort. Şi părerea mea este că acest lucru ar fi 
foarte posibil, pentru că am senzaţia că mă lupt numai cu umbre. 

Directorul a dat din cap şi a aşteptat. 

Mark a rezumat: 

— Intenţionez să-mi petrec ziua de azi ascultându-i pe fiecare cum 
se desfăşoară în Senat. Aş vrea să găsesc un mod de a afla unde au 
luat masa de prânz în 24 februarie, fără ca să-i întreb direct, asta 
este. 

— Nu te apropii de niciunul din ei. Aceasta ar fi cea mai sigură cale 
de a-i face să amâne complotul. Acum, Mark, trebuie să te previn că 
veştile mele nu sunt bune, aşa că aşează-te bine în scaun şi 
pregăteşte-te pentru ceea ce este mai rău. Noi începem să fim 
convinşi că omul pe care-l căutăm este Dexter, a spus directorul. 

Mark a îngheţat. 


— De ce, domnule director? a izbutit el să întrebe. 

Directorul adjunct s-a aplecat în fată şi a început să vorbească: 

— Am pus câţiva oameni să verifice foarte amănunţit Georgetown 
Inn. Nu ne-am aşteptat la cine ştie ce. Am chestionat tot personalul 
care a fost de serviciu în cursul zilei, dar fără niciun rezultat. În 
dimineaţa asta devreme, doar ca să facem o treabă completă, am 
interogat şi personalul de noapte. Am aflat că unul din portarii de 
noapte, care, bineînţeles, ziua fusese liber, este destul de sigur că l-a 
văzut pe senatorul Dexter plecând grăbit din hotel în jurul orei 2:30 în 
după-amiaza de 24 februarie. 

Mark a rămas stană de piatră. 

— Cum a ştiut că era senatorul Dexter? 

— Omul s-a născut şi a crescut în Wilton, Connecticut; îi cunoaşte 
chipul foarte bine. De asemenea, mă tem că mai este încă ceva: era 
însoţit de o tânără, care, după descriere, pare a fi fiica lui. A 

— Asta nu este o dovadă, a spus Mark. Poate fi o coincidenţă. In 
cadrul unui proces n-ar rezista. 

— Sunt sigur că ai dreptate, a spus directorul, dar este o 
coincidenţă nefericită pentru senatorul Dexter. [ine cont de 
implicarea lui în afacerile cu arme; dacă legea se votează, finanţele lui 
sunt afectate; de fapt, cercetările noastre arată că va pierde o avere 
foarte mare, aşa că şi noi ne avem motivele noastre. 

— Dar, domnule director, a argumentat Mark mânat de dorinţa de a 
crede în Elizabeth, într-adevăr, gândiţi că un senator ar complota să-l 
omoare pe preşedintele ţării doar pentru a-şi menţine una din 
companiile sale? Sunt atâtea căi, mai puţin drastice, de a împiedica 
acest proiect. Ar putea să încerce să determine comitetul să-l 
respingă. Sau ar putea organiza o asemenea prelungire a dezbaterilor 
încât să împiedice Senatul sa ia o hotărâre... 

— Deja a încercat şi n-a izbutit, Mark, l-a întrerupt Matthew Rogers. 

— Nu este exclus ca ceilalţi patru senatori să aibă motive mai 
puternice, pe care noi nu le cunoaştem. De ce neapărat trebuie să fie 
Dexter? a continuat Mark părând el însuşi prea puţin convins. 

— Mark înţeleg ce spui şi, în felul tău, ai dreptate. In circumstanţe 
obişnuite, sunt de acord că pare puţin probabil dar noi trebuie să ne 
bazam pe dovezile pe care le avem, deşi, sunt subţiri şi, în momentul 
de faţă, nu reprezintă decât coincidenţe. Şi mai este altceva, în 
noaptea de 3 martie, când Casefikis şi poştaşul au fost omorâţi, 
numele doctoriţei Dexter nu era trecut în registru ca fiind de serviciu. 
Ea trebuia sa-şi fi terminat ziua de lucru la ora cinci, dar, din motive 
inexplicabile, a stat peste program două ceasuri şi l-a tratat pe grec — 
care nu era pacientul ei — şi apoi a plecat acasă. Este posibil ca să fi 
lucrat peste program pentru că este conştiincioasă sau să fi înlocuit 
vreo colegă, dar sunt al dracului de multe coincidenţe aici, Mark. La o 


judecată rece, sunt înclinat să spun că totul este împotriva senatorului 
Dexter 

— Şi a fiicei sale. 

Mark n-a răspuns. 

— Acum ascultă şi ascultă-mă cu atenţie, a continuat directorul. 
Ştiu că tu vrei să crezi că toate acestea sunt simple coincidenţe şi că 
cel pe care îl căutăm este unul din ceilalţi patru — dar eu nu mai am 
decât douăzeci şi şase de ore până când preşedintele părăseşte Casa 
Albă şi eu trebuie să văd faptele aşa cum se prezintă. Vreau să-l prinzi 
pe omul care este implicat, indiferent cine ar fi, şi n-am de gând să 
risc viaţa preşedintelui în vreun fel. Când o vezi pe fată? 

Mark şi-a înălţat privirile. 

— La ora opt, la Mayflower. 

— De ce? 

— Habar n-am, domnule director. Ea a spus doar atât, că este 
important. 

— Mda, ei bine, cred că ar trebui, totuşi, să mergi, dar îmi raportezi 
imediat după ce te-ai despărţit de ea. 

— Da, domnule director. 

— Nu înţeleg de ce, Andrews. Fii atent. 

— Da, domnule director. 

— Este opt fără douăzeci, ai face bine să pleci acum. Apropo, încă 
n-am avut niciun noroc cu bancnotele acelea de cincizeci de dolari. N- 
au mai rămas decât opt, dar n-au dat peste nicio amprentă a doamnei 
Casefikis. Totuşi, avem veşti mai bune despre neamt, despre Gerbach. 
Am stabilit, în mod cert, că n-a avut nicio legătură cu C.I.A. cât a stat 
în Rhodesia sau până în clipa în care a murit, aşa că încă o problemă 
este rezolvată. 

Pe Mark nu-l interesau nici bancnotele de cincizeci de dolari, nici 
şoferul neamt, nici Mafia, nici C.I.A. Toate firele păreau să ducă direct 
la Dexter. A părăsit biroul şi mai deprimat decât venise. 

Ajuns în stradă a hotărât să meargă pe jos până la Mayflower ca să- 
şi mai limpezească gândurile. N-a observat că doi oameni l-au urmărit 
pe Pennsylvania Avenue, când a trecut pe lângă Casa Albă şi tot 
drumul până la hotel. 

Când directorul a apăsat pe buton, Elliot a intrat în birou. 

— Elliot, ai avut dreptate cu Mayflower. Ce-ai făcut în legătură cu 
asta? 

— Deja sunt acolo doi oameni, domnule director şi unul îl urmăreşte 
pe Andrews. 

— Este pentru prima oară în treizeci şi şase de ani când îmi urăsc 
meseria, a spus directorul. Ai procedat foarte bine, Elliot, şi în curând 
sper c-o să pot să-ţi spun ce dracu este cu toată povestea asta. 

— Da, domnule director. 


— Urmăreşte-i pe aceştia cinci. Şi nu lăsa nici-o piatră neîntoarsă. 

— Da, domnule director. 

— Mulţumesc. 

Elliot s-a strecurat afară din birou. 

Afurisit om, n-are pic de inimă! Trebuie, totuşi, să ai ca mână 
dreaptă un individ lipsit de inimă, pentru că în situaţii ciudate, ca 
aceasta, reuşeşte să facă lucruri al dracului de folositoare. Când toată 
acţiunea asta se va termina, am să-l transfer înapoi la Idaho şi... 

— Aţi spus ceva, domnule director? 

— Nu, doamnă McGregor. Când au să vină oamenii în halate albe să 
mă ia, semnează numai formularele în trei exemplare şi simte-te 
uşurată. 

Doamna McGregor a zâmbit. 

— Imi place noul dumitale costum, a spus directorul. 

Ea s-a îmbujorat la faţă. 

— Mulţumesc, domnule director. 


* 
x x 


Mark a intrat în holul hotelului Mayflower căutând-o din ochi pe 
Elizabeth. Cât de mult dorea s-o vadă, cât ar fi vrut să înceteze de a 
mai fi nesincer cu ea şi să-i spună adevărul. Nu sunt decât 
coincidenţe, a stăruit el în gând. N-a zărit-o, aşa că a ales un scaun 
confortabil de unde putea să vadă tot holul. 

În celălalt capăt al holului un bărbat a cumpărat The Washington 
Post de la standul de ziare. Mark n-a observat că respectivul nici n-a 
încercat să-l citească. Brusc a văzut-o pe Elizabeth îndreptându-se 
spre el, avându-l alături pe senatorul Dexter. Drace, asta-i tot ce-mi 
trebuia! 

— Bună, Mark. 

Ea l-a sărutat uşor pe obraz. Era, oare, sărutul lui luda, care arăta 
fariseilor cine trebuia să fie omorât? 

— Mark, aş vrea să ţi-l prezint pe tatăl meu. 

— Bună dimineaţa, domnule senator. 

— Bună dimineaţa, Mark, sunt încântat să te cunosc. Elizabeth mi-a 
vorbit câte ceva despre dumneata. 

Ce-ai putea, ori ce-ar trebui dumneata să-mi spui mie? şi-a zis în 
gând Mark. Unde ai fost în 24 februarie? Unde vei fi mâine? 

— Mark, nu te simţi bine? s-a interesat Elizabeth. 

— Ba da. lertaţi-mă, domnule senator, şi eu sunt încântat să vă 
cunosc. 

Senatorul se uita la el contrariat. 

— Ei bine, draga mea, eu trebuie să plec — am un program 


încărcat. Aştept cu nerăbdare prânzul nostru obişnuit de mâine. 

— Ne vedem mâine, tată. iți mulţumesc pentru micul dejun şi 
pentru discuţii. 

— La revedere, Mark. Sper să te văd curând. 

Senatorul Dexter încă îl privea ciudat. 

— Probabil, a răspuns Mark încet. 

Senatorul a plecat. 

L-au privit amândoi cum se îndepărta. La fel au făcut şi ceilalţi trei 
indivizi. Unul dintre ei s-a dus să dea un telefon. 

— Mark, ce s-a întâmplat cu tine? De ce ai fost atât de neprietenos 
cu tatăl meu? Special am vrut să-l cunoşti. 

— lartă-mă. Sunt doar obosit. 

— Sau este ceva ce nu-mi spui? a întrebat ea. 

— Şi eu aş putea să-ţi pun aceeaşi întrebare. 

— Despre ce vorbeşti? 

— O, nu ştiu, hai s-o lăsăm baltă, a spus Mark. De ce ai vrut să mă 
vezi atât de urgent? 

— Pur şi simplu ca să-mi cunoşti tatăl. Ce e ciudat în asta? De ce 
naiba te-a deranjat? 

Ea a început să meargă grăbită spre ieşire. Cei trei bărbaţi au 
văzut-o plecând. Unul a urmat-o şi ceilalţi doi au rămas să-l fileze pe 
Mark. El s-a îndreptat încet către uşă. Portarul l-a salutat reverenţios. 

— Doriţi un taxi, domnule? 

— Nu, mulţumesc. Voi merge pe jos. 


* 
x x 


Când Mark s-a întors, directorul vorbea la telefon şi i-a făcut semn 
cu mâna să ia loc într-un fotoliu de piele de lângă biroul său. Mark s-a 
cufundat în el, cu mintea năucă. Directorul a pus telefonul în furcă şi l- 
a privit direct în ochi. 

— Deci te-ai întâlnit cu senatorul Dexter şi trebuie să-ţi spun că 
doctoriţa Dexter fie că nu ştie nimic, fie că merită un Oscar pentru 
jocul ei de la Mayflower. 

— Aţi văzut tot, a spus Mark. N 

— Bineînţeles, chiar mai mult. In urmă cu două minute a fost 
implicată într-un accident de circulaţie. Telefonul ne-a furnizat unele 
detalii în acest sens. 

Mark a sărit în picioare. 

— N-a păţit nimic. O va costa câteva sute de dolari ca să-şi repare 
partea din fată a micului Fiat şi niciun cent pentru autobuzul pe care l- 
a lovit. Acum este în drum spre spital într-un taxi sau, cel puţin, ea 
crede că este un taxi. 


Mark a oftat resemnat la ce va auzi în continuare 

— Unde este senatorul Dexter? a întrebat el. 

— La Capitoliu. A dat un telefon când a ajuns acolo dar 
neimportant. 

Mark începea să se simtă ca o marionetă. 

— Ce doriţi de la mine să fac acum? 

S-a auzit un ciocănit la uşă şi a apărut bărbatul anonim. l-a înmânat 
o notă directorului care a parcurs-o rapid. 

— Mulţumesc. 

Bărbatul fără nume a plecat. Mark se temea de ceea ce era mai 
rău. Directorul a pus nota pe birou şi şi-a înălţat privirile. 

— Senatorul Thornton a convocat o conferinţă de presă la 10:30 în 
camera 228 de la Senat. Mai bine du-te acolo, nu mai pierde nicio 
clipă. Sună-mă imediat după ce şi-a ţinut speech-ul. Întrebările 
ziariştilor ce vor urma sunt nerelevante. 


* 
x x 


Mark a mers pe jos până la Senat, din nou sperând ca îşi va limpezi 
mintea. Dar tot degeaba. Voia s-o sune pe Elizabeth şi s-o întrebe 
dacă a păţit ceva în accident; voia să-i pună o sută de întrebări, dar 
nu dorea decât un singur răspuns. Au mai mers pe jos către Senat trei 
oameni, toţi trei au ajuns, în cele din urmă, în camera 228; niciunul 
dintre ei nu era interesat în declaraţia de presă a senatorului 
Thornton. 

Lămpile cu halogen pentru televiziune erau deja aprinse şi membrii 
presei discutau între ei. Sala era plină dar senatorul Thornton nu 
sosise încă. Mark se întreba ce avea de spus respectivul şi dacă va 
aduce vreo lămurire întrebărilor sale, poate că degetul învinovăţitor 
se va îndrepta spre Thornton, poate că i se va furniza un motiv care 
să i-l prezinte directorului. 

In timp ce se uita la reporteri, i-a trecut prin minte că aceştia, fie că 
intuiau, fie că aflaseră de la personalul lui Thornton care va fi 
conţinutul declaraţiei de presă, dar n-a vrut să le pună nicio întrebare, 
de teamă de a nu i se reţine figura. Senatorul Thornton şi-a făcut o 
intrare triumfală, ce l-ar fi încântat pe Caesar însuşi, fiind însoţit de 
alte trei persoane şi de secretara lui particulară. Dar, cu siguranţă, 
dintre toţi, el se voia cel mai impozant. Părul negru îi era dat cu 
briantină din belşug şi-şi pusese costumul pe care, precis, el îl 
considera cel mai bun, un costum verde, cu dungi înguste, albastre. 
Nimeni nu-l prevenise ce să poarte în faţa camerelor de luat vederi 
pentru o televiziune în culori — doar haine de culoare închisă şi cât 
mai simple cu putinţă — sau, dacă fusese prevenit, nu luase în 


consideraţie. 

S-a aşezat într-un scaun imens, ca un tron, în capătul sălii, 
picioarele abia atingându-i duşumeaua. Era înconjurat de reflectoare 
şi microfoane. Pe neaşteptate s-au mai aprins trei reflectoare. 
Thornton deja transpira, dar continua să zâmbească. Oamenii de la 
cele trei canale ale televiziune au declarat că sunt gata pentru 
transmisie. Senatorul Thornton şi-a dres vocea. 

— Doamnelor şi domnilor din presă... 

Inceputul e bombastic, a spus reporterul care stătea în faţa lui Mark 
şi stenografia cuvânt cu cuvânt. 

Mark l-a privit mai atent şi a recunoscut chipul. Era Bernstein de /a 
The Washington Post. Acum senatorul avea linişte deplină în sală. 

— Am părăsit Casa Albă după o întâlnire cu preşedintele Statelor 
Unite şi din această cauză doresc să dau o declaraţie pentru presă şi 
televiziune. A făcut o pauză. Criticile mele aduse proiectului de lege 
privind controlul armelor şi votul meu împotriva lui din comitet au fost 
motivate de dorinţa de a-mi reprezenta electoratul şi teama lui 
autentică şomaj... 

— ...Şİ propria şi autentica ta teamă de şomaj, a comentat sotto 
voce Bernstein. Ce mită ţi-a oferit preşedintele la dineul de luni? 

Senatorul şi-a dres din nou glasul: 

— Preşedintele m-a asigurat că, dacă este aprobată această lege şi 
producţia internă de arme este interzisă dânsa va sponsoriza o 
legislaţie care să asigure imediat suport financiar fabricanţilor de 
arme şi salariaţilor lor, în speranţa că industria de armament se va 
reprofila într-o alta mai puţin periculoasă decât producerea de arme 
de distrugere. Preocuparea preşedintelui în această direcţie m-a 
determinat să-mi schimb votul în favoarea legii controlului armelor. 
De un timp considerabil în mintea mea se bat cap în cap păreri... 

— Destul de adevărat, a spus Bernstein. 

— „în privinţa acestei legi, din cauza temerii mele autentice de 
libertatea şi uşurinţa cu care criminalii pot să obţină arme de foc. 

— leri asta nu te îngrijora absolut deloc. Ce contracte ţi-a promis 
preşedintele, a murmurat ziaristul, sau ţi-a spus c-o să te ajute să fii 
reales anul viitor? 

— Şi pentru mine problema întotdeauna a fost în balanţă... 

— „Şi un mic bacşiş a înclinat balanţa. 

Bernstein îşi avea acum propriul său auditoriu care era încântat mai 
mult de comentariile lui decât ale senatorului de Texas. 

— Acum că preşedintele a arătat atâta preocupare, simt că e de 
datoria mea să anunţ cu o conştiinţă limpede... 

— „atât de limpede că se vede totul prin ea, a comentat Bernstein. 

— „că pot sprijini poziţia partidului meu în privinţa controlului 
armelor. Ca atare, n-am să mă opun mâine dorinţei preşedintelui în 


şedinţa de Senat. 

Au răsunat aplauze furtunoase din diverse părţi ale sălii, destul de 
suspecte, părând a fi fost dinainte regizate. 

— Aşa că, doamnelor şi domnilor, a continuat senatorul Thornton, în 
noaptea asta voi dormi ca un om cu sufletul uşurat. 

— Şi re-ales, a adăugat Bernstein. 

— Aş vrea să închei multumind membrilor presei pentru 
participare... 

— Şi noi ar trebui să-ţi mulţumim. A fost singurul spectacol din oraş. 

Au izbucnit râsete în jurul reporterului de la The Post, dar ele n-au 
ajuns până la Thornton. 

— İn încheiere doresc să vă spun că aş fi încântat să răspund la 
orice întrebări. Vă mulţumesc. 

— Pun pariu că n-ai să răspunzi la niciuna de-a mea. 

Majoritatea reporterilor a părăsit imediat sala ca ştirea să poată 
intra în ziarele de după-amiază, care chiar acum intrau la tipar. Mark li 
s-a alăturat, dar mai înainte a aruncat o privire peste umărul 
faimosului jurnalist. Acesta notase în scriere obişnuită: „Prieteni 
romani, neciopliţi de la ţară, împrumutaţi-mi zeflemelile voastre; eu 
am venit s-o înmormântez pe Kane, nu s-o laud”. Nu era chiar un 
material pentru prima pagină. 

Ceilalţi trei bărbaţi care au asistat la conferinţa de presă, l-au urmat 
pe Mark când a ieşit din sală şi a alergat la cele mai apropiate 
telefoane publice ce se aflau la mijlocului holului. Le-a găsit ocupate 
de ziariştii dornici să fie primii în transmiterea ştirilor, iar în spatele lor 
se formase o coadă destul de lungă. O coadă similară era şi la cele 
doua telefoane din capătul culoarului. Mark a coborât cu liftul la 
parter; situaţia era aceeaşi; singura lui şansă rămânea telefonul public 
din clădirea Russel de vizavi. A alergat tot drumul până acolo, la fel au 
făcut şi ceilalţi trei bărbaţi. Când a ajuns lângă cabină o femeie de 
vârstă mijlocie a intrat înăuntru exact cu un pas înaintea lui şi a 
introdus fisa. 

— Alo... eu sunt... Am găsit o slujbă... mda, destul de bună... Numai 
dimineţile, încep mâine... Dar nu mă pot plânge, leafa nu este rea. 

Mark patrula în sus şi în jos pe lângă cabina telefonică, în timp ce 
ceilalţi trei bărbaţi aveau puţin răgaz să-şi tragă sufletul. In cele din 
urmă, femeia şi-a terminat conversaţia şi a plecat cu un zâmbet imens 
aşternut pe tot chipul, fără să-i pese de Mark sau de problemele 
naţiunii. Cel puţin, ea are încredere în ziua de mâine, şi-a zis în sinea 
lui Mark. S-a uitat în jur să se asigure că nu este nimeni prin preajmă, 
deşi ar fi putut să jure că zărise pe cineva lângă poster-ul ce face 
reclamă asigurărilor de bătrâneţe; pesemne că era unul din colegii lui 
de la F.B.I. El văzuse acel chip cu ochelari fumurii undeva. Ajunsese să 
fie mai apărat chiar decât preşedintele ţării. L-a sunat pe director pe 


telefonul direct şi i-a comunicat numărul cabinei în care se afla. 
Telefonul a sunat aproape imediat. 

— Thornton a căzut de pe listă, domnule director, pentru că a... 

— Ştiu, ştiu, a zis directorul. Abia ce mi s-a relatat declaraţia lui 
Thornton. Este exact ce m-am aşteptat să spună în cazul în care ar fi 
implicat. Categoric, de pe lista mea nu cade; dimpotrivă, sunt chiar 
puţin mai suspicios. Continuă să-i studiezi pe cei cinci în după-amiaza 
asta şi sună-mă dacă dai de ceva; nu te deranja să vii până aici. 

Telefonul s-a închis. Mark s-a simţit deprimat. A mai introdus o fisă 
şi a sunat la Woodrow Wilson. Sora de serviciu a plecat s-o caute pe 
Elizabeth, dar s-a întors spunându-i că nimeni n-o văzuse toată ziua. 
Mark a închis uitând să-i mulţumească sau să-i spună la revedere. A 
coborât cu liftul la restaurantul cu autoservire de la subsol să 
mănânce de prânz. Hotărârea lui a mai adus restaurantului încă doi 
clienţi; cel de al treilea bărbat deja avea o altă întâlnire pentru prânz, 
la care întârziase. 


MIERCURI DUPĂ-AMIAZA, 9 MARTIE. 1:00 P.M. 


Numai Tony şi Xan au fost punctuali la întâlnirea din separeul Silver 
Spring de la hotelul Sheraton. Ei petrecuseră multe ore împreună, dar 
îşi vorbiseră foarte rar; Tony se întreba ce gândea japonezul tot 
timpul. Tony avusese un program foarte încărcat, trebuise să verifice 
rutele pentru ziua finală, să pună Buick-ul la punct şi să-i ducă pe 
Matson şi preşedinte unde avuseseră treabă; toţi îl tratau ca pe un 
nenorocit de şofer de taxi. Priceperea lui era oricând egală cu a lor şi 
unde dracu s-ar fi aflat ei fără el? Dacă n-ar fi fost el, tipii de la F.B.I. 
le-ar fi luat urma. Totuşi, până mâine seară afurisita asta de treabă se 
va fi terminat şi el va putea pleca să-şi cheltuie o parte din banii 
câştigaţi cu greu. Incă nu se hotărâse daca va merge la Miami sau la 
Las Vegas. Tony întotdeauna îşi făcea planuri cum să-şi cheltuie banii 
înainte de a-i avea. A sosit şi preşedintele cu ţigara atârnându-i în 
colţul gurii ca de obicei. S-a uitat la ei şi a întrebat brusc unde este 
Matson. Amândoi au clătinat din cap. Matson întotdeauna lucra singur. 
El n-avea încredere în nimeni. Preşedintele era iritat şi nu încerca 
deloc să-şi ascundă nemulţumirea. 

Câteva clipe mai târziu a sosit şi senatorul, arătând la fel de 
neliniştit, dar el nici măcar n-a observat că Matson nu era. 

— De ce nu începem? a întrebat senatorul. Pentru mine, întâlnirea 
asta pică cum nu se poate mai prost pentru că este ultima zi de 
dezbateri asupra proiectului de lege 

Preşedintele I-a privit cu dispreţ. 

— Lipseşte Matson şi raportul lui este vital. 

— Cât o să aşteptăm? 

— Două minute. 

Au stat fără să scoată vreo vorba. N-aveau nimic sa-şi spună unul 
celuilalt; fiecare ştia doar, în ceea ce-l privea, pentru ce se află aici. 
Exact după două minute preşedintele şi-a aprins o altă ţigară şi i-a 
cerut lui Tony să dea raportul. 

— Am verificat rutele, şefule, şi o maşină care se deplasează cu 
douăzeci şi două de mile pe oră are nevoie fie de trei minute ca să 
ajungă de la poarta de sud a Casei Albe până la clădirea F.B.I., 
mergând pe E Street şi Pennsylvania Avenue şi apoi în alte trei minute 
soseşte la Capitoliu. Sunt necesare patruzeci şi cinci de secunde 
pentru a fi urcate treptele Capitoliului. In total şase minute şi 
patruzeci şi cinci de secunde, în medie. Niciodată n-a fost sub cinci 
minute şi treizeci de secunde şi niciodată n-a fost peste şapte minute. 
Am verificat la miezul nopţii, apoi la ora unu şi două, ţinând cont de 
faptul că traseul va fi liber pentru Kane. 

— Ce se întâmplă după ce operaţia va fi dusă la bun sfârşit? a 


întrebat preşedintele. 

— Se poate ajunge din macara prin pasajele subterane în clădirea 
Rayburn şi de acolo în staţia de metrou Capitoliu-sud, în două minute, 
în cel mai bun caz, şi în trei minute cincisprezece secunde, în cel mai 
rău — depinde de lifturi şi aglomeraţie. Odată ce Xan este în metrou, 
ei n-o să-l mai găsească niciodată; în câteva minute el va fi în celălalt 
capăt al Washingtonului. 

— Cum poţi să fii sigur că n-au să-l prindă în cele trei minute şi 
cincisprezece secunde? a întrebat senatorul, al cărui interes personal 
pentru Xan era inexistent, dar n-avea încredere în el că n-o să 
ciripească dacă va fi prins. 

— Pornind de la premiza că ei n-au aflat nimic, este mai mult ca 
sigur că n-o să ştie încotro să se îndrepte cel puţin în primele cinci 
minute, a răspuns preşedintele. 

Tony a continuat: 

— Dacă totul merge conform planului, n-o să aveţi nevoie nici 
măcar de maşină, aşa că eu o s-o abandonez şi mă fac nevăzut. 

— De acord, a spus preşedintele, dar, în orice caz sper că maşina 
este în perfectă stare. 

— Bineînţeles, poate merge şi la cursele de la Daytona. 

Senatorul îşi ştergea transpiraţia de pe frunte, în chip surprinzător, 
pentru că era o zi rece, de martie. 

— Xan, raportul tău, a spus preşedintele. 

Xan a expus planul său în amănunţime; în ultimele două zile îl 
repetase la nesfârşit. De două nopţi dormea în vârful macaralei şi 
arma deja era acolo. In seara aceasta muncitorii aveau să intre în 
grevă pentru douăzeci şi patru de ore. 

— Mâine seară, la ora şase, eu voi fi pe cealaltă coastă a Americii şi 
Kane va fi moartă. 

— Bun, a spus preşedintele stingându-şi ţigara în scrumieră şi 
aprinzând alta. Eu mă voi afla la colţul dintre 9-th Street şi 
Pennsylvania şi, când sosesc, la 9:30 am să iau contact cu tine prin 
radioul montat pe cureaua de la ceas şi apoi te chem din nou când 
trece maşina lui Kane. În momentul în care ceasul tău începe să 
vibreze ea va fi parcurs cele trei minute, iar tu vei avea la dispoziţie 
trei minute şi patruzeci şi cinci de secunde. Cât timp îţi trebuie după 
ce ai fost prevenit? 

— Două minute şi treizeci de secunde îmi sunt de ajuns. 

— Eşti cam pe muchie de cuţit, nu-i aşa? a întrebat senatorul încă 
transpirat. 

— Dacă se va întâmpla ceva, dumneata trebuie s-o întârzii pe Kane 
pe treptele Capitoliului, pentru că nu vrem să-l expunem pe Xan mai 
mult decât este necesar, a spus preşedintele. Cu cât timpul pentru 
ochire creşte, cu atât va fi mai mare şansa de a fi reperat de 


elicopterele Serviciului Secret. 

Senatorul s-a întors spre Xan: 

— Zici că ai făcut exerciţii în fiecare zi? 

— Da, a răspuns Xan. 

Xan nu catadicsea niciodată să folosească mai multe cuvinte decât 
erau necesare, chiar dacă se adresa unui senator al Statelor Unite. 

— Atunci cum nu te-a văzut nimeni purtând o armă sau cutia care o 
ascundea? 

— Pentru că arma a fost legată, încă de când m-am întors de la 
Viena, de platforma din vârful macaralei, care se află la o înălţime de 
trei sute douăzeci de picioare. 

— Ce se întâmplă dacă coboară macaraua? Au s-o găsească 
imediat. 

— Nu, eu sunt în salopetă galbenă şi puşca este demontată în opt 
bucăţi, care sunt vopsite tot în galben şi sunt legate sub platformă. 
Chiar şi cu un binoclu foarte puternic arată ca şi cum ar fi făcând 
parte din macara. Când am trecut să iau aparatele de ochire de ultimă 
fabricaţie de la Dr. Schmidt & Helmut până şi Schmidt a fost surprins 
de cutia cu vopsea galbenă. 

Toţi au râs, cu excepţia senatorului. 

— Cât îţi trebuie ca s-o montezi? a continuat senatorul. 

— Două minute ca să pun toate piesele laolaltă şi treizeci de 
secunde ca s-o aşez în poziţie de tragere; încă două minute ca s-o 
demontez. Este o puşcă Vomhofe Super Express de calibru 5,6/61 
milimetri şi foloseşte un glonţ cu o greutate de 77 grain'$ şi o viteză 
iniţială de 3.480 picioare pe secundă, care dezvoltă o energie de 2000 
footpounds!”, ceea ce în limbaj profan, domnule senator, înseamnă că, 
dacă nu este deloc vânt, voi ţinti la un ol, un ţol şi jumătate deasupra 
sprâncenelor lui Kane, de la două sute de iarzi. 

— Eşti mulţumit? l-a întrebat preşedintele pe senator. 

— Da, cred că da, a spus el şi s-a cufundat într-o tăcere 
posomorâtă, continuând să-şi şteargă fruntea. 

Apoi şi-a schimbat firul gândurilor şi era pe punctul să întrebe ceva, 
când uşa s-a deschis şi a dat buzna înăuntru Matson. 

— lartă-mă, şefule, dar am avut o lucrare. 

— Ar fi de preferat ca veştile să fie bune, i-a retezat-o preşedintele. 

— S-ar putea să fie rele, şefule, foarte rele, a spus Matson 
trăgându-şi sufletul. 

Toţi s-au uitat neliniştiţi spre el. 

— O.K., hai, dă-i drumul. 

— Numele lui este Mark Andrews, a spus Matson prăbuşindu-se în 


16 Măsură de greutate în Anglia şi S.U.A. = 0,0648 g. 
17 Unitate de măsurat energia, egală cu travaliul necesar pentru ridicarea 
unei greutăţi de o livră (453,59 g) la înălţimea de un picior (30,479 cm). 


scaunul neocupat. 

— Şi cine e ăsta? l-a întrebat preşedintele. 

— Omul de la F.B.I. care a fost la spital cu Calvert. 

— N-ai putea să-ncepi cu începutul? i-a cerut calm preşedintele. 

Matson a respirat adânc. 

— Ştii că pe mine mereu m-a frământat faptul că Stames s-a dus cu 
Calvert la spital — n-avea sens, la funcţia lui... 

— Da, da, a spus preşedintele nerăbdător. 

— Ei bine, Stames n-a fost la spital. Soţia lui mi-a spus. M-am dus la 
ea în vizită ca să-i transmit condoleanţe şi ea mi-a povestit tot ce a 
făcut Stames în seara aceea, inclusiv că şi-a mâncat doar jumătate 
din musaca. Cei de la F.B.I. i-au zis să nu povestească la nimeni nimic, 
dar ea mă credea încă la Departament şi nu şi-a amintit, sau poate că 
n-a ştiut niciodată, că eu n-am fost prieten cu Stames. L-am verificat 
pe Andrews şi l-am filat în ultimele patruzeci şi opt de ore. La 
Departamentul Washington el figurează în concediu, dar îşi petrece 
vacanţa într-un mod ciudat. L-am văzut la cartierul general F.B.I. apoi 
l-am văzut plimbându-se cu o doctoriţă de la Woodrow Wilson şi l-am 
mai văzut băgându-şi nasul pe la Capitoliu. 

Senatorul s-a cutremurat. 

— Deci, dacă ei ştiu totul, a spus repede preşedintele, cum de ne 
mai aflăm noi aici? 

— Ei bine, asta-i partea ciudată. Am fost la un pahar cu un tip din 
Serviciul Secret; el este mâine de serviciu şi nu s-a schimbat nimic în 
programul lui Kane. Este clar că cei din Serviciul Secret habar n-au ce- 
am plănuit noi pentru mâine, aşa că, cei de la F.B.I. fie că ştiu al 
dracului de multe, fie că nu ştiu nimic, dar, dacă ştiu totul, înseamnă 
că nu le-au spus absolut nimic celor din Serviciul Secret. 

— Ai aflat ceva de la legăturile tale din F.B.I.? l-a întrebat 
preşedintele. 

— Nimic. Nimeni nu ştie nimic, nici când sunt beţi-morţi. 

— Cât de multe crezi că ştie Andrews? a continuat preşedintele. 

— Cred că este îndrăgostit de doctoriţă şi ştie foarte puţine. 
Orbecăie în întuneric, i-a răspuns Matson. Este posibil să fi aflat ceva 
de la ospătarul grec. Dacă este aşa, el lucrează pe cont propriu, ceea 
ce nu intră în stilul de muncă al F.B.l.-ului. 

— Nu înţeleg, a spus preşedintele. 

— Politica F.B.I.-ului este să lucreze câte doi sau câte trei, deci de 
ce nu este o duzină de oameni care să se ocupe de acest caz? Chiar 
dacă ar fi fost o echipă doar de şase sau şapte, tot aş fi aflat, eu sau 
unul din contactele mele din F.B.I., a spus Matson. Cred că ei s-ar 
putea să bănuie că va fi un atentat asupra preşedintelui, dar nu au 
niciun indiciu când va fi — sau unde. 

— A menţionat cineva data în faţa grecului? a întrebat senatorul 


nervos. 

— Nu-mi amintesc, dar nu există decât un singur mod de a afla 
dacă ei ştiu ceva, a spus preşedintele. 

— Care-i acela, şefule? a întrebat Matson. 

Preşedintele a făcut o pauză, şi-a aprins o altă ţigară şi a spus pe 
un ton detaşat: 

— Omoară-l pe Andrews. 

S-a făcut tăcere pentru câteva clipe. Matson a fost primul care şi-a 
revenit: 

— De ce, şefule? 

— Dintr-o logică simplă. Dacă el este implicat în investigația F.B.1.- 
ului, atunci îi vor schimba lui Kane imediat programul zilei de mâine. 
Ei n-au să rişte s-o lase să plece din Casa Albă dacă sunt convinşi că o 
asemenea ameninţare există. Gândeşte-te numai la consecinţele ce 
decurg automat; dacă F.B.I.-ul a ştiut despre o încercare de asasinat 
asupra preşedintelui şi ei n-au făcut nicio arestare şi nici nu s-au 
deranjat să informeze Serviciul Secret... 

— Ai dreptate, a spus Matson. Ei vor trebui să vină cu o scuză 
oarecare şi să facă o amânare de ultim moment. 

— Exact. Aşa că, dacă Kane iese pe acele porţi, ne vedem de 
treabă, pentru că înseamnă ca habar n-are de nimic. Dacă nu 
părăseşte Casa Albă, noi ne vom lua o lungă vacanţă pentru că ei ştiu 
prea multe şi noi trebuie să ne apărăm pielea. 

Preşedintele s-a întors spre senator care acum era lac de 
transpiraţie. 

— Dumneata nu trebuie decât să fii pe treptele Capitoliului şi s-o 
reţii pe Kane, dacă este necesar. De rest ne ocupăm noi, a spus el 
răguşit. Dacă nu reuşim să-i venim de hac înseamnă că am pierdut al 
dracului de mult timp şi putem fi siguri că o şansă ca asta n-o să mai 
avem. 

Senatorul a mormăit. 

— Cred că eşti nebun, dar n-o să-mi pierd timpul discutând în 
contradictoriu cu dumneata. Trebuie să mă întorc la Senat înainte de 
a mi se observa lipsa. 

— Calmează-te, domnule senator. Avem totul sub control, acum nu 
mai putem să pierdem în niciun fel. 

— Poate că dumneata nu, dar n-ar fi exclus ca la sfârşitul zilei să fiu 
eu ţapul ispăşitor. 

Senatorul a plecat fără să mai spună niciun cuvânt. Preşedintele a 
aşteptat în tăcere până s-a închis uşa. 

— Acum că nu ne mai încurcă fricosul ăla, să trecem la afaceri. Să 
auzim totul despre Mark Andrews şi ce pune el la cale. 

Matson le-a făcut o descriere amănunţită a mişcărilor lui Mark în 
ultimele patruzeci şi opt de ore. Preşedintele a reţinut fiecare detaliu, 


fără a-şi nota în carnet niciun cuvânt. 

— Bun, a venit timpul să scăpăm de domnul Andrews şi apoi vom 
aştepta reacţia F.B.I.-ului. Acum ascultă-mă cu atenţie, Matson. In 
acest mod se va proceda: tu te vei reîntoarce la Senat imediat şi... 

Matson asculta atent şi din când în când, făcea unele însemnări în 
carnet. 

— Ai vreo întrebare? l-a întrebat preşedintele când a terminat. 

— Nu, şefule. 

— Dacă, după asta, ei o lasă pe căţeaua aia afară din Casa Albă, 
înseamnă că nu ştiu nimic. Incă un lucru înainte de a termina. Dacă 
mâine ceva nu merge cum trebuie, fiecare îşi poartă singur de grijă. S- 
a înţeles? Nimeni nu vorbeşte; compensaţia se va da la o dată 
ulterioară, în modul obişnuit. 

Toţi au încuviinţat printr-o înclinare a capului. 

— Şi un ultim punct: dacă va trebui să fie un ţap ispăşitor, există un 
singur bărbat care, în mod cert, nu se sinchiseşte de noi, aşa că va 
trebui să fim pregătiţi să avem noi grijă de el. Xan, când Kane... 

Toţi au ascultat în tăcere; nimeni nu şi-a exprimat dezacordul. 

— Acum cred că este ora prânzului. Nu trebuie ca târfa aia de la 
Casa Albă să ne dea peste cap orele noastre de masă. Imi pare rău că 
tu n-ai să poţi să participi, Matson; tu ia toate măsurile ca ăsta să fie 
prânzul cel din urmă pentru Andrews. 

Matson a zâmbit. 

— Imi va crea un apetit grozav, a spus el şi a plecat. 

Preşedintele a ridicat telefonul. 

— Acum am dori să servim masa. Vă mulţumesc. 

Şi-a mai aprins încă o ţigară. 

Mark şi-a terminat de mâncat prânzul. Încă doi bărbaţi şi-au înghiţit 
ultima bucată din sandvişuri şi s-au ridicat să plece. Mark s-a reîntors 
la Senat pentru că voia să-l prindă pe Henry Lykham înainte de 
începerea dezbaterilor în plen. Spera ca Lykham să aibă ceva noutăţi 
să-i spună după ce se mai scursese încă o zi. De asemenea, avea 
nevoie de copiile dactilografiate ale audierilor privind controlul 
armelor din Comitetul Juridic ca să poată studia întrebările puse de 
Brooks, Byrd, Dexter, Harrison şi Thornton. Poate că ele au să-i 
dezvăluie vreun alt element care-i lipsea, deşi Mark se cam îndoia de 
asta. El începuse să fie convins că politicienii rareori dau la iveală 
ceva. A ajuns cu câteva minute înainte de ora la care era programată 
începerea lucrărilor şi a încercat să-l găsească pe Lykham. 

Câteva clipe mai târziu şi-a făcut apariţia şi Lykham. Era foarte clar 
că nu avea chef să stea de vorbă cu zece minute înainte de începerea 
sesiunii. Aşa că n-a avut când să-i spună lui Mark nicio noutate, chiar 
dacă s-ar fi gândit la vreuna. Tot ce a reuşit Mark să afle a fost de 
unde să obţină transcrierea audierilor şi discuţiilor din comitet. 

— Le găseşti în biroul comitetului, din capătul coridorului. 

Mark i-a mulţumit, şi a urcat scările la galerie, unde noul său 
prieten, din personalul de pază şi ordine, păstrase un scaun. Galeria 
deja era plină. Senatorii erau în sală şi-şi ocupau locurile, aşa că a 
hotărât să ia transcrierile mai târziu. 

Vicepreşedintele Bill Bradley a cerut să se facă linişte iar senatorul 
Dexter, de la înălţimea figurii sale, şi-a plimbat încet şi dramatic 
privirile peste întreaga sală pentru a se asigura de atenţia tuturor. 
Când ochii i s-au oprit asupra lui Mark, a fost puţin surprins, dar şi-a 
revenit repede şi şi-a început argumentaţia finală împotriva 
proiectului de lege. 

Mark s-a simţit stânjenit şi ar fi vrut ca locul să-i fi fost mai în spate, 
dincolo de raza de cuprindere a privirii pătrunzătoare a senatorului 
Dexter. Dezbaterile au continuat. Brooks, Byrd, Dexter, Harrison, 
Thornton au ţinut să-şi spună un ultim cuvânt înainte de votul de 
mâine. Inainte de moartea de mâine. 

Mark i-a ascultat pe toţi, dar n-a aflat nimic nou. Părea a fi ajuns 
într-un punct mort. Tot ce-i mai rămăsese pentru ziua aceea era să 
meargă şi să ia transcrierea audierilor. Va trebui să le citească toată 
noaptea şi se îndoia, după ce-i auzise pe cei cinci vorbind deja de 
două ori, că aveau să-i mai dezvăluie ceva. Dar ce alt fir ar mai fi 
putut avea? Directorul acoperea restul. A ieşit în hol, a luat liftul şi a 
părăsit Capitoliul prin ieşirea de la parter, îndreptându-se spre 
clădirea Dirksen. 


— Vă rog, aş dori copiile dactilografiate ale audienţelor de la 
controlul armelor. 

— Toate? a întrebat secretara fără sa-i vina a crede. 

— Da, a răspuns Mark. 

— Dar sunt şase şedinţe, fiecare a câte o zi completă de lucru. 

O, drace, şi-a zis în gând, n-o sa-i ajungă toată noaptea; totuşi, nu-l 
interesau decât întrebările şi declaraţiile lui Brooks, Byrd, Dexter, 
Harrison şi Thornton. 

— Semnaţi sau plătiţi? 

— Aş vrea să pot semna, a spus el glumind. 

— Ei bine, aveţi vreo funcţie oficială? 

Da, şi-a zis în sinea lui Mark. Dar nu pot s-o recunosc. 

— Nu, a spus Mark şi şi-a scos portmoneul. 

— Dacă le-aţi fi cerut printr-unul din senatorii din statul 
dumneavoastră, probabil că le-aţi fi obţinut pe gratis. Altfel trebuie să 
plătiţi zece dolari, domnule. 

— Mă grăbesc, a spus Mark. Cred că va trebui să plătesc. 

l-a înmânat banii. In acea clipă şi-a făcut apariţia senatorul 
Stevenson. 

— Bună ziua, domnule senator, a spus secretara părăsindu-l pe 
Mark. 

— Bună, Debbie. Ţi se întâmplă să ai o copie de la proiectul de lege 
pentru depoluarea aerului, în forma în care s-a prezentat la 
subcomitet înainte de a ajunge în comitet? 

— Bineînţeles, domnule senator, doar o clipă, vă rog. A dispărut în 
încăperea din spate. Este singura copie pe care o am în momentul de 
faţă. Pot să am încredere în dumneavoastră, domnule senator? A râs. 
Sau trebuie să vă pun să semnaţi pentru ea? 

Chiar şi senatorii semnează, şi-a zis în gând Mark. Senatorii 
semnează pentru toate. Henry Lykham semnează pentru toate, chiar 
şi pentru masa de prânz. Nu e de mirare că taxele mele sunt atât de 
mari. Dar cred că ei trebuie să plătească pentru mâncare mai târziu. 
Mâncare. Dumnezeule, de ce nu m-am gândit la asta mai înainte? 
Mark a luat-o la fugă. 

— Domnule, domnule, v-aţi uitat audierile, a strigat o voce. 

Dar era prea târziu. 

— E cam nebun, i-a spus secretara senatorului. 

— Cine-şi pune în minte să citească toate audierile acelea este 
nebun din capul locului, a spus senatorul Stevenson cu ochii pironiţi 
pe teancul de hârtii pe care-l uitase Mark. 

Mark s-a dus direct în camera G-211 unde prânzise cu Lykham în 
ziua anterioară. Pe uşă scria: „Sala de mese a funcţionarilor”. Nu se 
vedeau decât două sau trei ospătăriţe. 

— Scuzaţi-mă, puteţi să-mi spuneţi, aici mănâncă senatorii? 


— Îmi pare rău, nu ştiu, întrebaţi-o pe şefa de sală. Noi nu facem 
decât curăţenie. 

— Unde aş putea s-o găsesc pe şefa de sală? 

— Nu este aici. A plecat. O găsiţi mâine. 

— Bine, a oftat Mark. Mulţumesc. Dar puteţi să-mi spuneţi dacă mai 
există un alt restaurant pentru senatori? 

— Da, cel mare din Capitoliu. S-109, dar n-o să puteţi să intraţi 
înăuntru. 

Mark a alergat înapoi la lift şi a aşteptat ca pe ghimpi. Când a ajuns 
la subsol a ţâşnit afară şi a trecut pe lângă intrarea în pasajele 
subterane  labirintice care legau toate clădirile de pe Dealul 
Capitoliului. A lăsat în urma lui uşa pe care scria „Tutungerie” şi a 
alergat spre indicatorul mare pe care a citit: „Trenuri subterane 
pentru Capitoliu”. Trenul subteran, format de fapt din vagoane fără 
acoperiş, era pe punctul de a pleca. Mark a sărit în ultimul vagon şi s- 
a aşezat pe o banchetă, vizavi de doi funcţionari ai Senatului care 
sporovăiau despre un proiect de lege sau altul cu un aer de 
cunoscători ai problemelor „din interior”. 

Câteva minute mai târziu o sonerie a anunţat sosirea în staţia 
Senatului şi trenul s-a oprit. Ce viaţă uşoară au, şi-a zis în sinea lui 
Mark. Tipii ăştia n-au nevoie niciodată ca să iasă în frig sau în 
vicisitudinile lumii de afară. Ei pot să-şi desfăşoare existenţa făcând 
naveta între votări şi audieri. Subsolul acestei aripi era aidoma celui 
din cealaltă extremitate, de un galben mohorât, cu toate ţevile la 
vedere şi inevitabilele automate de pepsi. Pesemne că firma Coca- 
Cola era invidioasă pentru că aripa Senatului fusese concesionată 
firmei Pepsi. Mark a luat scara rulantă şi a aşteptat în faţa liftului 
pentru public, în vreme ce câteva persoane cu un aer de certă 
importanţă au fost conduse spre liftul pe care scria: „Rezervat 
senatorilor”. 

Mark a coborât la parter şi a privit în jur perplex. Nu erau decât 
arcuri de marmură şi coridoare. A întrebat pe unul din poliţiştii de 
pază ai Capitoliului unde este restaurantul senatorilor. 

— Mergeţi drept înainte şi faceţi pe primul coridor la stânga. Este 
unul îngust şi apoi intrarea din capăt. 

Mark i-a aruncat un mulţumesc din fugă şi a ajuns în coridorul 
îngust. A trecut pe lângă bucătării, pe lângă o uşă pe care scria 
„Rezervat presei” şi apoi, direct înainte, a văzut scris pe o plăcuţă de 
lemn, cu litere mari un alt „Rezervat pentru senatori”. O uşă deschisă 
pe dreapta ducea într-o antecameră în care a zărit un candelabru, un 
covor cu model, în tonuri trandafirii şi mobilă de piele verde, totul fiind 
dominat de tavanul pictat în culori vii. Printr-o altă uşă Mark a putut să 
vadă feţe de masă albe, flori şi alte nimicuri ce fac plăcută atmosfera 
unui restaurant. In prag a apărut o femeie corpolentă. 


— Cu ce vă pot fi de folos? i s-a adresat înălţându-şi sprâncenele 
întrebător. 

— Imi pregătesc lucrarea de diplomă şi mă interesează viaţa şi 
munca unui senator. 

Mark şi-a scos portmoneul şi i-a arătat legitimaţia sa de la Yale, 
având grijă să acopere data expirată cu degetul mare. Doamna n-a 
fost foarte impresionată. 

— De fapt, nu vreau decât să mă uit la sală. Doar ca să simt 
atmosfera locului. 

— Ei bine, în momentul de faţă, aici nu este niciun senator, 
domnule. Ei nu sunt aproape niciodată la o oră atât de târzie 
miercurea. Joia ei încep să plece spre locul lor de baştină într-un lung 
weekend. Singurul lucru ce-i mai ţine acum pe aici este legea aia cu 
controlul armelor. 

Mark reuşise să ajungă până în mijlocul sălii. O ospătăriţă curăța o 
masă. l-a zâmbit lui Mark. 

— Senatorii semnează pentru mâncare sau plătesc bani gheaţă? 

— Aproape toţi semnează şi apoi plătesc la sfârşitul lunii. 

— Şi cum le ţineţi evidenţa? 

— Nicio problemă. Avem un registru în care îi trecem în fiecare zi. 

A arătat spre un registru mare pe care scria Conturi. Mark ştia că 
douăzeci şi trei de senatori luaseră prânzul în acea zi pentru că aşa îi 
spuseseră secretarele lor. Mai procedase, oare, la fel vreun alt senator 
fără a se deranja s-o informeze pe secretara lui? Mark era foarte 
aproape de a afla. 

— AŞ putea să văd cum arată o zi, la întâmplare, a întrebat el cu un 
zâmbet inocent. 

— Nu sunt sigură dacă am voie să vă arăt. 

— Să-mi arunc doar o privire. Când îmi voi redacta teza, vreau ca 
oamenii să creadă că eu ştiu într-adevăr despre ce vorbesc, că am 
văzut totul cu ochii mei. Pe aici au fost foarte drăguţi cu mine. 

A privit-o pe femeie cu ochi rugători. 

— Bine, a spus ea mai mult fără voie, dar fă-o cât mai repede. 

— Mulţumesc. De ce n-am alege o zi mai veche, să zicem 24 
februarie. 

Ea a deschis registrul şi i-a arătat cu degetul unde scria 24 
februarie. 

— A fost într-o joi, a spus ea. 

Stevenson, Nunn, Moynihan, Heinz, se înşirau numele unul după 
altul. Dole, Hatfield, Byrd. Deci Byrd a mâncat la Senat în acea zi. A 
continuat să citească. Templeman, Brooks — deci şi Brooks. Alte 
nume: Bams, Reynolds, Thornton. Inseamnă că declaraţia lui din 
această dimineaţă a fost reală. Şefa de sală a închis registrul. Deci, nu 
apărea nici Harrison, nici Dexter. 


— Nu e nimic special, nu-i aşa? a întrebat ea. 

— Nu, a răspuns Mark. 

l-a mulţumit femeii şi a plecat grăbit. 

In stradă a luat un taxi. La fel a făcut şi unul dintre cei trei bărbaţi 
care-l urmăreau, ceilalţi doi s-au dus să-şi ia propria maşină. 

Peste câteva minute Mark a sosit la sediul central F.B.I, i-a plătit 
şoferului, a arătat legitimaţia la intrare şi a luat liftul pentru etajul 
şapte. Doamna McGregor i-a zâmbit. Pesemne că directorul este 
singur, şi-a zis în gând Mark. A bătut la uşă şi a intrat. 

— Ei bine, Mark? 

— Brooks, Byrd şi Thornton, nu sunt implicaţi, domnule director. 

— De primii doi nu sunt surprins, a spus directorul. Ar fi fost 
complet lipsit de sens, dar pe Thornton îl suspectam. În orice caz, cum 
ai ajuns să-i elimini pe cei trei? 

Mark i-a povestit despre incursiunea lui în restaurantul senatorilor 
şi se întreba în gând dacă nu-i mai scăpase altceva. 

— Asta ar fi trebuit să-ţi treacă prin minte de acum trei zile, nu 
crezi, Mark? 

— Da, domnule director. ; 

— Şi mie, a spus directorul. Inseamnă că am rămas la Dexter şi 
Harrison. Are să te intereseze să ştii că amândoi, laolaltă cu 
majoritatea senatorilor, intenţionează să fie mâine în Washington şi 
amândoi sunt trecuţi pe listele participanţilor la ceremonia de la 
Capitoliu. E ciudat, a reflectat el, cum, chiar la acel nivel, oamenilor le 
place să-şi vadă crimele puse în aplicare. Deci, să mai recapitulăm 
încă o dată, Andrews. Preşedintele pleacă de la Casa Albă pe la 
intrarea din sud la ora 10:00, numai dacă n-o opresc eu, aşa că nouă 
nu ne-au mai rămas decât şaptesprezece ore şi o singură speranţă. 
Băieţii au identificat bancnota cu amprentele doamnei Casefikis. A 
fost cea de a douăzeci şi doua, aşa că ne putem considera norocoşi 
pentru că, dacă ar fi trebuit să le cerceteze şi pe cele şase care au 
rămas, n-am fi mai avut nicio speranţă să rezolve ceva până mâine la 
zece. Mai sunt numeroase alte amprente pe bancnotă şi ei vor trebui 
să lucreze toată noaptea. Eu cred că am să ajung acasă pe la miezul 
nopţii. Dacă până atunci mai afli ceva, sună-mă. Vreau ca mâine să fii 
aici la 8:15. Acum tu nu mai poţi să faci mare lucru. Dar nu te îngrijora 
prea mult; am încă douăzeci de agenţi care lucrează la acest caz, dar 
niciunul dintre ei nu cunoaşte toate detaliile. lar eu am să-l las pe 
preşedinte în zona periculoasă, numai dacă i-am descoperit pe aceşti 
ticăloşi. 

— Atunci voi fi la dumneavoastră la 8:15, domnule director, a spus 
Mark. 

— Şi, Mark, te sfătuiesc foarte categoric să n-o mai vezi pe 
doctoriţa Dexter. Nu vreau să arunc în aer întreaga acţiune în ultimul 


moment din cauza vieţii tale amoroase. N-am avut în intenţie nicio 
ofensă. 

— Nu, domnule director. 

Mark a plecat simțindu-se uşor de prisos. Douăzeci de agenţi lucrau 
asupra cazului. De câtă vreme îi pusese directorul să lucreze douăzeci 
şi patru de ore din douăzeci şi patru fără ca să-l prevină? Douăzeci de 
oameni care încercau să afle dacă era Dexter sau Harrison fără ca să 
ştie de ce. Totuşi, numai el şi directorul cunoşteau întreaga poveste, 
iar Mark se temea că directorul ştia şi altele pe care nu i le spusese. 
Poate că ar fi mai înţelept s-o evite pe Elizabeth până în seara 
următoare. Şi-a luat maşina şi s-a reîntors în clădirea Dirksen, dar apoi 
şi-a amintit că uitase copiile dactilografiate la biroul Comitetului. Când 
a ajuns acolo, paşii l-au dus la cabina telefonică. Trebuia s-o sune, 
trebuia să afle cum se simte după accident. A format numărul de la 
Woodrow Wilson. 

— O, a plecat de la spital — nu cu mult timp în urmă. 

— Mulţumesc, a spus Mark. 

Işi simţea inima bătându-i cu putere când a format numărul din 
Georgetown. 

— Elizabeth? 

— Da, Mark. 

Ea părea — rece? speriată? obosită? Prin mintea lui au trecut o sută 
de întrebări. 

— Pot să trec pe la tine chiar acum? 

— Da. 

Telefonul s-a închis. 

Mark a părăsit cabina telefonică simţindu-şi palmele umede de 
transpiraţie. Inainte de a merge la Elizabeth mai avea încă o treabă, 
să ia blestematele acelea de hârtii cu audierile din Senat privind 
controlul armelor. 

Mark s-a îndreptat spre lift şi a avut impresia că a auzit paşi în 
urma lui. Bineînţeles că putea să audă paşi în urma lui; erau atâţia 
oameni pe coridor... Când a ajuns la lift a apăsat pe butonul pentru 
urcare şi a privit în jur, ca să identifice paşii ce-i auzise. Din mulţimea 
de funcţionari, congresmeni şi vizitatori, doi bărbaţi îl urmăreau — sau 
îl apărau? Mai era un al treilea cu ochelari fumurii ce-şi pironise ochii 
pe un poster cu asigurări de bătrâneţe şi care, la examinarea rapidă a 
lui Mark, avea un aspect şi mai vădit de agent decât ceilalţi doi. 

Directorul îi spusese că pusese douăzeci de agenţi să lucreze 
asupra acestui caz şi trei dintre ei primiseră, probabil, sarcina să-l 
fileze pe Mark. Drace! Curând au să fie pe urmele lui când se va duce 
la Elizabeth şi Mark n-avea nicio îndoială că directorul va afla imediat. 
Mark a hotărât că nu-l va urmări niciunul până la Elizabeth. Asta nu 
mai era treaba lor. O să se descotorosească de toţi trei. El vroia ca s-o 


vadă pe Elizabeth în linişte, fără ochi care să-i spioneze şi fără limbi 
răutăcioase. A gândit rapid în timp ce aştepta să vadă care din cele 
două lifturi soseşte mai repede. Cei doi agenţi se îndreptau acum spre 
el, dar cel de lângă poster-ul cu asigurări de bătrâneţe a rămas 
nemişcat. Poate că nu era, totuşi, un agent, dar, cu siguranţă, era 
ceva cu el. Avea aerul unui agent, avea ceva ce-ţi dădea de bănuit 
chiar şi cu ochii închişi. 

Mark s-a concentrat asupra liftului. Beculeţul din dreapta lui s-a 
aprins şi uşile s-au deschis încet. Mark a păşit înăuntru şi a stat cu 
faţa spre butoane, dar cu ochii pironiţi pe coridor. Cei doi l-au urmat în 
lift şi s-au aşezat în spatele lui. Bărbatul de lângă poster a început să 
se îndrepte spre ascensor. Uşile au început să se închidă. Mark a 
apăsat pe butonul pentru deschidere şi uşile s-au îndepărtat din nou. 
Trebuie să-i dau o şansă ca să urce şi aşa îi am pe toţi trei laolaltă, şi- 
a zis în gând Mark, dar al treilea n-a marşat. A rămas afară ca şi cum 
ar fi aşteptat celălalt lift. Poate că voia să coboare şi nici nu era un 
detectiv. Totuşi, Mark ar fi putut să jure... Uşile au început să se 
închidă şi, când a considerat că este cel mai potrivit, Mark a ţâşnit 
afară. A calculat greşit. O'Malley a reuşit şi el să-l urmeze, în vreme ce 
partenerul lui a rămas să călătorească încet dar inevitabil până la 
etajul opt. Acum Mark era jos cu două cozi după el. A sosit celălalt lift. 
Cel de-al treilea agent a păşit imediat înăuntru. E foarte deştept sau 
inocent, şi-a zis Mark în gând şi a aşteptat afară. O'Malley era în 
spatele său — cine va face pasul următor? 

Mark a intrat în lift şi a apăsat pe butonul de coborâre, dar O'Malley 
a reuşit să se strecoare înăuntru. Mark a apăsat butonul de 
deschidere şi a ţâşnit afară. O'Malley l-a urmat. Cel de al treilea a 
rămas nemişcat în lift. Pesemne că lucrează împreună. Mark a sărit iar 
în lift şi a apăsat cu putere butonul de închidere a uşilor, care au 
început să se mişte îngrozitor de încet, dar O'Malley făcuse deja doi 
paşi mai departe şi n-a mai avut timp să revină în lift. Când uşile s-au 
închis, Mark a zâmbit. Scăpase de doi, unul stătea neajutorat la 
parter, altul se îndrepta spre acoperiş, în vreme ce el cobora cu al 
treilea spre subsol. 


* 
x x 


O'Malley s-a întâlnit cu Pierce Thompson la etajul cinci. Amândoi 
abia mai respirau. 

— Unde este? a strigat O'Malley. 

— Ce vrei să spui cu unde este? Am crezut că a rămas cu tine. 

— Nu. L-am pierdut la primul etaj. 

— Drace, ar putea să fie oriunde, a spus Thompson. De partea cui 


crede înfumuratul ăsta că suntem? Care dintre noi o să-i spună 
directorului? 

— Eu nu, a zis O'Malley. Tu eşti superior în grad, aşa că-i spui tu. 

— Nici nu te gândi c-o să-i spun, a zis Thompson. Lasă-l pe ticălosul 
de Matson să culeagă toţi laurii — poţi să fii sigur că el nu l-a scăpat. 
Hai să-l căutăm. Tu te ocupi de primele patru etaje şi eu de 
următoarele patru. Fluieri imediat ce-l reperezi. 


* 
x x 


Când a ajuns la subsol, Mark a rămas în lift. Cel de al treilea bărbat 
a ieşit afară şi a părut să ezite. Din nou degetul lui Mark a apăsat 
rapid pe butonul de închidere. Uşile au răspuns prompt la comandă. A 
rămas singur. A încercat să sară peste oprirea de la parter, dar n-a 
reuşit; cineva dorea să urce. S-a rugat în gând să nu fie niciunul din 
cei trei. A trebuit să rişte. Uşile s-au deschis şi el a ieşit afară imediat. 
Nu se vedea niciun agent, nimeni nu studia poster-ul cu asigurări de 
bătrâneţe. A alergat spre uşile de la capătul culoarului. Soldatul de 
pază l-a privit suspicios şi şi-a pipăit tocul pistolului. Ajuns afară a 
continuat să fugă. A privit în jur. Toată lumea mergea în pas firesc, 
nimeni nu alerga. Era în siguranţă. 

A traversat Pennsylvania Avenue printre frâne de cauciucuri şi 
înjurături mânioase. A ajuns în parcare, a sărit în maşină şi a început 
să-şi cotrobăie buzunarele în căutare de mărunţiş. De ce fac 
pantalonii astfel încât nu poţi să umbli în buzunare când stai jos? Şi-a 
plătit biletul de parcare şi a pornit spre Georgetown — şi spre 
Elizabeth. S-a uitat în oglinda retrovizoare. Nu se vedea niciun Ford 
albastru. Reuşise. Era acum singur. A zâmbit. Măcar o singură dată îl 
biruise şi el pe director. A trecut prin intersecţia dintre Pennsylvania şi 
14-th Street exact când se schimba stopul. A început să se relaxeze. 


* 
x x 


Când Mark a ajuns în Georgetown starea de nelinişte i-a revenit, o 
nelinişte nouă, asociată cu Elizabeth şi lumea ei, nu cu directorul şi 
lumea lui. Când a apăsat pe butonul soneriei încă îşi putea auzi inima 
bătându-i cu putere. 

A apărut Elizabeth. Arăta trasă la faţă şi obosită şi n-a vorbit. El a 
urmat-o în living. 

— Ţi-ai revenit după accident? 

— Da, mulţumesc. De unde ştii c-am avut un accident? l-a întrebat 
ea. 


Mark a gândit rapid. 

— Am sunat la spital. Ei mi-au spus. 

— Minţi, Mark. Eu n-am spus nimănui la spital şi am plecat devreme 
de acolo, după un telefon de la tatăl meu. 

Mark n-a putut s-o privească în ochi. S-a aşezat pe un scaun şi a 
rămas cu privirea pironită în covor. 

— Eu... eu nu vreau să te mint, Elizabeth. Te rog nu... 

— De ce-l urmăreşti pe tatăl meu? l-a întrebat ea. Când te-a întâlnit 
la Mayflower figura ta i s-a părut cunoscută. Ai fost la şedinţele 
comitetului său şi ai urmărit dezbaterile din Senat. 

Mark n-a răspuns. 

— Bine. Nu-mi explica nimic. Nu sunt complet oarbă. Voi trage 
propriile mele concluzii. Şi eu eram una din îndatoririle tale de serviciu 
pe care le ai în cadrul F.B.I.-ului? Ai făcut ore suplimentare cu mine, 
nu-i aşa, agent Andrews? Pentru un bărbat a cărui sarcină este să se 
ocupe de fiicele senatorilor eşti destul de nepriceput. Chiar, câte fiice 
ai sedus în săptămâna asta? Ai dat peste vreo murdărie care să-ţi 
folosească? De ce nu încerci mai degrabă cu nevestele? Şarmul tău de 
băieţandru ar putea să aibă un efect mai mare asupra lor. Deşi, 
trebuie să-ţi mărturisesc că pe mine m-ai făcut să-mi pierd capul, 
ticălos şi mincinos ce eşti. 

In ciuda efortului considerabil de a se stăpâni şi de a-şi menţine 
tonul glacial cu care-şi pornise atacul, Elizabeth a început să-şi muşte 
buzele. Vocea i s-a poticnit. Mark încă nu-şi putea ridica privirea spre 
ea. l-a auzit mânia şi lacrimile din voce. În clipa următoare răceala de 
gheaţă pusese din nou stăpânire pe ea, covârşindu-i emoția. 

— Te rog, acum pleacă, Mark. Imediat. Am spus ce-am avut de spus 
şi sper să nu te mai văd niciodată. Poate că atunci am să-mi pot 
recăpăta ceva din respectul faţă de mine însămi. Te rog, pleacă; 
târăşte-te iar în mocirlă. 

— M-ai judecat greşit, Elizabeth. 

— Da, ştiu, tu, bietul agent neînțeles, tu mă iubeşti pentru mine 
însămi. Nu mai există nicio altă fată în viaţa ta, a spus ea cu 
amărăciune. Cel puţin până când nu e transferat la un nou caz. Ei 
bine, acest caz s-a terminat. Du-te şi găseşte fiica altui senator pe 
care s-o seduci cu minciunile tale despre iubire. 

El n-o putea învinovăţi pentru această reacţie, aşa că a plecat fără 
să scoată niciun cuvânt. 


* 
x x 


A şofat spre casă năuc. Ocupanţii maşinii care îl urmăreau erau în 
plină alertă. Când a ajuns acasă i-a dat cheile maşinii lui Simon şi a 


luat ascensorul. 

Buick-ul negru a parcat la o sută de iarzi de clădire. Cei doi bărbaţi 
au văzut lumina aprinzându-se în apartamentul lui Mark. El a format 
şase din cele şapte cifre ale numărului ei, dar apoi a pus telefonul iar 
în furcă şi a stins lumina. Unul din bărbaţii din Buick a aprins o nouă 
ţigară, a tras adânc fumul în piept şi s-a uitat la ceas. 


* 
x x 


După luni de târguieli, de insistenţe, de promisiuni şi ameninţări, 
proiectul de lege pentru controlul armelor urma, în sfârşit, să fie 
prezentat în Senat pentru a fi supus la vot. 

Aceasta avea să fie ziua în care Florentyna îşi va pune pecetea 
indubitabil asupra istoriei americane. Dacă ea n-ar mai realiza nimic 
altceva în timpul mandatului său, s-ar putea mândri toată viaţa cu 
această unică lege. Cine ar mai putea-o opri acum? s-a întrebat ea 
pentru a mia oară. Şi tot pentru a mia oară acelaşi gând îngrozitor i-a 
străfulgerat prin minte. 

Şi din nou l-a înlăturat. 


JOI DIMINEAŢA, 10 MARTIE. 5:00 A.M. 


Directorul s-a trezit brusc. Sta lungit în pat cu un sentiment acut al 
zădărniciei tuturor eforturilor; la ora asta nu putea face nimic decât 
să-şi pironească ochii în tavan şi să cugete, dar asta nu-i ajuta prea 
mult. A reluat iar şi iar firul evenimentelor din ultimele şase zile, 
lăsând întotdeauna ultimul, gândul de a anula întreaga operaţiune, 
ceea ce, probabil, ar fi însemnat că senatorul şi complicii lui ar fi 
scăpat basma curată. Pesemne că ei deja aflaseră că au fost 
descoperiţi şi acum îşi lingeau rănile şi se pregăteau pentru o altă zi. 
Indiferent ce hotărâre lua, problema rămânea în sarcina lui s-o 
rezolve. 


* 
x x 


Senatorul s-a trezit la 5:35 scăldat în şiroaie de transpiraţie rece — 
dar nu pentru că ar fi reuşit să aţipească mai mult de cinci minute de 
fiecare dată. Fusese o noapte de iad, cu tunete şi fulgere şi sirene. 
Sirenele îl făcuseră să transpire atâta. Era chiar mai nervos decât se 
aşteptase; de fapt, chiar imediat după ce auzise ceasul bătând de trei 
ori fusese pe punctul de a-l suna pe preşedinte, pe Peter Nicholson, 
să-i spună că el nu putea merge mai departe, în ciuda consecinţelor 
ce se vor răsfrânge asupra lui, consecinţe pe care acesta avusese 
grijă să i le amintească atât de des, e drept cu o anume delicateţe. 
Dar imaginea preşedintelui Kane, moartă lângă el, l-a făcut pe senator 
să-şi dea seama că, chiar şi acum, după atâţia ani, fiecare îşi amintea 
exact unde se aflase când John F. Kennedy a fost asasinat, aşa că nici 
el însuşi n-o să poată uita niciodată unde fusese, când Florentyna 
Kane a murit. Dar şi mai mult îl tortura gândul că propriul său nume 
va fi scris cu litere mari în gazete, că imaginea sa publică va fi 
deteriorată ireparabil şi că toată cariera lui va fi ruinată. Aşa că fusese 
gata-gata ca să-l sune pe Peter Nicholson mai mult pentru reasigurări 
decât pentru altceva, în ciuda înţelegerii lor de a nu mai lua legătura 
între ei până în dimineaţa zilei următoare, când Nicholson se va afla în 
Miami. 

Cinci oameni muriseră şi moartea lor trecuse aproape neobservată. 
Dar moartea preşedintelui Kane va reverbera în toată lumea. 

Senatorul a rămas cu privirile pironite pe fereastră, fără a şi le opri 
pe ceva anume, apoi a plecat de lângă geam. A continuat să se uite 
mereu la ceas dorind să poată opri timpul în loc. Secundarul se mişca 
implacabil — implacabil către 10:56. Şi-a ocupat timpul cu micul dejun 
şi cu presa de dimineaţă. A aflat din The Post că multe clădiri 


căzuseră pradă focului într-una din cele mai cumplite furtuni din 
istoria Washingtonului şi că Lubber Run din Virginia se revărsase 
inundând şi provocând mari pagube materiale. Erau foarte puţine 
menţiuni despre preşedintele Kane. Ar fi vrut să poată citi astăzi 
ziarele de mâine. 


* 
x x 


Primul telefon pe care l-a primit directorul a fost de la Elliot, care l-a 
informat că ultimele activităţi ale senatorilor Dexter şi Harrison nu 
dezvăluiseră nimic nou în legătură cu „situaţia” — dar asta nu 
presupunea că bărbatul fără nume ştia exact care era „situaţia”. 
Directorul a mormăit ceva pentru sine, şi-a terminat de mâncat 
omleta şi a citit în The Post descrierea vremii demonice care a luat cu 
asalt Washington-ul în cursul nopţii. Şi-a aruncat ochii pe fereastră 
spre cerul care acum era limpede şi fără niciun nor. O zi perfectă 
pentru un asasinat, şi-a zis în gând. Zi cu soare, care scoate viperele 
din culcuşuri. Cât va mai lăsa să treacă până o să-i anunţe pe toţi? 
Preşedintele trebuia să plece din Casa Albă la ora 10:00 a.m. 
Directorul trebuia să-l informeze pe şeful Serviciului Secret, H. Stuart 
Knight, cu mult înainte de asta şi, dacă era necesar, pe preşedinte cu 
cel puţin o oră înainte de 10:00 a.m. La dracu' cu toate aceste reguli, 
el avea s-o anunţe pe Florentyna Kane în ultimul moment şi va furniza 
o explicaţie completă după aceea. Era hotărât să-şi rişte cariera 
pentru a-l prinde pe acest senator periculos, cu mâinile mânjite de 
sânge. Dar să rişte viaţa preşedintelui... 

A plecat cu maşina spre birou puţin după ora 6:00. Voia să fie acolo 
cu două ore bune înainte de a sosi Andrews pentru a studia toate 
rapoartele pe care le ceruse cu o seară mai înainte. Nu mulţi dintre 
adjuncţii săi şi şefii de departamente avuseseră parte de somn 
noaptea trecută, deşi ei, probabil, încă se întrebau de ce. Aveau să 
afle destul de curând. Directorul său adjunct de la Investigaţii, 
directorul adjunct de la Planificare şi Evaluare, şeful Secţiei de 
Criminalistică din eşalonul central aveau să-l ajute să hotărască dacă 
va merge înainte sau va contramanda. Fordul său albastru a coborât 
încet rampa în parcajul subteran şi s-a oprit în locul care-i era 
rezervat. 

Elliot se afla la lift ca să-l întâmpine — el întotdeauna era acolo, nu 
întârzia niciodată. Asta nu e om, e ca un automat, va trebui să plece, 
şi-a zis în gând directorul, dacă nu va trebui să plec eu primul. Brusc, 
şi-a dat seama că era posibil să-şi înmâneze demisia preşedintelui în 
seara aceea. Care preşedinte? Şi-a scos din minte — fiecare lucru la 
timpul lui; el va trebui să aibă grijă acum de următoarele cinci ceasuri. 


Elliot n-a avut de spus nimic care să-i fie de folos. Dexter şi 
Harrison dăduseră şi primiseră telefoane în cursul serii şi dimineaţa 
devreme, dar nu rezultase nimic care să-i incrimineze. Nu se 
întrevedeau alte informaţii. Directorul a întrebat unde se aflau cei doi 
în acel moment. 

— Amândoi servesc micul dejun la ei acasă. Dexter în Kensington şi 
Harrison în Alexandria. Şase agenţi îi urmăresc de la cinci dimineaţa şi 
au primit instrucţiuni să-i ţină în filaj toată ziua. 

— Bine. Raportează-mi imediat dacă se întâmplă ceva neobişnuit. 

— Bineînţeles, domnule director. 

A fost chemat apoi omul de la Amprente. Când a intrat pe uşă, 
directorul s-a scuzat pentru că l-a ţinut la slujbă toată noaptea, deşi 
chipul şi ochii acestuia arătau mai luminoşi şi mai vii decât şi-i văzuse 
pe ai lui în oglindă dimineaţă, când se bărbierise. 

Daniel Sommerton era înalt de cinci picioare şi patru țoli, slab şi 
destul de palid. Şi-a început raportul. Era ca un copil cu o jucărie. 
Pentru el munca la Amprente fusese întotdeauna o pasiune, nu numai 
o slujbă. Directorul a rămas aşezat iar Sommerton în picioare. Dacă 
directorul s-ar fi ridicat, ar fi fost deasupra lui nu numai cu capul şi 
umerii, ci şi cu pieptul. 

— Am găsit şaptesprezece degete diferite şi trei degete mari, 
domnule director, a spus el radiind de bucurie. Am preferat să le 
trecem printr-un proces de vaporizare cu ninhydrin, nu cu iod, pentru 
că nu le putem face pe rând, una câte una, din motive tehnice cu care 
n-am să vă bat capul. 

A făcut un gest autoritar cu mâna, care dădea de înţeles că nu este 
cazul să risipească o explicaţie ştiinţifică cu directorul care, de altfel, 
ar fi fost primul ce ar fi recunoscut inutilitatea unui asemenea 
exerciţiu. 

— Noi credem că mai sunt încă două amprente ce ar putea fi 
identificate, a continuat Sommerton, şi vom fi gata cu toate pentru 
dumneavoastră în două sau cel mult trei ore. 

Directorul s-a uitat la ceas — era deja 6:45. 

— V-aţi descurcat foarte bine. Adu-mi rezultatele — chiar dacă sunt 
negative — cât de repede posibil şi, te rog, mulţumeşte-le tuturor 
pentru că au lucrat toată noaptea. 

Expertul în amprente l-a părăsit pe director nerăbdător să se 
întoarcă la cele şaptesprezece degete, trei degete mari şi două semne 
neidentificate. Directorul a apăsat un buton şi a rugat-o pe doamna 
McGregor să i-l trimită pe directorul de la Planificare şi Evaluare. 

După două minute, Walter Williams stătea în faţa lui. 

Williams era înalt de cinci picioare şi unsprezece țoli, blond, cu o 
faţă uscăţivă şi palidă, dominată de o frunte înaltă, superbă, brăzdată 
de cute din cauza râsului, nu a încruntării. Era cunoscut în F.B.I. fie 


sub numele de „Creierul”, fie de W.W. Responsabilitatea lui principală 
era să coordoneze alte şase creiere ceva mai puţin dotate ca al lui, 
dar, totuşi, impresionante, din eşalonul central F.B.I. Directorul 
adeseori îl consulta în privinţa unor situaţii ipotetice iar răspunsurile 
lui W.W. se dovedeau în timp foarte exacte. Directorul avea mare 
încredere în judecata lui dar astăzi, el nu putea să-şi asume niciun 
risc. Ar fi de preferat ca W.W. să vină cu un răspuns convingător la 
întrebarea ipotetică pe care i-a pus-o seara trecută pentru că altfel, 
următorul său telefon va fi la preşedinte. 

— Bună dimineaţa, domnule director. 

— Bună dimineaţa, W.W. Ce hotărâre ai luat în privinţa micii mele 
probleme? 

— Este foarte interesantă, domnule director. Ca să fiu cinstit, cred 
că răspunsul este destul de simplu, chiar dacă examinăm problema 
sub diverse unghiuri. 

Pentru prima oară în acea dimineaţă pe chipul directorului a apărut 
un surâs abia schiţat. 

— Numai dacă nu cumva nu v-am înţeles eu exact domnule 
director. 

Zâmbetul directorului s-a mai lăţit puţin. Lui W.W nici nu-i scăpa, 
nici nu înţelegea ceva greşit, dar întotdeauna era atât de protocolar 
încât nu i se adresa directorului cu Halt nici între patru ochi. W.W. a 
continuat, sprâncenele mişcându-i-se în sus şi în jos precum indicele 
Dow-Jones într-un an electoral: 

— Mi-aţi cerut să presupun că preşedintele va pleca de la Casa Albă 
la orele X şi va merge cu maşina la Capitoliu. Asta ar dura şase 
minute. Plec de la premisa că maşina este impenetrabilă pentru 
gloanţe şi cu o acoperire perfectă din partea Serviciului Secret. 
Problema este dacă, în aceste condiţii, ar fi posibilă asasinarea ei. 
Răspunsul este da, ar fi cu putinţă, dar aproape imposibil, domnule 
director. În orice caz, având în vedere toate ipotezele, concluzia logică 
este că echipa care a organizat asasinatul ar putea recurge la trei 
metode: a) explozivi; b) un pistol, folosit de la distanţă mică; c) o 
armă. 

W.W. întotdeauna îşi exprima teoriile ca şi cum le-ar fi citit dintr-o 
carte. 

— Bomba ar putea fi aruncată în orice punct de pe traseu, dar 
niciodată nu este folosită de profesioniştii crimei, pentru că aceştia 
sunt plătiţi pentru rezultat, nu pentru încercări. Dacă veţi cerceta 
cazurile în care s-au folosit bombe în scopul de a îndepărta un 
preşedinte, veţi vedea că până acum niciunul n-a fost încununat de 
succes, în ciuda faptului că noi avem patru preşedinţi care au fost 
asasinați. În mod inevitabil, bombele sfârşesc prin a ucide oameni 
nevinovaţi şi destul de des chiar şi pe autorul crimei. Din această 


cauză şi pentru că mi-aţi spus că oamenii implicaţi sunt profesionişti, 
cred că ei trebuie să recurgă la pistol sau la puşcă. Este foarte puţin 
probabil, domnule director, ca pe această rută să se folosească o 
armă cu bătaie scurtă pentru că autorul nu are cum să se apropie atât 
de tare de preşedinte fără să-şi rişte viaţa. Şi ca să străpungă limuzina 
prezidenţială i-ar trebui o armă de împuşcat elefanţi sau o armă 
antitanc, ori cu aşa ceva nu te poţi plimba prin mijlocul 
Washingtonului fără permis. 

Directorul nu era niciodată sigur dacă spusele lui W.W. însemnau o 
glumă sau doar un alt fapt. Sprâncenele încă i se mişcau în sus şi în 
jos, ceea ce era un semn sigur că nu trebuie să-l întrerupă cu întrebări 
prosteşti. 

— Când preşedintele ajunge pe treptele Capitoliului mulţimea este 
mult prea departe încât un pistol a) să nimerească la ţintă şi b) să-i 
ofere asasinului vreo şansă de a fugi. Aşa că trebuie să tragem 
concluzia că metoda cea mai testată şi cu cele mai mari şanse de 
succes în asasinarea unui şef de stat rămâne puşca cu lunetă, cu 
bătaie lungă. Deci, singura speranţă pentru asasin va trebui să 
rămână Capitoliul. Asasinul nu poate să vadă în interiorul Casei Albe 
şi, în orice caz, geamurile sunt groase de patru țoli, aşa că el trebuie 
să aştepte ca preşedintele să coboare din limuzină în faţa treptelor 
Capitoliului. In dimineaţa asta am cronometrat şi pentru urcarea 
treptelor Capitoliului sunt necesare cam cincizeci de secunde. Sunt 
foarte puţine puncte din care să se poată ochi, dar noi am studiat 
atent zona şi le veţi găsi pe toate trecute în raportul meu. De 
asemenea, conspiratorii trebuie să fie convinşi că noi nu ştim nimic 
despre complot, pentru că altfel n-au nicio şansă. Noi suntem de 
părere că un asasinat aici, în inima Washingtonului este foarte puţin 
probabil, dar, în orice caz, este posibil dacă este pus la cale de un om 
sau o echipă cu destul curaj şi pricepere. 

— Mulţumesc, W.W. Sunt sigur că ai dreptate. 

— Cu plăcere, domnule director. Eu sper că totul nu este decât 
ipotetic. 

— Da, W.W. 

W.W. a zâmbit asemeni unui şcolar care este singurul din toată 
clasa care poate să răspundă la întrebările profesorului. „Creierul” a 
părăsit biroul spre a se întoarce la alte probleme pe care le avea de 
rezolvat. Directorul a făcut o scurtă pauză, apoi l-a chemat pe celălalt 
director adjunct. 

Matthew Rogers a bătut la uşă şi a intrat în birou aşteptând să fie 
invitat să ia loc. El ştia ce este aceea autoritate. 

— Ei bine, Matt? a spus directorul arătând spre fotoliul de piele. 

— Am citit azi-noapte ultimul raport al lui Andrews şi cred că, într- 
adevăr, a venit timpul ca să-i informăm pe cei de la Serviciul Secret. 


— Aşa voi proceda peste aproximativ o oră, a spus directorul. Nu-ţi 
face griji. Ai hotărât cum îţi vei amplasa oamenii? 

— Depinde unde va fi riscul cel mai mare. 

— Bine, Matt, să presupunem că punctul de risc maxim este 
Capitoliul, la ora 10:06, exact pe trepte — deci cum ai proceda? 

— In primul rând, aş înconjura zona cam pe un sfert de milă în toate 
direcţiile. Aş închide metroul, aş opri tot traficul, public şi particular, 
aş reţine pentru interogări pe oricine care este înregistrat că a făcut 
ameninţări sau figurează în cartoteca privind securitatea naţională. Aş 
cere ajutor de la Poliţia Metropolitană pentru a asigura securitatea 
perimetrului. Avem nevoie de cât mai mulţi ochi şi cât mai multe 
urechi în zonă. Am putea obţine două până la patru elicoptere de la 
baza aeriană Andrews pentru o supraveghere strânsă. In imediata 
vecinătate a preşedintelui aş folosi tot Serviciul Secret prezidenţial. 

— Foarte bine, Matt. De câţi oameni ai nevoie pentru o asemenea 
operaţie şi cât ţi-ar trebui ca să fii gata dacă eu declar acum stare 
excepţională? 

Directorul s-a uitat la ceas — era trecut puţin de 7:00. A reflectat o 
clipă: 

— Am nevoie de trei sute de agenţi speciali şi voi fi în stare 
operaţională completă în două ore. 

— Bun, dă-i drumul, a spus directorul crispat. Raportează-mi 
imediat ce sunt gata, dar le comunici instrucţiunile finale în ultimul 
moment şi, Matt, nu vreau niciun elicopter înainte de 10:01. Nu vreau 
nicio scurgere de informaţii de niciun fel; este singura noastră şansă 
de a-l prinde pe asasin. 

— Nu este mai bine să amânaţi vizita preşedintelui, domnule 
director? Suntem deja în apă până la gât după felul cum stau lucrurile 
şi întreaga responsabilitate nu vă revine dumneavoastră în primul 
rând. 

— Dacă renunţăm acum înseamnă s-o luăm de la capăt mâine, a 
spus directorul, şi s-ar putea ca niciodată să nu mai am o şansă ca 
asta. 

— Da, domnule director. 

— Contez pe tine, Matt pentru că am de gând să las operaţiunile 
din teren întru totul în mâinile tale. 

— Vă mulţumesc, domnule director. 

Rogers a părăsit biroul. Directorul ştia că acesta îşi va duce 
misiunea la bun sfârşit şi cu competenţă. 

— Doamnă McGregor. 

— Da, domnule director. 

— Fă-mi legătura cu şeful Serviciului Secret de la Casa Albă. 

— Da, domnule director. 

Directorul s-a uitat la ceas. Era 7:10. Andrews trebuia să vină la 


8:15. A sunat telefonul. 

— Aveţi legătura cu domnul Knight, domnule director. 

— Stuart, poţi să mă suni pe firul direct şi să te asiguri că nu eşti 
auzit? 

H. Stuart Knight îl cunoştea pe Halt destul de bine să-şi dea seama 
că era ceva serios. L-a sunat imediat pe telefonul special ce nu putea 
fi interceptat. 

— Stuart, aş vrea să te văd imediat, în locul obişnuit pentru 
aproximativ treizeci de minute, nu mai mult. Este prioritate zero. 

Mă încurcă al dracului, şi-a zis în gând Knight, acum când 
preşedintele pleacă la Capitoliu peste două ore, dar Halt îi adresa 
asemenea cereri de două sau de trei ori pe an şi ştia că celelalte 
probleme trebuia să le lase pentru mai târziu. Numai preşedintele şi 
procurorul general aveau prioritate înaintea lui Halt. 


* 
x x 


Directorul F.B.I.-lui şi şeful Serviciului Secret s-au întâlnit în staţia 
de taxiuri de la Union Station după zece minute. Din şirul de taxiuri ce 
aşteptau nu l-au luat pe primul, ci pe al şaptelea. Au urcat amândoi pe 
bancheta din spate fără a-şi adresa vreun cuvânt şi fără a da vreun 
semn că s-ar cunoaşte. Elliot era la volan şi a pornit într-o cursă în 
jurul Capitoliului. Directorul a vorbit iar şeful Serviciului Secret a 
ascultat. 


Ceasul deşteptător l-a trezit pe Mark la ora 6:45. A făcut un duş, s-a 
bărbierit şi a reflectat asupra acelor copii dactilografiate pe care le-a 
uitat la Senat, încercând sa se autoconvingă de faptul că ele nu l-ar fi 
ajutat cu nimic să aleagă între Dexter şi Harrison. l-a mulţumit în gând 
senatorului Stevenson pentru că i-a fost de folos indirect în a-i elimina 
de pe lista suspecţilor pe senatorii Brooks, Byrd şi Thornton. l-ar fi fost 
teribil de recunoscător aceluia care l-ar fi ajutat sa-l elimine pe 
senatorul Dexter. Incepuse să se obişnuiască cu raţionamentul 
directorului — toate faptele îl indicau pe Dexter. Motivele sale erau cu 
totul speciale, dar... Mark s-a uitat la ceas; era încă devreme. S-a 
aşezat pe marginea patului; şi-a scărpinat un picior care-l mânca; 
probabil îl pişcase ceva în cursul nopţii. A continuat să analizeze 
faptele încercând să afle dacă nu-i scăpase ceva. 


* 


Peter Nicholson s-a dat jos din pat la ora 7:20 şi şi-a aprins prima 
ţigară. Nu-şi putea aminti exact când se trezise. La 6:10 îl sunase 
Tony, care deja se sculase şi aştepta să fie chemat. In această zi ei nu 
trebuiau să se întâlnească decât în cazul în care Nicholson, 
preşedintele, ar fi avut urgent nevoie de maşină. Ei vor vorbi din nou 
la 9:30 când se va verifica dacă sunt toţi la locurile stabilite. 

După terminarea convorbirii telefonice, preşedintele a sunat 
serviciul la cameră şi a comandat un mic dejun deosebit de 
consistent. Ceea ce avea el de îndeplinit în acea dimineaţă nu era o 
activitate care s-o facă pe stomacul gol. Matson trebuia să-l sune 
după 7:30. Pesemne că la ora asta încă dormea. După efortul din 
noaptea trecută, Matson merita puţină odihnă. Preşedintele a zâmbit 
în sinea lui. S-a dus în baie, a dat drumul la duş, dar nu s-a prelins 
decât un fir de apă rece. Să le ia dracu de hoteluri. Plăteşti o sută de 
dolari pe noapte şi n-au deloc apă caldă. Şi-a dat cu câţiva stropi şi a 
început să mediteze la următoarele cinci ceasuri verificând din nou 
planul cu atenţie spre a se asigura că nu i-au scăpat nici cele mai mici 
detalii. Diseară Kane va fi moartă, iar el va avea la banca Union din 
Zurich, Elveţia, în contul AZL-376921-B suma de 2.000.000 dolari, 
ceea ce reprezenta un mic cadou din partea prietenilor săi din 
comerţul cu arme. Şi dacă te gândeşti, unchiul Sam n-avea cum să-şi 
încaseze nicio taxă din ei. 

In noaptea aceea, Matson şi preşedintele părăsiseră casa lui Mark 
la ora 2:35, după ce-şi duseseră la bun sfârşit misiunea. Matson a 
dormit treizeci de minute mai mult decât trebuia. Afurisiţii de la 
recepţie uitaseră să-l trezească; în zilele de azi nu mai puteai să ai 
încredere în nimeni. După ce s-a sculat, l-a sunat imediat pe 
preşedinte şi i-a raportat. 

Xan era în siguranţă în vârful macaralei şi pregătit să treacă la 
acţiune — probabil că era singurul dintre toţi care încă dormea. 

Preşedintele, deşi şiroia apa pe el, era mulţumit. A pus telefonul în 
furcă şi s-a întors sub duş. Drace, apa era tot rece. 

Matson s-a masturbat, întotdeauna i se întâmpla când era nervos şi 
trebuia să ucidă. 


* 
x x 


Florentyna Kane nu s-a trezit până la 7:35. S-a răsucit în pat 
încercând să-şi amintească visul pe care-l avusese, dar n-a reuşit, aşa 
că şi-a lăsat mintea să rătăcească. Astăzi se va duce la Capitoliu, ca 
să pledeze în favoarea proiectului de lege privind controlul armelor, 


înainte ca Senatul să se întrunească în sesiune specială şi apoi va 
avea un dejun cu toţi suporterii şi oponenții legii. Din momentul în 
care fusese convinsă că proiectul va fi aprobat în comitet, ea îşi 
concentrase toată energia asupra dezbaterilor finale din Senat; cel 
puţin şansele păreau că-i sunt favorabile. l-a zâmbit lui Edward, deşi 
el era cu spatele spre ea. Fusese o sesiune încărcată şi aştepta cu 
nerăbdare să-şi petreacă mai multă vreme cu familia la Camp David. 
Este timpul să mă scol, mai mult de jumătate din America este deja în 
picioare şi eu încă mai zac în pat, şi-a zis ea în gând. Totuşi, acea 
jumătate din America, care este deja în picioare, n-a trebuit să aibă un 
dineu aseară cu regele din Tonga, care cântărea patru sute de livre şi 
n-avea nicio intenţie de a părăsi Casa Albă până nu era dat afară. 
Florentyna nu era sigură dacă poate localiza pe hartă Tonga. La urma 
urmelor, Pacificul este un ocean imens. Ea-l lăsase pe secretarul de 
stat Abe Chayes, să poarte mai departe conversaţia; el măcar ştia 
exact unde se află Tonga. 

Şi-a oprit gândurile de la regele supraponderal şi şi-a pus piciorul 
pe duşumea — mai exact spus, sigiliul prezidenţial. Afurisitul, era 
imprimat peste tot, cu excepţia hârtiei de toaletă. Ea ştia că atunci 
când îşi va face apariţia la micul dejun în sufrageria de dincolo de hol, 
va găsi acolo cea de a treia ediţie din The Washington Post şi din The 
New York Times şi prima ediţie din The Los Angeles Times şi The 
Boston Globe, toate pregătite pentru ea să le citească, cu paragrafele 
ce se refereau la preşedinte, subliniate în roşu, plus un rezumat al 
ştirilor de ieri. Cum izbuteau ei să facă toate acestea înainte ca ea să 
se fi îmbrăcat măcar? Florentyna s-a dus la baie şi a dat drumul la 
duş; presiunea apei era exact cum trebuie. A început să reflecteze la 
ce va spune în final ca să-i convingă pe cei din Senat că proiectul 
privind controlul armelor trebuia să devină lege. Gândurile i-au fost 
întrerupte de efortul de a-şi săpuni mijlocul spatelui. In această 
problemă preşedinţii trebuie să se descurce singuri, şi-a zis în sinea ei. 


* 
x x 


Mark trebuia să fie la director peste douăzeci de minute. Şi-a 
verificat corespondenţa — nu era decât un plic de la American 
Express, pe care l-a lăsat pe masa din bucătărie nedeschis. 

Un O'Malley care nu se mai putea opri din căscat se afla într-un 
Ford albastru la o sută de iarzi de blocul lui Mark. A fost fericit când a 
raportat că Mark ieşise din casă şi vorbea cu paznicul de culoare de la 
garaj. Nici O'Malley, nici Thompson nu raportaseră nimănui că-l 
pierduseră pe Mark în seara precedentă timp de câteva ceasuri. 

Mark a dat colţul clădirii şi a dispărut din raza de vedere a omului 


din Fordul albastru, dar acesta nu s-a îngrijorat. Cu o oră mai devreme 
O'Malley verificase locul în care se afla Mercedes-ul, iar garajul nu 
avea decât o singură ieşire. 

Mark, când a dat colţul clădirii, a observat un Fiat roşu lângă 
bordură. Semăna cu al lui Elizabeth, cu excepţia buşiturii din faţă. S-a 
mai uitat o dată atent şi a fost surprins când a văzut-o înăuntru pe 
Elizabeth. A deschis uşa şi a urcat alături de ea. Niciunul n-a scos 
niciun cuvânt până când au început amândoi să vorbească deodată şi 
au râs nervos. Ea a mai încercat o dată şi Mark a ascultat în tăcere. 

— Am venit să-ţi spun că-mi pare rău că am fost atât de iritată 
aseară. Trebuia ca măcar să-ţi dau şansa să te explici. Şi la drept 
vorbind, nu vreau să te culci cu fata altui senator, a spus ea încercând 
să zâmbească. 

— Eu sunt cel căruia trebuie să-i pară rău, Liz. Ai încredere în mine, 
cum zic cei de la Hollywood. Indiferent ce va fi, hai să ne întâlnim în 
seara asta şi am să încerc să-ţi explic totul. Până atunci nu mă întreba 
nimic şi promite-mi că, indiferent ce se întâmplă, ai să mă vezi 
diseară. Dacă, după aceea, n-ai să vrei să mă mai vezi, îţi făgăduiesc 
că am să dispar din viaţa ta. 

Elizabeth a încuviinţat din cap. 

— Dar sper că nu atât de brusc cum m-ai mai părăsit o dată. 

Mark şi-a dus braţele de gâtul ei şi a sărutat-o. 

— Să nu mai vorbim despre seara aceea mizerabilă. De atunci mi- 
am petrecut fiecare noapte aşteptând cu nerăbdare a doua şansă. 

Au râs amândoi. El a dat să coboare din maşină. 

— Ce-ar fi să te duc eu la slujbă, Mark? Tot este în drumul meu 
către spital şi diseară n-o să mai trebuiască să ne încurcăm cu două 
maşini. 

Mark a şovăit. 

— De ce nu? 

S-a întrebat în gând dacă acesta nu era pasul final. Când au dat 
colţul, Simon le-a făcut semn cu mâna. 

— Maşina de la apartamentul 7 se va întoarce în dimineaţa asta, 
Mark. Va trebui să parchez Mercedes-ul în stradă. Nu-ţi face griji, o să 
fiu cu ochii pe el. Simon s-a uitat spre Elizabeth şi a zâmbit. Până la 
urmă, n-o să ai nevoie de soră-mea, omule. 

Elizabeth a apăsat pe acceleraţie şi au intrat în trafic pe 6-th Street. 
La o sută de iarzi mai încolo O'Malley îşi omora timpul cu o gumă de 
mestecat. 

— Unde mergem diseară să mâncăm? 

— Hai iar la restaurantul acela franțuzesc şi să încercăm să luăm 
lucrurile de la început. De data asta vom juca şi ultimul act al piesei. 

Eu sper să înceapă. „Dintre toţi, acesta a fost romanul cel mai 
nobil. Toţi conspiratorii, în afară de el...”, şi-a zis în gând Mark. 


— De data asta eşti invitatul meu, a spus Elizabeth. 

Mark a acceptat amintindu-şi de nota de la American Express din 
plicul nedeschis. La intersecţia cu G Street stopul s-a schimbat în roşu. 
S-au oprit şi au aşteptat. Mark a încercat să-şi scarpine iar piciorul, 
începuse, într-adevăr, să-l deranjeze. 


* 
x x 


Taxiul încă se învârtea în jurul Capitoliului, dar Halt ajunsese la 
capătul rezumatului pe care i-l făcuse lui H. Stuart Knight. 

— Noi credem că atentatul va fi când preşedintele coboară din 
maşină şi urcă scările Capitoliului. Noi vom asigura paza Capitoliului, 
dacă tu vei reuşi s-o introduci pe Florentyna Kane în clădire 
nevătămată. Oamenii mei vor acoperi toată zona: clădiri, acoperişuri 
şi orice punct mai înalt de unde se poate trage. 

— Sarcina noastră va fi cu mult mai uşoară dacă preşedintele nu va 
insista să urce treptele. De când Carter a avut iniţiativa să facă pe jos 
Pennsylvania Avenue în 77... Vocea îi trăda o notă de exasperare. 
Apropo, Halt, de ce nu m-ai anunţat mai demult? j 

— Au fost câteva chichițe în toată povestea asta, Stuart. Incă nu-ți 
pot da toate detaliile, dar nu-ți face griji, ele nu sunt relevante pentru 
sarcina pe care o ai în protejarea preşedintelui. 

— Bine. Fie cum zici tu. Dar eşti sigur că oamenii mei nu te pot 
ajuta? 

— Nu. Eu sunt fericit atâta vreme cât ştiu că tu ai grijă de 
preşedinte. Asta îmi va da mie libertatea de care am nevoie spre a-i 
prinde pe ticăloşi asupra faptului. Ei nu trebuie să devină suspicioşi. 
Vreau să-l prind pe ucigaş ţinând arma în mână. 

— Să-i spun preşedintelui? a întrebat Knight. 

— Nu, informeaz-o doar că este vorba despre noi măsuri de 
securitate pe care le pui în practică din când în când. 

— A avut atât de multe asemenea situaţii încât va fi înclinată s-o 
creadă şi pe asta, a spus Knight. 

— Nu schimba nici ruta, nici orele şi laurii am să ţi-i las ţie, Stuart. 
Şi nu vreau să transpire ceva. Te văd după dejunul preşedintelui. 
Atunci ne vom informa reciproc. Apropo, care este numele codificat al 
preşedintelui pentru astăzi? 

— Julius. 

— Doamne Dumnezeule, nu-mi vine să cred. 

— Tu mi-ai spus tot ce trebuia să ştiu, nu-i aşa, Halt? 

— Nu, bineînţeles că nu, Stuart. Doar mă cunoşti, sunt fratele mai 
tânăr al lui Machiavelli. 

Directorul l-a bătut pe Elliot pe umăr şi taxiul a revenit la locul lui 


iniţial lângă celelalte taxiuri ce aşteptau unul în spatele celuilalt. Cei 
doi pasageri au coborât şi au pornit în direcţii opuse, Knight ca să 
prindă metroul pentru Casa Albă iar directorul a luat un taxi pentru 
sediul central F.B.I. Niciunul dintre ei n-a privit înapoi. 

Norocosul Stuart Knight, şi-a zis în gând directorul, el a trecut prin 
ultimele şapte zile fără informaţiile pe care le-am avut eu. Acum că 
întâlnirea avusese loc, directorului îi revenise încrederea în propria 
stratagemă şi era hotărât ca numai el şi Andrews să cunoască 
întreaga poveste — în cazul în care nu aveau o dovadă concluzivă 
care să asigure condamnarea senatorului. El trebuia să-i prindă pe 
conspiratori vii şi să-i facă să depună mărturie împotriva senatorului. 
Directorul şi-a verificat ceasul după cel de pe turnul vechii Poşte 
actualmente clădirea Departamentului Washington. Era 7:58. Andrews 
trebuia să vină în două minute. Când a intrat în sediul central F.B.l. 
garda l-a salutat. Doamna McGregor era în picioare, în faţa biroului, 
părând agitată. 

— Sunteţi căutat de urgenţă pe canalul patru, domnule director. 

— Fă-mi legătura, a spus directorul intrând rapid în biroul său şi a 
ridicat receptorul. 

— Sunt agentul special O'Malley de pe maşina de filaj. 

— Da. Ce este O'Malley? 

— Andrews a fost omorât şi cred că a mai fost încă o persoană în 
maşină. 

Directorul n-a putut să scoată nicio vorba. 

— Mai sunteţi pe fir, domnule director? OMalley a aşteptat. Repet, 
mai sunteţi acolo, domnule director? 

In cele din urmă directorul a spus: 

— Vino aici imediat. 

A pus telefonul jos şi mâinile-i puternice au prins biroul Queen Anne 
ca şi cum ar fi fost un gât pe care voia să-l ştranguleze. Degetele i s- 
au îndoit apoi încet în podul palmei formând doi pumni masivi iar 
unghiile au început să-şi croiască drum în piele. Sângele s-a prelins 
uşor pe birou, adunându-se într-o pată de culoare închisă. Halt Tyson 
a rămas singur mai multe minute. Apoi a ceru doamnei McGregor să 
încerce să-i facă legătura cu preşedintele la Casa Albă. Avea de gând 
sa suspende totul; deja mersese prea departe. A stat să aştepte. 
Ticăloşii îl învinseseră. Pesemne că ştiau totul. 

Agentului special O'Malley i-au trebuit zece minute ca să ajungă în 
sediul central F.B.I. A fost introdus imediat la director. 

Dumnezeule, arată de parcă ar avea optzeci de ani, şi-a zis în gând 
O'Malley. 

Directorul a rămas cu privirile aţintite asupra lui. 

— Cum s-a întâmplat? a întrebat el încet. 

— A fost aruncat în aer cu maşină cu tot; credem că mai era cineva 


cu el. 

— De ce? Cum? 

— Pesemne că a fost o bombă montată la sistemul de aprindere. N- 
au rămas din maşină decât nişte fiare. 

— Puțin îmi pasă de ce-a rămas din maşină, a început directorul pe 
un ton în crescendo când s-a deschis uşa. 

Mark Andrews a păşit înăuntru. 

— Bună dimineaţa, domnule director. Sper că nu vă întrerup. Am 
crezut că mi-aţi spus să vin la 8:15. 

Amândoi bărbaţii se holbau la el. 

— N-ai murit? 

— Poftim? 

— Ei bine, cine dracu îţi conducea Mercedes-ul? a spus agentul 
special O'Malley. 

Mark se uita la el fără să înţeleagă. 

— Mercedes-ul meu? a întrebat el imediat. Despre ce vorbeşti? 

— Mercedes-ul tău abia ce a zburat în aer şi s-a făcut ţăndări. L-am 
văzut cu proprii mei ochi. Colegul meu este acolo şi încearcă să afle 
despre ce e vorba; deja a raportat că a găsit o mână a unui negru. 

Mark s-a rezemat de perete. 

— Ticăloşii, l-au omorât pe Simon a strigat el furios. Nu va mai 
trebui să-l chem pe Grant Nanna ca să le strivească boaşele în ţărână. 
Eu cu mâna mea o s-o fac. 

— Te rog, explică-te, a spus directorul. 

Mark s-a rezemat iar de perete, apoi s-a întors cu faţa spre 
amândoi. 

— Eu am venit cu Elizabeth Dexter în dimineaţa asta; ea a trecut să 
mă vadă. Am venit cu ea, a repetat el incoerent... Simon mi-a mutat 
maşina pentru că ocupa un loc în garaj ce era rezervat în cursul zilei şi 
acum ticăloşii l-au omorât. 

— Stai jos, Andrews. Şi tu, O'Malley. 

A sunat telefonul. N 

— Şefa de cabinet a preşedintelui, domnule director. In două 
minute veți avea legătura cu preşedintele. 

— Doamna McGregor, vă rog să contramandaţi şi să cereţi scuze. 
Explicaţi-i lui Janet Brown că nu era nimic important, voiam doar să-i 
urez preşedintelui noroc pentru ziua de azi la legea privind controlul 
armelor. 

— Da, domnule director. 

— Deci ei te cred mort, Andrews, iar acum şi-au jucat ultima carte. 
Aşa că noi trebuie să le ţinem bine pe ale noastre. Tu ai să rămâi mort 
— încă pentru puţină vreme. 

Mark şi O'Malley s-au uitat unul la celălalt, amândoi nedumeriţi. 

— O'Malley, tu te întorci la maşina ta. Nu spui nimic, nici măcar 


colegului tău. Nu l-ai văzut pe Andrews în viaţă, înţelegi? 

— Da, domnule director. 

— Acum du-te. 

— Doamnă McGregor, faceţi-mi legătura cu şeful de la Relaţii 
Externe. 

— Da, domnule director. 

Directorul l-a privit pe Mark. 

— Incepuseşi să-mi lipseşti. 

— Vă mulţumesc, domnule director. 

— Nu-mi mulţumi, pentru că sunt pe punctul să te omor din nou. 

S-a auzit o bătaie în uşă şi a intrat Bill Gunn. El era şeful de la 
Relaţii cu Publicul şi era cel mai bine îmbrăcat din toată clădirea, avea 
zâmbetul cel mai larg pe chip şi o claie de păr blond pe care o spăla la 
fiecare două zile. 

Când a intrat, faţa lui era neobişnuit de tristă. 

— Aţi auzit despre moartea unuia din tinerii noştri agenţi, domnule 
director? 

— Da, Bill. Dai imediat o declaraţie că un agent special a fost 
omorât în această dimineaţă şi că presa va primi detalii complete la 
ora unsprezece. 

— Până atunci o să mă urmărească toţi cu înverşunare, domnule 
director. 

— Lasă-i să te urmărească, i-a spus scurt directorul. 

— Da, domnule director. 

— La ora unsprezece vei face o altă declaraţie şi vei spune că 
agentul trăieşte... 

Pe chipul lui Bill Gunn se putea citi surpriza. 

— ... Că s-a făcut o greşeală şi că bărbatul care a murit a fost un 
tânăr, paznic la un garaj, care n-are nicio legătură cu F.B.I.-ul. 

— Dar domnule director, ce e cu agentul nostru? 

— Fără îndoială că ti-ar face plăcere să-l cunoşti pe agentul care se 
presupune a fi mort. Aşa că dă-mi voie să ţi-l prezint — el este agentul 
special Andrews. Bill, nu sufli niciun cuvânt. Acest om este mort 
pentru următoarele trei ore şi, dacă transpiră ceva, poţi să-ţi cauţi altă 
slujbă. 

Bill Gunn părea, într-adevăr, neliniştit. 

— Da, domnule director. 

— După ce scrii anunţul pentru presă, sună-mă. Şi citeşte-mi-l! 

— Da, domnule director. 

Bill Gunn a plecat nedumerit. El era un om înţelegător de felul lui, 
care ştia să ia lucrurile cum sunt şi asta era o problemă ce-l depăşea, 
dar ca mulţi alţii avea încredere în director. 

Directorul devenea tot mai conştient de câţi oameni aveau, într- 
adevăr, încredere în el şi cât de multe ducea pe umerii săi. Şi-a întors 


privirile spre Mark, care încă nu-şi revenise din şocul făcut când a aflat 
că Simon murise în locul lui — era al doilea om în decurs de optzile. 

— Bun, Mark, nu ne-au mai rămas decât două ore, aşa că îi vom jeli 
pe cei morţi mai târziu. Mai ai ceva de adăugat la raportul de ieri? 

— Da, domnule director. Este bine să fii în viaţă. 

— Dacă reuşeşti să treci de ora unsprezece, tinere, cred că te 
aşteaptă o viaţă lungă şi sănătoasă, dar deocamdată încă nu ştim 
dacă este Dexter sau Harrison. Eu rămân, totuşi, la părerea că este 
Dexter. Directorul s-a uitat din nou la ceas: 8:29 — n-au mai rămas 
decât nouăzeci şi şapte de minute. Ţi-au mai venit alte idei? 

— Ei bine, domnule director, Elizabeth Dexter, categoric, nu poate fi 
implicată, ea mi-a salvat viaţa, aducându-mă aici cu maşina în 
dimineaţa asta. Daca mă voia mort, acesta este cel mai ciudat mod 
de a o face. 

— lţi accept explicaţia, a spus directorul, dar asta nu-l absolvă şi pe 
tatăl ei. 

— Cu siguranţă nu l-ar ucide pe bărbatul cu care s-ar putea căsători 
fiica lui, a spus Mark. 

— Eşti un sentimental, Andrews. Un om care să asasineze un 
preşedinte nu-şi face griji în privinţa prietenilor fiicei lui. 

A sunat telefonul. Era Bill Gunn de la Relaţii cu Publicul. 

— Bun, citeşte-l, a spus directorul şi a ascultat cu atenţie. Este bine. 
Transmite-l imediat la radio, televiziune, ziare, iar al doilea comunicat 
îl dai la ora unsprezece, nu mai devreme. lţi mulţumesc, Bill. 

Directorul a pus telefonul în furcă. 

— Felicitări, Mark, eşti primul mort în viaţă şi, asemeni lui Mark 
Twain, vei putea să-ţi citeşti propriul necrolog. Acum să revenim rapid 
la problemele noastre. Am deja trei sute de agenţi care 
supraveghează Capitoliul şi zona din imediata vecinătate. In 
momentul în care soseşte maşina prezidenţială locul va fi complet 
închis. 

— O lăsaţi pe doamna preşedinte să meargă la Capitoliu? a întrebat 
Mark uluit. 

— Ascultă-mă cu atenţie, Mark. Mi se va raporta unde se află, minut 
cu minut, începând cu ora 9:00 a.m., cei doi senatori, amândoi fiind 
filaţi de şase oameni. La 9:15 noi doi vom ieşi în stradă. Când se va 
întâmpla atentatul, noi vom fi acolo. Din moment ce mi-am asumat 
întreaga responsabilitate pot, tot atât de bine s-o duc la îndeplinire 
personal. 

— Da, domnule director. 

A bâzâit interfonul. 

— Este domnul Sommerton. Vrea să vă vadă urgent, domnule 
director. 

Directorul s-a uitat la ceas: 8:45. La fix, exact cum a promis. 


Daniel Sommerton a dat buzna părând foarte încântat de el însuşi. 
A intrat direct în subiect. 

— Una din amprente am găsit-o în dosarul cu criminali, individul se 
numeşte Matson — Ralph Matson. Sommerton i-a arătat o fotografie, 
o fotografie robot a lui Matson şi o amprentă mărită a degetului mare. 
Şi acum urmează partea care n-o să vă placă, domnule director. El 
este un fost agent F.B.I. 

l-a dat directorului legitimaţia lui Matson ca s-o studieze. Mark s-a 
uitat la fotografie. Era preotul ortodox grec, cu nas mare şi maxilare 
puternice. 

— Are ceva de profesionist în el, au spus amândoi deodată şi 
directorul şi Mark. 

— Aţi lucrat foarte bine, Sommerton. Fă trei sute de copii ale 
fotografiei imediat şi dă-i-le directorului adjunct de la Investigaţii — şi 
asta înseamnă absolut imediat. 

— Da, domnule director. 

Expertul de la Amprente a plecat grăbit, încântat de el însuşi. 
Degetul mare descoperit de el era exact ceea ce căuta directorul. 

— Doamnă McGregor, dă-mi legătura cu domnul Rogers. 

Directorul adjunct a apărut pe fir, şi el i-a relatat pe scurt cele 
aflate. 

— Să-l arestez imediat ce-l găsim? 

— Nu Matt. După ce l-aţi reperat, fiţi cu ochii pe el, dar băieţii să 
stea cât mai departe, să nu fie observați. S-ar putea ca el să amâne 
totul dacă devine suspicios. Ţine-mă la curent cu toate. Vă mişcaţi 
asupra lui, la 10:06. Dacă se schimbă ceva îţi dau de veste. 

— Da domnule director. Aţi anunţat Serviciul Secret? 

— Da, a spus directorul şi a închis telefonul. 

Directorul s-a uitat la ceas: 9:05. A apăsat un buton şi şi-a făcut 
apariţia Elliot. 

— Unde sunt cei doi senatori? 

— Harrison este încă la casa sa din Alexandria iar Dexter a părăsit 
Kensington-ul şi se îndreaptă spre Capitoliu, domnule director. 

— Elliot, tu rămâi aici, în acest birou şi ţii legătura prin radio cu 
mine şi directorul adjunct, amândoi aflându-ne în stradă. Să nu 
părăseşti absolut deloc această încăpere! Ai înţeles? 

— Da, domnule director. 

— Voi folosi radio-emiţătorul meu pe canalul patru. Hai să mergem, 
Andrews. 

Directorul şi Andrews au plecat. 

— Dacă mă caută cineva, doamnă McGregor, fă-i legătura cu 
agentul special Elliot în biroul meu. El va şti unde să mă găsească. 

— Da, domnule director. 


* 

Câteva minute mai târziu, directorul şi Mark se aflau în stradă, pe 
Pennsylvania Avenue, îndreptându-se spre Capitoliu. Mark şi-a pus 
ochelarii fumurii şi şi-a ridicat gulerul de la pardesiu. Au trecut pe 
lângă numeroşi agenţi. Niciunul dintre ei nu l-a recunoscut pe 
director. La colţul dintre Pennsylvania Avenue şi 9-th Street se afla 
Peter Nicholson care şi-a aprins o nouă ţigară şi s-a uitat la ceas. Era 
9:30. S-a deplasat la marginea trotuarului, lăsând o grămadă de 
mucuri de ţigară. In urma lui, Directorul s-a uitat la chiştoace: 
„ticălosul ar trebui să fie amendat cu o sută de dolari”. 

— Răspunde, Tony. Răspunde, Tony. 

— Tony, da, şefule. Buick-ul este gata. Abia ce am auzit la radio că 
drăgălaşul de Andrews şi-a găsit naşul. 

Peter Nicholson a zâmbit. 

— Răspunde, Xan. 

— Sunt gata. Aştept semnalul dumneavoastră. 

— Răspunde, Matson. 

— Totul e-n ordine, şefule. Sunt al dracului de mulţi agenţi prin 
preajmă. 

— N-ai motiv să te treacă transpiraţiile, întotdeauna sunt oameni 
din Serviciul Secret prin preajmă când se deplasează preşedintele. Nu 
mă suni decât dacă ai, într-adevăr, vreo problemă. Atenţie, toţi trei 
ţineţi liniile deschise. Când am să vă chem din nou, voi activa 
vibratorul de la ceasurile voastre. Atunci nu veţi mai avea decât trei 
minute şi patruzeci şi cinci de secunde, pentru că, în acel moment, 
Kane va trece pe lângă mine. Aţi înţeles? 


— Da. 
— Da. 
— Da 
Preşedintele a închis circuitul şi şi-a mai aprins o ţigară. Era 9:40. 
* 
x x 


Directorul l-a zărit pe Matthew Rogers într-o maşina specială şi a 
urcat rapid lângă el. 

— Ai totul sub control, Matt? 

— Da, domnule director. Dacă încearcă cineva ceva, pe rază de o 
jumătate milă, n-are cum sa reuşească. 

— Bun. Ce oră este? 

— Nouă patruzeci şi cinci. 

— Perfect, tu controlezi aici. Eu mă duc la Capitoliu. 


Halt a coborât din maşina şi s-a îndepărtat împreună cu Mark. 

— Vă caută Elliot, domnule director. 

— Spune Elliot! 

— L-au reperat pe Matson la intersecţia dintre Maryland Avenue şi 
I-th Street, lângă statuia Garfield pe colţul de sud-vest, foarte 
aproape de zona de renovare a Capitoliului. 

— Bun. Să fie plasați în preajmă cincizeci de oameni. Dar să nu facă 
încă nicio mişcare. Informează-l şi pe domnul Rogers şi spune-i să-şi 
aranjeze oamenii astfel încât să nu fie văzuţi de Matson. 

— Da, domnule director. 

— Ce dracu caută în partea aceea a Capitoliului? a întrebat Mark 
încet. De-acolo n-ai putea să împuşti pe nimeni ce se află pe treptele 
Capitoliului decât dintr-un elicopter. 

— Sunt de acord cu tine, nici eu nu pricep nimic, a spus directorul. 

Au ajuns la cordonul de poliţie ce înconjura Capitoliul. Directorul le- 
a arătat legitimaţia ca să fie lăsat să treacă împreună cu Andrews. 
Tânărul poliţist de la Capitoliu s-a mai uitat încă o dată la legitimaţie; 
nu-i venea să creadă. Da, era într-adevăr, directorul F.B.I.-ului H.A.L. 
Tyson, în carne şi oase. 

— lertaţi-mă, domnule director. Vă rog să treceţi. 

— Elliot, domnule director. 

— Da, Elliot. 

— Vă caută şeful Serviciului Secret. 

— Stuart. 

— Maşina antemergător porneşte chiar acum de la poarta din faţă. 
Julius va pleca peste cinci minute. 

— iți mulţumesc, Stuart. Ai grijă de partea ce-ţi revine ţie şi mă 
aştept la o surpriză din partea ta. 

— Nu-ţi face griji, Halt. O vei avea. 


* 
x x 


Cinci minute mai târziu limuzina prezidenţială a părăsit intrarea de 
sud şi a virat-o la stânga pe E Street. Prima maşină a trecut pe lângă 
Peter Nicholson ce se afla la intersecţia dintre Pennsylvania Avenue şi 
9 th Street. El a zâmbit, a aprins o altă ţigară şi a aşteptat. După cinci 
minute a trecut pe lângă el un Lincoln mare, cu două steaguri 
fluturând pe aripile din faţă şi cu însemnele prezidenţiale pe portiere. 
Prin geamurile cenuşii a zărit trei figuri pe bancheta din spate. 
Limuzina prezidenţială era urmată de o altă maşină, cunoscută sub 
numele de „maşina de siguranţă” şi în ea se aflau agenţii Serviciului 
Secret şi medicul personal al preşedintelui. Peter Nicholson a apăsat 
un buton de pe cureaua ceasului. Vibratorul a început să-l gâdile la 


încheietura mâinii. După zece secunde l-a oprit. A pornit-o apoi pe jos 
spre nord şi după ce a depăşit un bloc, a urcat într-un taxi. 

— La aeroportul National, i-a spus şoferului în timp ce-şi pipăia 
biletul de avion din buzunarul interior de la haină. 


* 
x x 


Vibratorul de la ceasul lui Matson îi atingea pielea. După zece 
secunde s-a oprit. Matson s-a îndreptat spre şantier, s-a aplecat şi şi-a 
legat şiretul de la pantofi. 

Xan a început să asambleze puşca. Era bucuros că se mişca, 
stătuse făcut covrig toată noaptea. 

— Directorul adjunct către director. Matson se apropie de şantier. 
Acum s-a oprit şi-şi leagă şiretul la pantof. Nu este nimeni pe şantier, 
dar am cerut unui elicopter sa verifice. Nu este decât o macara 
imensă în mijlocul unui loc ce pare pustiu. 

— Bun. Staţi în preajmă până în ultima clipa. Veţi acţiona în 
momentul când soseşte maşina preşedintelui, trebuie să-i prinzi 
asupra faptului. Toţi agenţii de pe acoperişul Capitoliului să fie în 
alertă. 

Directorul s-a întors spre Mark ceva mai relaxat. 

— Cred că va fi bine. 

Ochii lui Mark erau pironiţi pe treptele Capitoliului. 

— Aţi văzut, domnule director, că şi senatorul Dexter şi senatorul 
Harrison fac parte din grupul care întâmpină preşedintele? 

— Da, a spus directorul. Maşina trebuie să ajungă în două minute; îi 
vom prinde pe ceilalţi, chiar dacă nu vom izbuti să depistăm care 
dintre senatori este. La vremea potrivită îi vom face să vorbească. 
Stai o clipă — asta-i ciudat. 

Ochii directorului au parcurs rapid câteva foi bătute la maşină pe 
care le avea în mână. 

— Da, la asta mă gândeam. Programul detaliat al preşedintelui 
arată că Dexter va fi prezent la discursul adresat Senatului de către 
preşedinte, dar nu va participa la dineu. Foarte ciudat. Sunt sigur că 
toţi liderii de frunte ai opoziţiei au fost invitaţi. De ce nu este prezent 
Dexter? 

— Nu-i nimic ciudat în asta, domnule director. EI, în fiecare joi, ia 
prânzul cu fiica sa. Doamne Dumnezeule, ea mi-a zis: „In fiecare joi 
iau prânzul cu tatăl meu”. 

— Da, Mark, aud asta de la tine pentru prima oară. 

— Da, domnule director, ea mi-a spus: „In fiecare joi, iau prânzul cu 
tatăl meu”. 

— Mark, maşina va fi aici într-un minut. 


— Este Harrison, domnule director. Este Harrison! Sunt un prost — 
joi, 24 februarie, în Georgetown. Eu întotdeauna am avut în cap data 
de 24 februarie, dar n-am făcut nicio legătură cu ziua de joi. Din cauza 
asta Dexter a fost văzut în Georgetown în acea zi, asta trebuie să fie. 
Ei întotdeauna iau prânzul împreună joia, niciodată nu se abat de la 
acest obicei. 

— Eşti sigur? Poţi să fii sigur? Din asta decurg al dracului de multe. 

— Este Harrison, domnule director. Nu poate fi Dexter. Ar fi trebuit 
să-mi dau seama din prima zi. Christoase, ce prost sunt! 

— Bine, Mark. Urcă rapid treptele acelea şi urmăreşte fiecare 
mişcare a lui Harrison. Fii pregătit să-l arestezi, indiferent de 
consecinţe. 

— Da, domnule director. 

— Rogers? 

Directorul adjunct a răspuns prin staţia radio. 

— Maşina îşi face apariţia. Arestaţi-l imediat pe Matson; verificaţi 
acoperişurile Capitoliului. Directorul a rămas cu privirile aţintite spre 
cer. Dumnezeule, nu este un elicopter, este afurisita aceea de 
macara. Ea trebuie să fie. 


* 
x x 


Xan şi-a potrivit patul puştii galbene în umăr şi a luat în vizor 
maşina prezidenţială. El legase de ţeava puştii un fir de aţă, cu o pană 
la celălalt capăt, o şmecherie pe care o învățase când se antrena 
pentru Jocurile Olimpice. Nu era nicio adiere de vânt. Orele de 
aşteptare luaseră sfârşit. Senatorul Harrison se afla acolo, pe treptele 
Capitoliului. Prin luneta Redfield, care mărea de treizeci de ori, putea 
să vadă chiar broboanele de transpiraţie de pe fruntea senatorului. 
Maşina prezidenţială s-a oprit la intrarea de pe latura de nord a 
Capitoliului. Totul mergea conform planului. Xan a luat în vizor 
portiera maşinii şi a aşteptat s-o vadă pe Kane. Au coborât doi agenţi 
din Serviciul Secret care au privit scrutător mulţimea. Xan aştepta să 
coboare şi cea de-a treia persoană. Nu s-a întâmplat nimic. Xan a 
orientat luneta spre senator, care arăta neliniştit şi nedumerit. A 
îndreptat-o iar spre maşină, dar Kane tot nu-şi făcuse apariţia. Unde 
dracu este? Ce se întâmplă? S-a uitat din nou la pană; nicio adiere. A 
privit iar spre maşina prezidenţială. Dumnezeule, macaraua a început 
să coboare şi Kane nu era în maşină. Matson a avut dreptate, ei au 
ştiut totul. Xan cunoştea exact cum trebuie să procedeze în asemenea 
împrejurări. Numai un singur om ar fi putut sa-i dea în vileag, aşa că 
nu va ezita în a-şi duce până la capăt partea de învoială ce-i revenea. 
Xan a orientat luneta spre treptele Capitoliului. Un ţol, un ţol şi 


jumătate deasupra sprâncenelor. A avut o clipă de şovăială înainte de 
a apăsa prima dată pe trăgaci... apoi a apăsat a doua oară, dar n-a 
mai văzut clar şi o secundă mai târziu treptele Capitoliului i-au 
dispărut complet din vizor. Şi-a coborât privirile spre macaraua care 
se lăsa în jos. Era înconjurat de cincizeci de bărbaţi în costume de 
culoare închisă, cu armele aţintite asupra lui. 

Mark era cam la un pas de senatorul Harrison, când l-a auzit ţipând 
şi l-a văzut căzând. Mark s-a aruncat deasupra senatorului şi al doilea 
glonţ i-a zdrelit puţin umărul. S-a făcut panică printre ceilalţi senatori 
şi oficiali de pe trepte. Grupul ce urma să-l întâmpine pe preşedinte s- 
a grăbit să intre în clădire. Treizeci de agenţi F.B.I. s-au mişcat rapid. 
Directorul a fost singurul om ce a rămas pe treptele Capitoliului, 
hotărât şi neînfricat, cu ochii pironiţi asupra macaralei. El nu fusese 
poreclit din greşeală Halti:5. 


* 
x x 


— Pot să te întreb unde mergem, Stuart? 

— Bineînţeles, doamnă preşedinte, spre Capitoliu. 

— Dar aceasta nu este ruta obişnuită spre Capitoliu. 

— Nu, doamnă. Vom cobori pe Constitution Avenue, către clădirea 
Russell. Am auzit că au fost nişte mici probleme la Capitoliu. Nişte 
demonstraţii ale Asociaţiei Naţionale de Puşcaşi. 

— Deci le evit, ca un laş, nu? 

— Nu, doamnă. Am să vă introduc în clădire prin intrarea din 
subsol. Nu este decât o măsură de securitate. 

— Asta înseamnă că va trebui să folosesc afurisitul acela de tunel 
subteran. Nici când eram senator nu-mi plăcea, preferam să merg pe 
afară. 

— Am scurtat drumul pentru dumneavoastră, doamnă. Veţi fi acolo 
exact la timp. 

Preşedintele a bombănit şi, în timp ce se uita pe fereastră, a văzut 
o ambulanţă îndreptându-se în direcţia opusă. 


* 
x x 


Senatorul Harrison a murit în drum spre spital, iar lui Mark i-a 
pansat umărul un medic care locuia în spital. Mark s-a uitat la ceas şi 
a râs. Era 11:04 — avea să trăiască, deci. 

— Sunteţi căutat la telefon, domnule Andrews. Directorul F.B.I. 


18 Stai! (engl.) 


— Da, domnule director. E 

— Mark, am auzit că eşti bine. Bun. Imi pare rău că trebuie să-ţi 
spun că Senatul şi-a întrerupt lucrările din respect pentru senatorul 
Harrison. Preşedintele a fost şocat, dar consideră că acesta este 
momentul cel mai potrivit spre a scoate în evidenţă importanţa legii 
privind controlul armelor, aşa că vom merge cu toţii la dineu mai 
devreme. Regret că nu poţi să participi şi tu. Să ştii că i-am prins pe 
trei dintre ei — Matson, un trăgător de elită vietnamez şi un escroc cu 
numele de Tony Loraido. S-ar putea să fie mai mulţi, am să-ți 
povestesc mai târziu. lti mulţumesc, Mark. 

Telefonul s-a închis înainte ca Mark să poată spune ceva. 


JOI SEARA, 10 MARTIE. 7:00 P.M. 


În seara aceea Mark a ajuns în Georgetown la ora şapte. În cursul 
după-amiezii fusese la priveghiul lui Berry şi transmisese condoleanţe 
părinţilor săi ce nu-şi reveniseră din şoc. Ei mai aveau cinci copii, dar 
asta nu le alina durerea. Suferinţa lor l-a făcut pe Mark să pună şi mai 
mult preţ pe bucuriile mărunte ale vieţii. 

Elizabeth era îmbrăcată în bluza roşie de mătase şi fusta neagră în 
care o văzuse pentru prima oară. L-a întâmpinat cu o cascadă de 
cuvinte. 

— Nu înţeleg nimic ce se întâmplă. Tatăl meu m-a sunat mai 
devreme şi mi-a spus că ai încercat să salvezi viaţa senatorului 
Harrison. In orice caz, ce căutai tu acolo? Tatăl meu este foarte 
neliniştit din cauza atentatului. De ce l-ai urmărit şi pe tata? A fost şi 
el în vreun pericol? 

Mark a privit-o drept în ochi. 

— Nu, el n-a fost implicat în niciun fel, aşa că hai să încercăm şi noi 
s-o luăm de la început. 

Totuşi, ea n-a înţeles. 

Când au ajuns la Rive Gauche, maître d’ i-a întâmpinat cu zâmbetul 
pe buze. 

— Bună seara, domnule Andrews, ce plăcere să vă vedem din nou. 
Nu-mi amintesc să fi reţinut o masă pentru dumneavoastră. 

— Nu, a fost reţinută pe numele meu. Doctor Dexter, a spus 
Elizabeth. 

— O, da, domnişoară doctor, bineînţeles. Vreţi să mă urmaţi, vă 
rog. 

Au mâncat scoici şi apoi grătar fără garnituri sofisticate şi au băut 
două sticle de vin. 

Mai tot drumul spre casă Mark a cântat. Când au ajuns, ea l-a ţinut 
de mână şi l-a condus prin livingul cufundat în întuneric. 

— Am de gând să te seduc. Nicio cafea, niciun brandy, nicio muzică, 
doar pură seducţie. 

— De unde atâta noroc pe capul meu? 

Au căzut amândoi pe canapea. 

— Eşti prea beat, a adăugat Elizabeth. 

— Aşteaptă şi ai să vezi. 

A sărutat-o lung pe buze şi a început să-i descheie nasturii de la 
bluză. 

— Eşti sigur că nu vrei puţină cafea? l-a întrebat ea. 

— Da, foarte sigur, a spus el scoţându-i uşor bluza din fustă şi 
simţindu-i pielea catifelată a spatelui, în timp ce cu cealaltă mână îi 
mângâia piciorul. 


— Ce-ai zice de puţină muzică? a întrebat ea încet. Ceva special. 
Elizabeth a apăsat clapa casetofonului. Era din nou Sinatra, dar, de 
data asta, cântecul se potrivea. 


Este un cutremur sau un simplu şoc, 

Este, într-adevăr, supă de broască ţestoasă sau doar un surogat 
Este un cocteil, acest sentiment de bucurie 

Sau ceea ce simt este adevărat, domnule McCoy? 


Este pentru totdeauna sau o simplă farsă, 

Este Granada ceea ce văd, sau numai parcul Asbury 
Este doar o plăsmuire la care nu merită să te gândeşti 
Sau este... în sfârşit... iubirea... mult aşteptată? 


Ea s-a cuibărit în braţele lui Mark. 

El i-a desfăcut fermoarul de la fustă. Picioarele ei erau suple şi 
frumoase în lumina difuză. El a mângâiat-o cu tandreţe. 

— Ai de gând să-mi spui adevărul în legătură cu ziua de azi, Mark? 

— După aceea, draga mea. 

— După ce mă vei fi sedus? l-a întrebat ea. 

El şi-a scos cămaşa. Elizabeth s-a uitat la umărul bandajat. 

— Acolo ai fost rănit pe când îţi făceai datoria? 

— Nu, acolo m-a muşcat ultima mea iubită. 

— Pesemne că ea a avut mai mult timp decât mine. 

S-au apropiat şi mai mult unul de altul. 

El a ridicat telefonul din furcă — în seara asta niciun lulius. 


* 
x x 


— Nu reuşesc să-l prind, domnule director, a spus Elliot, sună în 
permanenţă ocupat. 

— Mai încearcă încă o dată şi încă o dată. Sunt sigur că este acolo. 

— Să rog centralista să verifice? 

— Da, da, a spus directorul nerăbdător. 

Directorul a aşteptat bătând cu degetele darabana în biroul Queen 
Anne, cu privirea pironită pe pata de sânge şi întrebându-se cum de 
apăruse acolo. 

— Centralista spune că telefonul nu este pus în furcă. S-o rog să 
facă un apel prin generatorul de ton? 

— Nu, Elliot, las-o baltă şi du-te acasă. Am să-l sun mâine 
dimineaţă. 

— Da, domnule director. Noapte bună, domnule director. 

Va trebui să plece — înapoi la Idaho sau ori de unde a venit, şi-a zis 


în sinea lui directorul în timp ce stingea luminile şi a pornit-o spre 
propria lui casă. 


VINERI DIMINEAŢA, 11 MARTIE. 7:00 A.M. 


Mark s-a trezit primul; pesemne pentru că era într-un pat străin. S-a 
întors şi a privit-o pe Elizabeth. Ea nu se machia niciodată şi arăta la 
fel de frumoasă dimineaţa cum fusese şi aseară la restaurant. Părul 
negru şi ondulat îi acoperea gâtul şi el i-a atins uşor şuviţele moi. Ea s- 
a răsucit şi l-a sărutat. 

— Du-te şi te spală pe dinţi. 

— Ce mod romantic de a începe ziua, a spus el. 

— Până te întorci o să mă trezesc şi eu. 

Ea a oftat uşor şi şi-a dezmorţit oasele. 

Mark a luat pasta de dinţi, un Pepsodent — acesta va fi singurul 
lucru pe care va trebui să-l schimbe, pentru ca el prefera Macleans — 
şi a încercat să-şi imagineze care va fi partea din raftul de la baie pe 
care vor sta obiectele lui de toaletă. Când s-a întors în dormitor a 
observat că telefonul nu era în furcă. S-a uitat la ceas: 7:05. S-a urcat 
înapoi în pat. Elizabeth s-a dat jos. 

— Mă întorc într-o clipă, a spus ea. 

In filme niciodată nu se întâmpla aşa, şi-a zis Mark. Ea a revenit şi 
s-a lungit lângă el, ca imediat să spună: 

— Barba ta îmi zgârie faţa. Nu mai eşti la fel de ras cum ai fost 
prima dată. 

— In acea primă seară m-am bărbierit cu foarte mare grijă, a spus 
Mark. E nostim, eu n-am fost niciodată atât de sigur de ceva. Din 
păcate, nu s-a întâmplat aşa cum am intenţionat eu. 

— Şi ce-ai intenţionat? 

— In filme întotdeauna lucrurile se petrec altfel. De data asta şi-a 
exprimat clar sentimentele. Ştii ce a spus un francez când a fost 
acuzat că a violat o femeie moartă? 

— Nu. 

— Nu mi-am dat seama că era moartă; am crezut că este 
englezoaică. 

După ce i-a dovedit că nu era englezoaică, Elizabeth l-a întrebat pe 
Mark ce-ar dori să mănânce la micul dejun. 

Mark i-a spus şi a dispărut în baie. A dat drumul la duş şi 
temperatura apei a găsit-o tocmai potrivită. 

— Sunt dezamăgită, am crezut că vom face baie împreună, a spus 
Elizabeth. 

— Nu fac niciodată baie cu fata din casă. Când e gata micul dejun, 
cheamă-mă, i-a răspuns Mark de sub duş şi a început să cânte „Mi-am 
găsit iubirea mult aşteptată” în diverse tonalități. 

Un braţ subţire s-a strecurat prin apa care cădea şi a închis 
robinetul fierbinte. Cântecul a încetat brusc. Elizabeth nu se vedea 


nicăieri. 

Mark s-a îmbrăcat şi a pus receptorul în furcă. Telefonul a sunat 
aproape imediat. Elizabeth şi-a făcut apariţia într-un furou scurt. 

Mark era tentat să se întoarcă iar în pat. 

Ea a ridicat receptorul. 

— Bună dimineaţa. Da, este aici, Mark, eşti căutat. O iubită geloasă, 
nu e de mirare. 

Elizabeth şi-a pus o rochie şi s-a întors la bucătărie. 

— Mark Andrews. 

— Bună dimineaţa, Mark. 

— O, bună dimineaţa, domnule director. 

— Incerc să dau de tine de ieri seară, de la ora opt. 

— O, într-adevăr, domnule director? Am crezut că sunt în concediu. 
Dacă veţi căuta în evidenţa de la Departamentul Washington veţi afla 
că figurez în concediu. 

— Da, Mark, dar va trebui să-ţi întrerupi vacanţa pentru că 
preşedintele vrea să te vadă. 

— Preşedintele, domnule director? 

— Da, al Statelor Unite. 

— De ce ar dori dânsa să mă vadă, domnule director? 

— leri te-am omorât, dar astăzi am făcut din tine un erou şi dânsa 
ar vrea să te felicite personal pentru că ai încercat să salvezi viaţa 
senatorului Harrison. 

— Poftim? 

— Ai face bine să citeşti ziarele de dimineaţa. Deocamdată nu-ți 
mai spun nimic. Am să-ţi explic mai târziu. 

— Unde trebuie să mă duc şi la ce oră, domnule director? 

— Ţi se va comunica. 

Telefonul s-a închis. 

Mark a pus telefonul în furcă şi a meditat asupra conversaţiei. Era 
pe punctul s-o strige pe Elizabeth s-o întrebe dacă veniseră ziarele de 
dimineaţă, când telefonul a sunat din nou. 

— Vrei să răspunzi tu, Mark, dragul meu. Acum că iubitele tale au 
descoperit unde te afli, precis pe tine te caută. 

Mark a ridicat receptorul. 

— Domnul Andrews? 

— Da, la telefon. 

— Aşteptaţi o clipă, vă rog. Vă fac imediat legătura cu doamna 
preşedinte. 

— Bună dimineaţa. Sunt Florentyna Kane. Voiam doar să ştiu dacă 
vă puteţi face timp ca să treceţi pe la Casa Albă în această dimineaţă, 
în jurul orei zece. Mi-ar face plăcere să vă cunosc şi să stăm de vorbă. 

— Aş fi onorat, doamnă preşedinte. 

— Atunci aştept cu nerăbdare să vă cunosc, domnule Andrews şi să 


vă felicit personal. Dacă veţi veni la intrarea de vest, Janet Brown va fi 
acolo să vă întâmpine. 

— Vă mulţumesc, doamnă. 

A fost unul din acele telefoane legendare despre care presa scria 
atât de des. Directorul doar verificase să vadă unde se află. incercase 
preşedintele să dea de el chiar de ieri seara, de la ora opt? 

— Cine a fost, dragul meu? 

— Preşedintele Statelor Unite. 

— Spune-i c-ai s-o suni mai târziu; ea întotdeauna este pe fir şi, de 
obicei, primeşte telefoane cu taxă inversă. 

— Nu, vorbesc serios. 

— Bineînţeles că da. Vrea să mă vadă. 

— Da, dragul meu. La tine acasă sau la ea? 

Mark s-a dus în bucătărie şi a atacat nişte sticksuri. Şi-a făcut 
apariţia şi Elizabeth răsfoind un The Post. 

— Priveşte, a spus ea. Este o ştire oficială. Nu eşti un derbedeu, eşti 
un erou. 

Titlul mare din ziar spunea: 


SENATORUL HARRISON 
OMORAT PE TREPTELE CAPITOLIULUI. 


— A fost preşedintele, nu-i aşa? a întrebat ea. 

— Da, ea a fost. 

— De ce nu mi-ai spus? 

— Ţi-am zis, dar n-ai vrut să asculţi. 

— lartă-mă, a spus Elizabeth. 

— Te iubesc. 

— Şi eu te iubesc, dar să nu trecem prin aşa ceva în fiecare 
săptămână. 

Ea a continuat să citească ziarul şi Mark să mestece sticksuri. 

— De ce a vrut cineva să-l omoare pe senatorul Harrison, Mark? 

— Nu ştiu. The Post ce zice? 

— Ei încă n-au descoperit motivul; spun că el ar fi avut mulţi 
duşmani şi aici şi în străinătate. 

Elizabeth a început să-i citească din gazetă: 


Senatorul Robert Harrison (Carolina de Sud) a fost omorât de un 
asasin pe treptele Capitoliului ieri dimineață, la ora 10:06. 

Asasinatul a avut loc doar cu câteva clipe înainte de sosirea 
preşedintelui Kane pentru bătălia finală în privința proiectului de lege 
asupra controlului armelor care trebuia să fie votat ieri în Senat. Fiind 
avertizați despre o demonstraţie pe treptele Capitoliului, Serviciul 
Secret a dirijat maşina prezidențială spre clădirea Russell a Senatului. 


Senatorul Harrison a fost împuşcat în cap şi el a fost declarat mort 
la sosirea la Centrul Medical Woodrow Wilson. Un al doilea glonț a 
atins uşor umărul agentului F.B.I. Mark Andrews, 28 ani, care s-a 
aruncat asupra senatorului încercând să-i salveze viaţa. Andrews a 
primit îngrijiri medicale în acelaşi spital şi mai târziu i s-a permis să 
plece acasă. 

Nu s-a furnizat nicio explicaţie deocamdată asupra faptului că, cu 
câteva momente înainte de asasinat, la treptele Capitoliului a sosit o a 
doua coloana prezidențială, fără preşedinte. 

Vicepreşedintele Bradley a dispus imediat o întrerupere a lucrărilor 
Senatului din respect pentru senatorul Harrison. Camera a votat apoi 
în unanimitate o prelungire pentru o perioadă de şapte zile. 

Preşedintele, care a ajuns la Capitoliu prin clădirea Russell şi prin 
pasajul subteran, folosit de congresmeni, a aflat ştirea despre 
asasinarea lui Harrison când a sosit la Senat. Vizibil afectată, ea a 
anunțat că dineul pentru discutarea proiectului privind controlul 
armelor va avea loc conform planificării şi a rugat senatorii adunați să 
țină un moment de reculegere în memoria colegului lor mort. 

Preşedintele, după aceea, a spus: „Ştiu că suntem cu toții şocați şi 
întristați de tragicul şi îngrozitorul eveniment care abia s-a întâmplat. 
Acest omor fără rost al unui bun şi decent bărbat trebuie, totuşi, să ne 
întărească hotărârea de a lucra laolaltă spre asigurarea securității 
concetățenilor noştri prin limitarea accesului la arme.” 

Preşedintele intenționează să se adreseze națiunii în seara asta, la 
ora nouă. 


— Deci, acum ştii totul Liz. 

— Nu ştiu nimic, a răspuns ea. 

— Nici eu însumi n-am ştiut mare lucru, a recunoscut Mark. 
— Va fi dificil ca să trăiesc cu tine. 

— Cine a spus că eu am de gând să trăiesc cu tine? 

— Am dedus din felul în care mi-ai mâncat omleta. 


* 
x x 


La hotelul Fontainebleau un bărbat stătea pe marginea piscinei 
citind The Miami Herald şi bând cafea. Cel puţin senatorul nu mai 
putea cauza şi alte neplăceri, ceea ce îl făcea să se simtă ceva mai în 
siguranţă. Xan îşi ţinuse partea lui de promisiune. 

A sorbit o mică înghiţitură de cafea, care era cam fierbinte, dar nu 
conta, pentru că nu se grăbea. El le dăduse noi ordine; nu-şi putea 
permite alte riscuri, până seara Xan avea să fie mort; asta fusese 
aranjat. Matson şi Tony vor fi eliberaţi din lipsă de probe, aşa îl 


asigurase avocatul lui, care până acum niciodată nu-l dezamăgise, iar 
el nu va mai vizita pentru o vreme Washington-ul. S-a relaxat şi s-a 
lăsat pe spate în şezlong ca soarele din Miami să-l încălzească. Şi-a 
aprins o nouă ţigară. 


* 
x x 


La 9:45 directorul a fost întâmpinat la Casa Albă de Janet Brown, 
şefa de cabinet a preşedintelui. Au aşteptat şi au discutat. Directorul i- 
a vorbit despre agentul special Andrews. Brown şi-a luat 
conştiincioasă notițe. 

Mark a sosit puţin înainte de ora 10:00. El reuşise doar să ajungă 
acasă şi să-şi schimbe costumul. 

— Bună dimineaţa, domnule director, a spus el degajat. 

— Bună dimineaţa, Mark. Mă bucur că ai venit. Era uşor ironic, dar 
nu dezaprobator. Ţi-o prezint pe şefa de cabinet a preşedintelui, Janet 
Brown. 

— Bună dimineaţa, doamnă, a spus Mark. 

Janet Brown a preluat conducerea operaţiunilor: 

— Sunteţi amabili să veniţi în biroul meu, unde putem aştepta. 
Preşedintele înregistrează caseta pentru emisiunea de televiziune din 
această seară, când se va adresa naţiunii, pentru că la ora 11:15 va 
pleca cu avionul la Camp David. Cred că dumneavoastră şi domnul 
director veţi avea cam cincisprezece minute ca să staţi de vorbă cu 
dânsa. 

Janet Brown i-a dus în biroul ei, o cameră spațioasă în aripa de vest, 
cu o vedere superbă spre grădina cu trandafiri. 

— Am să va aduc puţina cafea, a spus ea. 

— Asta va fi o schimbare, a zis în surdină Mark. 

— Poftim? a întrebat Janet. 

— Nimic. 

Directorul şi Mark s-au aşezat comod în fotolii, de unde puteau privi 
pe un ecran mare, cu o limpezime de cristal, intrările şi ieşirile din 
Biroul Oval. 

Se făceau pregătiri, fruntea preşedintelui era pudrată iar 
cameramanii se învârteau în jurul ei. Janet Brown vorbea la telefon. 

— CBS şi NCB sunt gata, dar ABC nu şi-a terminat pregătirile, a 
spus o voce agitată de femeie. 

Janet Brown l-a sunat pe reporterul de la ABC pe altă linie. 

— Haide, Harry, daţi-i drumul, preşedintele n-are toată ziua liberă. 

— Janet. 

Florentyna Kane era în mijlocul ecranului. 

Ea şi-a înălţat privirile: 


— Da, doamnă preşedinte. 

— Unde sunt cei de la ABC? 

— Eram exact pe urmele lor, doamnă preşedinte. 

— Erai pe urmele lor? Au fost anunţaţi deja de patru ore. 

— Dintr-o clipă în alta vor fi şi ei gata, doamnă preşedinte. 

Harry Nathan, reporterul de la ABC, a apărut pe ecran. 

— Acum suntem instalaţi cu toţii, Janet. In cinci minute putem 
începe. 

— Bine, a spus Florentyna Kane şi s-a uitat la ceas. 

Era 10:11. Cifrele s-au schimbat, fiind înlocuite cu pulsul ei: 72; este 
normal, şi-a zis în gând şi a apărut tensiunea 140/90; un pic cam 
mare, va trebui să i-o verifice doctorul în acest weekend. Cifrele au 
fost înlocuite de indicele Dow-Jones care arăta o cădere de la 1500 la 
1409. A dispărut şi acesta şi ceasul arăta 10:12. Preşedintele a 
repetat în gând pentru ultima oară fraza de deschidere a discursului. 
In acea dimineaţă verificase împreună cu Edward versiunea finală şi 
fusese mulţumită de ea. 


— Mark. 

— Da, domnule director. 

— Vreau să te reîntorci la Grant Nanna la Departamentul 
Washington în această după-amiază. 

— Da, domnule director. 

— Apoi vreau să-ţi iei o vacanţă. O vacanţă adevărată, cândva în 
mai. Domnul Elliot mă părăseşte la sfârşitul lui mai ca să-şi preia 
postul de la Departamentul Columbus. Intenţionez să-ţi ofer ţie postul 
lui, şi în plus, să-mi fii secretar personal. 

Mark a rămas înmărmurit. 

— Vă mulţumesc foarte mult, domnule director. Aş fi încântat. 

S-a dus planul pe cinci ani. 

— Ai spus ceva, Mark. 

— Nu, domnule director. 

— Mark, când suntem numai noi doi, dacă vom lucra împreună, 
trebuie să încetezi să-mi spui „domnule director”. Poţi să-mi zici Halt 
sau Horatio — n-are importanţă care din ele. 

Mark nu s-a putut abţine să nu râdă. 

— Găseşti amuzant numele meu. Mark? 

— Nu, domnule director. Dar am câştigat 3.516 dolari. 


* 
x x 


— Probă de microfon: unu, doi, trei. Tare şi clar. Putem face o probă 
de microfon, doamnă preşedinte? a întrebat-o cameramanul, acum 
mai puţin agitat. Ce aţi servit la micul dejun? 

— Pâine prăjită şi cafea, a spus preşedintele cu un timbru clar şi 
sonor. 

— Vă mulţumesc, doamnă. Este perfect. Suntem gata. 

Toate camerele erau îndreptate spre preşedinte, care stătea la 
biroul său, sobră şi serioasă. 

— Puteţi începe, doamnă preşedinte. Preşedintele a privit spre 
camera unu. 


Dragii mei americani, vă vorbesc în această seară din Biroul Oval în 
urma  cumplitei  asasinări a senatorului Harrison pe treptele 
Capitoliului. Robert Everard Harrison a fost prietenul şi colegul meu şi 
ştiu că toţi îi vom resimţi enorm lipsa. Transmitem condoleanţe 
familiei sale îndurerate. Această întâmplare nefastă n-a făcut decât 
să-mi întărească hotărârea de a insista asupra Promulgării, la reluarea 
lucrărilor Senatului, a legii privind controlul şi limitarea strictă a 
folosirii armelor. Voi face aceasta în memoria senatorului Harrison, 
încât să putem avea sentimentul că el n-a murit în van. 


Directorul s-a uitat la Mark; niciunul dintre ei n-a comentat. 
Preşedintele a continuat insistând asupra importanţei acestei legi şi 
asupra motivelor pentru care trebuie sprijinită întru totul de poporul 
american. 


Și acum vă las, dragii mei concetățeni, multumind lui Dumnezeu 
pentru că America încă poate da oameni dornici să-şi sacrifice 
propriile vieți pentru binele public. vă mulțumesc şi noapte bună. 


Camera a zăbovit asupra sigiliului prezidenţial. Apoi emisiunea a 
fost preluată de carele de luat vederi de afară care au transmis 
imaginea Casei Albe cu steagul în bernă. 

— S-a terminat, Harry, a spus unul dintre cameramani 

— Hai să reluăm caseta să vedem cum arată. 

Preşedintele, în Biroul Oval, şi directorul cu Mark, în biroul lui Janet 
Brown, au privit reluarea. Era bună. Legea controlului şi folosirii 
armelor avea să navigheze cu vânt bun la pupa, şi-a zis în sinea lui 
Mark. 

Curierul şef şi-a făcut apariţia în cadrul uşii biroului lui Janet. S-a 
adresat directorului: 

— Preşedintele vă invită pe dumneavoastră şi pe domnul Andrews 
în Biroul Oval. 


Amândoi bărbaţii s-au ridicat şi l-au urmat de-a lungul coridorului 
din aripa de vest, placat în marmură şi străjuit de portretele foştilor 
preşedinţi ce se amestecau cu tablouri în ulei ce comemorau diverse 
evenimente din istoria Americii. Au trecut pe lângă bustul în bronz al 
lui Lincoln. Când au ajuns în aripa de est s-au oprit în faţa uşilor 
masive, semicirculare de la Biroul Oval, dominate de marele sigiliu 
prezidenţial. În hol, la o masă, stătea un bărbat din Serviciul Secret, 
care şi-a ridicat privirile spre curierul şef, dar niciunul dintre ei n-a 
vorbit. Mark a văzut mâna agentului din Serviciul Secret cum s-a 
îndreptat sub masă şi imediat a auzit un declic. Sigiliul s-a despicat în 
două şi uşile s-au deschis. Curierul a rămas în prag. 

Cineva scotea microfonul minuscul de sub gulerul preşedintelui, iar 
o tânără grijulie îi îndepărta urmele de machiaj. Camerele de 
televiziune deja plecaseră. Curierul a anunţat: 

— Domnul director al Biroului Federal de Investigaţii, domnul H.A.L. 
Tyson şi agentul special, Mark Andrews, doamnă preşedinte. 

Preşedintele s-a ridicat de pe scaunul din celălalt capăt al camerei 
şi a aşteptat ca să-i întâmpine. Ei s-au îndreptat încet către ea. 

— Domnule director, a şoptit abia auzit Mark. 

— Da, Mark? 

— Să-i spunem preşedintelui? 


Sfârşit 


"Să-i spunem președintelui ?" 
încheie trilogia americană a 
scriitorului britanic Jeffrey 
Archer ("Cain și Abel" și "Fiica 
risipitoare"). 

În 3 martie orele 5:45 p.m. 
F.B.I. află despre existenţa unui 
complot care vizează președin- 
tele S.U.A. -Florentyna Kane. La 
nici două ore mai târziu, trei din 
cele patru persoane care cunosc 
acest secret sunt omorâte. 

Agentul F.B.I. Mark Andrews 
rămâne singur. El știe doar 
data la care va avea loc 
complotul și știe că este 
implicat un senator. Nu 
are decât șase zile ca să descopere unde va avea loc 
și cine este implicat. Șase zile ca să împiedice 
moartea sigură a unui președinte. 


"Un roman captivant, care depășește ca 
tensiune ” Ziua Șacalului”... Intriga se 
complică cu o viteză uluitoare pe măsură ce 
numărătoarea inversă se apropie de cifra 
zero - ora la care urma să fie asasinat 
președintele S.U.A. 


Middlesbrough Gazette 


"Singura diferenţă dintre această 
carte și "Ziua șacalului" este că 
Archer este un scriitor mai bun." 


The Chicago Tribune 


"Captează Fonn de la 
prima până la ultima i 
pagină." CYinalăi 
Penthouse i 

" Extraordinară - timpul de desfășurare a evenimentelor este 
atât de scurt încât te trezești citind-o pe nerăsutiate până la 
ultima pagină." 

Birmingham Evening Mail 

